
1 
PIRKLYS IŠ KAFOS 


avasaris 1233—aisiais vis delsė sugrįžti į Ventę. Lyg 

ir pakvipo atlydžiu, atrodė, pagaliau ims tirpti su- 
sigulėjusios per Žiemą pusnys, bet vėl spūstelėjo šal- 
tukas ir, tarsi to nepakaktų ūpui galutinai numušti, Žieminis už- 
bėrė gerą sprindį naujo puraus sniego. 

Ūpo Ventės pilėnams tuo metu jau buvo pradėję rimtai trūkti. 
Kalčiausia čia buvo, be abejo, užsitęsusi Žiema. Ypačiai į jos 
antrąją pusę ne vienam pakyrėjo ankštos pilaitės patalpos, su- 
tryptu į ledą sniegu padengtas kiemas ir beveik neįžengiami tvar- 
tai. Pasibaigė šiaudai kraikui, ėmė stigti pašaro gyvuliams, teko 
taupyti maistą ir šeimyniškiams. Visa tai, suprantama, ūpo ne- 
kėlė, tačiau, antra vertus, jokia čia naujiena, kad į žiemos pabai- 
gą užklumpa tokios bėdos. Jas reikia dantis sukandus iškęsti, 
nes pavasaris vis tiek ateis. Tačiau šį kartą ir pavasaris vargu ar 
būtų praskaidrinęs kelių Ventės pilėnų nuotaiką. 

Nors rikis Žybartas ir stengėsi neparodyti, tačiau vis dar 
negalėjo atsitokėti nuo įvykių, kai prieš keletą metų buvo pa- 
grobtos jo žmona Medeina ir dukra Gailė. Labiausiai jis graužė- 
si, kad būtent tuo metu, kai labiausiai reikėjo, niekuo negalėjo 
joms pagelbėti, nes su sūnum Daubaru užsibuvo Vitebsko ir Po- 
locko žemėse. Iki šleikštulio maudė širdį ir dėl šio antpuolio 
baigties. O pradžia išties buvo daug žadanti. Jie su Ventės jotim 
prisijungė prie Tverės ir Medininkų valdovo Vykinto suburtos 
nemažos kariaunos. Skubėdami perkirto Lietuvą ir Nalšią, temp- 

dami rogėmis net pašarą, nes santykiai su Mindaugu ir taip buvo 
prasti. Patiems lietuviams, gyvenantiems daugiausia ant smėlio 
kalvų, žiemą arkliams net šieno pritrūkdavo, nekalbant apie avi- 
žas, tad jų varginti tikrai nederėjo. Užtat atsigriebė Polocko že- 
mėse: iš karto papildė arklių kaimenę, susikalė papildomų rogių 
ir, tinkamai pasiruošę, giliai įsikverbė į Vitebsko kraštą. Žemai- 
čiai iš žvalgų sužinojo, kad ten metai buvę derlingi, vadinasi, ir 
aruodai pilni, ir galvijai nupenėti. Tenykštis kniazius turėjo pro- 
£4 su.žemaičiais susidurti prieš trejus metus, tad neišdrįso susi- 
remti su jais mūšio lauke. Užsisklendė Vitebsko pilyje, sutelkęs 
vyrus, ir karštligiškai rengėsi apgulčiai. Bet žemaičiams rūpėjo 
ne Vitebskas. Palikę prie jo sienų dvi jotis, kad tos naktį kūrentų 
daugybę laužų, taip klaidindamos pilies gynėjus, patys pasklido 
po neginamą kraštą. Kniaziaus būta bailaus, jis net rimtesnio 
išpuolio nedrįso daryti, — tad galėjai šeimininkauti jo valdose 
neskubėdamas. Todėl ir užtruko iki ankstyvo pavasario. 

Grįžo lygiai taip pat atsargiai ir neskubėdami. Tiesą sakant, 
su aukštai prikrautomis rogėmis, galvijų banda bei visu būriu 
belaisvių nelabai ir paskubėsi. Niekur nedingsi, sugrįžimas per 
priešų žemes visada pavojingiausia žygio dalis. Jų būriai slenka 
iš paskos, bando užpulti iš pasalų. Kaip ir derėjo tikėtis, Vitebs- 
ko kniazius su savo družina tučtuojau išslinko iš pilies, tačiau 
pakakdavo, kad viena kita Žemaičių jotis pasirodytų tai jo kairė- 
je, tai dešinėje, kad jis laikytusi atsargaus atstumo. Pasiekus Po- 
locko žemes, jau buvo galima lengviau atsidusti, tačiau vos pus- 
dienis Žygio už Polocko jiems kelią užtvėrė ne kokie rusai, net 
ne Daugpilio teutonai, o Mindaugo pasiųstas būrys, kurio prie- 
kyje ant balto žirgo jojo rikis Lengvenis!.. 

Pasitiko jis žemaičius vaizduodamas draugiškumą. Atseit Vy- 
tenis Mindaugo seserį vedęs, tad nors šiuo metu ir ne visai sutaria, 
bet vis dėlto giminės. Lengvenis ir apie kažkokius savo giminystės 
ryšius su žemaičiais užsiminė, iškilmingai sveikinosi, net midaus 
ragą pakėlė. Tačiau kai prašneko rimčiau, paaiškėjo, kad jo ketini- 
mai toli gražu ne draugiški. Kai midus buvo išgertas ir dievams 
šlakelis nulietas, Lengvenis pasistiebė balne ir taip prabilo: 

— Pasakysiu tiesą, ir dievai mato, kad didžiai nesmagu jums 
tai pranešti, bet tokia pareiga man skirta. Jau senokai visiems 

paskelbta, jog Polocko žemės nuo šiol yra Mindaugo globoje. 
Gal ta žinia Žemaitijos ir nepasiekė, o gal ir pasiekė, bet jūs 
šalta galva visko neapsvarstėte, o gal burtai prastai buvo mesti, 
bet taip jau išpuolė, kad, be abejo, visai nenorėdami Mindaugo 
garbei pakenkti, jūs vis dėlto nemenkai apiplėšėte Polocko kraš- 
tą. Valdovą dėl to kamuoja širdgėla ir skausmas, tuo labiau, kad 
savo žodžio Mindaugas negali net dėl brolių Žemaičių atšaukti. 
Taigi dabar jau ir patys suvokiate, kad grobį teks gražinti! 

Kur matyta ir girdėta, kad lietuviai, ir tik Mindaugo rikio 
vedini, žemaičiams pastotų kelią ir šitaip kalbėtų? Kad iš jų duok- 
lės reikalautų! Nes į kokius žodžius tai bevyniotum, kitaip nesu- 
prasi... Tai lietuviai kadaise duoklę mokėdavo Kijevo kniaziui, 
bet žemaičiai — niekam niekada! 

Daubaras ir jo vyrai jau pustėsi delnus, pasitikrinę, ar kala- 
vijai lengvai išsitraukia ir ar ietys po ranka. Kiti jau atrišinėjo 
prie nešulinių arklių balnų pritvirtintus skydus, bet štai, visų pyk- 
čiui, Vykintas nusileido! Sunkiai jam tai sekėsi, be abejonės. Vei- 
das ūmai tarsi pelenais apsinešė, kairioji akis, sužeista Žygyje į 
mozūrus, trūkčiojo, tačiau jis buvo perdaug patyręs karys, idant 
leistųsi įtūžio valdomas. Iš karto suvokė, jog kelią pastojęs Leng- 
venio būrys — tik dalis Mindaugo pajėgų. Jei priešinsis, Lengve- 
nis juos nuvilios tolyn, o prikrautų rogių vilkstinė bei belaisviai 
liks be apsaugos. To tik ir telaukia įkandin it klastinga lūšis sėli- 
nantis Vitebsko kniazius. Pagaliau ir grįžti tektų ne pro kur ki- 
tur, o per Mindaugo valdas. Žybartui su tuo irgi buvo nelengva 
susitaikyti, bet, sukandęs dantis taip, kad net akyse aptemo, pri- 
tarė Vykinto sprendimui ir padėjo nuraminti karštakošius. 

Teko derėtis ir su kiekvienu žodžiu Vykinto veidas tamsėjo. 
Teko palikti gerą dalį grobio, didžiumą belaisvių, virš pusės gal- 
vijų. Paniurę kaip apniukęs žiemos dangus, lanku aplenkdami 
Kernavės žemes, jie keliavo tolyn į vakarus. Nepasiekę Medi- 
ninkų išsiskirstė atsisveikindami kaip po pralaimėto žygio. Lyg 
ne grobio likučius, o žuvusius draugus būtų gabenęsi namo. 

Tačiau bėdos po vieną užklumpa žmogų retai. Tik grįžęs 
Žybartas sužinojo, į kokį pavojų per tą uždelstą žygį buvo pate- 
kusi jo Žmona ir dukra. 


* Apic tai skaitykite Skomanto apysakoje “Užkeiktas lobis“. 

Slogus ūpas, tą pavasarį kamavęs Ventės pilėnus, neaplenkė 
ir Einiaus, jauniausiojo iš Žybarto sūnų. Jis į žygius nejodavo: 
trūko ir sveikatos, ir, kas dar svarbiau, — noro. Tad žygių nesėk- 
mės jo nekamavo, tačiau ne veltui sakoma, jog namų dūmai la- 
biausiai graužia akis! Tiesa, šiuo atveju daugiau graužė jo paties 
abejonės, tačiau nuotaikos tai netaisė. Niekur nedingsi, jam jau 
sukako devyniolika ir artėjo metas rinktis savo kelią. Einius tai 
itin aiškiai suvokė, kai po vienos vakarienės tėvas tarsi tarp kit- 
ko prasitarė, jog pats metas apsvarstyti, kuri iš kaimyninių rikių 
dukrų labiausiai tiktų Uviui į žmonas ir, žinoma, pasiųsti pir- 
šlius. Uvis kažką numykė, tačiau ne per garsiai. Matėsi, kad su 
juo tėvai anksčiau pasitarė, o dabar naujiena buvo skelbiama 
visai šeimai. 

— Ugi metas... Pats metas, — bosu padudeno Daubaras. 

Bepigu broliui postringauti. Jis Žygiuose jau susikrovė tur- 
tą, kuris, ko gero, viršijo tėvo. Nors kalbų apie vedybas ir būta, 
bet kad dar vienas gyvena, tai jo reikalas. Už jo eitų bet kuri 
nuotaka ne tik iš Žemaitijos, bet ir gretimų Kuršo ar Lietuvos 
žemių. Uvis turto turi mažiau, tačiau garsėja drąsa, kalbų mo- 
kėjimu ir gebėjimu išsisukti iš kebliausios padėties. Jau nuspręsta, 
kad jam liks tėvonija. Taip ir turi būti. Einius mylėjo ir gerbė 
savo brolius, džiaugėsi jų sėkme, tačiau jei Uvis atsives nuotaką, 
Ventės pilis taps jo namais. Tėvai liks karšinčiais, o jis? Mažes- 
nio ūgio, truputį raišas, ne itin plačių pečių jaunesnysis brolis? 

Kas liks jam? 

Aišku, niekas jo iš namų nevarys. Tačiau tai anaiptol ne- 
lengvino jo padėties. Ką teks veikti jam? 

"Tokios mintys kamavo Elnių visą užsitęsusią ir varginančiai 
nuobodžią Žiemą. Vartaliojo jas šiaip, vartaliojo taip, bet nieko 
doro nesumetė. Nebent kad reiktų nors trumpam iš pilies iš- 
trūkti, gal už jos sienų pasitaikys atsakymas į kamuojančius klau- 
simus. Todėl, kai vos nutirpus pusnims ir pradžiūvus keliams 
žvalgai, saugantys šiaurės kryptį, pranešė, jog iš žiemgalių kraš- 
to per Lielupę keliasi keletas keistai apsirengusių, lengvai gin- 
kluotų vyrų, Einius iškart pasisiūlė prisidėti prie juos pasitikti 


8 SKOMANTAS 


siunčiamo būrio. Anot žygūnų, neatrodo, jog tai būtų kariai, 
nes be šarvų ir lydi du aukštus plačių ratų vežimus. Lyg ir pir- 
kliai, bet anksčiau jie atvykdavo tik iš kuršių pusės ir daugiausia 
valtimis Ventei patvinus arba vedini nešuliniais arkliais. 

Tėvui liepus, ventiečių prieky išjojo Uvis. Pirmasis įtarimas 
pasitvirtino — iš tolo pamatė, jog pirkliai, panašūs į tuos, kuriuos 
Einius matė Livonijos žemėse. Tačiau nustebti vis dėlto teko. 

— Griausmingasai Perkūne, nejaugi?! — sušnibždėjo Uvis 
Einiui. - Anapas ben Erachas! 

— Tu jį pažįsti? 

— Aišku! Tai tas karaimas pirklys, kurį buvau sutikęs, kai 
plaukiau Dauguva! Padėjau jam ir jis padėjo mums. 

— Baisi kupeta! Tu juk pasakojai, — sušnibždėjo ir Einius, 
atsiminęs kelių metų senumo įvykius, kai jiedu gelbėjo motiną 
Medeiną ir Gailę iš Kuoknesės komtūro nelaisvės." 

Per tą nustebimą jie net nesumojo tinkamai pasisveikinti, 
kai Anapas ben Erachas priartėjęs per dešimt Žingsnių grakščiai 
nusliuogė nuo žirgo, nusilenkė, pridėdamas dešinę ranką iš pra- 
džių prie krūtinės, o po to — prie kaktos. Atrodė jis spalvingai, 
lyg kukutis. Vilkėjo žvilgančią geltono šilko liemenę, o tokios 
pat spalvos apvali, auksu siuvinėta kepuraitė pūpsojo ant tankių 
varno spalvos garbanų. Juodos, it liepsnelės Žaižaruojančios akys 
spėrėai naršė pasitikusiuosius. 

— Džiaugsmas užlieja mano širdį, kad vėl tave sutinku, — 
tarė karaimas laužyta vokiečių kalba. - Tikiuosi, jog per tą lai- 
ką, kai nesimatėme, likimas lėmė tau vien sėkmę! 

— Sveikas! Sveikas atvykęs į mūsų kraštą! — Uvis pagaliau 
nušoko nuo arklio, nusilenkė ir, priėjęs prie pirklio, atsargiai 
paspaudė jam ranką, saugodamasis kiekvieną jos pirštą puošu- 
sio nemažo žiedo. Ben Erachas patenkintas nusijuokė. 

— Štai tau ir pamoka, jaunasis drauge. Kitą kartą būk atsar- 
gesnis, jei ką kviesi. Pakvietei, žodis kaip žvirblis purptelėjo ir 
negražinsi. O aš jį pasigavau ir štai aš čia! — protarpiais nusi- 
lenkdamas samprotavo Anapas. Jo tamsaus gymio veidas žvil- 
gėjo iš pasitenkinimo, guvios akys greitomis perbėgo Žemaičių 


* Apie Uvio kelionę Dauguva skaitykite Skomanto knygoje “Dievų valia". 

žirgus ir, atrodo, liko patenkintos tuo, ką išvydo. Žirgus ben 
Erachas gebėjo įvertinti. Kalbėjo jis vokiškai, įmaišydamas tai 
rusų, tai latgalių žodžius, kaip įprasta Dauguvos pirkliams. — 
Matau, kad nustebai, bet viliuosi, jog kvietimo nesigaili. 

— Nejuokauk. O kad nustebinai — teisybė, — jau spėjęs at- 
sitokėti tarė Uvis. - Bet — maloniai. Džiaugiuosi tave matyda- 
mas. — Vokiškai jis kalbėjo geriau už ben Erachą, nes išmoko 
Rygoje vaikas būdamas". — Tokį kelią įveikei! Tau, atrodo, nėra 
neįmanomų dalykų. 

Ben Erachas tik pečiais patraukė. 

— Būta ko. Išgirdau, kad tavo bičiulis Zervis tarp žiemgalių 
iškilo. Todėl ir keliauti buvo drąsiau. O pas tave mano nelemtas 
žingeidumas atvedė. Juk gyreisi, kad jūsų puikūs žirgai. — Jis 
vėl nužvelgė ventiečių Žirgus ir pritariančiai linkterėjo. — Jei 
tokių ristūnų kaip šie yra daugiau, tada visai neperdėjai. 

— Rasis žirgų, — linktelėjo Uvis. — Įtariu, kad šiuose veži- 
muose turi pakankamai daiktų, į kuriuos mainyti būtų verta. 
Oho! Atrodo, tau sekėsi, ben Erachai. 

Viskas liudijo, kad tuos metus Anapą lydėjo sėkmė, o bene 
iškalbingiausiai — du tvirti, geležim kaustyti, sunkiai prikrauti 
dengti vežimai. Kiekvieną traukė trys vorele pakinkyti plačių 
strėnų ir stiprių kojų arkliai. Toks kinkinys lengvai galėjo prasi- 
brauti klampiais miško keliukais. Vežimus lydėjo gal dešimt gin- 
kluotų vyrų, o kai Uvis pirmąsyk sutiko ben Erachą, šis teturėjo 
vieną tarną ir tas pats buvo duotas Polocko kniaziaus. 

Ben Erachas linktelėjo, kukliai patvirtindamas, jog jam iš 
tiesų sekėsi ir atsigręžė į su nuostaba viską stebintį Einių. Nors 
šis beveik niekuo nesiskyrė nuo kitų Uvio vyrų, tačiau pirklio 
pastabi akis atsekė, jog jis ne eilinis jaunojo rikio palydovas. 

— Na, o tas guvus jaunuolis. Tavo giminaitis, taip? 

— Brolis, — šiek tiek vokiškai mokėjęs Einius aplenkė Uvį. 
— Leiskite ir man jus pasveikinti mūsų krašte. 

Anapas vėl pridėjo ranką prie krūtinės, paskui prie kaktos 
ir nusilenkė. 

— Nuolankiai dėkoju. Linkiu tau sėkmės ir ilgo amžiaus. — 
Jis maloniai nusišypsojo ir vėl atsigręžė į Uvį. - Pasirodo, šaunų 


* Apie Uvio gyvenimą Rygoje skaitykite apysakoje “Teutonų belaisvis“. 

brolį turi. O aš pagalvojau, kad svainis. Turi ir tokį? 

— Ne, — papurtė galvą Uvis. — Kol kas ne. 

— Šit kaip. O aš, pilnas geriausių ketinimų, įsidėjau kuklią 
dovanėlę tavo nuotakai. Ką gi, tokia dar atsiras. Daug girdėjau, 
kad Žemaitijoje gražios merginos ir tvirti žirgai. 

— Būna ir taip, — sutiko Uvis. — Nors kartais ir atvirkščiai. 

Ben Erachas smagiai nusijuokė. 

— Ol, atsargiau, kai kalbi apie moteris! Tai Dievo dovana už 
mūsų nuopelnus, ir kartu bausmė už nuodėmes. Neišvengsi jų, 
jaunasis drauge, tad sergėkis, kad netektų pakartoti to, ką dabar 
pasakei, tavo būsimajai. 


Karaimas sudomino Einių iš pirmo žvilgsnio, o jam viešint 
susidomėjimas peraugo į tikrą susižavėjimą. Kaip ir visi Žemai- 
čiai, Einius tvirtai tikėjo, kad visa, kas svetima, yra prasčiau ne- 
gu sava, tačiau šiuo atveju tai sunkiai sekėsi pritaikyti. Kad ir tie 
aukštaračiai, tvirtai sukalti vežimai, ant kurių, regis, buvo nugu- 
lusios visų svetimų šalių dulkės. Tokių Ventėje tikrai nebuvo, 
kad pasukus ienas, suktųsi ir priekiniai ratai. Einių domino ir 
spalvinga ateivių apranga, ir geri ginklai, nekalbant jau apie įvai- 
rias prekes, kurių vežimai buvo prikrauti su kaupu. Tačiau la- 
biausiai jį masino, kad pirklys atvyko iš tokių tolybių. Kaip Uvis 
pasakojo, iš kažkokio Kafos miesto kitame pasaulio gale, kaž- 
kur į pietus už rusų žemių. Ten ir gamta, ir dievai visai kiti, atro- 
do, ten net ir vanduo juodas, nes jūrą, prie kurios stovi Kata, 
vadina “Juodąja". Kad jūrą galima vadinama “ Baltąja", Einius 
suprato, nes buvo matęs Kuršo pakrantėje baltus lūžtančių ban- 
gų purslus. Tačiau “Juodoji"*? Nesuvokiama! Ką gi, tuo įdomiau. 
Dar vaikystėje toliai masino Einių. Todėl jis ir veržėsi pakeliauti 
progai pasitaikius, bet jei išvykdavo, tai žinodavo, kad netrukus 
apsisuks ir grįš. O šie žmonės keliavo visai kitaip. Ten, kur jie 
apsistodavo, bent trumpam buvo ir jų namai. 

Lydėdamas svečius į Ventę Einius stengėsi neatsilikti nuo 
Uvio ir ben Eracho. Jis bandė nugirsti bent nuotrupas to, ką 
linksmai pasakojo pirklys. Nors ir nelengvai sekėsi suprasti vo- 

kiškai, gaudė kiekvieną žodį, o kai ben Erachas atsigręždavo, 
tikrindamas, ar vežimai neatsilieka, stengėsi vaizduoti abejingą. 
Metas elgtis kaip suaugusiam, be to, pagal žemaičių paprotį, ne- 
dera rodyti, kad tave kažkas domina ar stebina. O tai ir Einiui, 
ir kitiems Ventės bei apylinkės gyventojams visą kitą savaitę se- 
kėsi sunkiai. Buvo dėl ko nustebti, tad Einius bent pasiguosdavo 
atsiminęs kaip pačiam Anapui teko apstulbti. 

Atsitiko tai pilies menėje, pirkliui atėjus susipažinti su visa 
šeima. Kaip ir derėjo, jis visiems turėjo po nedidelę dovaną. Žy- 
bartui smagų durklą perlamutru puošta rankena ir lengvai lenk- 
tomis ašmenimis, sūnums — po sidabru apkaltą diržą, o mote- 
rims — po šilkinę skarą, kurių spalva ir margumas atitiko jų am- 
žių. Dovanos džiugino, bet dar įdomiau buvo stebėti, kaip sve- 
čias jas įteikia. Kiekvieną dovaną lydėjo grakštūs nusilenkimai 
ir puošniausi žodžiai, kuriuos kaip įmanydamas bandė perteikti 
Uvis. Ypač žemai ben Erachas nusilenkė prieš Medeiną, garsiai 
sušukdamas, jog šiai kukliai, ploniausio Persijos šilko skarai bus 
didi garbė apgaubti tokią orią, gyvenimo patirties bei išminties 
kupiną galvą. Medeina išties atrodė oriai, ir sūnui besigrumiant 
su vertimu, ji nežymiai kilstelėjo antakius. Uvis suprato jos ne- 
bylų klausimą ir santūriai nusišypsojo, parodydamas, jog teban- 
do kartoti, kas svečio pasakyta, ir nieko nuo savęs neprideda. 
Medeina tylėdama išklausė, nusišypsojo ir čia pat pridengė plau- 
kus dovanota švelnių melsvų varsų skara. 

Su Gaile viskas vyko dar įspūdingiau. Ben Erachas atsistojo 
prieš ją, plačiai išskėtė rankas ir išpūtė akis, lyg priblokštas ne- 
regėto grožio. Nors visa tai buvo padaryta nuoširdžiai ir vaiZ- 
dingai, Gailė nesusilaikė ir sukikeno. Uvis, išvargintas pirklio 
gražbylystės, pasidavė ir tik bandė apytikriai perteikti prasmę. 

— Jis sako, kad tu kaip visos gėlės iš karto. Ir kaip mėnulis, 
ir kaip švelnus dykumų vėjas. Ir dar kažkas, net nežinau kas... 

— Rado mat vėją! - sududeno Daubaras. - Panašiau į vėjo 
papliaušką! 

— Graži! Ai, kokia! - aikčiojo Gailė vartydama gelsvom ir 
mėlynom gėlėm išaustą skarą. - O kalba tai jis dailiai. Ne kaip 
jūs, stuobriai neraliuoti! Pasakyk jam tai. 

Uvis pakartojo, tiesa, praleisdamas “stuobrius". Anapas įdė- 

miai išklausė, vikriai priklaupė ant vieno kelio ir priglaudė deši- 
nę ranką prie širdies, rodydamas dėkingumą. 

— Dar pasakyk, kad jos balsas skamba kaip vyturio giesmė 
anksti rytą, — paprašė Uvio ir pagrūmojo pirštu: — Klausyk, 
bičiuli, man kyla įtarimas, kad ne viską verti... 

— Aš stengiuos, — patikino tas. — Tik kad vertėjo duona 
nelengva. Ačiū dievams, einam prie pabaigos. Turiu dar vyresnę 
seserį. Štai ji - Junda. 

Junda stovėjo tolėliau šešėlyje prie sienos, o pirklys buvo 
taip užsiėmęs gražbyliavimu, kad jos tinkamai ir nežiūrėjo. Pa- 
silenkęs paėmė iš skrynios raibuliuojančią žaliais atšvaistais ska- 
Tą, atsitiesė ir įprastu grakščiu Žingsniu prisiartino prie į šviesą 
žengusius Jundos. Pakėlė akis, atvėrė burną, bet žodžiai įstrigo, 
ir ben Erachas taip ir liko prasižiojęs. Junda buvo sprindžiu už 
jį aukštesnė, tad karaimui teko žvelgti aukštyn, ir šis ūgio skir- 
tumas, o gal Jundos išvaizda jį tiesiog pribloškė. Menę nugulė 
tyla. Uvis žengė arčiau svečio. 

— Berods nesakiau, Junda taikliai šaudo. 

— Šaudo... — sulemeno Anapas. Jis papurtė galvą, vydamas 
įkyrią mintį. - Šaudo?.. Ši mergina?.. Šaudo?.. 

— Taip. Iš lanko, o ypač iš kryžlankio. Lygių jai nėra. 

— Nėra lygių! - Karaimas atrodė lyg pagaliau šiaudo nusi- 
griebęs skęstantysis. — Teisingai! Taip ir pasakyk, kad jai tikrai 
nėra lygių. Visam pasaulyje! 

— Ji pati žino, kad šaudyme jai lygių nėra. 

— Ne šaudyme! Ar nesupranti?! - Ben Erachas atrodė visai 
pasimetęs. - Pasakyk, kad jai lygių merginų nėra! Kiek keliavau 
— niekur tokios moters neregėjau! 

Uvis atsiduso, bandydamas išversti, bet ir jam nelengva bu- 
vo sakyti seseriai tokius žodžius. 

— Sakyk — man nedrąsu jai siūlyti tokią menką dovaną... — 
pertraukė jį pirklys, glamžydamas rankoje skarą. - Jai reikia 
visai kitos dovanos! Jei būčiau nujautęs, kad ją čia sutiksiu, bū- 
čiau atvežęs... Ai, tikrai! 

— Jis sako, kad tau dovanoja šitą skarą, —- pasirinkdamas 
paprasčiausią išeitį, išvertė Uvis. Junda įtariai sumirksėjo ir 
suraukė antakius. Ji pakankamai suprato vokiškai, kad suvok- 

tų, jog svečias visai kitaip kalbėjo. 

— Danke“, - sumurmėjo pusbalsiu, paimdama skarą, ir to 
užteko, kad ben Erachas nušvistų. 

— Tikėjausi, kad man patiks tavo krašte, — atsiduso jis, Uvio 
lydimas iš menės. - Ir, atrodo, neklydau... 

— Bet tu dar nepradėjai prekiauti, - paprieštaravo Uvis. — 
Nežinia, kaip seksis. | 

— Ai, taip... Prekyba... - burbtelėjo Anapas. Jis stabtelėjo 
ir atsigręžė į menę, tačiau Jundos jau nesimatė. - Ką gi, manau, 
seksis ir prekyba... 


L 

Atrodė, ben Erachas atvežė pavasarį. Kaip išsigiedrijo dan- 
gus jo atvykimo dieną, taip toks ir liko. Medžius apipurkštė baikš- 
ti žaluma, ji vis drąsėjo ir veikiai vėjyje suvirpėjo gležni lapeliai. 
Pievose pernykštės žolės stagarus ėmė gožti prasikalę daigai. 
Vis drąsiau Ventės bei įtekančių į ją upelių salpose galvutes kėlė 
purienos, geltonumu bandydamos prilygti pačiai Saulei. 

Ventiečiai irgi pralinksmėjo. Į pievas išginė gyvulius, išvežė 
iš tvartų mėšlą, o kai baigė, kai pradžiūvo telkšojusios prie tvar- 
tų juodos balos, tarsi šviesiau pasidarė. Laikas buvo galvoti apie 
sėją. 

O karaimui atėjo pjūties metas. Pievoje prie pietinės pilies 
sienos, kur anksčiausiai išdžiūdavo Žemė, jis sustatė trikampiu 
abu savo vežimus. Nuleidęs vieną vyriais pritvirtintą vežimo šo- 
ną, padarė du plačius stalus prekėms išdėstyti. Virš jų pirklys, 
kad apsisaugotų nuo lietaus, ištempė ant lenktų karčių pritvir- 
tintą, derva išteptą stiprios drobės stogą. Atėjus vyrams, ant stalų 
guldavo kalavijai ir peiliai, sunkios žalvarinės segės apsiaustams, 
sidabriniai Žirgų kamanų apvadai ir kiti vyriški reikmenys. Pasi- 
rodžius moterims, vietos pritrūkdavo, iškilus kalnams vienas už 
kitą margesnių medžiagų rietimų - šiugždančio lengvo kaip pū- 
kas šilko ir storo blizgančio atlaso. Tarp jų spraudėsi indai inde- 
liai su kai kam jau pažįstamais, pasiutiškai brangiais priesko- 
niais — pipirais, gvazdikais ir daugybe kitų, kurių ir vardų vieti- 


* Ačiū (Vok.) 


14 SKOMANTAS 


niai dar nežinojo, tačiau jų paslaptingi kvapai vis viena masino. 
Be to, pasakiška įvairovė taip reikalingų moteriškam grožiui 
smulkmenų. Ir segtukų plaukams, ir sidabru aptaisytų kaulinių 
šukų. O jau papuošalų, papuošalų... 

Atrodytų, pavasarinėje darbų griūtyje žemaičiams neturė- 
jo likti perdaug laiko domėtis prekyba, bet ne. Ben Eracho pre- 
kės buvo skirtos ne tiems, ant kurių pečių gulė didžiausi darbai. 
Nelaisvieji namiškiai ir ypač vergai tegalėjo iš tolo pažiopsoti į 
prekių margumyną. Laisvieji žemininkai irgi nedaug jų tegalėjo 
įpirkti. Išskyrus šeimas, kurių sūnūs dalyvaudavo karo žygiuo- 
se, jie neturėjo pinigų. Žemininkams juos pavadavo kiaunių, ūd- 
rų, bebrų ir kitų miško Žvėrių kailiukai, bet tik sumedžiotų Žie- 
mą, kai kailis puresnis. Pagrindiniai pirkėjai tad buvo gretimų 
apylinkių rikiai. Tie turėjo prisikaupę iš duoklių neblogų kailių, 
ne vienas buvo parsivežęs iš Žygių sidabro, be to — kas ypač 
domino ben Erachą — visi augino žirgus. Teisybė, reikėjo ypa- 
tingai sudominti žemaitį, kad tas sutiktų atsisveikinti su geru 
žirgu, gi pirklį tik tokie tedomino. Pradžioj rikiai bandė įpiršti 
tarsi ir neblogus, tačiau Anapas nesidavė apgaunamas. Jei neuž- 
tekdavo pirštais parodyti, kad Žirgas per siauros krūtinės, ar ne 
visai tiesios nugaros, ar šiaip kokią sunkiau įžvelgiamą ydą turi, 
kviesdavo į pagalbą Einių. Šis visą laiką sukiodavosi netoliese, ir 
jo vokiečių kalbos pakako išversti karaimo nuosprendį. Jei Žir- 
go savininkas nenusileisdavo, pirklys pasiūlydavo tokią kainą, 
kad žemaičiui buvo gėda ją priimti. Netruko pasklisti žinia, kad 
prasto žirgo atvykėliui neįbruksi, bet už gerą moka sočiai. 

Tačiau smagiausiai prekyba vykdavo rikiams atsivedus mo- 
teris. Ypač aukštai ben Erachas vertino tuos, kuriems dievai ne- 
pagailėjo dukrų. Jau plačiai buvo pasklidusi Žinia apie pirklio 
Žybarto moterims dovanotas puikiąsias skaras. Nei viena iš ap- 
linkinių rikių dukrų nenorėjo per artėjančius Samborius atrody- 
ti prasčiau, tad pradžiūvus keliams jų atvykdavo vis iš toliau. 

Kaip ir kasdien tą pavasarį, Gailė nenustygo vietoje. Tą po- 
pietę Medeina jai bandė aiškinti apie šalpusnius ir asiūklius — 

nuo kokių ligų gerti jų nuovirą, tačiau Gailė vis atsigręždavo į 
pravirą pietinį langą. Pro jį galėjai apžvelgti pievą, kurioje stovė- 
jo pirklio vežimai. 

— Pakaks, vaikeli, žinok saiką, — suvokdama dukros išsi- 
blaškymo priežastį sudraudė Medeina. 

— Bet kad, sako, Gedrimaitės atjojo, mama... Berods ir ri- 
kis Sudargas su savo jaunąja žmona. 

— Kai pabaigs, užsuks pasisveikinti, - pabandė papriešta- 
rauti Medeina. — O tu ir taip pakankamai tėvo sidabro išleidai. 

— Bet, mama, aš tik pažiūrėsiu, ką kitos perka, — nenusty- 
go Gailė. - Aš nieko nepirksiu! Tikrai; ir sidabro nebeturiu. 

— Nebeturi? Na matai... - švelniai papriekaištavo Medeina. 
Ji atsargiai pakėlė drobulę su išdėliotais auštant skintais gau- 
ruotais šalpusnių stiebeliais ir asiūklių eglutėmis ir nunešė nuo 
lango, kad nepasiektų vidudienio saulė. Kam vargti, kai Gailei 
per vieną ausį įeina, per kitą išeina. Padėjusi drobulę, pavartė 
stiebelius, kad geriau džiūtų, o po to - matyt, pačiai pasidarė 
žingeidu — pasirėmė ant uosinės palangės ir pažvelgė žemyn. 

— Žmonių šį kartą tikrai gausu. 

— Na, matai, mama. Leisk, tik apsižvalgysiu... 

— Juk vakar buvai. Tau ten kasdien trainiotis nepritinka. 

— O Einius? Jis visą laiką ten! 

— Einius — kas kita... 

— Kodėl jis — kas kita? Kuo aš blogesnė? 

— Jis mokosi, be to padeda tam pirkliui. 

Medeina atsiduso ir Gailė tuoj pagavo sutikimo gaidą. 

— Okojis ten mokosi? Gal ir aš norėčiau. 

— Vokiškai šnekėti mokosi... - Medeina numojo ranka ir 
atsirėmė į palangę. - Na, bėk jau, bėk... Tik ilgai neužtruk. 

Kol Gailė, pagriebusi savo melsvo šilko skarą, kone kūlvers- 
čia bėgo laiptais žemyn, ben Eracho vyrai pastūmė žirgų papuo- 
šalus į šalį ir ant stalų išskleidė skrynios su medžiagomis turinį. 
Nors tarp naujų pirkėjų buvo veik po lygiai vyrų ir moterų, pirk- 
lys žinojo, kad norint ką parduoti, pirmiausia reikia įtikti mote- 
riškėms. Ir išties, vyrai, vaizduodami, kad prekės jų nedomina, 
būriavosi atokiau, o moterys iš karto ėjo prie reikalo. Kiekvieną 
medžiagos atraižą reikėjo pačiupinėti tikrinant plonumą, pakel- 

ti prieš saulę, kad pamatytum, kaip raibuliuoja varsos, ir dar 
patrinti paseilėjus pirštą, įsitikinant, ar dažai tvirtai laikosi. Ana- 
pas prie to buvo pratęs, tad tik padrąsinančiai šypsojos ir traukė 
iš bedugnės skrynios vis naujus ritinius. 

— Ar dailu? Ai, kaip dailu... - kartojo jau pramoktus že- 
maitiškus žodžius. Suprato ir paklaustas apie kainą, tačiau atsa- 
kydavo pirštų kalba. 

— Ai, ne... Nedaug... Ne, ne... - paprieštaravo žemaitiškai, 
kai pirkėja išpūtė akis ir atsigręžė į savo vyrą. 

— Sakyk jai, kad čia geriausias atlasas iš Samarkando mies- 
to, — paprašė šalia stovinčio Einiaus pirklys. - Pats puikiausias. 
Sakyk, kad Samarkandas labai labai toli totorių Žemėje. 

Kol Einius vertė, ben Erachas dairėsi kitų pirkėjų. Jis jau 
buvo spėjęs įsitikinti, kad Žemaitijoje skubint negalima. Reikia 
palikti laiko, kad žmonės patys apsispręstų. O kad sprendimas 
bus teigiamas, jau neabejojo, nes pastebėjo, kaip moteriškės akyse 
sužibo troškimo ugnelė. Be to, prie jos pribėgo kokių penkioli- 
kos metų dukra ir net ėmė trypčioti iš pasitenkinimo, pamačiusi 
geltono kaip puriena atlaso atraižą. Dviese jos sugebės įtikinti 
tą iš orių rikių būrelio įtariai jų pusėn žvilgčiojantį ūsočių. Da- 
bar derybas galima palikti gizeliams, kurie pasakys, kad neturi 
teisės nuleisti išties nemažos užsiprašytos kainos. Netrukus Ana- 
pas įsitikino neklydęs. Dabar jis rodė sidabrines apyrankes kitai 
pirkėjai ir akies krašteliu stebėjo, kaip ūsočius susiraukęs, it 
ūmaus dantų skausmo ištiktas, krapšto sidabrinius. 

— Matyt, gerai vertei, - patenkintas tarė Einiui. - O jai pa- 
sakyk, kad tokias apyrankes visos Persų sultono Žmonos nešio- 
ja. 

— Visos? O kiek jis jų turi? - susidomėjo Einius, kuriam 
bendravimas su karaimu kasdien nešė naujus netikėtumus. 

— Šimtą. Ar du? Bet tikrai daug ir visoms perka pačias gra- 
žiausias apyrankes. Tokias, kaip šitos, su rubinais. 

Nors šis sandėris užtruko ilgiau, ir net teko kiek nuleisti 
kainą, jis irgi baigėsi sėkmingai. 

— Gerai pakalbėjai, - vėl pagyrė karaimas Einių. - Galėtum 
būti geras pirklys. 

Vaikinas nušvito ir net nesumojo, ką atsakyti. Laimei pama- 

tė nuo pilies vartų pusės artėjančią melsvą skarą. 

— Baisi kupeta... Sesuo ateina. 

— Sesuo? — Ben Eracho šypsnys beregint išblėso ir jis pa- 
stebimai nuraudo. Jis kilstelėjo savo siuvinėtą kepuraitę, per- 
braukė delnu juodus plaukus ir vėl ją užsidėjo. 

— Tu... Tu čia pastovėk, — sumurmėjo. — Aš pasitiksiu. 

— Yra čia ko. Gailė pati žino kelią, - numojo Einius. 

— Ak, Gailė?.. Ta jaunesnioji? 

Einius palenkė galvą ir negalėjo nepastebėti, kad ben Era- 
cho susijaudinimas staiga virto nusivylimu. 

— Aa... Ta sesuo. Ji ir vakar buvo... - Pirklys, nebaigęs saki- 
nio, prikando lūpą ir, perrikiavęs ir taip gražiai išdėstytas apy- 
rankes, iš padilbų pažvelgė į Einių. 

„- Ota aukštoji? Ko neateina? — nedrąsiai paklausė. 

— Juk jau buvo. 

— Na taip. Bet tada visi buvo, ir... Na, aš galvojau, jei ji 
ateitų... Gal jai padovanočiau ką... O gal galima ją pakviesti? 

Gailė tuo tarpu prasiyrė pro minią ir priėjo prie kito veži- 
mo. Net du ben Eracho gizeliai, pamiršę kitas pirkėjas, puolė 
rodyti jai prekes. 

— Ji išvaizdi mergaitė... - žiūrėdamas kaip ji valiūkiškai šyp- 
sojosi sužavėtiems gizeliams, tarsi sau kalbėjo Anapas. - Bet tik 
mergaitė. O Junda... Ai, va tikrasis grožis! 

Einius suraukė kaktą. Jis dažnai girdėdavo, kad Gailė - gra- 
žuolė, ir pats tai suprato. Bet Junda? Ji buvo stipri, ir turėjo 
dievų dovaną, bet graži. 

— Tu jos brolis, - vis nerimo ben Erachas. - Ar negalėtum, 
na... Kaip čia tau pasakius... 

— Norit, kad pakviesčiau Jundą? - staiga toptelėjo Einiui. 

Ben Erachas tylėdamas palingavo galvą. 

— O kam? 

Karaimas kramtė savo apatinę lūpą. Jo akys blizgėjo. 

— Tai... Kad pažiūrėtų. Ir aš... Ai, aš tik pasikalbėti noriu... 

Einiui diena buvo kupina naujų žinių ir suvokimų. Dar ne- 
suprato kodėl, bet kažkodėl nutuokė, kad pokalbis su Junda ben 
Erachui yra toks svarbus, kad kvaila būtų juo nepasinaudoti. 

— Bet tada aš jūsų irgi kai ko paprašysiu... 

— Manęs? - Anapas pažvelgė į Einių ir išdidžiai mostelėjo 
prekystalių link. - Prašyk! Rinkis ką nori! 

— Ne... Man daiktų nereikia. 

— "Tai ko? 

— Aš... Aš paskui pasakysiu... — burbtelėjo kiek nepatogiai 
pasijutęs Einius. Tiesą sakant, jis ir negalėjo savo pageidavimo 
tinkamai išreikšti. Ta mintis jam buvo dar per nauja, tiksliau, gal 
tik suvokimas, o pats noras persekiojo jau senokai. Tie ben Era- 
cho žodžiai apie “gerą pirklį" tarsi atvėrė akis. 

Taip — jis tikrai galėtų būti geru pirkliu! 

Ir, kas yra dar svarbiau, — jis norėtų būti pirkliu! 

Tai jis dabar Žinojo taip gerai, jog net stebėjosi, kaip anks- 
čiau nesuprato. 


Jundą įkalbėti pasirodė ne taip jau paprasta. Nuo tos ne- 
lemtos kelionės į Deltuvą su ja suvis bendrauti nebuvo lengva". 
Ji užsisklendė savyje, laikydavosi atokiau ir retai pasirodydavo 
bendruose subuvimuose. Nepadėjo ir Šventaragio slėnio žyniai, 
pabandę atimti iš jos dievų suteiktą taiklumo dovaną.“ Tik per 
vargą pavykdavo įtikinti ją dalyvauti šventėse, o dar sunkiau - 
varžybose ir parodyti taiklią akį. Labiausiai jai patikdavo vienai 
jodinėti po girias, retsykiais nušaunant kokį nors plėšrų Žvėrį. 
Kai Einius atsargiai prasitarė apie ben Erachą, kviesdamas prie 
vežimų, Junda tik nekantriai krestelėjo galvą. “Aš ten nieko ne- 
pamečiau, — atrėžė, — ko man ten?" - “Ne tau, jam..." — numy- 
kė Einius, bet sesuo stipriai papurtė galvą: jei taip, tai tikrai neis. 
Pakako, kad tada, menėje ji pasijautė nejaukiai prieš tą žemą 
juodbruvą guvų vyriškį. 

— Jei ne dėl jo, tai dėl manęs... Prašau... — neatlyžo Einius. 
— Aš gi prižadėjau jam, kad ateisi. 

— Tai kas? Tu žadėjai, ne aš. Pasakyk, kad nenoriu. 

— O gal tu jo bijai? 


* Apie Jundos kelionę rašoma Skomanto knygoje “Atpildo strėlė“ 


** Apie tai skaitykite Skomanto apysakoje “Jundos lemtis". 

Vos ištaręs Einius suvokė pataikęs. Junda net pyktelėjo. Bi- 
joti to mažiuko juočkio su juokinga moteriška kepuraite? 

— Nekrėsk kvailų juokų, broleli, jei nenori gauti į kailį. 

Einius vaikystėje ne kartą buvo pajutęs kietą Jundos ranką, 
tad žinojo, jog juokai su seserim menki. 

— Baisi kupeta! Aš ne taip norėjau pasakyti, - teisinosi jis. 
— Tik man keista. Jis kažko nerimauja, kad nepasirodai, atrodo, 
paskutinius nagus nusikramtys. O tu irgi... Nesakau, kad bijai, 
bet lyg ir vengi. Didelis čia daiktas nueiti, kūr visos eina. 

— Aišku, kad nedidelis. Smulkmena... — Junda tiriančiai 
nužvelgė brolį. Tiesą sakant, ji pati nelabai suprato, kodėl atsi- 
sakinėja ar neužeina į menę, jei Žino, jog ten yra pirklys. Ją su- 
trikdė skvarbus jo žvilgsnis per pirmąjį susitikimą, tos tiesiog 
ryte ryjančios juodos kaip angliukai akys. Jis juk nenuleidžia 
nuo jos akių, jei tik kur pamato. Tos akys sekė kiekvieną jos 
krustelėjimą. Junda buvo pratusi prie vyrų žvilgsnių, bet tie bu- 
vo kitokie: kupini, nuostabos, pavydo, o kartais net užslėptos 
baimės. Svetimšalis į ją žvelgė kitaip. Taip, kad ji pasijusdavo 
nejaukiai. 

— Jei smulkmena, - neatlyžo Einius, — tai ir nueik. Supran- 
ti, Junda, aš noriu jo kai ko paprašyti, ir nedrįstu. 

— Oko? 

— Et, nesvarbu... 

— Jei nori, kad nueičiau... 

— Na, gerai... Noriu, kad pasiimtų mane į Rygą... 

— Pakeliaut nori? 

— Aha... Uvis tiek keliavęs... O aš? Dabar gera proga. Ir 
teutoniškai geriau išmokčiau... 

— Pakeliauti tau reikia, - sutiko Junda. Ji pažvelgė į rimtas 
brolio akis ir tinkamos priežasties atsikalbinėjimui nerado. - Ma- 
nai, jei nueičiau, jis sutiktų? 

— Sutiks! Sakei juk, kad tau tai — smulkmena... 

— Smulkmena! - krestelėjo vešliais plaukais Junda. - Vie- 
nas niekis. Gerai jau, gerai, nueisiu prie tų vežimų. 

Einius nušvito. Jei jau Junda pasakė, galėjai būti tikras, kad 
ir padarys. 

PIRKLYS IŠ VENTĖS 


ytojaus dieną Einius puse lūpų prasitarė ben Era- 
chui, kad pakvietė seserį. Tas net krūptelėjo. 
— Ar tikrai? Kada? 

Einius trūktelėjo pečiais ir numykė, kad su Junda sunku ką 
nors tiksliai pasakyti. Jei sakė, tai ir tęsės, bet kada, tai jau tik 
dievai žino. Nors gal ir tie nelabai. Junda daranti ką tinkama ir 
tik tada, kai, jos nuomone, tam ateina laikas... 

"Tuo Einius jautėsi pažadą išpildęs ir laiką skyrė pirkėjams, 
kurie, atrodė, plūdo iš visos Žemaitijos. O Anapas akivaizdžiai 
nekantravo. Net ir gausiai byrantis sidabras, atrodė, neteikė jam 
jokio malonumo. 

Tą dieną atrodė jis tarsi užjūrių kunigaikštis. Buvo dailiai 
apsikirpęs ūsus ir plaukus, ant pečių užsimetęs naują, geltono 
šilko siūlais ataustą raudoną kaip liepsna skraistę, o batų aulai 
švytėjo it veidrodis. Vos jie apsinešdavo dulkėmis, tuojau pat, 
pasilenkęs po stalu, valė, vogčia dairydamasis pilies link. Deja, 
tą dieną Junda taip ir nepasirodė, o ben Erachas apsiblausė visai 
kaip į vakarą pradėjęs niauktis dangus. 

Kitą dieną dar prieš pietus pradėjo lynoti. Žmonių atvyko 
nedaug, o kai įsitikino, jog vakaruose susikaupę debesų tumulai 
nežada sklaidytis, net narsuoliai, nebijoję pavasarinio pakrapi- 
nimo, išskubėjo namo. Jiedu liko beveik vieni, ir Anapas nuo 
Einiaus neslėpė nusivylimo. Jo gizeliai, sutūpę po vežimais, jau 
Žaidė kauliukais. Užpykęs karaimas pasiuntė juos į pavenčio pie- 

vą, kad varytų į tvartus žirgus, kurių jau buvo sukaupęs arti tuzi- 
no. Jis nuo ryto priekaištingai Žvilgčiojo į Einių, tarsi tas būtų 
atsakingas, kad Junda nesirodo. Po pietų lietus įsismarkavo, ir 
Einius mieliau būtų pasišalinęs į pilį, tačiau žinojo, kad nedera, 
jei tikisi palankumo iš ben Eracho, todėl padėjo jam dėlioti smul- 
kesnes prekes į tam skirtas tošines dėžes. Vėliau, kai vėjas įsi- 
smarkavo ir lašai ėmė juos pasiekti net po drobe, ėmė krauti 
medžiagas į skrynias. Abu dirbo tylėdami. Pabaigęs ben Erachas 
įsistebeilijo į tolimą miško juostą. Pakėlė galvą ir Einius. Iš miš- 
ko lėtai, nebodamas vis stiprėjančio lietaus, jų pusėn jojo raite- 
lis. 
— Kas ten dabar? —- sumurmėjo karaimas. — Atrodo, jam 
lietus patinka... 
„ —- Junda! - atpažino Einius. Nors raitelio dar negalėjai at- 
skirti, su niekuo negalėjai supainioti jos palšą ilgakoję kumelę. 
— Gražioji Junda? Iš miško? — apstulbo ben Erachas. Prisi- 
merkęs ir prilaikęs kvapą jis stengėsi įsižiūrėti. Matyt, jo akys 
buvo aštrios, nes netrukus giliai įkvėpė oro. 
— Tikrai... - iškvėpė. - Ką ji veikė miške? 
— Medžiojo, — nedvejojo Einius. Jam tai buvo savaime su- 
prantama, o Anapui — dar viena priežastis nustebimui. 
— Pati viena? — nepatikėjo jis. - Ir joja tiesiai prie mūsų... 
Jie žvelgė į lėtai, bet oriai atjojantį raitelį. Kumelė žengė per 
pažliugusią pievą tarsi per kokias iškilmes prieš lenktynes, o Jun- 
da sedėjo tiesi lyg styga, nesigūždama prieš vėjo šuorais nešamą 
lietų. Netrukus jau matėsi kaip lašai rieda jos kakta bei skruos- 
tais ir čiurkšle varva nuo ilgos per petį permestos kasos. Ant 
pečių ji turėjo pilko milo skraistę, mūvėjo stirnos odos jojimui 
pritaikytas kelnes. Už balno juodavo kryžlankis su 4žuoline buože 
ir melsvo plieno, po medžioklės atpalaiduotu lanku. Šalia taba- 
lavo trys surištos šikšnele už kaklų nušautos antys. Junda nušo- 
ko, kai iki jų liko dešimt žingsnių, ir, atsirišusi antis, priėjo prie 
dar vis apstulbusio ben Eracho. 
— Das ist zu euere Geselle, fur Abendbrot, — tarė ji laužy- 
ta vokiečių kalba ir bloškė antis ant stalo. - Fūr Tuch..." 
Anapas sumirksėjo ir nubraukė delnu lietaus, 0 gal prakaito 


* Čia jūsų gizeliams, vakarienei. Už skarą... (laužyta vokiečių k.) 

sudrėkintą kaktą. Atlėkęs gūsis staiga išgaubė stogą ir plona 
čiurkšlė smigo į jo petį ir galvą. Vanduo sruveno tamsiu veidu, o 
jo skaisčiai raudonas apsiaustas pastebimai tamsėjo. 

— Danke schėn...' — sumurmėjo jis - Tai yra, nereikėjo... 
Prašom čia, kur sausiau... 

Karaimas pabandė pakelti ilgo stalo galą, kad būtų lengviau 
praeiti, bet lentos spėjo pabrinkti ir užsikirto. Jis net paraudo iš 
pastangos, stalas sugirgždėjo, bet tuo tarpu Junda pasirėmė de- 
šine ant stalo briaunos ir tarytum lūšis liuoktelėjo į antrąją pusę. 

— Ne ką sausiau, - tarė, pažvelgus į virpančią nuo vėjo dro- 
bę. - Bet vis pastogė. O kodėl jūs lauke, kai toks oras? 

— Aš... Aš laukiau jūsų... 

— Aa... Na, būna ir taip, - ramiai tarė Junda. Ji dešine ran- 
ka suėmė kasą ir, stipriai suspaudusi plaukus, nubraukė žemyn. 
Vanduo gausiai čiurkštelėjo ant žemės. Išgręžusi kasą Junda nu- 
simetė permirkusią skraistę ir stipriai papurtė. Ben Erachas, jau 
karštligiškai svarstęs nuo ko pradėti, vėl sustingo. Po skraiste 
Junda vilkėjo saikingai siuvinėtais balintos drobės marškiniais. 
Jie buvo permirkę ir šlapias linas taip prigludo prie standžios 
krūtinės, kad mergina atrodė tarsi nuoga. Matėsi ne tik statūs 
kauburėliai, bet ir dvi tamsesnės dėmelės. Pirklys Žiobtelėjo, pa- 
bandė nukreipti akis žemyn ar į šoną, bet tuščiai. 

— Peršlapote... - sumurmėjo jis. 

— Niekis. Išdžius. - Junda dar kratė skraistę. - Brolis sakė, 
norėjote pasikalbėti. Ar taip? 

Karaimas palingavo palvą. 

— "Tai kalbėkit. 

Ben Erachas metė žvilgsnį į Einių, tarsi prašytų pagalbos, 
tačiau tas, atsitraukęs į patį sausojo ploto kampą, žvelgė kažkur 
tolyn į Ventės pakrantės krūmus. 

— Aš norėjau... — sulemeno Anapas ir vėl nutilo. 

— Norėjot ko? 

— Paprašyti jūsų... Išties norėjau paprašyti leidimo... 

— Leidimo? — Junda išpynė kasą, paleido plaukus ir atsilo- 
šus papurtė galvą, kad tie išsiliestų. Jos krūtinė subangavo. — 
Ventėje bet kokio leidimo klausiama mano tėvo, ne manęs... 


* Labai ačiū... (Vok.) 


Šėtono legatas 23 


— Žinoma, ir tėvo... Bet pirma norėjau maldauti jūsų... 

Jo balsas vėl užsikirto, ir Junda nekantraudama pažvelgė į 
karaimą, o po to ir į Einių, kuris tebevaizdavo niekuo dėtą. 

— Nesuprantu. Bet jei galiu kuo nors padėti... 

— Ne padėti. Sutikti. 

— Tai klauskit. 

— Aš... Aš norėjau... Paprašyti jūsų sutikimo... — Ben Era- 
chas vėl neišdrįso. Jis giliai atsikvėpė ir pabandė iš naujo. — Nes 
jūs ypatinga... Aš esu daug keliavęs, ir daug matęs... Bet tokios, 
kaip jūs, niekur nesutikau. Nei totorių krašte, nei pas rusų knia- 
Zius, nei Livonijoje... Niekur... 

Įdėmiai jį stebinčios pilkai mėlynos Jundos akys susiaurėjo. 
Lietaus nuplautas veidas dabar atrodė ne tiek išdidus, kiek nu- 
stebęs. 

— Nesuprantu, ko norit, - sumurmėjo ji, kai tyla užsitęsė. 

— Aš noriu... Noriu paprašyti leidimo siekti jūsų rankos... — 
pagaliau išspaudė ben Erachas. Paskutinieji žodžiai buvo ištarti 
beveik pubalsiu, tačiau ir Junda, ir Einius juos aiškiai išgirdo. 

Junda suraukė antakius ir, tarsi pirmą kartą matytų, nuo 
galvos iki kojų nužvelgė nedidelį, tamsaus gymio vyrą. Dabar jis 
atrodė dar labiau patamsėjęs, net ir jo puošnūs, ryškūs drabu- 
Žiai tarytum prigeso nuo lietaus. Juodi, tankiai garbanoti plau- 
kai buvo prilipę prie drėgnos kaktos. Visada pasitikintis savimi 
pirklys buvo kaip niekad sutrikęs. 

— Rankos?- dusliai perklausė ji. 

— Taip!.. 

— Reiškia, norit mane vesti? 

— Tikrai taip! Labai noriu jus vesti... Bet kol kas prašau tik 
leidimo siekti jūsų rankos. Žinoma, prašyčiau jūsų garbiųjų tė- 
vų... Bet tiktai... Jei jūs tai leistumėt. 

Dabar žodžių, atrodo, pritrūko Jundai. Ji pastovėjo žvelgda- 
ma į ben Erachą, nuleido akis ir, tarsi tik dabar pastebėjusi prili- 
pusius prie krūtinės marškinius, sunėrė rankas bandydama ją už- 
dengti. Dvejodama papurtė galvą ir atsisuko į dar vis pilantį lietų. 

— Turėtumėt laiko apgalvoti... — atgavęs pusiausvyrą, grei- 
takalbe tęsė pirklys. - Suprantu, kad tai netikėta. Aš nelaukiu 
atsakymo dabar, laukiu tik leidimo siekti jūsų rankos. Tik tiek. 

Ne prašau, o maldauju. Tik leidimo... 

Junda vėl papurtė galvą ir lėtai atsigręžė į pirklį. 

— Neįmanoma... — tarė ji taip pat dusliai. - Neįmanoma.. 

— Kodėl? Kaip gali būti neįmanoma?.. 

— Dievai neleidžia... Mano lemtis draudžia... 

— Aa... Dievai! — Ben Erachas ištarė su palengvėjimu. Jis 
gerai žinojo pagoniškus tikėjimus, jų dievus ir žynius ir kad die- 
vų palankumą galima įgyti aukomis (neužmirštant, aišku, ir žy- 
nių). — Aš paaukosiu... Oo! Daug paaukosiu! Ai, garbioji, gra- 
žioji Junda, dievus visada galima permaldauti... 

— Ne... - purtė galvą Junda. Atrodo, ją trikdė pasitikėjimas 
savimi, staiga grįžęs pirklio veidan, ir jo tvirtai suskambęs bal- 
sas. —- Jūs nežinot, ką sakot... 

— Kaip — nežinau? Niekada geriau nežinojau, ką sakau da- 
bar. Man nieko negaila išpirkai! Iš tėvų ir dievų! 

— Jūs nieko nežinot apie mane... 

— Aš viską Žinau, ko man reikia. Aš viską matau, ką rei- 
kia... Ar Anapas ben Erachas aklas? Ar jis kurčias? 

— Nežinot!.. Nieko... 

— Gražioji Junda... Ką man dar reikia žinoti be to, ką mano 
akys mato? Ir be to, ką jaučiu? 

— Nežinot, kad nužudžiau. Dievai taip lėmė, ir aš nušoviau 
savo jaunikį. 

Ben Erachas buvo pasiruošęs išgirsti atsikalbinėjimus, bet 
tokio tikrai nesitikėjo. Tyliai ištarti žodžiai jį tiesiog supurtė. 

— Nušovėt?.. Jaunikį? — sušnibždėjo, nenorėdamas tikėti 
savo ausimis, nors ir suvokė, kad jei Junda sako, tai taip ir buvo. 
— Netyčia? "Taip? Siaubinga nelaimė... 

Junda pažvelgė į savo viena kitą gniaužusias rankas. 

— Ne. Aš pati taikiau jam į širdį. Aš niekad neprašaunu. 

Stojo tyla. Lietus, lyg mostelėjus stebuklinga lazdele, liovė- 
si, Ir pro debesų properšą prasiskverbė saulės spindulys. Ana- 
pas papurtė galvą, tarsi vydamas šalin kažkokį siaubingą reginį. 

— Jis buvo išdavikas, - įsiterpė iki šiol tyliai klausęsis jų 
pokalbio Einius. - Jį reikėjo užmušti. 

— Reikėjo... - atsiduso ben Erachas. - Taip! Reikėjo! — 
pakartojo ir, atrodė, žodis suteikė jam stiprybės. - Dievai taip 

lėmė. Aš nežinau, kas ten buvo, ir nenoriu. Tai nieko nekeičia. 
Gražioji Junda, jums teks ieškoti kitos priežasties... Jei manot, 
kad netinku, kad prastas, ar dar kas — privalėsite pasakyti tie- 
siai. Šitos priežasties nepakanka... 

— Priežastis yra dievai ir mano lemtis. 

— To nepakanka. Aš permaldausiu jūsų dievus ir nebijau 
lemties. | 

Junda atsiduso ir, pažvelgus į Anapą, prisimerkė. Reikėjo 
prisimerkti, nes tamsios jo akys buvo įbestos į ją su tokiu atsida- 
vimu ir nuoširdumu, kad tiesiog neįmanoma buvo ištarti prieš- 
taraujantį žodį. Ar ji galėjo, žvelgdama į tas akis, ištarti, kad jis 
— mažas! Kad — juodas! Kad — svetimšalis! Ir — ne tas! Ne tas, 
apie kurį jį svajodavo naktimis ir ypač atsibudus dar prieš saulė- 
tekį. Ne tas, kuris ją apglėbdavo sapnuose. Visai ne... 

“ - Jūs... - Ji aplaižė staiga išdžiūvusias lūpas. - Jūs... Aš 
norėjau pasakyti... 

— Taip... Laukiu. 

— Jūs... nepakankamai turtingas 

— Nepakankamai turtingas... — suglumo ben Erachas. 

— Taip. Reikia turto dievams perkalbėti. Ir turto reikia man... 

— Dievams? Dievams pakaks. Bet turto reikia ir jums?.. 

— Taip! Man! — kietai pakartojo Junda, nes iš pirklio balso 
suvokė radusi priežastį, kurią tas suprato. - Man reikia daug 
turto... 

Vėl stojo tyla. Tiesiog spengianti, nes lietus liovėsi barbenęs 
į dervuotą stogadangtę. Girdėjosi tik paskutinių lašelių kapsėji- 
mas nuo drobės ir tolimi atsigavusių po lietaus paukščių balsai. 

— Ojei aš turėčiau... - nedrąsiai pradėjo ben Erachas. - Jei 
turėčiau du kartus tiek, kiek dabar turiu? Tris kartus? Keturis?! 

Jis nutilo ir žvelgė į ją, reikalaudamas atsakymo. 

— Jei keturiskart... — Junda ieškojo, ką atsakyti, tačiau kliu- 
dė pirklio akys. — Jei keturis, tada pagalvočiau... 

— Aš turėsiu! — užtikrino nepripažįstančiu dvejonių balsu 
ben Erachas. - Aš tikrai tiek turėsiu, ir grįšiu. 


d 

Einiaus nustebimui, pokalbis stebėtinai pataisė ben Eracho 
ūpą. Žybartaitis pakankamai pažinojo seserį, kad suprastų, jog 
jai tokia sąlyga atrodė neįmanoma, tačiau pirklys galvojo kitaip. 
Jo nuotaikai nekenkė nei vėl prasidėjęs lietus, nei galutinai din- 
£€ę pirkėjai. Smagiai švilpaudamas tvarkė likusias prekes, užra- 
kinėjo skrynias ir, Einiaus padedamas, sustumdė jas į vežimo 
vidurį, kad nepasiektų vėjo nešami lašai. Prieš grįždamas į pilį 
karaimas užsimetė ant peties Jundos dovanotas antis ir pasuko 
link tvartų. Prasitarė, kad patikrins arklius, mat, netrukus teks 
išvykti. Juk reikia, nieko nelaukus, kuo daugiau pirkti ir par- 
duoti ir vėl pirkti ir parduoti, nes kitaip turtų neuždirbsi! “Pats 
girdėjai, jaunasis drauge, kad jų tiesiog verktinai reikia, — aiški- 
no jis. — Greičiau imsiuos, greičiau ir bus..." Einius šlepsėjo 
paskui nuleidęs galvą ir įtemptai galvojo, nes buvo aišku, kad 
neliko laiko nei pačiam pasiruošti, nei kitus pripratinti prie už- 
sibrėžto tikslo. Reikėjo veikti nedelsiant, arba bus vėlu. 

Žirgai net blizgėjo iš sotumo, ir Einius,matydamas gerą ka- 
raimo nuotaiką, ryžosi priminti karaimui, jog prižadėjo išpildyti 
vieną jo prašymą. Ben Erachas sustojo viduryje tvarto, plaštaka 
plekštelėjo sau per kaktą ir pritariančiai krestelėjo galvą: 

— Teisingai. Sakei, kad prikalbinsi seserį, ir prikalbinai. Ne- 
pamiršau, tik perdaug užsikroviau reikalų. Prašyk! 

— Paimkite mane kartu, — skubiai išpoškino Einius, nes jau- 
tė, dar kiek - ir žodžiai bei drąsa išgaruos. 

— Ką paimti? Kur? - nesuprato karaimas. 

— Mane. Su savimi. Į Rygą. 

— Į Rygą?! - karaimas kilstelėjo juodus antakius ir nusišyp- 
sojo. - Pakeliaut nori. Kodėl ne. Tik tiek tenorėjai paprašyti? 

— Ne keliauti. Aš noriu išmokti... Noriu išmokti pirkliau- 
ti... — Einiui po kiekvieno žodžio tekdavo atsipūsti. Po paskuti- 
niojo it maišą pagaliau nuo pečių nusimetė, tačiau pakinkliai dar 
virpėjo. 

— Sakei, pirkliauti? 

— Taip. Noriu išmokti pirklystės amato... 

Anapas atsilošė į ėdžias ir nužvelgė išraudusį vaikiną: 

— Šit kaip? Nori tapti pirkliu? 

Einius tylėdamas ryžtingai linktelėjo, ir karaimas susimąs- 

tęs pasikasė smakrą. Žinojo, kad atsakymą reikia apgalvoti, nes 
šeimai tai galėjo nepatikti, ir tai tik apsunkintų jo ir taip miglo- 
tas galimybes siekiant Jundos rankos. Nors, antra vertus, Ei- 
nius jos brolis ir Junda atėjo jo prašoma... 

— O tavo gražuolė sesuo? Junda. Ji apie tai žino? 

— Taip... - sumurmėjo Einius. Tiesą sakant, Junda žinojo, 
kad jis nori vykti į Rygą, o apie pirklystę jai nebuvo prasitaręs... 

— Aa... Jei ji pritaria... - Ben Erachas nusigręžė į arklius ir 
keletą akimirkų įtemptai mąstė. — O pinigų daug turi? - paklau- 
sė, nes, sutikęs su Jundos sąlygomis, jau skaičiavo kiekvieną du- 
katą. Be to, jei jaunuolis turėjo savo, ar šeimos skirto sidabro, 
tai reiškė, kad jis yra nepriklausomas ir gali elgtis savarankiškai. 

— Nedaug, — liūdnai šyptelėjo Einius. — O kiek reikia? 

— "Tu kilmingas, į gizelius netinki, nebent į dalininkus. O 
kiek? Na, bent pusei tuzino žirgų... 

— Pusei.. - sušnibždėjo Einius. Išties nemažai. Kas tiesa, 
Uvis turi ir daugiau, o Daubaras kelis kartus tiek, bet kur jam, 
namie sėdinčiam, su jais lygintis! 

Pirklys jau rinko žodžius paguosti ir išsisukti iš nepatogios 
padėties, tačiau Einius ūmai atsitiesė ir jo akys žybtelėjo: 

— O jeigu gausiu tiek - priimsit kaip dalininką? 

— Tada — taip, — linktelėjo karaimas ir daugiau nespėjo 
nieko pridėti. Einius tvirtai peržengė tvarto slenkstį ir nužygia- 
vo per balas bei slidžią nuo lietaus kiemo žolę. 


(J 

Kitas Žingsnis pasirodė esąs kur kas sunkesnis, negu Einius 
tikėjosi, nors ir suprato, kad toks jo apsisprendimas nepatiks 
šeimai, o labiausiai tėvui. Lengviausiai tikėjos susikalbėti su Uviu, 
nes tarp jų buvo nedidelis metų skirtumas ir visada geriausiai su 
juo sutardavo, bet apsigavo. 

— Pirklys?! — Uvis, išgirdęs, išpūtė akis. — Bet tu juk rikio 
sūnus, Žvelgotės anūkas! Ir — pirklys?! 

Brolis nepasakė tiesiai, jog taip jis pažemins šeimą, tačiau ta 
mintis Uvį aiškiai kamavo, todėl Einius negaišdamas griebė jau- 
tį už ragų. 

— Ar ne geriau sėkmingas pirklys, negu niekam tikęs žygū- 
nas?! Nori, kad būčiau joties pastumdėliu? Ką tada senelis pa- 
sakytų? 

— Kaip tai - netikęs? — sutriko Uvis. — Kaip tai — pastum- 
dėlis? Ką čia paistai? 

— Netikęs! Žygiams netikęs! — kartojo Einius. Dar prieš 
kelias dienas tokie žodžiai būtų įstrigę gerklėje, bet dabar jau 
žinojo, kokia jo tikroji lemtis, todėl jų nebijojo. Netgi pasijautė 
pranašesnis prieš brolį, šiaip linkusį dalykus vadinti tikrais var- 
dais. — Ir nevaizduok, kad nematai ir nesupranti. Aš smulkus, 
baikštus ir dar šlubas! Koks iš manęs žygūnas? Koks joties va- 
das? Manai, nenoriu juo būti?! Ar kitaip galima Žybartaičiui? 
Žvelgotės anūkui? Ką? Sakyk! Na, sakyk - koks iš manęs joties 
vadas?! 

Jis šaukė, ir Uvis, jo sumanusis, kišenėje žodžių neieškantis 
brolis, šį kartą jų pritrūko. 

— "Tu ne bailys, — tesugebėjo burbtelėti. 

Einius numojo ranka. 

— Ar bailys, ar ne, priklauso nuo padėties, kokia pasitaiko. 
Jums bepigu būt narsiems. Ypač Daubarui. O man? Manai, ne- 
noriu būt narsus? Noriu, ir būsiu. Bet pagal savo išgales. Aš 
Žinau, kad galiu būti geras pirklys, jei reikės, būsiu ir narsus 
pirklys! Suprask, aš noriu daryti tai, ką sugebu. 

Uvis ilgokai patylėjo, paskui palingavo galvą. 

— Gal ir teisingai sumąstei. Bet kad man vis tiek sunku tai 
suprasti. Mano brolis — pirklys... Ką kiti pasakys? 

Tai ir buvo kebliausia. Ir ne dėl to, kad reikėjo savo sprendi- 
mą jiems išdėstyti, bet ir įtikinti skirti pinigų bent šešiems Žir- 
gams. Vis svarstė, nuo kurio pradėti. Tikėjo, kad motina supras. 
Nors ji ir stengėsi to neparodyti, bet Einius jautė, kad pergyve- 
na, kas jaunėlio laukia. Nelabai suko galvą ir dėl Daubaro, nes, 
kaip ir Uvis, jį palepindavo, užstodavo prieš kitus ir iš viso buvo 
toks atlapaširdis... Tačiau tėvas! Kaip jam pasakyti? 

Nors laikas spaudė, bet prieš žengdamas tą žingsnį paprašė 
motinos, kad paaukotų savo bendravardei deivei ir paprašytų 
palankumo sūnaus likimui. Medeina, žinoma, sutiko, o kai at- 
sargiai paklausė, kokio gi likimo jis siekia, Einius tik numykė, 

kad reikalas esąs labai svarbus. Ji daugiau jo nebekamantinėjo, 
ir gerai padarė, nes net jei motina ir pritars jo siekiui, tai kažin, 
ar visa širdimi. O tada ir deivės pritarimo negalėtų karštai pra- 
šyti. Dabar ji meldė pritarimo visa širdimi, nes kaip kitaip paaiš- 
kinsi kitos dienos įvykius? 


Tiesa; pati pradžia nieko gero nežadėjo. 

Einius nusprendė, kad po Uvio reikia imtis Daubaro, ir proga 
pasitaikė, kai visi baigė pietauti. Mat, Žybartas tarstelėjo, jog 
eisiąs pažiūrėti, kaip sekasi staiga užsimaniusiam išvykti pirkliui, 
paskui jį nuo stalo pakilo ir kiti, tik Daubaras užsibuvo menėje, 
nes valgė ne tik daug, bet ir lėtai, ir Einius apsimetė, kad kažko 
dar ieško savo dubenyje. Kai liko vieni, pradėjo užuolankom, o 
Daubaras tik žiaumojo, smagiai traškindamas keptus paršiuko 
šonkaulius, ir nelabai suprato, ko Einius nori. Teko kloti tiesiai 
ir dusyk kartoti, kol Daubaras pagaliau viską suvokė, o tada tar- 
si ranka nuėmė jo gerą ūpą ir įprastą prielankumą. Jis buvo ne 
tik prieš Einiaus sumanymą, bet dar labiau niršo šiam bandant 
paaiškinti. Šiaip jeigu jis prašnekdavo, kas būdavo retai, tai kal- 
bėdavo nedaugir tyliu, žemu balsu. Dabar jis išraudo ir net ėmė 
rėkti. Einius suglumo, o indų atėjusi tarnaitė išsigandusi spruko 
atgal. Nustebo ir kažko atgal į menę grįžęs tėvas. 

— Na, judu čia ką? - paklausė nuo tarpdurio. - Šūkaliojat, 
net kieme dunda! Kas tau, Daubarai? 

Daubaras, kuris net buvo pakilęs nuo suolo, iš karto nutilo 
ir vėl atsisėdęs padilbom pažvelgė į kitoje pusėje skobnio susi- 
kūprinusį Einių. 

— Ugi ano paklausk, - sududeno panosėje. 

— Na, kas gi? —- Žybartas paglostė savo pusiau pražilusią 
barzdą ir lėtai priėjęs atsisėdo ant suolo galo. - To karaimo ne- 
radau. Grįžtu, o čia tarsi Perkūnas trankytųsi! Ko purkštaujate 
abu? 

— Aš... Aš bandžiau Daubarui paaiškinti, ką nutariau... — 
pralemeno Einius. - Bet jis nesupranta... 

— Nesupranta? Tai tu nesupranti! - vėl pašoko Daubaras. — 

Maniau, mūsų mažius bent proto turi, jei galios trūksta. Ugi 
visai pablūdo. Mainininku būti užsimanė! 

Žybartas suraukė vešlius sidabrinius antakius. Vyriausias sū- 
nus pykdavo retai, tad priežastis turėjo būti rimta. 

— Kaip tai, mainininku?..— atsigręžė į paraudusį it vėžys 
Einių. — Apie ką čia kalbat? 

— Aš...—- sumurmėjo Einius.- Aš norėčiau pakeliaut ir... 
Mat... 

— Jis paskui tą Kanapą sekt nori. Ugi štai kas! - vėl sugriau- 
dėjo Daubaras. - Po turgus trainiotis! Gėdą mums užtraukti! 

— Kaip tai — gėdą? - pajudino surauktus antakius Žybar- 
tas. — Jei vaikas pakeliaut nori... 

— Ne pakeliaut, bet išvažiuot. Pirkliu anas užsimanė būti, 
— piktai aiškino Daubaras. - Ar tu supranti, tėve? Pirkliu! 

— Aaa... Pirkliu... - Žybartas, pakėlęs dešinę ranką, giliai 
suleido pirštus į barzdą ir lėtai pasikasė skruostą. Po to pasisu- 
ko ir įdėmiai nužvelgė Einių, kuris stengėsi nesusigūžti ir laikyti 
galvą iškeltą. - Tikrai? Pirkliu? 

Einius pravėrė burną, bet žodžių nesugebėjo išspausti. Tik 
palingavo galvą. 

— "Tai va! Matot... - nerimo Daubaras. - Reikia išmušt to- 
kius niekus iš galvos. Jei ten dar protelio kiek likę... 

— Pirkliu...— lėtai, tarsi bandydamas žodžio skonį, pakar- 
tojo Žybartas ir atsiduso. - Ar pats taip sumanei, ar tau tas... 

— Ne! Aš pats! - suvokęs, kur šis suka, atgavo amą Einius. 
— Ben Erachas iš pradžių net nenorėjo klausyti, kai prašiau... 

— Tai jei jis nenori... 

— Jis sakė, kad kaip rikį gali tik į dalininkus paimti, jei tik 
pinigų turėsiu. 

— Matai! Tai kvailystei anam dar ir pinigų reik... — paniekinan- 
čiai metė Daubaras. - Tik pamanykit, ne tik mūsų vardas, bet dar ir 
pinigai... 

— Aha... Na taip, be pinigų koks pirklys... — stebėtinai 
ramiai tarė Žybartas. Jis pakėlė akis į lubas ir kažką įtemptai 
svarstė. 

— Koks iš manęs žygūnas, pats Žinai, tėve... - padrąsintas 
tokios jo laikysenos skubiai pridūrė Einius. - Aš tam netikęs, 

visai! Užtat tu turi Daubarą ir Uvį. O man kas lieka? Kodėl ne 
pirkliu? Ar blogai ben Erachui? 

— Ir nebaigs anas su tom kvailystėm... - vėl nesusivaldė Dau- 
baras. - Gėda ir klausytis. 

— Ne kvailystėm... Ar aš blogesnis už Anapą? Aš juk Žy- 
bartaitis! | 

— Būtent, kad Žybartaitis! Ir Žvelgotės anūkas! Tai ir elkis, 
kaip tau priklauso. 

— Pirkliu... — lėtai, tarsi negirdėdamas sūnų ginčo, tęsė Žy- 
bartas. - O ką motina pasakys? Ką — dievai? Reikės atsiklausti. 

— Reikės. Būtinai reikės, - paskubėjo sutikti Einius. - O 
motina supras. Ji visad nori to, kas man geriausiai tinka... 

— Ir tau tas tinka? Pirklystė? — stebėtinai ramiai paklausė 
Žybartas. 

— Taip dievai man lėmė... 

— Ugi tėve! Nejaugi tu jo išvis klausais?! - Daubaro įsitiki- 
nimas savo teisumu kiek susvyravo. Tėvo požiūris buvo ne toks, 
kokio tikėjosi. - Nejaugi galima ir įsivaizduot tokius dalykus? 
Dar apie dievus tauškia... 

Vietoj atsakymo Žybartas numojo ranka, parodydamas, jog 
viena pokalbio dalis baigta ir reikia pereiti prie kitos. 

— Dievų keliai nenuspėjami, Daubarai, bet jau pakankamai 
aišku, kad laikai keičiasi. Teks keistis ir mums... 

Daubaras nustebęs sumirksėjo ir dėbtelėjo į Einių, o Žy- 
bartas kiek patylėjęs tęsė: 

— Anava, matai, kas darosi Lietuvoje ir Nalšioje? Pats gi 
patyrei, ir jei nebūčiau suturėjęs, tik dievai žino, kaip būtų bai- 
gęsi. Kol Mindaugas žudė savuosius, buvo vienas reikalas. Bet 
dabar įgavo tiek galios, kad drįsta stoti prieš žemaičius! 

— Mindaugui tai atsirūgs! — Daubaro veidas patamsėjo. — 
Krauju pasprings. Bet prie ko čia jis? 

— O to, kad laikai pasikeitė. Galingų būta ir anksčiau, bet 
tik todėl, kad kiti rikiai tai jų galybei pritardavo. Mindaugas pri- 
tarimo neklausia. Bet dar baisiau, kad teutonai nebebijo į Žex 
maitiją brautis. Ar dievai mus apleido, ar patys nenutuokiam, 
kas po saule darosi? To dar negana, teko girdėt, kad ir Prūsų 
dievai jiems nebepalankūs. Ir ten karas. Daug kas keičiasi, Dau- 

barai... Ką pešei iš paskutinio Žygio į Polocką? Teks kitaip duo- 
ną pelnytis. Man keistis per vėlu, bet jums, vaikams, teks... At- 
rodo, Einius tai nutuokia. Ieško savo kelio, kaip išgyventi nau- 
jais laikais. Ir kas pasakys, kad tas jo kelias blogas? 

Žybartas susimąstęs nutilo, abu sūnūs pagarbiai laukė, kol 
jis vėl prabils. Tik po ilgos tylos tėvas palingavo galvą ir, ranka 
paglostęs apšerkšnijusius ūsus, pažvelgė į Einių. 

— Kiek tų pinigų pradžiai reikia? - negarsiai paklausė. 

Daubaras Žiobtelėjo iš nustebimo. Jo pyktis jau buvo išblė- 
sęs, bet toks reikalo posūkis buvo per daug netikėtas. 

— Tėvai, nejaugi tu?.. 

— Ne tavęs klausiau, - nutraukė jį Žybartas. - Geriau pa- 
lauk, ką Einius pasakys. Dabar pagalbos reikia jam. Vieni dievai 
Žino, gal ateis toks laikas, kai pats jo pagalbos paprašysi. 

Daubaras paniekinančiai sušnirpštė, o Einius, nors ir nebu- 
vo pasiruošęs tokiam klausimui, mintyse greit permetė skaičius. 

— Puskapės ilgųjų, — tarė jis. - Tiek, kad užtektų dešimčiai 
Žirgų. Pats ben Erachas išsives iš čia bent dvidešimt. 

— Šitaip? Nemažai. Bet Žybartaičiui nederėtų turėti ma- 
žiau negu pusę jo skaičiaus. - Žybartas pažvelgė į kairę ranką ir 
atlenkė tris pirštus. - Duosiu tris, Uvis, manyčiau, du, o Dauba- 
ras pridės prie savo trijų dar bent tris sidabro ilguosius. 

— Ar aš? —- netikėdamas savo ausimis paklausė Daubaras. 

— "Tu, tu, Daubarai. Jei Einius keltų vestuves, ar skirtum 
tiek? 

— Ugi pal ir daugiau... 

— Tai va. O čia Žingsnis nemažiau svarbus. 


0 


Tėvui pritarus, kitos kliūtys sumenko. Žynys Minkantas ant 
alkos kalno paaukojo baltą aviną ir iš to, kaip jo kraujas tekėjo 
žemyn gruoblėtais aukuro akmens šonais, išbūrė, kad Einius iš 
kelionės sugrįš sveikas. Nors šis prašė pasiteirauti ir apie kelio- 
nės sėkmę, apie tai dievai tylėjo. To ir reikėjo tikėtis. Dievai 
retai kada atsakydavo iškart į du klausimus. Medeina irgi teira- 
vosi savo bendravardės deivės apie sūnaus ateitį. Ji tai padarė 

viena, saulei tekant, ir atsakymo neišdavė. Matyt, jis buvo pa- 
kankamai palankus, nes motina, nors ir liūdėjo, kad jaunėlis iš- 
keliauja, bet neprieštaravo. 

Dievams atiteko avino blužnis ir kraujas, o mėsa, kaip ir 
dera tokiais atvejais, buvo patiekta per atsisveikinimo vakarie- 
nę. Tėvas nepagailėjo ir statinės midaus iš atsargų, kaupiamų 
vaikų vestuvėmis. Kalvio Kerniaus virtas midus pasirodė esąs 
pakankamai stiprus, nes po trečio kaušo atlyžo ir Daubaras. Žir- 
gus, tiesa, jis Einiui dovanojo, ir labai gerus, bet tai padarė nė 
žodžio netardamas. TIylėjo jis ir per vakarienę, kur savo gražby- 
lyste vėl blizgėjo karaimas ir visi, prie to pratę, nekreipė į Dau- 
barą dėmesio, tačiau midus darė savo. Kai ben Erachas papasa- 
kojo itin linksmą nutikimą Polocko kniaziaus dvare, o Uvis vers- 
damas irgi nepagailėjo pagražinimų, ir visi juokėsi susiėmę už 
pilvų, neišlaikė ir Daubaras. 

— Ar tu, mažiau, irgi taip laidysi liežuvį, jei pirkliu patapsi? 
— paklausė, pasisukęs į Einių ir tas net nušvito jo prakalbintas. 

— Pirkliui liežuvio reikia. Kaip kitaip įkalbinsi žmones pirk- 
ti? 

— Na bet kad anas kaip užsuktas. Kaip visa kapa bobų... 

— Atsargiai, Daubarai... - perspėjo brolį Einius. - Dar ne- 
žinia, gal teks su juo giminiuotis. 

— Kaip tai — giminiuotis? Anas gi ima tave į bendrus, kad 
Žirgų turi, o ne kad koks giminė... 

— Ne dėl manęs... Bet jis akį užmetęs ant Jundos... 

Tai kažkodėl Daubarą prajuokino labiau, negu Anapo nuo- 
tykiai kniaziaus dvare. 

— Ugi, broleli... - sududeno pusbalsiu, iki soties prisijuokęs 
ir iš nustebimo papurtė savo didelę galvą. - Tikrai jau iš tavęs 
pirklys melagis! Junda — ir tas ten... bene Rapas, bene Kra- 
pas... Siaubas! 

— Ben Erachas! - pataisė Einius. - Joks jis ne Rapas ir tuo 
labiau ne Krapas... Bet ar tau spręsti? Dar vakar piestu stojai, 
kai pasakiau, kad noriu būti pirkliu. O dabar va... 

— Kad tu, mažiau, dar ne pirklys. 

— Būsiu, - tvirtai tarė Einius. - Baisi kupeta!.. 

3 
VIENUOLIS IŠ ALNOS 


1emos saulė skaidrino Romos miestą. Purvinose gat- 
vėse grūdosi praeiviai - romiečiai ir piligrimai iš 
visų krikščioniškų kraštų. Šie — ir danai, ir čekai, ir 
normanai — atsargiai dėstė savo per ilgą kelionę atmuštas kojas 
ir išpūtę akis dairėsi į šventąjį miestą. 

Vieni — su nuostaba, niekad gyvenime tokio namų susigrūdi- 
mo neregėję. Kiti kiek nusivylę — kad ne taip jau labai skiriasi 
nuo jų gimtųjų miestų. Nebent bažnyčių daugiau. O šiaip - namas 
prie namo. Eini eini siaura gatvike ir ūmai išneri į dykvietę, kur 
skurdžią žolę rupšnoja miestiečių ožkos ar net karvės. Dykvietė 
kaip ir kitur, jei ne didingų senosios Romos rūmų griuvėsiai. 

Keista būdavo matyti šalia išdidžiai į dangų šaunančios grakš- 
čios prieš tūkstantį metų pastatytos kolonos ožką, atstačiusią į 
praeivius juodus ragus. Nuo tokių vaizdų nori nenori užplūsta 
mintys apie būties laikinumą. Ir - būsimą atgailą bei nuodėmes. 
Rankos pačios nejučia užčiuopia pinigą. Ir nereikia galvą sukti, 
kur jį paaukoti. Aplink tik ir zuja apdriskę, bet įžūlūs ir viską 
Žinantys Romos vaikėzai. Pamojai piršteliu, ir vaikėzas už men- 
ką grašį palydės iki artimiausios bažnyčios ar kokios kitos šven- 
tos vietos, kurių čia pilna. Klaupkis, prašyk atleidimo už savo 
nuodėmes ir aukok. O paskui vaikėzas suras tau užeigos namus, 
kur laukia paslaugus šeimininkas. 

Klestėjo Roma. Pūtėsi nuo piligrimų pinigų. Ir džiaugėsi tai- 
kia 1232—ųjų žiema. O kas daug pinigų turėjo - dar daugiau jų 

troško, tad meldėsi, kad popiežius su imperatoriumi vėl nesusi- 
kibtų. Pjautynės truko jau penkerius metus, nuo to meto, kai 
popiežius Grigalius Devintasis ekskomunikavo Šventosios Ro- 
mos imperatorių Fridrichą Antrąjį, kad šis, tris kartus iškilmin- 
gai pasižadėjęs, taip ir nesurengė kryžiaus žygio į Jeruzalę. 

Kai imperatorius pagaliau išplaukė į Šventąją žemę, popiežius 
samdėsi kareivių, šaukėsi pagalbon lombardus, ispanus, prancūzus 
ir anglus, įsakęs jiems siųsti pinigus arba pagalbinius pulkus. Jis 
siekė užimti imperatoriaus valdas, tačiau Fridricho paliktas vieti- 
ninkas su Sicilijos saracėnais pats įsiveržė į popiežiaus valstybę. 
Įsiplieskė karas, kuriame nė viena pusė negalėjo paimti viršaus. 

Fridrichas tuo metu sugebėjo užvaldyti Jeruzalę — ne tiek 
ginklu, kiek sutartimis su saracėnais, tačiau popiežius toliau ka- 
riavo su jo vietininku pietų Italijoje, o vienas dominikonų vienuo- 
lis pakartojo ekskomunikatą imperatoriui į akis. Šis susiruošė grįžti 
Europon. Tik palietęs Italijos krantą koja, sušaukė savo karve- 
džius, vasalus ir saracėnus ir ėmė siaubti popiežiaus valdas. Bet 
veltui persekiojamieji šaukėsi popiežiaus pagalbos. Šis nebegalė- 
jo kariauti: lombardai tūnojo savo miestuose, kurija nebeturėjo 
pinigų kareivių algoms, romiečiai maištavo prieš Dievo vietinin- 
ką, o Romos didžiūnai ėmė tartis su imperatoriumi. 

Grigalius užsidarė savo rūmuose ir paleido visus karius, pasi- 
ruošęs nuolankiai priimti jam Dievo skirtą likimą ir laukdamas, 
kada imperatorius pavergs Bažnyčios valstybę ir Romą. Tačiau 
Fridrichas taip pat paleido didžiąją savo kariuomenės dalį ir pa- 
siūlė popiežiui taikytis. Net dvi sutartis abu 1230—aisiais pasira- 
šė ir viską, ko norėjo Grigalius, imperatorius išpildė — grąžino 
kurijai jos žemes, dovanojo popiežiaus šalininkams, išvadavo Si- 
cilijos karalystės kunigiją nuo savo teismo ir mokesčių. Mainais 
Grigaliui teko atsisakyti Sicilijos karalystės ir nuimti ekskomuni- 
katą. Abu priešai susitiko ir šventu pasibučiavimu patvirtino tai- 
ką. Taip Fridrichas vėl tapo pirmuoju Bažnyčios sūnumi, visų pri- 
pažintu krikščioniškojo pasaulio žemiškuoju valdovu. Tačiau ro- 
miečiai žinojo, kad taika tarp popiežiaus ir imperatoriaus pasta- 
tyta ant smėlio ir bet kada gali įsiplieksti naujas karas. 

Todėl tie, kieno kišenės buvo apytuštės, skubėjo linksmai 
prašvilpti paskutinius skatikus, kol negandos vėl neužgriuvo. 

Aidėjo Roma. Klegėjo. Meldėsi ir prekiavo. Ir mažai kas 
atkreipė dėmesį į kresną, raudonveidį ir apdriskusį cistersų vie- 
nuolį, besibraunantį pro margaspalvę minią miesto vartų pusėn. 

Vienuolis skubėjo palikti Romą. Jis atsisakė siūlytos gin- 
kluotos palydos. Kam, tik nereikalingą susidomėjimą sukelsi, o 
kad saugiai pro imperatoriaus žemes prasmuktumei, reikėjo ne 
palydos, o kariuomenės. Taip jo Žygis galėjo baigtis neprasidė- 
jęs. O kam rūpės pamaldus vienuolis su didele lazda rankoje 
nuo šunų ar žvėrių apsiginti? Daug ką būtų atidavę imperato- 
riaus šnipai Romoje (kurių čia knibždėte knibždėjo) už Žinią, 
kokie popiežiaus raštai buvo paslėpti tuščiavidurėje vienuolio 
lazdoje, ar kad patirtų, apie ką jis šnekėjosi su Grigalium... 

Saulė buvo aukštai, kai vienuolis prasmuko pro vartus. Sar- 
gybiniai abejingai palydėjo jį akimis ir tuojau pat užmiršo. Už- 
kopęs ant pirmosios užmiesčio kalvos, rudasis vienuolis atsisė- 
do alyvmedžio paunksmėje ir kurį laiką apžiūrinėjo miestą, tarsi 
stengdamasis jį įsiminti. Iš tikro vienuolis jau matė save, Jo šven- 
tenybės popiežiaus legatą, su didele palyda grįžtant į Amžinąjį 
miestą su dovana Šventajam tėvui — visos Livonijos ištikimybės 
priesaika Grigaliui Devintajam. O šis už tai jam... 

Vienuolis, krestelėjęs pliktelėjusią galvą, pasiskubino nu- 
traukti minties siūlą. 

— Atleisk, Viešpatie, savo nuodėmingam sūnui, — sumur- 
mėjo žegnodamasis. Po to atsikėlė, pasiremdamas lazda, ir nu- 
žingsniavo dar romėnų plokščiais akmenimis išgrįstu keliu, ku- 
ris po savaitės turėjo atvesti jį prie Alpių, o dar dviejų — į Fryzi- 
jos žemę. Reikėjo paskubėti. Priešais gulėjo ilgas vingiuotas ke- 
lių mėnesių ar net metų kelias, kurio gale savo naujojo valdovo 
laukė nieko neįtarianti Livonija. 


d 


1232-—aisiais metais popiežius Grigalius Devintasis minėjo 


šeštuosius savo pontifikato ir aštuoniasdešimt septintuosius sa- 
vo žemiškos kelionės metus. Jautėsi dar pakankamai stiprus, 

nors kai prisieidavo kopti laiptais, jau mieliau pasikliaudavo ne- 
šikais. Štai ir dabar paliepė užnešti jį į nedidelę trečiojo Latera- 
no rūmų aukšto menę, kur laukė iš paties krikščioniškojo pa- 
saulio pakraščio atvykęs cistersų vienuolis. Atsirado proga įgel- 
ti imperatoriui. Šiuokart — toli šiaurėje, kur pastaruoju metu 
buvo platinamas Krįstaus žodis ir kur keliavo popiežiškos bu- 
lės, ragindamos tikinčiuosius prisidėti prie darbo Kristaus Vy- 
nuogyne. Prisidėti, šiuo atveju, kalaviju. 

Tik noru pakenkti imperatoriui galėjai paaiškinti, kodėl aris- 
tokratiškasis Grigalius suteikė audienciją iš Fryzijos kaimiečių 
kilusiam vienuoliui Baldvinui iš Alnos cistersų vienuolyno. Be 
to, knietėjo žvilgtelti į anksčiau niekam nežinomą vienuolį, ku- 
ris Dievo valia atsirado lyg iš niekur ir kurio žodis dabar daug 
lėmė sprendžiant Livonijos klausimus, lyg lavina pradėjusius by- 
rėti po vyskupo Alberto mirties 1229 aisiais. 

Dievui pašaukus vyskupą, kuris trisdešimt metų valdė Livo- 
niją, įkūrė Rygos miestą ir įsteigė Kalavijuočių ordiną, iškart 
atsirado du kandidatai į jo vietą. Vieną išrinko kurija, kitą pa- 
skyrė Bremeno arkivyskupas, ir abu prašėsi popiežiaus patvirti- 
nami. Deja, netikusiu laiku pataikė. Buvo kovos su imperatoriu- 
mi įkarštis, ir Grigalius neturėjo laiko gilintis į tolimos šalies 
reikalus. Jis paliepė savo legatui Livonijoje Vilhelmui Modenie- 
čiui išsiaiškinti ir pranešti, tačiau šis tuo metu buvo pasinėręs į 
Lenkijos reikalus ir persiuntė popiežiaus nurodymą į Vokietiją 
kitam legatui - kardinolui Otui. Bet ir tas, kaip ir kiekvienas tuo 
metu ištikimas popiežiui žmogus, buvo paskendęs rūpesčiuose 
ir nutarė nusiųsti į Rygą apsidairyti vice —-legatą. 

Popiežiaus žinia kardinolą pasiekė netoli cistersų vienuoly- 
no Alnoje. Jo abatas, su kuriuo Otas pasidalijo savo bėdomis, 
pasiūlė jam sumanų vienuolį, vardu Baldvinas. Kardinolas netu- 
rėjo nei laiko, nei iš ko rinktis - jis įgaliojo Baldviną veikti savo 
vardu ir pasiūlyti tvirtinimui vieną iš dviejų kandidatų. 1230-—ai- 
siais Baldvinas sėdo į laivą Danijoje ir išplaukė į Rygą. 

Dabar, praėjus porai metų, jis stovėjo prieš popiežių ir pa- 
sakojo savo nutikimus. Klausydamas vienuolio, Grigalius minti- 
jo, kad Otas rado neeilinį Kristaus karį. Ne kiekvienas sugeba 
kurti drąsius planus, įtikinti valdžią turinčius žmones jį paremti 

ir įveikti priešininkus. Juoba, kai jų daug ir vienas už kitą dides- 
ni — rygiečiai, vyskupai ir ordinas. Visi susivienijo prieš Baldvi- 
ną, pamiršę savo kivirčus. 

Tiesa, tai įvyko po to, kai kuršiams ir žemgaliams sugriovus 
cistersų vienuolyną Daugavgryvoje, didelė vyskupo, Ordino, Ry- 
gos ir jų talkininkų iš Europos kariuomenė įsiveržė į Kuršą. Jiems 
pavyko pakrikštyti dalį kuršių tarp Ventos ir Abavos upių, ta- 
čiau tada įsikišo Baldvinas. 

— Aš norėjau taikiai nešti Dievo žodį, — atsiduso vienuolis. 
— Norėjau įkalbėti visus kuršius krikštytis ir paklusti tiesiai Jū- 
sų šventenybei. Tais metais, po nederliaus, Kurše buvo striuka 
su grūdais ir aš su jų vadais mainais į juos sudariau sutartį dėl 
krikšto ir paklusnumo Šventajam sostui. 

Popiežius šyptelėjo: “Nieko sau. Tik ko norėti — vienuolis 
gi iš kaimiečių. Ir jo gudrybės - kaimietiškos. Krikštas už grū- 
dus, tik kaimietis gali taip sugalvoti. Toks vice — legatas labiau 
tiktų arklidėse, negu Laterano rūmų menėje..." Jis lengvu gal- 
vos linktelėjimu paakino vienuolį tęsti, bet Baldvinas nė nepa- 
stebėjo, jog jo šventenybės dėmesys buvo nuklydęs į šalį. Įrau- 
dusiu veidu jis dėstė apie Livonijoje patirtus pažeminimus. Kaip 
nepatiko nei Ordinui, nei Rygos vyskupui, nei rygiečiams jo su- 
tartis su kuršiais, nes pasiūlė daug palankesnes sąlygas, nei kad 
kalaviju buvo primetę kuršiams anie. Kaip supyko Rygos pir- 
kliai, kai jis išvijo juos iš Kuršo ir, pagrasinęs ekskomunikatu, 
privertė grąžinti įkaitais paimtus kuršius. Kaip prieš jį susidėjo 
rygiečiai ir Ordinas, ir neleido į Rygą kuršių, norėjusių vykti 
derėtis su popiežiumi. Kaip, siekdamas bent jau vyskupą palenkti 
savo pusėn, nusiuntė kardinolui Otui rekomendaciją skirti juo 
kurijos išsirinktą Mikalojų, tačiau pavėlavo. 1231—ųjų sausį, 
praėjus trims dienoms po antrosios vienuolio sutarties su kur- 
šiais, rygiečiai apkaltino jį sulaužius priesaiką nepažeisti Rygos 
teisių ir pareikalavo grąžinti jiems įkaitus. 

— Atleiskit man, Jūsų šventenybe, už silpnumo akimirką, — 
nulenkė galvą Baldvinas. - Ne tik save, bet ir jus pažeminau 
viešai tų eretikų atsiprašęs ir pažadėjęs jiems grąžinti įkaitus. 
Bet antraip vargu ar būčiau savo nevertą gyvastį išsaugojęs. Ma- 
niau, kad ji dar bus naudinga tarnystei Viešpačiui. 

Popiežius, vėl pats sau šyptelėjęs, ženklu paragino vienuolį 
tęsti. Šis buvo tikras paklusnumo įsikūnijimas. Vėl dėstė, kaip 
kitą rytą pabėgęs pasislėpė naujajame, mūriniame Daugavgry- 
vos vienuolyne. Kaip Mikalojus, tapęs pilnateisiu vyskupu, tarp 
kitų jo sprendimų panaikino ir tiek vargo kainavusias sutartis su 
kuršiais. Maža to - nusiuntė kariuomenę į Kuršą, nutaręs pa- 
jungti jį tiesiai sau. Ir kaip jis, Baldvinas, nieko nebegalėdamas 
padaryti, perplaukė Baltiją, perkirto Vokietiją ir Alpes, pasiry- 
Žęs papasakoti popiežiui apie eretikų siautėjimą naujajame Die- 
vo vynuogyne toli šiaurėje. 

Ir dar vienuolis labai piktai kalbėjo apie “Fratre Militiae 
Christi" ordino brolius. Kad ne tik pasikėlė į puikybę ir sklidini 
godumo, bet ir rėmė imperatorių, kai tas buvo ekskomunikuotas. 

Grigalius vos girdimai atsiduso. 

“ — Jie beveik visi kilę iš šiaurinių Imperijos sričių ir iš smul- 
kių kilmingųjų šeimų. Ir vyskupas Albertas toks buvo. Tad ko 
gali tikėtis?.. 

Baldvinas pagavo pašaipą popiežiaus balse, tačiau esmės ne- 
suprato. Aukštosios aristokratijos atstovas, Grigalius niekino že- 
mesnius kilminguosius, o vienuolis buvo užaugęs su kaimiečio 
neapykanta visam jų luomui. 

— Jie nepadeda, o kenkia bažnyčios darbui! Jų galią būtina 
pažaboti! - padrąsintas popiežiaus žodžių įsikarščiavęs tęsė Bald- 
vinas. - Kai Viešpats pašaukė pas save vyskupą Albertą, jie jau- 
čiasi visagaliai ir niekina bažnyčios valdžią. Negalima to leisti! 

Vienuolio apvalūs skruostai tvieskė raudoniu, rudos, plato- 
kai išdėstytos akys žėrėjo pykčiu, kai ryžtingai stambiu kumščiu 
tvojo sau į delną. Popiežius prisimerkė ir klausėsi. Taip, neme- 
luotas pyktis virpėjo vienuolio balse. Jei laikai būtų ramesni, jis 
to neužskaitytų į gerą. Asmenims, kuriuos Jo šventenybė ketino 
pakelti į legatus, pyktis nepageidautina ypatybė. Ypač jei nesu- 
gebi tinkamai slėpti. Tačiau, deja, laikai buvo tokie, kad reikėjo 
kitokių Žmonių, negu tie, kuriais iki šiol kliovėsi popiežius. Juo- 
ba, laukinėje šiaurėje. Ką ten nuveikti su rafinuota elegancija ar 
giliu bažnytinės teisės žinojimu, jei visi remiasi nuoga jėga? Jau 
geriau pasikliauti įtūžusiu prasčioku. Jis bent nesidairys į šonus, 
sutikęs kliūtį. O troškimo veikti šitas fryzas, atrodo, nestokojo. 

— Todėl leiskite atkreipti Jūsų šventenybės dėmesį, kad jei 
siųsite pasiuntinį be ginkluoto užnugario, iš jo tik šaipysis, — tęsė 
vienuolis iš Alnos. — Ir, deja, šiuo atveju net Jūsų prakilnus var- 
das, net Jūsų raštas nepadės. Ordino brolių įžūlumas peržengė 
visas ribas. Šėtonas jiems taip galvas sumaišė, kad, pasikliaudami 
imperatoriumi, užėmė su tokiu vargu legato Vilhelmo sudarytą 
Jūsų šventenybės valdą — naujakrikštų estų Virumaa, Jarvamaa 
19 Lianemaa žemes ir dar drįsta meluoti, kad su jūsų Žinia! 

Popiežius suspaudė savo ir taip plonas lūpas. Suprantama, 
imperatorius buvo jo mirtinas priešas, tačiau vis tiek prasčiokui 
šitaip apie kilmingą asmenį kalbėti nederėjo. 

— Tai sakote, jog ten privalėčiau turėti savo kariuomenę? 

— Būtinai! —- sušuko Baldvinas. - Kai Jūsų šventenybės žo- 
dis bus paremtas jėga, jų įžūlumas bemat išblės. 

— Tikiuosi, nepuoselėjate neišpildomų vilčių. Siųsti tokion 
tolybėn kariuomenę... — Grigalius skėstelėjo kaulėtais, Žie- 
dais blizgančiais pirštais, pabrėždamas tokios minties bergž- 
dumą. Būtų galėjęs pridurti, jog ir taip vos sugeba užmokėti 
algininkams, ginantiems Romos sienas, bet negi rodys savo be- 
jėgiškumą šitam prastuoliui. 

Vienuolio akys supratingai žybtelėjo. 

— Jūsų šventenybe, aš nekalbu apie kariuomenę iš čia! O 
ne, ne! Jūsų kariuomenė turi daug svarbesnę, daug šventesnę 
paskirtį. Tai pilnai suprantu. Bet karių galima sukelti Fryzijoje, 
Flandrijoje, Prancūzų karalystės pasienyje. Ten apsčiai laukian- 
čių, kad Jūs juos pašauktumėte! 

— Šitaip manote? O lėšos? - įsitvėręs krėslo ranktūrių, Gri- 
galius palinko į priekį, lyg bijodamas neišgirsti vienuolio. 

Baldvinas pritilo ir pažvelgė į savo bukus pirštus, tarsi ten 
ieškodamas atsakymo. Pastebėjęs pajuodusias panages, sugniaužė 
kumštį. Kiek nuleidęs galvą, primerkė akis, kad nežibėtų kaip 
lašinius pamačiusio katino. Jis jau suprato laimėjęs ir keliausiąs 
atgal Livonijon, bet atsiminė, jog reikia būti kuklesniam. 

— Jūsų šventenybe, deja, kiek suprantu, per imperatoriaus 
žemes, kurios užkerta kelią Romon, Jūsų sostą ne visada pasie- 
kia imperijos vyskupystėse ir Flandrijoje renkamos duoklės. — 
Vienuolis iš padilbų pašnairavo į popiežiaus veidą. Tai vėlgi bu- 

vo aplinkybė, kurią ne visad galėjai viešai išreikšti. Tačiau Gri- 
galius vos pastebimai linktelėjo. 

— Ir kaip jūs iš savo gilios patirties žinote, kai duoklės nesu- 
mokamos vienus metus, antrus, tai po to jas tampa vis sunkiau 
išrinkti ir gali drąsiai jas pamiršti. Nebeišgausi, — atsargiai iš- 
dėstė vienuolis ir vėl stabtelėjo. Žvilgtelėjo - Grigalius dabar 
jau aiškiai mostelėjo jam tęsti. Išties senasis lapinas jau buvo 
suvokęs, ką toliau pasakys Baldvinas, ir neapsiriko... 

— Tai tokiai padėčiai esant... — Vienuolis iš lėto rinko žo- 
džius, tarsi karštas ropes iš puodo traukė. - Nedrąsu man siūly- 
ti, bet meldžiu Jūsų šventenybę atleisti už nekuklumą... Jei skir- 
tumėt nesurinktas duokles Kryžiaus karo parėmimui... Ne vi- 
sas, suprantama. Tik Flandrijos ir Reino slėnio vyskupysčių... 
Ir dar Brėmeno miesto... 

Jei jo ūpas būtų buvęs kiek geresnis, Grigalius šioje vietoje 
greičiausiai būtų nusijuokęs. Nes Baldvinas visgi rinkosi taik- 
liai. Saksonijos, Švabijos ir Burgundijos duokles beveik nebuvo 
vilčių išrinkti. Ten vyskupystėse sėdėjo imperatoriui klusnūs dva- 
sininkai. Reino slėnyje vyskupai buvo savarankiški, dalis jų tie- 
siogiai valdė stambias sritis ir neskubėjo su Šventuoju tėvu da- 
lintis per vargą išluptais pinigais. 

Popiežius juo toliau, tuo labiau matė, jog šiuo atveju išvaiZ- 
da klaidino. Storžieviškai atrodančiam vienuoliui proto ir įžval- 
gumo užteko. Grigalius giliai atsiduso ir, pasukęs galvą, pažvel- 
gė į prie nedidelio staliuko sėdintį raštininką. Tas kantriai laukė 
1r, nuleidęs galvą, spoksojo į tuščią, ant stalo paklotą pergamen- 
tą. Pajutęs popiežiaus žvilgsnį, jis pakėlė akis ir žąsies plunksną 
laikanti ranka tarsi pati surado rašalinę 

— Bus darbo, broli Jeronimai, — tarė Grigalius. - Reikės 
parašyti keletą raštų. Pirmas bus toks - “Mes pakeliame Baldvi- 
ną iš Alnos savo legatu Livonijoje su ypatingais įgaliojimais ir 
Žiemgalijos bei Kuršo vyskupu su teise spręsti visus ginčytinus 
klausimus Livonijos žemėse, tiek jų valdymo, tiek karo, taikos 
ir bausmės". Suprantama, rašykite su atitinkamais išreiškimais. 

Raštininkas klusniai linktelėjo. Jis tarnavo kanceliarijoje jau 
dešimti metai ir raštų formas mokėjo atmintinai. 

Popiežius pasuko galvą į Baldviną. "To skruostai jau Žai- 

žaravo ugnimi. 

— "Tai kaip? Ar sutinki, broli? 

— Ar aš?.. Aš, Jūsų šventenybė, su nuolankumu priimu šį 
paskyrimą. — Jis stabtelėjo, nes vis dėlto nelengva buvo įsisą- 
moninti, ką išgirdo. Spėti atspėjo, kad grįš Livonijon, bet nei 
minties neturėjo, jog, viso krašto valdovu. - Legatu? Visai Livo- 
nijai? — nepatikliai perklausė, bijodamas, jog blogai nugirdo. 

— Kaip kitaip, — patvirtino popiežius. —- Nuo to meto, kai 
šventos atminties mūsų brolis Kristuje Albertas pasimirė, ten 
tvarkos nebėra. Na, o toliau reikia galvoti apie kitus raštus, ku- 
rių tau prireiks. Atlaidų reikės tai renkamai kryžininkų kariuo- 
menei. Ar pusė metų bus gerai? 

Baldvinas giliai nusilenkė. Jis griebė popiežiaus ranką ir pa- 
bučiavo didįjį žiedą. 

— Jūsų šventenybė, — kone duso, nedrįsdamas atsitiesti. — 
Ten uostai užšala žiemą. Būtina, kad kariuomenė tesėtų bent 
metus. Ar būtų galima Jūsų išmaldauti atlaidų metams? 

Grigalius lėtai atsilošė giliau į krėslą. Jis patraukė savo ran- 
ką, prieš tai pajutęs karštų, storų Baldvino lūpų prisilietimą. Te- 
būnie, pagalvojo jis. Atlaidai daug nekainuoja. Bet štai raštą dėl 
duoklių perdavimo bus sunku surašyti. Tačiau ką beveiksi. Bald- 
vinas teisus. Jei tų pinigų nesurinksi dabar, jie bus pražuvę. Ši- 
taip gal vis dar bus kokia nauda. 

— Gerai, broli Jeronimai, — tarė jis, šį kartą nepasukdamas 
galvos. - Rašykit metams. Formą žinot. 

Raštininkas suskato uoliai krebždenti plunksna. Kol jis dar- 
bavosi, Baldvinas tebestovėjo prieš popiežiaus sostą susikūpri- 
nęs, tarsi vis dar netikėdamas naujuoju paskyrimu. 

— Kaip galvoji atgal keliauti, broli? - pasmalsavo popiežius. 

— Taip, kaip ir čionai, — skėstelėjo striukomis rankomis vie- 
nuolis. - Per Lombardiją, manau, be vargo. Kam vargšas vie- 
nuolis rūpi. Imperatoriaus žmonėms ten ir taip galvas nuo rū- 
pesčių skauda. Paskui, surinkęs kariuomenę, per Jūsų šventeny- 
bei ištikimas vyskupystes pasieksiu Daniją, o iš ten - laivais. 

Popiežius patenkintas linktelėjo. Matėsi, kad vienuolis jau 
buvo seniai viską apgalvojęs. Kad ir kaip nelipo prie jo popie- 
Žiaus širdis, atrodo, pasisekė rasti žmogų, kuris sugebės pa- 

gadinti kraują imperatoriui. 

Raštininkas buvo tikras savo darbo meistras. Popiežius ne- 
spėjo pradėti nuobodžiauti, kai jis, atnešęs, paklojo pasirašyti ke- 
lis raštus. Grigalius, net neskaitęs, ryžtingai, pasikliaudamas bro- 
lio Jeronimo sugebėjimais, brūkštelėjo savo vardą kiekviename 
lape. Raštininkas užbarstė rašalą smėliu, vėliau nupurtė jį ir, pa- 
garbiai susukęs į ritinėlį, padavė raštus Baldvinui. "Tas, nusilen- 
kęs, pabučiavo popiežiaus įgaliojimus ir paslėpė juos užantyje. 

— Keliauk su Dievu. — Grigalius, iškėlęs ranką, palaimino 
vienuolį. - Lauksiu gerų žinių, broli. 

— Aš neapvilsiu, Jūsų šventenybe, — parpuolęs ant kelių, 
vienuolis vėl priglaudė karštas lūpas prie didžiojo žiedo, kuris, 
regis, tik ir taikė nuslysti nuo ilgo, kaulėto piršto. Popiežius vos 
spėjo nuslėpti savo susierzinimą, tačiau ranką iš Baldvino delnų 
kone su jėga išplėšė. 

— Keliauk, broli, keliauk, — nekantriai pakartojo, ir vie- 
nuolis, nerangiai besilankstydamas, atatupstas išnėrė pro duris. 

— Atverk langus, tegul prasivėdina, — paliepė raštininkui 
popiežius, kai jie liko vieni. Luktelėjęs, kol tas išpildė jo valią, 
prisiartino prie artimiausio ir godžiai įkvėpė gaivaus Žiemos oro. 

— Neperšalkit, Jūsų šventenybe, — pasigirdo už jo nugaros 
susirūpinęs brolio Jeronimo balsas. Popiežius su pailesčiu atsidu- 
so ir pasitraukė nuo lango, kurį raštininkas paskubėjo užverti. 

— Pasakyk, kad paruoštų vandens rankoms nusiplauti, — 
paliepė, trindamas pirštus, ant kurių, regis, dar degė Baldvino 
lūpų ir rankų prisilietimas. Net nusipurtė, prisiminęs, kokio pur- 
vinumo buvo vienuolio rankos. “Ko norėti, kaimietis..." — atsi- 
duso, pamiršęs, kad dar taip neseniai ir kilmingieji, kaip kokie 
gyvuliai, prausdavosi kartą per metus ir dvokė ne menkiau už 
keturkojus Viešpaties sutvėrimus. Vienas iš gerų dalykų, kuriuos 
kryžiuočiai atsinešė iš savo Žygių, buvo į saracėnus nusižiūrėtas 
įprotis kasdien praustis ir keisti baltinius. Ir dar - cukrus. Gri- 
galius net prisimerkė, prisiminęs jo skonį. 

— Ir dar pasakyk, kad atneštų gabalėlį cukraus ir paruoštų 
melisos nuoviro. — Jo balsas pavijo raštininką prie durų. Tas 
atsisuko, nusilenkė, parodydamas, kad išgirdo, ir nuskubėjo per- 
duoti popiežiaus valią. 

4 
PIRMOSIOS PAMOKOS 


ievams, matyt, buvo sėkmingai paaukota, ir deivė 
Medeina palankiai žvelgė į jų kelionės tikslą, nes pa- 
vojų kupiną Žiemgalių kraštą jie perkeliavo be dides- 
nio vargo. Stabdė juos tik vieną kartą, bet kai jočiai vadovavęs 
žiemgalių rikis sužinojo, kad nedidelėje vilkstinėje keliauja ir Uvio 
Žybartaičio brolis, ne tik nepareikalavo duoklės, bet įkalbėjo juos 
pasukti iš kelio, idant galėtų visus pernakvydinti ir sočiai pavai- 
šinti. Pasirodo, ir joties vadas, ir bent pusė jos vyrų prieš keletą 
metų dalyvavo Daugavgryvos tvirtovės puolime ir puikiai atsimi- 
nė Uvio ir Zervio žygdarbius per tą sunkią apgultį. Kitą rytą jis 
pats dar palydėjo juos per pusę dienos kelio, o saulei krypstant 
vakarop jie jau pasiekė Ordino valdomas žemes. “Per jas keliauti 
turėtų būti ramiau, — paaiškino ben Erachas Einiui, nors ir bran- 
giau". Mat Rygos vyskupas ir Ordinas plačiai skelbiasi, jog sve- 
timšaliai pirkliai laukiami Livonijos krašte ir kad niekas čia jų 
neskriaus. Kas be ko, plėšikaujančių gaujų gal ir mažiau pasitai- 
ko, bet duoklių irgi neišvengsi ir jos didesnės. 

— Duoklės? - perklausė Einius. - Tai reiškia, kad pinigus 
reikės mokėti? 

— Matau, kad metas pirmajai pamokai, mano jaunasis dali- 
ninke, - atsiduso ben Erachas. - Ką gi, klausyk įtempęs ausis. 

Visas tris kelionės dienas pirklys buvo nugrimzdęs į mintis ir 
neturėjo ūpo kalboms. Priežastį Einius daugmaž suprato. Mat Jun- 
da per atsisveikinimą tik iš tolo žiūrėjo, kaip visi glėbesčiuojasi, o 

kai jis norėjo prie jos prieiti, ryžtingu galvos krestelėjimu parodė, 
jog to nepageidauja. Vilkstinei pajudėjus, kai Ventės pilies patam- 
sėjusių rastų bokštus užstojo girios medžiai, Einius prijojo prie 
ben Eracho ir pabandė paaiškinti, jog Junda su visais tokia. Ypač 
kai kiti mato, ji neparodys jokio jausmo. Tačiau tai nė kiek nepa- 
guodė pirklio. Ben Erachas atrodė susikrimtęs ir nuolat dairėsi 
atgal, kiekvieną kartą giliai atsidusdamas. Tačiau vos už jų pasili- 
ko tamsūs Žiemgalos miškai, ben Erachas, atrodė, nusprendė juose 
palikti ir jį persekiojančias liūdnas mintis. 

"— Taigi, pirma svarbi pamoka — apie duokles ir prekių kai- 
ną! - žvaliai pradėjo jis. - Žinok, jaunasis dalininke: ką sumoki 
už prekę ją pirkdamas, yra tik dalis jos kainos. Kita svarbi dalis 
— tai duoklės ir kyšiai. Neretai pati didžiausia. 

— Dalis kainos? — nevisai suprato Einius. - Ir kyšiai taip 
pat? 

— "Tarp duoklės ir kyšio skirtumas nedidelis. Nebent tiems, 
kas ima. Tačiau pirkliui tai yra tas pats. Išlaidos. Niekaip kitaip 
jų nepadengsi, kaip tik pakeldamas prekės kainą. 

O rinkdama duokles valdžia gali būti net už plėšikus aršes- 
nė, toliau aiškino ben Erachas. Su plėšikais būna visaip. Pirma, 
ne kiekvienas išdrįs užpulti tokį būrį kaip jų, o jei ir išdrįstų, 
galima bandyti gintis, bėgti, pagaliau derėtis. Bet su valdžia ir 
derybų nėra ir niekur nuo jos nepabėgsi. Duoklių mokėjimo vis 
tiek neišvengsi ir klausimas lieka tik toks: koks bus pareigūnų 
godumas ir kokio jie pareikalaus kyšio. Žinoma, priklauso tai ir 
nuo krašto. Pavyzdžiui, keliaujant per rusų žemes, kyšiams iš- 
leisi daugiau negu duoklėms. Tuo tarpu Livonijoj duoklės dides- 
nės už kyšius. O įtaka prekės kainai panaši. Niekur nedingsi, 
toks jau pirklio likimas. Kyšiai ir duoklės — tokia pati prekių 
kainos dalis, kaip įsigijimo, pervežimo, sandėliavimo išlaidos, 
kaip tarnų ir apsaugos algos. Visa tai reikia įskaičiuoti į kainą. 

— Ojei tų visų išlaidų nepadengį, pardavęs prekes? — pasi- 
teiravo Einius — Kas tada? 

Ben Erachas palingavo galva ir blausiai nusišypsojo: 

— Tik pradėjai prekijo mokslus, o jau nori atsakymo į sun- 
kiausią klausimą, — nusišypsojo jis. — Apie tai pakalbėsime, kai 
būsime baigę šią kelionę. Net ir kalbėti nereikės. Suskaičiuo- 

sim, kiek mums liko, ir atsakymas bus aiškus. O kol kas reikia 
nusigauti iki Rygos ir kuo pigiau persikelti per Dauguvą. 

Ką gi, pakako ir tokio atsakymo. Einius ir pats neblogai su- 
vokė kelionės pavojus, nes buvo lankęsis ir Žiemgaloj, ir Ordi- 
no žemėse, tačiau tai nei kiek netemdė jo pakilios nuotaikos. 
Viskas jam dabar buvo įdomu, o pažvelgęs į šalia vežimų risno- 
jančius savo žirgus, jau skaičiavo mintyse, kiek galės uždirbti, 
pardavęs juos Rygoje. Reikia pasakyti, kad po kiekvieno per- 
skaičiavimo uždarbis augo kaip ant mielių. Neperdaug jis kreipė 
dėmesio ir į ben Eracho paniurusį veidą. Suprato, jog čia lėmė 
ne tiek Žiemgalos girių pavojai, kiek mintis, jog su kiekvienu 
ratų sugirgždėjimu jie tolo nuo Ventėje pasilikusios Jundos. Kai 
ben Erachas užuominomis ir drovėdamasis ėmė klausinėti apie 
Jundą, jis atsakinėjo gana atvirai, bet kažin ar tie pasakojimai 
Anapui patiko. Einiui Junda buvo atšiauroka vyriausioji sesuo, 
ir tiek. Tai užplodavo per sėdimąją, jei jos neklausė, tai motinos 
liepta upelyje ištrinkdavo jam galvą taip aršiai, kad, atrodė, ir 
ausų neliks... Vėliau, kai jis ūgtelėjo, mėgdavo parodyti, kad ji 
ir stipresnė, ir greitesnė už Einių. Tiesa, dėl to, kad ji taikliau 
šaudo, jis perdaug nesikrimto. Junda taikliau šaudė už visus. 

— Man atrodo, tu jos nepažįsti... - pasakė Ben Erachas ant- 
rosios kelionės dienos gale. - Ji daug švelnesnė, negu kad tu 
pasakoji. 

— Junda? Jos ranka kietesnė už kalvio. 

— Ai, ne... Tai netiesa... - Ir taip tamsokas ben Eracho vei- 
das dar patamsėjo. - Kaip gaila, kad moku tik keletą žodžių jūsų 
kalba. Būčiau išvertęs, kaip vienas persų poetas ją apdainavo... 
Persai — tai tokia tauta, - pridėjo jis, suvokęs, kad Einius nesu- 
sigaudo. — Gyvena toli...Už jūrų ir dykumų... 

— Jei toli, tai kaip galėjo apdainuoti mūsų Jundą? 

Gal pirmą kartą po iškeliavimo ben Erachas šyptelėjo. Ia- 
čiau šypsnys buvo liūdnas. 

— Pasirodo, kad galėjo. Jo vardas — Chajamas... Jis ją ge- 
riau pažinojo, negu tu. 

— Baisi kupeta... - sumurmėjo panosėje Einius. - Pažino- 
jo... Tai jis jau ten nebegyvena? 

— Jau penkios dešimtys metų, kaip miręs. Bet dainavo apie 

gražiausią iš moterų... Vadinasi, ją pažinojo. Apie ką kitą jis dar 
galėjo dainuoti?.. — Einius suraukė antakius, stengdamasis visa 
tai suprasti, o ben Eracho liūdnas šypsnys išblėso. — Gerai, pa- 
miršk, ką sakiau. Rytoj prijosime Dauguvą. Tada ir pamatysim, 
ko šįkart reikės daugiau. Duoklės ar kyšio... Tai bent supranti? 

— Manau, kad taip, - rimtai linktelėjo Einius. — O gal, jei 
duotumėm kyšį, pasisektų sumažinti duoklę? | 

— Ak, štai kaip sumąstei... Pirmą pamoką, atrodo, būsi iš- 
mokęs... 
| — Ojei duotumėm gerą kyšį, didelį kyšį, tai gal duoklės ne- 
reikėtų išvis?.. 

— Būna ir taip... — sutiko ben Erachas. - Tačiau, deja, nere- 
tai tai atsieina brangiau. 


Per Dauguvą galima persikelti keliose vietose, tačiau su ve- 
žimais 'ir tokia kaimene žirgų patogiausia perkėla buvo netoli 
Aseradės pilies. Ben Erachas ją pasirinko dar ir todėl, kad ten 
duoklę rinko iš pilies atsiųsti pareigūnai. Kelto prieplaukas ga- 
lėjai apžvelgti tiesiai nuo Aseradės pilies sienų, tad nors parei- 
gūnai kyšių ir neatsisakydavo, juos i1mdavo vogčiomis ir su sai- 
ku, kadangi pats komtūras iš pilies lango galėjo užmesti akį į tai, 
kas vyksta prie upės. Be to, kartą ten sumokėjęs, gaudavai Žy- 
menį, kuris saugojo nuo kitų Ordino duoklių rinkėjų iki pat Ry- 
gos. Tai vertino ir kiti keliauninkai, tad neretai ši perkėla būda- 
vo ganėtinai prigrūsta. Tačiau kai šįkart, išvydę tolumoje dunk- 
sančius Aseradės pilies bokštus, jie nusileido stačiu keliuku su 
vežimais nuo skardžio prie Dauguvos, juos pasitiko tik daugelio 
arklių kanopų ištrypta krantinė. Prieplaukoje prie kelto vežimų 
visai nesimatė, net ir prie abiejų Dauguvos pakrantėje stovinčių 
smuklių, galima sakyti, buvo tuščia. Prie didesniosios, kurioje 
šeimininkavo vokietis iš Rygos, tesimatė trys plačių strėnų arkliai, 
kokie labiau tinka sunkiems vežimams tempti, o ne jojimui. Prie 
mažesniosios, šiaudais dengtos smuklės, kurioje paprastai ger- 
davo alų praplaukiančių vytinių ir barkų upeiviai, keletas vištų 
1T nušiuręs gaidys lesinėjo avižas, išbyrėjusias iš anksčiau čia sto- 

vėjusių arklių abrakinių. Ben Erachas nustebęs apsidairė. Už 
plačių Dauguvos vandenų kilo iš pilkų lauko akmenų sumūrytos 
Aseradės pilies sienos, prie pat sienų šliejosi prieplauka, bet ir 
ten nesimatė jokio judėjimo. Patys keltai buvo šitoje Dauguvos 
pusėje. Vienas pusiau užtrauktas ant kranto, o kitas plūduriavo 
greta karklais surištų rąstų plausto, kuris atstojo prieplauką. Šalia 
kėpsojo švendrėm dengta pašiūrė, teikusi šiokią tokią pastogę 
liūčiai užklupus. Tylą sudrumstė tik nuo skardžio nusileidusi jų 
žirgų kaimenė. Dunksėdami kanopomis per kietą prieplaukos 
molį, garsiai žvengdami jie puolė prie vandens atsigerti. Tik ta- 
da iš pašiūrės pasirodė plačiapetis barzdotas vyras. Prilaikyda- 
mas viena ranka smunkančias kelnes, o kita trindamas akis jis 
neskubėdamas žingsniavo jų pusėn. 

— Ei! Kiek reikės laukti? — nekantravo ben Erachas. - O 
kur Ordino duoklininkai? Ar jie smuklėje, ar prigulė pokaičio?.. 
O gal tyko mūsų kitoje pusėje? 

Keltininkas truktelėjo virve suveržtas apsmukusias kelnes, 
pasikasė vėjo ištaršytą barzdą ir smagiai sukikeno, iššiepdamas 
stiprius, baltus dantis. Jis jau spėjo įvertinti apdulkėjusią, bet 
aiškiai geros kokybės keleivių aprangą, suskaičiuoti upėn subri- 
dusius Žirgus ir, greitomis primetęs, kiek nuplėš už perkėlimą, 
suprato, jog ši diena nebus praleista veltui, pinigų pakaks ir šei- 
mai, ir ne vienam kaušui alaus. 

— Tie smuklėje — tai ne Ordinas, mein Herr“, — tarė jis, 
nuodugniai kasydamas barzdą. Matyt, ieškojo giliai pasislėpu- 
sios utėlės. — Ir kitame krante jų nerasite. 

— Nerasiu? — nustebo ben Erachas. — "Tai kur gi jie? 

— Egi kur? Išsidangino. Ko gero, net į Kuoknesę, — ranka 
mostelėjo prieš srovę keltininkas. — O tie, kur smuklėje, iš dar 
toliau. Su rygatu atkeliavo. Sako, anas čia dabar tvarką darys. 

— Kas? 

— Nagi rygatas. Toks nuo popiežiaus... 

— Rygatas? Jo vardas toks? Nesuprantu. 

— Kad ir aš nelabai, mein Herr. Bet vienas toks rygatas čia 
ir anksčiau yra buvęs... — Keltininkas liovėsi kasęs barzdą ir 
stipriai suraukė kaktą, nes galvoti jam sekėsi sunkiai. - Atme- 

nat, be abejo. Buvo atsiųstas tvarkos daryti. Iš tos ten, pala... 
Nagi iš Romos! Taip, tikrai taip! Rygatas iš Romos! 

— Iš Romos! "Tai gal nori sakyti, legatas? - pagaliau suprato 
ben Erachas. - Popiežius vėl atsiuntė Vilhelmą iš Modenos? 

— Kaip sykis! Iš Romos, — patenkintas pritarė keltininkas 
ir, kadangi galvos varginti nebereikėjo, vėl aršiai ėmė kasytis 
niežtančią pasmakrę. - Ar legatas, ar rygatas, ar špygatas. Tik 
kad vardas jo tai tikrai ne Helmas. 

— Ne Vilhelmas... Vadinasi, paskyrė naują legatą. Bet kodėl 
nėra Ordino duoklininkų? — Ben Erachas suraukė kaktą ir pa- 
žvelgė į Aseradės pilies pusę, tarsi ten galėjo rasti atsakymą. 
"Tačiau pilies niurūs mūrai nebyliai dunksojo už Dauguvos, o pa- 
ti upė plaukė ramiai, bangelės vos virpino vandens paviršių. 

— Legatas — savo ruožtu. Tačiau pilis jak Ordino... O man 
pasigirdo, lyg ir sakei, jog Ordinas iš čia išsidangino? 

— Būtent taip. Prieš dvi dienas taip ir padarė. Surūgę nelyg 
velnio išperos. Išsidangino iš pilies, o atsikraustė to rygato Žmo- 
nės... Va, pasidžiaukit, kokiais Žirgais joja. 

Anapas dirstelėjo į prie didžiosios smuklės durų pririštus 
plačių strėnų arklius ir netikėdamas papurtė galvą. Ordinas išsi- 
kraustė iš pilies... 

Einius, beveik nesuprato keltininko šniaukrojančios vokie- 
čių kalbos, bet suvokė, kad kažkas čia ne taip, kaip turėjo būti. 
— Ar kas nutiko? — paklausė jis. - Kainuos daugiau? 

Ben Erachas trūktelėjo pečiais. Jis atrodė susirūpinęs. 

— Nežinia... Pasikeitimai kažkokie. 

— Pasikeitimai? Ar į blogą pusę? 

— Pamatysim. Bet pirkliui pasikeitimai retai būna į gerą. 

— Tai ar kels mus?.. 

— Ah, mein junger Herr..." — Keltininkas vėl pasitaisė smun- 
kančias kelnes. - Ar Brėdikis kels jus? O Dauguva — ar teka? 
Didijį keltą sulopiau vakar, du bernai yra. Žinoma, kad kelsiu... 

Prie didelės valties išties jau triūsė du, matyt, iš tos pačios 
pašiūrės išlindę vyrai. Vienas įbridęs stūmė ją arčiau kranto, o 
kitas klojo lentas, uždengdamas spragą tarp valties denio ir plaus- 
to, kuris atstojo prieplauką. 


“ Ak, mano jaunasis pone... (Vok.) 


50 SKOMANTAS 


— Va matot, — patenkintas mostelėjo keltininkas. - Pas ki- 
tus arkliai baidosi, sunkiai į valtį suvarysi. O mano toks platus 
keltas, kad jie galvoja, jog tai tiltas. Ir turėklai kokie stiprūs! 

— Na taip... — burbtelėjo ben Erachas ir, nusivožęs kepu- 
raitę, pasikasė pakaušį. - Sakykim, kad yra, kaip aiškinai. Ase- 
radės pilį Ordinas perleido legato žmonėms. Bet kodėl? 

— Ne Ordinas perleido, o rygatas juos išvarė, mein Herr... 
Keikėsi tie Ordino šunsnukiai baisiausiai. 

— "Tai ar daug jų buvo, tų legato vyrų? 

— Kadne... 

— Nieko nesuprantu. O kas renka duokles? 

Keltininkas patenkintas sukikeno. Jis priėjo artyn ir, tarsi 
išduotų baisią paslaptį, pasilenkė prie ben Eracho. Nuo jo tren- 
kė prarūgusiu alumi. 

— O čia tai ir gražiausia, mein Herr. Čia tai gražiausia! Kai 
tie Ordino šunuodegiai iškeliavo, tai kol kas niekas duoklių ir 
nerenka. 

— Nerenka?! - vėl apstulbo ben Erachas. 

— Nerenka. Nebent man duotumėt. 

Ben Erachas pakraipė galvą. Buvo akivaizdu, kad čia ne kaž- 
kokie dideli pasikeitimai įvyko, o sutriko visa tvarka. 

— Primokėt man tai tikrai vertėtų, mein Herr, — jau tiesiai 
pareikalavo keltininkas. — Už geras Žinias. 

Anapas atsiduso. Neatrodė, jog jį labai nudžiugino ši gera 
Žinia. Jo veidas atrodė veikiau susirūpinęs. 

— Na, jei kitoje pusėje tikrai nerinks, tai kaušui alaus pridė- 
siu... — sutiko jis. 

— Kas čia vyksta? - sunerimo Einius. 

— Kad aš žinočiau... Vos tau išdėsčiau pamoką, jaunasis bi- 
čiuli, kai atsirado kažkokios neaiškios išimtys. Sako, kad šį kar- 
tą duoklių nebus. 

— Nebus duoklių? Tai sutaupysim. 

— Taip nebūna, - tvirtai tarė ben Erachas. - Duoklę vistiek 
teks užmokėti. Ko gero, net didesnę. Išimtys būna laikinos, o 
taisyklės lieka. 

Prireikė net keturių plačiadugnės valties kelionių į dešinįjį 
krantą, tačiau keltininkai darbavosi uoliai, ir neilgai trukus veži- 
mai su prekėmis bei kaimenė žirgų jau buvo už Dauguvos. Iš- 
skyrus tris, į priešingą upės pusę besikeliančius, keistokai apsi- 
rengusius ginkluotus raitelius, jie ir dešiniajame krante nieko 
nesutiko. Ben Erachas persikėlė per upę su pirmuoju keltu, tad 
turėjo progos bei laiko su jais pasikalbėti. Raiteliai aiškiai susi- 
domėjo per upę keliama kaimene. Apžiūrinėdami Žirgus kraipė 
galvas ir tarpusavyje juos aptarinėjo kažkokia, bent Einiui nesu- 
prantama šnekta, kurioje tarsi ir maišėsi atskiri vokiški žodžiai. 
Žirgais jie akivaizdžiai žavėjosi, nes, palyginus su jų prakauliais, 
labiau arimui nei jojimui tinkamais arkliais, šie vešliose Žemai- 
tijos ganyklose užauginti Žirgai atrodė išties puikiai. Pliktelėjęs 
raudonžandis jų vyresnysis, prirėmęs ben Erachą prie kelto tu- 
rėklo, įkyriai kamantinėjo, iš kur jie tokius žirgus vedasi. Tas 
bandė juokais nuleisti klausimą, aiškindamas, jog, tai pirklio pa- 
slaptis, kurios taip pigiai negalima išduoti. Tačiau raudonžandis, 
atrodo, juokų nesuprato. Jis purtė galvą ir išdidžiai aiškino ben 
Erachui, jog nuo šiol Livonijoje turėti paslapčių nepatartina. Bent 
jau nuo Jo šventenybės Romos popiežiaus atsiųstų, jo šviesybei 
legatui Baldvinui tarnaujančių Žmonių... 

Einius iš pradžių manė, kad tai duokles renkantys pareigū- 
nai, tačiau nesulaukęs, kad ben Erachas įbruktų jiems kapšą su 
sidabriniais, nutarė, jog tai paprasti keliautojai. Jį džiugino, kad 
keltininkas sakė tiesą, ir kitame upės krante jų taip pat niekas iš 
greta dunksančios Aseradės pilies nepasitiko. Na ir keltininkas 
ne taip jau daug nuo jų nulupo. Taigi būsimasis pelnas Einiaus 
mintyse dar paaugo. Pagaliau atplaukė ketvirtasis keltas su pas- 
kutiniu vežimu, ir jie nedelsdami tęsė kelionę. Vos Aseradės bokš- 
tus uždengė Dauguvos pakrantėje augantys uosiai, Einius žva- 
liai prijojo prie Anapo ir paklausė, kiek jie dabar bus laimėję. 
Tačiau Anapas anaiptol nerodė džiaugsmo. 

— Čia dedasi nesuprantami dalykai. Kaip Ordinas galėjo per- 
leisti pilį tiems atėjūnams? O kad nerenka duoklių, tai nesidžiauk. 
Tai rodo tik viena — jog čia įsigalėjo betvarkė. 

— Bet juk tas nusmuktkelnis sakė, kad kažkas atvažiavo tvar- 
kos daryti... Kaip jis vadinasi? Rygatas berods. 

— Al, tas, kaip tu sakai, nusmuktkelnis tiesiog nesusigaudo. 
Krikščionių vyriausiojo žynio pasiuntinys vadinasi "legatas". Toks 
čia ir atsiųstas. Bet šį kartą tas legatas, atrodo, atvyko su labai 
dideliais įgaliojimais. O žynių vyresnysis vadinasi popiežius. Jis 
gyvena toli, Romos mieste. 

— Ne Rygoje? — nusistebėjo Einius. - Maniau, kad Rygoje. 

— Ne, Rygos žynys vadinasi “vyskupas". Jis pavaldus tam 
popiežiui, - toliau kantriai aiškino Anapas. - Tiesą sakant, ir 
Ordinas turėtų būti pavaldus popiežiui, bet matai, jei kas turi 
rankoje kalaviją, tuoj pradeda galvoti, kad jam viskas galima... 
Tie fryzai, kuriuos sutikome prie kelto, atvyko kartu su naujuo- 
ju legatu. Keisčiausia, kad jie kalbėjo taip, tarsi ruoštųsi su Or- 
dinu kariauti. Nieko nesuprantu... 

— Fryzai? 

— Na, jie beveik kaip teutonai. Nors ne visai... Fryzai buvo 
ir tie, prie kelto. Bet atrodo, kad jų čia atvyko daug... 

— Tai gal jie atvyko rinkti duoklės? 

— Galas žino, ką jie darys... Gal rinks ir duokles. Bent jau 
gyrėsi, kad dabar viskam galios turi, — susimąstes svarstė ben 
Erachas. — Mat tas naujasis legatas iš Fryzijos. Jis atplukdė ko- 
ne visą kariuomenę iš savo krašto. To negana, gyrėsi, kad dabar 
jau visa Livonija bus jų. Atseit popiežius visą valdžią į legato 
rankas perdavė. To legato vardas — Baldvinas. Nesuprantu... 

Ben Erachas taip susikrimto, kad visą dieną nė karto neuž- 
siminė Einiui apie Jundą. Jojo keliu išsidriekusios vilkstinės prie- 
kyje ar gale ir, vos pasitaikydavo proga, klausinėjo negausius 
pakeleivingus. Dauguma jų kalbėjo nenoriai, o vietiniai kaimie- 
čiai latgaliai ar lybiai suvis nebuvo linkę atvirauti su svetimša- 
liais pirkliais. “Jei vienas teutonas kitą suryt nori, tai kas man 
darbo..." — atšovė su sūnum iš Rygos jojantis, gana turtingai 
apsirengęs lybis. Jis leidosi trumpam į kalbas, nes jo šešiolikme- 
tį sūnų tiesiog pakerėjo žirgų kaimenė. Abu lybiai nulipo nuo 
savo kaimiškų arkliukų ir pasitraukė į šalikelę, ir jaunuolis akis 
išpūtęs spoksojo į vieną už kitą gražesnius ristūnus. Ben Era- 
chas, nutvėręs už pavadžio trimetį laibų kojų šyvį, privedė prie 
jaunojo lyvio ir leido jam paglostyti žvilgančio plauko kaklą. “Iš 
Žemaitijos... — paaiškino jis tėvui, nes pasirodė, kad sūnus vo- 

kiškai nemokėjo nė žodžio. — Manom parduoti Rygoje. Bet ten 
dabar, atrodo, keisti dalykai darosi." Tėvas vokiškai kalbėjo vi- 
sai pakenčiamai, nors apie pačius vokiečius buvo prastos nuo- 
monės. “Tų teutonų dar daugiau į Rygą suplaukė. Kad jie pra- 
smegtų visi..." — nusispjovė į pakelės žolę lybis. 

Pragirgždėjo antrasis vilkstinės vežimas ir lybis įsakmiai pa- 
mojo sūnui: pakaks spoksoti, metas sėsti ant savo pavargusių 
arkliukų. Ben Erachas pabandė dar kažko paklausti, tačiau ly- 
bis papurtė galvą ir užsliuogė ant savo kumelės. 

— Tegu jie skradžiai žemę prasmenga, — pakartojo niūriai. 
— Jei vėl būsi Žemaitijoj, pasakyk, kad mums reikia jų karių 
teutonams mušti, 0 ne jų žirgų... 

Kokias dvi mylias po to ben Erachas jojo visai tylėdamas. 
Kelias pagerėjo, daugėjo ir prasilenkiančių su vilkstine žmonių, 
tačiau ben Erachas jų nebeklausinėjo. Jau saulė krypo vakarop, 
kai toli už padūmavusių laukų pasirodė keli tamsūs išlindę virš 
akiračio tamsūs brūkšniai. Ben Erachas nusliuogė nuo savo pa- 
vargusio žirgo ir pamojo Einiui, kad šis taip pat nuliptų. 

— Ten Ryga, - tarė jis. - Bet prieš jojant į Rygą pats metas 
tau išklausyti antrą pirklystės pamoką... 


4 


Antroji pamoka Einių kiek nuvylė. Panašią pamoką kadaise 
jam jau buvo davusi ir jo motina Medeina. Jis tada buvo gal 
septynerių ir trainiojosi virtuvėje, nes broliai buvo išjoję pame- 
džioti ir jo nepasiėmė. Užsispyrė, kad nori padėti virėjai, ir ta, 
bandydama juo atsikratyti, leido jam nunešti puodynę ką tik nu- 
griebtos grietinės į rūsį. Kaip ne kartą jam jau buvo pasitaikę, jis 
paslydo ir grietinė išsitaškė po visą didelės virtuvės aslą. Tą va- 
karą teko valgyti sklindžius be grietinės, ir Junda jam už žioplu- 
mą skaudžiai nusuko ausį. Einius sėdėjo susikūprinęs prie stalo, 
prispaudęs delnu peršinčią ausį ir stengėsi neapsižliumbti. 

— Nenusimink, sūnau, — paguodė jį motina. - Iš visko gali 
būt naudos. 

— Naudos, kad tas žioplys visą grietinę ištaškė? - įsiterpė 
Junda. 

— Iš nelaimės galima pasimokyti. Taip ateityje išvengsi dar 
didesnės. 

— Tai kad aš ir pats Žinau, kad nereikia skubėti, nes galima 
paslysti, — kramtydamas sausą sklindį numykė Einius. 

— Žinai. Ir matai, kad paslyst vis tiek pasitaiko, - tęsė Me- 
deina. - Pasitaikys ir ateityje. Pamoka yra kita, o būtent - nepilk 
visos grietinės į vieną puodynę... 

Todėl dabar, kai ben Erachas pasakė iš esmės tą patį, Ei- 
niaus atmintyje iš karto nuaidėjo motinos žodžiai. Nors pirklys 
kalbėjo ir ne apie grietinę, o apie jų Žirgus. 

— Įsidėmėk, pamoka yra tokia, - pradėjo ben Erachas. — 
Nekišk visų savo dirhemų į vieną maišą. 

— Dirhemų? 

— Tai toks pinigas Arabijos kraštuose. O aš turiu omenyje 
mūsų turtą. Žirgus. 

Einius atsigręžė į juos sekančią kelių dešimčių Žirgų kaime- 
nę. Mažumėlę pavargę, jie kantriai risnojo kanopų suplūktu Ry- 
gos keliu. Einius laukė, ką dar pasakys ben Erachas, tačiau šis 
tik po kurio laiko mostelėjo tolimų bokštų pusėn: 

— Ten maišas, supranti? Aukštos sienos, aklinai uždaromi 
vartai... Jei suvarysim visus savo žirgus Rygon, jie užveria var- 
tus, ir mes kaip maiše. Visus galime prarasti... 

— Prarasti? — nustėro Einius. - Kaip mes galėtumėm juos 
prarasti? 

— Ai, visai paprastai. Panašu, kad gali kilti didelė sumaištis, 
gal net, neduokdie, karas. O kai karas, tai pats Žinai, tie, kas turi 
galią, nesismulkina. Pasiima, ko jiems reikia. O Žirgų kare visa- 
da reikia... Kare labiausiai ir reikia Žirgų. 

— Bet juk dabar taika... Net Žiemgaliai su teutonais taiką 
sudarė. Ar jau baigėsi? 

Ben Erachas kilstelėjo nuo kelio dulkių papilkėjusią siuvi- 
nėtą kepuraitę ir pasikasė pakaušį. Kad karas būtų su Žiemga- 
liais ar kuršiais, jo nuomone, dar nebūtų taip blogai, nes ir Ryga 
ir Ordinas prie tokių karų pripratę. Net ir taisyklių šiokių tokių 
esama, kad per tuos karus gyventi galėtum ir prekyba nesusto- 
tų. Bet čia gali būt blogiau. Jei Ordinas pradėtų priešintis tiems 
atvykusiams fryzams ir Popiežiaus legatui, būtų nežinia kas. O 

negi Ordinas nusileis? Tie, kas turi kalaviją ir pripratę juo nau- 
dotis, lengvai nepasiduoda. Taigi, pirklystės taisyklės reikalauja 
viso savo turto nekišti pavojui į nasrus. Reikia jį padalinti ir kiek 
įmanoma apsaugoti. Jei Rygoje prasidės kokia makalynė, jie blo- 
giausiu atveju praras tik dalį to, ką turi. 

— Suprantu. Reikia apsidrausti, idant netektų valgyti sausų 
sklindžių... — pritarė Einius ir pasikasė ausį. Kažkodėl ta staiga 
ėmė tvinkčioti. 

— Sklindžių? — Ben Erachas įtariai pažvelgė į jaunąjį dali- 
ninką. — Aš tave pirklystės taisyklių mokinu, o tu apie sklin- 
džius. 

— Mano motina panašiai kalbėjo mokydama atsargumo, — 
paaiškino Einius. - Atseit, nereikia visos grietinės pilti į vieną 
puodynę. 

“— Grietinės? 

— Na taip. Jei sudaužysi puodynę, sklindžiai liks sausi. 

— Į vieną puodynę! Aha! — Ben Erachas pritariančiai palin- 
gavo galvą. — Teisingai. Labai teisingai. Tavo motina gudri mo- 
teris. 

— Ne gudri. Išmintinga. 

— Tiesa. Ir kokias dukras pagimdė!.. — Ben Erachas ilge- 
singai atsiduso. - Klausyk, ar tavo sesuo Junda irgi tokia gudri 
kaip motina? 

— Ar gudri, ar išmintinga, nesupaisysi. Bet ranką turi sun- 
kią... - nenoriai atsakė Einius. —- Tai ką mes darysim su žirgais? 

Pasirodė jog Ben Erachas jau viską buvo nuodugniai apgal- 
vojęs. Vieno iš jo pasamdytų vyrų tėvai gyveno netolimam Krai- 
tenės kaime. Kaimas nuošalus, netoli jo — gūdi giria ir plačios 
Dauguvos slėnio pievos. Žirgai ras ganiavos, o reikalui prispy- 
rus ir prieglobstį nuo godžių akių turės. Taigi, ten reikia paslėpti 
didžiumą geriausių žirgų ir vieną jų vežimų su brangiausiomis 
prekėmis. O jie patys apsižvalgysią Rygoje, patikrinsią, ar pa- 
kankamai saugu, ir sužinosią, kokios dabar gerų ristūnų kainos. 

— Taip bus pasielgta pagal pirklystės taisykles, baigė pa- 
moką ben Erachas. 

— Ir mano motinos... — pridūrė Einius. 

— Teisingai. Ir tavo motinos, — palenkė galvą pirklys. 

5 
RYGOJE 


aikydamiesi pirklystės taisyklių bei motinos Medei- 
nos pamokymų, jie į Rygą pro Švento Jurgio vartus 
ijojo tyliai ir kukliai. Be savų jojamų jie vedėsi tik 
keturis žirgus iš Žemaitijos ir tai ne geriausius. Sekė juos ir pus- 
tuštis vežimas pakrautas vašku bei dalimi kailių — mat didžiuma 
vertingesnių prekių irgi buvo palikta Kraitenės kaime. 

Einių Rygos miestas tiesiog apstulbino. Tiesa, daug buvo 
apie Rygą iš Uvio girdėjęs, tačiau vienas dalykas klausytis, o 
kitas — išvysti savo akimis. Jau vien miesto sienos ir bokštai ko 
verti! Nors Einius per savo trumpą gyvenimą jau buvo spėjęs 
pamatyti ir Pskovo, ir Polocko miesto sienas", tačiau Rygos gy- 
nybiniai įtvirtinimai jį tiesiog pribloškė. Vyskupas Albertas, pa- 
rinkdamas miestui vietą, aiškiai vadovavosi savo, kaip kario, pa- 
tirtimi. Iš vienos pusės miestą juosė Rygos upė, iš kitos plačiais 
savo vandenimis gynė Dauguva. Likusį sausumos ruožą kirto 
platus, vandens sklidinas griovys, tad, norint patekti į Rygą, rei- 
kėjo perjoti tiltus, ir Einius tuoj įvertino, kad jie buvo pritaikyti 
gynybai, o rimtam pavojui gresiant galėjo būti nesunkiai sude- 
ginti. Už upių ir griovio miestas buvo apjuostas sumūryta iš ply- 
tų ir klinčių siena, o ten, kur ji keitė kryptį, stūksojo galingi 
bokštai. 


*Apie Einiaus nuotykius rusų žemėse skaitykite Skomanto knygose “Po- 


locko ranka" ir “Šarvai Naugardo kunigaikščiui". 

Juo labiau artėjo prie Rygos pirkliai, tuo siena atrodė aukš- 
tesnė. Jos viršų galėjo pasiekti tik keturi sulipę vieni kitiems ant 
pečių vyrai, taigi ir puolimui skirtos kopėčios turėtų būti atitinka- 
mai ilgos. Prajojus tiltus ir galingo vartų bokšto angą, Einius įdė- 
miai apžiūrėjo sieną ir iš miesto pusės. Nieko paguodžiančio jis ir 
čia nepamatė. Sienos storis siekė gerus du žingsnius. Ji pati buvo 
dviejų aukštų. Apatinį sudarė trijų vyrų aukščio arkos, o virš jų 
buvo įrengta pakyla kariams. Žmogaus pečių aukštyje virš paky- 
los sienoje buvo siauri plyšiai stebėjimui ir šaudymui. Virš jų — 
nuožulnus stogas, saugojęs karius iš viršaus. Taigi net ir užkopęs 
ant sienos dar nepasiektum gynėjų, tektų ardyti tą stogą, o tuo 
tarpu būtum gyvas taikinys šauliams, glūdintiems bokštuose... 

Nors jų kelionės tikslas šį kartą buvo kitas, Einius prisiminė 
tiek kartų girdėtus brolių ir jų bendražygių pasakojimus apie 
teutonų tvirtoves, kurias pulti ir sunku, ir nuostolinga. Dabar, 
matydamas tokią tvirtovę iš arti, vaikinas tegalėjo lūpas iš ap- 
maudo kandžioti. Širdį maudė, kad lybiai, kuršiai ir žiemgaliai, 
o paskui ir žemaičiai, leido vokiečiams beveik nekliudomiems 
susisukti tokį akmeninį lizdą. Niekur nedingsi, ir žemaičių kal- 
tės būta. Štai kad ir jo paties senelis Žvelgotė. Vokiečiai tada 
buvo tik pradėję tvirtinti Rygą, o senelis ne tik nepadėjo Žiem- 
galiams ją pulti, bet išsirengė į žygį prieš igaunius. Gal už tai 
dievai taip ir lėmė, kad jis prarado savo galvą ir didelę dalį ka- 
riaunos... 

Tada gal dar būtų buvę įmanoma teutonus iš čia išrūkyti... 
O dabar? Bent Einiui, nors jis 17 nelabai išmanė karinius reika- 
lus, atrodė, kad tai — beviltiška. Kiek reikėtų paaukoti žmonių 
vien tam, kad pavyktų perkopti sieną ir prasibrauti pro tuos di- 
delius vartų bokštus! Bet ir juos įveikęs, dar nebūtum galėjęs 
pergalę švęsti. Miesto viduje stūksojo atskiromis gynybinėmis 
sienomis apjuostos Ordino ir Rygos vyskupo pilys. Ir kokia ga- 
lybė žmonių čia susitelkę... 

Einius žvalgėsi nustebęs į žmonių knibždėlyną, kuris juos 
apsupo vos prajojus vartus. Gatvės grindiniu dardėjo aukštara- 
čiai vežimai, jojo ginkluoti raiteliai, skubėjo savo reikalais mies- 
tiečiai. O namų namų — nelyg medžių girios tankumyne! Dau- 
guma jų - mediniai, nors matėsi keletas ir sumūrytų iš akmenų 

bei plytų. Akivaizdu, jog tokioj namų grūstyje tykojo ir gaisro 
pavojus. Jie prajojo apanglėjusių balkių sąvartyną, kur, matyt, 
neseniai stovėta namo. Keli murzini vaikigaliai kapstėsi nuodė- 
guliuose, bet netoli sudegusio namo jau buvo renčiamas kitas, 
net didesnis. UŽ jo dailidžių kirviai pokšėjo jau beveik užbaigta- 
me dviaukštyje. Daugelyje namų gyventi buvo skirtas antrasis 
aukštas, o pirmasis — prekybai arba kokiai dirbtuvei. 

— Va, matai... Ten jų visa šutvė, — galvos mostu parodė ben 
Erachas būrelį ginkluotų vyrų, kurie stoviniavo viename skers- 
gatvyje. Net Einiaus nepratusi akis pastebėjo, jog jie skiriasi nuo 
miestiečių savo apranga ir net išvaizda. Didžiuma jų buvo kres- 
ni, plačiaveidžiai, keli — raudonais kaip ugnis plaukais. Jų rūbai 
irgi skyrėsi nuo rygiečių. 

— Jie to legato? 

Ben Erachas palingavo galvą. Bejojant toliau jie prasilenkė 
dar su dviem būriais. Ginkluoti legato vyrai elgėsi įžūliai, garsiai 
rėkavo tarsi vokiška, bet ne visai tokia kalba. Iš kelio nesitrau- 
kė, tad teko juos atsargiai apjoti kuo didesniu lanku. Einius pa- 
stebėjo, kad panašiai elgiasi ir Rygos miestiečiai. 

— Kuopis mums išdėstys, kas čia vyksta,- burbtelėjo ben 
Erachas, kramtydamas apatinę lūpą. Jis nebuvo pratęs nuolai- 
džiauti tokiems prasčiokams. — Jo užeiga jau netoli. Va matai 
ten, ta iškaba su lokiu... 


L 
0 


Lybio Kuopio užeiga buvo pačiame Šv. Luko gatvės gale 
visai greta Jokūbo vartų. Jau iš toli matėsi iškaba, vaizduojanti 
gauruotą, nuleidusį galvą lokį, o virš lokio galvos juodomis kam- 
puotomis raidėmis buvo užrašyta “Zum Būren". Ben Erachas 
pažinojo Kuopį iš savo ankstesnių apsilankymų Rygoje. Patiko 
jam čia, nes vokiečiai smuklininkai į atvykstančius svetimša- 
lius pirklius žvelgdavo įtariai ir net kainą pakeldavo, o Kuopis 
buvo lybis ir vokiečiams nepataikavo. Kaip Einius vėliau suži- 
nojo, Kuopio tėvai valdė plotą žemės šalia pirmųjų Rygos mū- 
rų, o kadangi suskubo laiku apsikrikštyti, tai vyskupas Alber- 
tas žemės neatėmė. Kai Ryga išsiplėtė ir buvo pastatyta antro- 

ji, toliau siekianti gynybinė siena, dalis Kuopių valdos pateko į 
išplatėjusį miestą. Kuopio tėvai pastatė joje kelis namus, o at- 
vykęs iš Liubeko pirklys vieną jų išsinuomavo ir įrengė užeigą, 
pavadindamas ją “Zum Būren", nes manė, jog šitaip privilios 
medžioti mėgstančius kilminguosius. Tiesą sakant, kilmingie- 
siems užeiga buvo per nuošali ir nepakankamai prašmatni, tad 
teko tenkintis kuklesniais svečiais. Kai liubekietis numirė, Kuo- 
piai užeigą perdavė savo sūnui. Šis buvo stebėtinai aukštas vy- 
ras, ir kadangi vokiečių dailidės duris įstatė savo ūgiui, Kuo- 
piui teko nuolat lankstytis. Ilgainiui jis net įsigijo kuprelę ir 
vaikščiojo panarinęs galvą. Atrodė, tarsi jis būtų amžinai nu- 
liūdęs. 

— Oi-—oi-o0i, čia dedasi negeri dalykai... — pasiguodė jis, 
kai ben Erachas paklausė, kas vyksta mieste, ir nutaisė dar liūd- 
nėsnę veido išraišką negu paprastai. — Negerų negeriausi. At- 
plaukė toks vienuolis, kuris sakosi, esą jį siuntė popiežius. Gal 
ir siuntė, nors Žmonės visaip kalba. Jo vardas Baldvinas iš Al- 
nos, ir jis kelia baisų baisiausią sumaištį. 

— Na, bet prie legatų jūs, berods, pripratę... 

— Prie tikrų legatų — tai taip. Popiežius jau buvo atsiuntęs 
legatą prieš kelerius metus, kai dar amžiną atilsį vyskupas Al- 
bertas buvo gyvas. Bet tai buvo visai kitas reikalas. Tas buvo 
vyskupas iš Modenos miesto ir kilmingų kilmingiausias. Net jo 
brolėnas mano užeigoje buvo apsistojęs. Labai jau šaunus po- 
nas...— Visad liūdną Kuopio veidą trumpam nušvietė išdidus 
šypsnys. — Galėjo apsistoti bet kur, bet apsistojo pas mane! Ne 
pas kokius vokiečius... 

— O ar šito legato Žmonės yra pas tave apsistoję? 

Kuopis susiraukė, jo veidan grįžo įprastas liūdesys. 

— Ne. Ir kažin ar aš priimčiau. Kažkokie skarmaliai!.. Ir ko 
čia stebėtis, jei pats jų viršininkas Baldvinas atrodo kaip vos Žagrę 
palikęs kaimietis. O su vyskupu iš Modenos buvo atkeliavę tik- 
rų tikriausi ponai. Gražu buvo pažiūrėti. Su šituo — visi gink- 
luoti iki dantų. Tarsi galvažudžių gauja. Elgiasi taip, lyg čia vis- 
kas jiems priklausytų. Turbūt jau matėt mieste. Ordino kariai 
net bijo į gatvę išeiti. Kas bus — neaišku... 

— Jo vyrų matėme, — patvirtino ben Erachas. - Ir ne tik 

mieste. Bet, Kuopi, nejaugi tau Ordino pagailo? 

Kuopis dar žemiau panarino galvą. 

— Kur jau... Negaila! Tegu jie visi tiesiai į pragarą nugarma. 
Bet jei bus sumaištis, kas pirmas nukentės? Mes, lybiai. Mums 
visada kliūna pirmiesiems. Kad bent žinotum žmogus, kurią pu- 
sę pasirinkti. O dabar neaiškų neaiškiausia. Ordino pasipūtėliai 
nekenčia naujo legato, skleidžia gandus, kad jis netikras. Mat 
tas Baldvinas sakosi turįs raštus iš paties popiežiaus, esą jam 
priklauso visos žemės. Ordinas, žinoma, teprasmenga, bet ne- 
patenkinti ir mūsų miesto ponai. Mat pagal Popiežiaus raštus ir 
jie dalies netenka. O naujasis vyskupas Mikalojus suvis nežinia 
ką galvoja, su kuojis — neaišku. Aš tai sakau, tegul pirma vokie- 
čiai patys išsiaiškina, kas kam gerklę perkrims, o mes jau geriau 
palauksim ir pažiūrėsim, kur tos skiedros krenta... 

— Manding teisingai elgies... — pritarė jam pirklys, užsisa- 
kydamas sau ir Einiui vakarienę. Po ilgos dienos ir varginančio 
jojimo reikėjo bent padoriai pavalgyti. Ben Erachui patiko geras 
lybio maistas ir čia apsistojantys Žmonės. Daugiausiai jų buvo iš 
vietinių genčių. Ben Erachas jau patyrė, jog iš naujakrikštų pgalė- 
jai daugiau sužinoti, nei iš įtariai į "saracėnų" pirklį žvairuojan- 
čių vokiečių. Liežuvį nudilinsi, įrodinėdamas tiems teutonams, 
kad joks tu ne saracėnas, tačiau nieko nepakeisi. Karaimas jau 
buvo su tokia savo padėtim apsipratęs ir perdaug nesivarginda- 
vo aiškinti. Jo prekės kalbėjo pačios uŽ save, o pinigo vertę su- 
prato visi rygiečiai. Prekyba vyko, o broliautis su vokiečiais ne- 
buvo nei noro, nei reikalo. 

— Tai štai, jaunasis dalininke... — tarė jis Einiui, kai jie atsi- 
dūrė jiems paskirtoje patalpoje. —- Atrodo, kad tiesiai į širšių 
lizdą būsime pakliuvę. Gerai, kad bent apsidraudėme. 

— Ar turite tokiems atvejams tinkamą pirklystės pamoką? 
— pusiau rimtai, pusiau juokais paklausė Einius. 

Gal pirmąkart po atvykimo į Rygą ben Erachas nusišypso- 
jo. Sutankėjo raukšlikės apie jo juodas akis ir jis, nusivožęs savo 
juokingą kepuraitę, pasikasė viršugalvį. 

— Pamoką... - nutęsė jis. - Taip. Be abejo. Nors šitai pamo- 
kai atskiro skaičiaus neskirsiu. O pamoka tokia: reikia sočiai 
pavalgyti, ką jau padarėme, ir saldžiai išsimiegoti. O po to, kai 

galva praskaidrėja ir sąnariai pailsi, reikia atsargiai... labai at- 
sargiai iškišti nosį iš namų... Ką tavo garbioji motina į tai pasa- 
kytų? 

— Manau, pritartų. Bet ji dar paaukotų dievams. 

— Aa... Na, su ja mums lygintis sunku. Todėl belieka elgtis 
dar atsargiau. 


4 


Kitos dienos rytą Ryga juos sutiko apgaulingai ramiai. Nak- 
tį gausiai palijo ir vis dar dulkė lietus. Pagrindinių gatvių grindi- 
nys blizgėjo, negrįstose gatvėse telkšojo pamazgomis atsiduo- 
dančios balos. Praeivių gatvėse buvo nedaug, amatininkai kiurk- 
sojo savo dirbtuvėlėse, sulytos tarnaitės skubėjo namo, nešda- 
mos iš turgaus tos dienos pirkinius, nesimatė net elgetų, kurie, 
matyt, slėpėsi nuo lietaus bažnyčiose. Kas svarbiausia, nesimatė 
ir legato Baldvino vyrų. 

Einius ir ben Erachas, vedini keturiais pardavimui skirtais 
žirgais, pažliugusiomis gatvėmis pėsti traukė didžiojo Rygos tur- 
gaus link. Savo jojamus žirgus jie paliko Kuopio tvarte. Anapo 
nuomone, taip buvo saugiau. Jei kas nutiktų, jiems dar liktų kuo 
išsidanginti iš Rygos. 

— Matai, jų nėra iš viso... Būtumėm galėję sau ramiai joti, - 
papriekaištavo Einius apsižvalgęs po pustuštes gatves. Rygoje 
jis vis dar jautėsi nejaukiai, jam geriau patiko žvelgti į miestie- 
čius nuo Žirgo nugaros. 

— Jei jau pamiršai antrąją pirklystės pamoką, tai bent at- 
mink, ką kalbėjo tavo motina... - sumurmėjo ben Erachas. 
Jis buvo apsisiautęs patamsėjusiu nuo darganos sunkios vaš- 
kuotos drobės apsiaustu ir visai nebuvo panašus į puošeivą 
Katos miesto pirklį. - O kad jų nėra gatvėse, tai kažin ar ver- 
ta džiaugtis. Tai tik reiškia, kad jie kur nors susispietę lau- 
kia... 

Pasirodė, jog ben Erachas buvo teisus. Vos įžengę į kated- 
ros aikštę, kur buvo arklių turgus, jiedu jau iš tolo išvydo du 
būrius ginkluotų vyrų. Vieną, akivaizdžiai didesnį, sudarė legato 
žmonės, susimetę kairėje turgaus pusėje, nemažai jų ramstė ro- 

tušės sienas. Antrasis būrys, nors ir panašiai lietaus permerk- 
tas, vis dėlto atrodė margiau. Jame buvo keli Ordino pareigūnai 
ir bent dvidešimt knechtų. Turgaus pakraščiuose stoviniavo vals- 
tiečiai. Arklių matėsi palyginti nedaug, ir, jei neskaičiuoti pa- 
kinkytų į vežimus, visi ne pirmos jaunystės kuinai. Sunku juos 
buvo ir lyginti su tais keturiais Žemaitijos žirgais, kuriuos jiedu 
atsivedė. 

Žirgus bemat įvertino ir arklių turgaus prekeiviai. Visų akys 
nukrypo į juos, iš karto pagyvėjo besislapstantys nuo lietaus po 
rotušės stogeliu legato vyrai. Dar žirgų kanopoms bekaukšint 
šlapiu grindiniu, keli iš tų vyrų išėjo į priekį. Pirmas prisiartino 
augalotas, stambus, kokių trisdešimties metų žaliūkas, kuris el- 
gėsi kaip vyresnysis. 

— Kiek? - paklausė jis be užuolankų. Net iš to vieno žodžio 
ben Erachui tapo aišku, kad vokiškai jis kalba prastai. 

— Derėsimės... — atsargiai atsakė ben Erachas ir apžvelgė 
besirenkančius prie jų pirkėjus. - Čia juk ne riestainiai, o, kaip 
matot, puikūs Žirgai. Kiek siūlote? 

Paskutinius žodžius jis skyrė ne tik žaliūkui, bet visiems, 
todėl ištarė juos garsiai. 

— Penkiolika... — pasigirdo balsas iš toliau, kur būriavosi 
Ordino žmonės. 

— Ar dukatų? — pasitikrino ben Erachas, nes pinigų Rygoje 
buvo įvairių. 

— Dukatų, dukatų! Grynas sidabaras, — ataidėjo dar vienas 
balsas. 

"To balso pusėn atsisuko ir legato vyras. 

— Užčiaupk Žiaubtus!.. - sududeno jis prasta vokiečių kal- 
ba. — Čia kalbu aš! 

— Būtent. Nesikiškit, smurgliai! — antrino jam storulis iš- 
brinkusiu nuo lietaus upeivio apsiaustu, prasibrovęs pro vis tan- 
kėjantį pirkėjų žiedą. Apsiausto gaubtas dengė storulio veidą. — 
Pirma kalba kapitonas Van der Veldas! 

— Mieli pirkėjai... Rygos turgus atviras visiems... - bandė 
išgelbėti padėtį ben Erachas. — Puikūs Žirgai... Kokią siūlote 
kainą? 

Turgus sušurmuliavo. Vyrai vienas per kitą grūdosi artyn. 

Aukštasis Van der Veldas, palenkęs galvą, klausėsi, ką jam aiški- 
na storulis upeivio apsiaustu. 

— Aštuoniolika... Aš duodu aštuoniolika!.. - kimiai šūkte- 
lėjo balsas visai greta jų. Ben Erachas grįžtelėjo į kairę ir nuste- 
bo. Ten stovėjo ne tik sulytais, bet ir purvinais drabužiais apsi- 
rengęs, naginėm apsiavęs ūsuotas kaimietis. Lašai varvėjo nuo 
apspurusios šiaudinės skrybelės brylių. Iš tarsenos buvo galima 
spręsti, kad jis vietinis, greičiausiai Žiemgalis. 

— Tu ką? — riktelėjo aukštasis kapitonas. — Ar tau kas leido 
čia prasižioti? 

— Užsičiaupk! — pridūrė storulis. Apsiausto gaubtas nu- 
smuko, apnuogindamas raudoną veidą. Blykstelėjo retoki dan- 
tys, ir ben Erachą apėmė nuojauta, kad tą išpurtusį pragertą 
veidą jis jau yra matęs. 

“ — Sakiau, aštuoniolika dukatų... — nedrąsiai pakartojo kai- 
mietis. Ben Erachui pasirodė, kad jis pamerkė jam akį, tarsi bū- 
tų koks suokalbininkas. 

— Užsičiaupk, sakyta! — subaubė kapitonas ir grėsmingai 
pasisuko jo pusėn. Kaimietis atsitraukė per Žingsnį. 

— Mes juk deramės. Aš siūlau kainą... Kaimietis nusivo- 
žė savo sulytą skrybėlę ir atkišo ją prieš save tarsi skydą. Žmo- 
nės dar labiau priartėjo prie jų ir apie Žirgus pradėjo darytis 
ankšta. — Čia gi turgus... 

— Teisingai... 

— Tegu siūlo! — pasigirdo balsai iš minios, kurioje matėsi ir 
Ordino knechtų. 

— Derybos... Leiskit derėtis... — šaukė iš dešinės. 

— Negi jie nutuokia apie derybas? — pašaipiai klausė iš kai- 
TėS. 

— Tai juk fryzai... 

— Laukiniai... 

— Už pagonis prastesni. 

Aukštąjį kapitoną balsų griūtis kiek sutrikdė, jis dairėsi ap- 
link tarsi ieškotų paspirties. Dabar iš visų pusių pro minią prie- 
kin atkakliai skverbėsi jo vyrai. Storulis vos ne pasistiebęs jam 
kažką aiškino. Iš šono jo apdribę žandai ben Erachui atrodė dar 
labiau pažįstami. Vis didėjančioje spūstyje sunerimęs sužvengė 

bėras trimetis Žirgas, pamuistė galvą ir pasisuko, nekantriai tryp- 
čiodamas kojomis. Vyrai atsitraukė, kad išvengtų kanopų spyrio. 

— Ramiau, gražuoli... Ramiau... — Usuotasis kaimietis pri- 
ėjo prie besimuistančio Žirgo ir švelniai patekšnojo per sušlapu- 
sį bet vis tiek Žvilgantį kaklą. 

— Už šitą — tai visą dvidešimt... — tarė jis, atlenkdamas 
savo purvino drabužio skverną, tarsi jau ieškotų pinigų kapšo. 
— Šalin, skarmaliau! - šiurkščiai pastūmė jį kapitonas. 

— Dink... — pridūrė storulis, ir ben Erachą nusmelkė atpa- 
žinimas. Tai buvo ne kas kitas, o škiperis Brandetontas. Tas pats 
Brandetontas, kuriam jis kadaise — tiesa, už gerokai pakeltą 
kainą, — pardavė tris arklius." 

Stipriai pastūmėtas kaimietis susverdėjo ir atsirėmė į bėrio 
šoną. Prisiglaudęs prie arklio apsižvalgė ir susigūžė, nes visur 
aplink jau stovėjo legato vyrai. Šlapius apsiaustų skvernus jie 
jau buvo atbloškę atgal ir matėsi kalavijų ar durklų rankenos. 

— Gerieji žmonės... Čia juk prekyba... Ne karas... Mes de- 
ramės...—- aukštai iškėlęs dešinę ranką, bandė prieštarauti ben 
Erachas. Einius dėl viso pikto įsispraudė tarp Žirgų ir stipriai 
laikė juos už pavadžių. Legato vyrų žvilgsniai nieko gero neža- 
dėjo. 

— Tai ir derėkis, pirkly, - garsiai atkirto kapitonas ben Era- 
chui. - Su manim derėkis. Su nieku kitu. 

Jis stovėjo plačiai išsižergęs, o aplink jį susitelkė bent dvi- 
dešimt jo vyrų. Kitus pirkėjus jie atstūmė pakankamai toli, tad 
susidarė laisvas plotas. Usuotasis kaimietis netruko suvokti, kad 
toliau priešintis beviltiška. Jis pasirodė esąs vikrus, nėrė pro Žirgų 
papilvę ir įsimaišė į minią. Legato vyrai liko aiškiais padėties 
viešpačiais. 

— Sakyk, kiek nori, o kiek gausi, spręsiu aš. 

Ben Erachas apsižvalgė, ieškodamas paspirties. Bet kokiu 
kitu metu būtų ją radęs, nes Ryga gerbė prekybą ir ja besiver- 
čiančius žmones. Magistratas ne kartą ir ne du viešai skelbė apie 
pirklių teises bei jų turto neliečiamybę. Tačiau šiuo metu padė- 
tis atrodė beviltiška. Nei tvarką palaikančių magistrato tarnau- 

tojų, nei vyskupo sargybos žmonių nesimatė. Keli Ordino knech- 
tai, stovėję tolėliau, negalėjo atsverti legato žmonių, be to, pre- 
kybos laisvė jiems ir nerūpėjo. 

— Trisdešimt... — tarė ben Erachas, tačiau jo balsas neskam- 
bėjo tvirtai. - Jie verti daug daugiau. Bet kaip jums nuleisiu iki 
trisdešimties... 

— Nebent skatikų. Mažink kainą. 

— Nieko jam neduok! Nieko! — staiga užbliovė storulis Bran- 
detontas. Dabar jis žvelgė tiesiai į ben Erachą ir jo veidas dar 
labiau paraudo. — Pagaliau aš jį atpažinau. Tai nekrikštas, tai 
sukčius Arakas. Atimkit iš jo tuos kuinus, mynher ' Van der Vel- 
dai. Jis kadaise mane šlykščiai apgavo... 

— Tu jį pažįsti? 

— Kaip nuluptą... Jis bjaurus sukčius. 

Kapitonas Van der Veldas, rūsčiai suraukęs antakius, nu- 
žvelgė ben Erachą. 

— Aš taves neapgavau, Brandetontai... — atsargiai paprieš- 
taravo šis. - Aš tave išgelbėjau tada. Tu pats labai norėjai pirkti 
iš manęs tuos arklius. 

— Už plėšikišką kainą... Stipenas pardavei, - springo pyk- 
čiu Brandetontas, net akys jam lipo ant kaktos. - Ko čia terlintis 
su tuo nekrikštu. Tie arkliai, be abejo, vogti arba iš pagonių kraš- 
to. Abiem atvejais turite teisę juos atimti, mynher. 

Van der Veldas dvejodamas patrynė plačiu delnu kaktą. 

— Tu taip sakai, Brandetfontai? — suniurzgė jis. - Tai iš kur 
tie arkliai, pirkly?.. 

— Mano jie. Teisėtai mano... Rygoje visi paliudys, kad ben 
Erachas — garbingas pirklys. 

— Jis sukčius paskutinis, — nenustygo vietoje Brandetontas. 
— Pakart jį reikia, ne tik arklius iš jo atimti. 

Keli legato vyrai jau artėjo prie žirgų, ir Einius tvirčiau su- 
ėmė jų pavadžius. 

— Žmonės... Klausykit, gerieji žmonės! — garsiai sušuko 
ben Erachas, dairydamasis į toliau stovinčius. — Čia juk Ryga. 
Čia neleidžiama pirklių apiplėšinėti. Ir dar vidury turgaus. 

— Negalima taip... 

— Pašaukit sargybą! — pasigirdo keli pritariantys balsai, bet 
jie skambėjo iš toliau ir paguodos daug nežadėjo. 

— Tai Ordino pliurpiai... Nekreipk į juos dėmesio, mynher. 
Tavo valia spręsti, - patikino kapitoną Brandefontas. 

— Klausyk, pirkly, - įvertinęs savo jėgų persvarą, tvirtai 
tarė kapitonas. - Nežinau, iš kur esi atkeliavęs, tokių juodukų 
Fryzijoje aš neregėjau. Panašus esi į sukčių, škiperis Brande- 
ftontas greičiausiai sako teisybę. Bet šį kartą nesismulkinsiu. 
Klausykis, ir įsidėk į makaulę. Kainą nustatau aš. O aš sakau — 
dešimt. 

— Dešimt? - perklausė pasibaisėdamas ben Erachas. 

— Ne! Jokiu būdu ne dešimt! — šūktelėjo ir visą laiką tylė- 
jęs Einius. Nuostabos pilni balsai atskriejo ir iš tolėliau susitel- 
kusios minios. 

— Nereikia jam tiek... - paprieštaravo vis dar įraudęs reta- 
dantis Brandetontas. 

— Jei pasakiau dešimt, tai taip ir bus! Bet ne užvieną. Dešimt 
už visus keturis. 

Priekyje sustoję legato vyrai garsiai nusikvatojo. Brandefon- 
tas juokėsi taip, kad jo platūs apdribę žandai tirtėjo. 

— Ir tiek perdaug tam saracėnui... 

Ben Erachas net išbalo, tačiau prikando lūpą ir stengėsi su- 
sitvardyti. Einius garsiai suvaitojo. Tarsi pasibaisėjęs tokia pa- 
juokos verta kaina, sužvengė ir trimetis bėris. 

— Tai kaip? - paklausė Van der Veldas. Jis kilstelėjo prie diržo 
prisegtą nutrintą odinį kapšą. - Spręsk greitai, arba negausi ir tiek. 

— Dešimt... - dusliai tarė ben Erachas. Skubiai prišokę le- 
gato vyrai jau plėšė žirgų pavadžius iš Einiaus rankų. 


0 


— Jie plėšikai! Tikri plėšikai... — suaimanavo Einius, kai jie 
grįžo į užeigą. Jis dar vis negalėjo atsikvošėti po to, kas įvyko. — 
Kaip jie galėjo... 

— Pats matei, kad galėjo... — stebėtinai ramiai atsakė ben 
Erachas. - Berods turite Žemaitijoje patarlę apie žvirblį ran- 
koje ir briedį girioje... 

— Turim... 

— Taigi kol kas gavom žvirbliuką. Užtat liko kiti žirgai. 

— Tai ką dabar darysim? - šniurkštelėjo nosim Einius. Jis 
vėl ir vėl dėliojo ant stalo tuos varganus kelis dukatus, kurie jam 
atiteko už jo Žirgų dalį. Bet nuo perdėliojimo pinigų nė trupučiu 
nedaugėjo. - Šitaip juk negalima... 

— Pasirodo, kad galima. Tačiau nepelninga, - atsainiai pa- 
taisė jį ben Erachas. Stebėtina, bet ši nesekmė jo visai nenuliū- 
dino, greičiau net pataisė ūpą. - O dabar? Dabar mąstysim, kaip 
sugauti briedį. 

— Jei ne tas prakeiktas storulis, kaip jis vadinosi?.. Bran- 
tontas? 

— Brandefontas. Sutikau jį tuo pat metu, kaip ir tavo brolį. 
Jis tada buvo škiperis, plaukiojo Dauguva vytine. Apsivogė, jam 
reikėjo sprukti, aš jam ir pardaviau arklius, tiesa, gal už kiek pa- 
keltą kainą. Jam tada jų mirtinai reikėjo. Pasirodo, kad to nepa- 
miršo. Kaip jis čia atsirado ir dar prisiplakęs prie legato vyrų, 
niekaip nesuprantu. — Anapas pakraipė galvą ir mostelėjo ranka. 
— Bet ne jis mūsų svarbiausias rūpestis. Bjauriausia, kad dabar 
Rygoje neaišku kieno tvarka. Mes pataikėme, kai buvo atvykėlių 
persvara. Ką gi, dabar mūsų padėtis vistiek geresnė, negu iš ryto. 
Geriau perpratom padėtį, be to, ko gero suradome tarpininką... 

— Kokį tarpininką? 

— Matei tą Žiemgalį? 

— T4 su šiaudine skrybėle? Jis gi net padoriems batams pi- 
nigų neturi... 

— Matai, jis ir tave apgavo. Namuose jo drabužiai, ko gero, 
geresni už mūsų. Tai turtingas žmogus. Tu nepastebėjai, bet ten 
netoliese stoviniavo bent keturi jo vyrai. Norėjo pulti jo gelbėti, 
kai jį apstumdė, bet tas ženklu parodė, kad nereikia. Tačiau svar- 
biausia, kad jam reikia Žirgų ir jis gali už juos mokėti. 

Einius išplėtė akis. 

— Iš kur tu Žinai? 

— Aš pastebėjau, kad jo drabužiai tyčia supurvinti, o naginės 
visai naujos ir surauktos iš tokios odos, kurios naginėms niekas 
nenaudoja. Matyt, tik šį rytą nusprendė, kad geriau bus turguje 
pasirodyti su naginėm ir geros odos nepagailėjo. Tada apsižval- 

giau ir pamačiau, kad keli stambūs bernai atidžiai seka kiekvieną 
jo judesį. Akivaizdžiai jo palyda. — Ben Erachas atsainiai šyptelė- 
jo. Jis buvo patenkintas, kad pavyko nustebinti savo jaunąjį dali- 
ninką. — Būna metas, kai apsimoka parodyti, kad esi turtingas, ir 
būna metas, kai tai rodyti nesaugu. Šitas žiemgalis tą žino. 

— Man atrodė - skarmalius, ir tiek, - numojo Einius. - Jei 
su tokiais reikės turėti reikalų... 

— Jei ne jis, tai rasim kitą. Bet šitas tikrai ne skarmalius. 
Mačiau, kad ir Ordino žmonės jį pažįsta. Kai jis brovėsi į priekį, 
jį lengvai praleido. 

— Na, tai reikėjo užkalbinti. Kaip dabar mes jį rasim? 

— Jis pats mus susiras, pamatysi. Jaučiu, kad su juo derybos 
bus nelengvos, bet akivaizdu, jog tikrosios žirgų kainos dabar 
Rygoje labai aukštos. Jei nebūtų mus apiplėšę, už kiekvieną bū- 
tumėm gave arti tų trisdešimties dukatų, kuriuos užkėliau. 

— Trisdešimt dukatų! — vėl suvaitojo Einius. - Būtų visas 
šimtas dvidešimt. Tas tavo prakeiktas škiperis... 

— Nekoks tas Brandefontas buvo ir škiperis. O dabar atro- 
do tikras šunkara. Bet jam tai atsirūgs!.. - Tamsios ben Eracho 
akys Žžybtelėjo pykčiu. Jis giliai atsikvėpė, mostelėjo ranka, tarsi 
nuvydamas varginančias mintis, atsisėdo tiesiau ir pažvelgė į Ei- 
nių. — Bet dabar ne metas apie kerštą galvoti. Geriau nulipk 
apačion ir virtuvėje užsakyk arbatos. Pas Kuopį ji ne visai tokia, 
kokia turėtų būti, bet galvoti ir jo žolelės padės. Pats metas ap- 
svarstyti, ką darysime toliau. Kai deramai parduosime likusius 
žirgus, reikės įsiminti trečiąją pirklystės pamoką. Ji visai skir- 
tinga nuo antrosios. 

— Skirtinga? Vadinasi, prieštarauja? 

— Neprieštarauja, o papildo. Antroji pamoka buvo, kad ne- 
galima visų dirhemų kišti į vieną maišą. Ar pasitvirtino? 

Einius linktelėjo galvą. Norėjo pridurti, jog, pasitvirtino to- 
dėl, kad jo motinos Medeinos pamokymai visada teisingi, bet 
nutylėjo. 

— Ir tavo garbioji motina panašiai mokė. — atspėjo jo mintis 
ben Erachas. - O trečioji pamoka sako štai ką: po to, kai dirhe- 
mai bus sėkmingai sudėti į skirtingus maišus, jų ten ilgai laikyti 
negalima. 

— Kaip tai — negalima? 

— Jei esi šiaip žmogus, laikyk kiek tinkamas, bet jei esi pir- 
klys, ilgesnį laiką laikyti negalima. 

— Kodėl? 

— Na, maniau, kad pats suprasi. Pinigai privalo eiti į apy- 
vartą. Jie turi suktis. Kol jie maiše, iš jų naudos nėra. Taigi pats 
metas mums apsvarstyti, ką už juos pirksime, kad jie toliau neš- 
tų naudą. 

— Aišku... - burbtelėjo truputį įsižeidęs Einius. — Bet kas 
iš tos tavo trečios pamokos, juk pinigų dar neturime... 

— Bus tų pinigų. Nes Žirgų čia verkiant reikia visiems. Todėl 
prisiminkime trečiąją pirklystės pamoką ir apsvarstykime, ką da- 
rysime toliau. Bet per tas pamokas tu pamiršai užsakyti arbatą. 
Kaip mes be jos rimtai galvosime? 

' Einius nudardėjo laiptais žemyn užsakyti arbatos ir tik įžen- 
gęs į Kuopio smuklę pamatė, jog ben Eracho pranašystė pildosi. 
Prie artimiausio stalo sėdėjo tas pats ūsuotasis kaimietis, kuris 
tik prieš keletą valandų jiems siūlė kainą už žirgus. Tiesa, dabar 
jis atrodė visai kitaip. Vietoje peršlapusių naginių avėjo geros 
odos batais, jo striukė, nors ir neypatingai puošni, buvo pasiūta 
iš brangios gelumbės, o ant stalo prieš jį buvo padėta ne sukežu- 
si šiaudinė skrybėlė, o veltinė kepurė. Kaimietis oriai Žvalgėsi 
po pustuštę užeigą, kurioje be jo dar sėdėjo keli jūreiviai su švie- 
siais, beveik baltais plaukais. Prie jų sukosi padavėja Elzė, atne- 
šusi jiems alaus. Prie durų stovėjo Kuopis, kuris, vos išvydęs 
Einių, susikūprinęs pribėgo prie jo. 

— "Tas ten... Jis apie jus teiravosi... - sušnibždėjo Einiui dar 
Žemiau negu paprastai sulinkęs Kuopis. - Bet aš jam nieko ne- 
sakiau... Noriu pirmų pirmiausiai jūsų paklausti. 

— Ar žinote, kas jis toks? 

— "Teko girdėti... Toks išsišokėlis Žiemgalis, vardu Skabis. 
Na, bet turtingų turtingiausias... 

— Šit kaip... — sumurmėjo Einius, nes Skabis staiga atsigrę- 
žė, nužvelgė jį skvarbiomis žalsvomis akimis ir aiškiai atpažino. 
Atrodė, net šyptelėjo. - Gerai. Galima sakyti, ir mes jo laukė- 

e... Aš jį pakviesiu, o jūs pasakykit Elzei, kad atneštų arbatos. 
Tik labai karštos... 

Apie Skabį ben Erachas buvo nuspėjęs taikliai. Jis buvo vie- 
nas tų apsukrių Žmonių, kurie susigaudo greitai, sugeba prisitai- 
kyti ir net klestėti beveik bet kur ir bet kada. Kilimo pasirodė 
esąs Žiemgalis iš šiaurinės, vokiečių jau prieš dešimtmetį užim- 
tos Žiemgalos srities. Be įgimto apsukrumo, turėjo pakankamai 
proto suprasti, jog savo sėkmę viešai rodyti pavojinga. Kaip jis, 
žiemgalis, nepaisant vokiečių užkrautų duoklių ir visokių suvar- 
žymų, sugebėjo susikrauti turtus ir užsitikrinti nepriklausomą 
padėtį, jis nepaaiškino, o ben Erachas ir nesiteiravo. Iš kelių 
užuominų tapo aišku, kad jis tiesiogiai ir per tarpininkus valdo 
nemažai žemių Rygos apylinkėje ir verčiasi plačia Žirgų preky- 
ba. Nereikėjo stebėtis, kad ir derybose jo gabumai buvo nemen- 
ki. Per kelias popietės valandas buvo išgertas ne vienas puodelis 
Kuopio mėgstamos vingiorykštės arbatos, ir kietai ginčytasi dėl 
kiekvieno dukato. Ben Erachas gėrė, vis padūsaudamas, jog, de- 
ja, vietinių žolelių arbata ne tokia kvapni, kaip atvežama į Kafą 
iš tolimosios Kinijos, o Skabis garsiai siurbčiojo ir, atbula ranka 
nubraukęs savo šviesius, vis pamerkiamus arbaton ūsus, stengė- 
si sumažinti žirgų kainas. Esą sunkūs laikai atėję, skundėsi jis. 
Rygiečiai, išsigandę artėjančios sumaišties, jau užkasę savo pi- 
nigus į žemę, Ordino broliai taip pasimetę, kad jiems ne Žirgų 
pirkimas galvoje, o tie atėjūnai, nors ir vaizduoja didelius po- 
nus, iš tiesų yra elgetos, nes jiems algos neužtenka net už vaka- 
rienę užsimokėti. 

— Kur ten jiems žirgus pirkti, — baigė jis. — Pats matei. 
Atiduot teko, ir dar gerai, kad sveiką kailį išnešei. 

— Mačiau, kad jiems Žirgų verkiant reikia... — ramiai siurb- 
čiodamas arbatą antrino ben Erachas. — Kadangi tuos galėjo pa- 
sigrobti, tai ir pasigrobė. Bet mes buvom atsivedę tik kelis paro- 
dymui, tai mūsų prasčiausieji. O kiti jiems nepasiekiami. Tuos gaus 
tik užsimokėję. Ir mokės... Noriu bent trisdešimties dukatų. 

Skabis, nusišluostęs šlapius ūsus, ryžtingai papurtė galvą. 

— Iš ko? — paklausė jis. — Juk čia elgetų gauja atplaukė, arklių 
beveik neturi, o jei turi, tai tokius, kad ir mėšlavežiui nelabai tinka, 
o ką jau kalbėt apie kokį karo žygį. Iš jų nieko doro neišpeši... 

— Sakei — jie turi galią, tai turės ir pinigų, — nesutiko ben 
Erachas. — O kad jų arkliai prasti, pats mačiau. Tuo labiau jiems 
reikia gerų. Galėčiau paieškoti kito tarpininko, pažįstu čia ir Ordi- 
no žmonių. Bet tu esi žiemgalis. Man smagiau ir gerti arbatą su 
padoriu žmogum, ir tartis. Bet susiprask pats, būk Žiemgalis, ne 
teutonas ir pasiūlyk žmonišką kainą. 

Gal tai ir paveikė, nes po to kainų skirtumas, kuris prieš tai 
buvo tiesiog neperžengiamas, ėmė mažėti. Dar po puoduko ar- 
batos buvo sutarta, kad už visus Žirgus bus sumokėta po dvide- 
šimt septynis dukatus. Jie sumušė rankomis, sutarė, kaip ir kur 
perduoti žirgus bei kokiu būdu sumokėti pinigus, ir Skabis, net 
nebaigęs paskutinio arbatos puodelio, nusileido žemyn. Iš savo 
lango jie matė, kaip netrukus, lydimas keturių savo vyrų, jis išjo- 
jo pro Kuopio užeigos vartus. Ir iš viršaus matėsi, jog visų Žirgai 
neprasti, nors ir neprilygo geriausiems iš Žemaitijos. 

— "Tu juo pasitiki?7— šypsodamas iki ausų paklausė Einius. 
Jis jau buvo spėjęs mintyse suskaičiuoti savo pelno dalį. Ji atro- 
dė įspūdingai. 

Ben Erachas ilgoką laiką tylėjo, po to giliai atsiduso. 

— "Tai ir yra sunkiausia. Suprasti, kuo gali pasitikėti, o kuo 
— ne. Kaip tu manai? 

— Jis žiėmgalis... - kiek sutriko Einius. Jam mintyse tuoj 
iškilo brolio Uvio ištikimas draugas Zervis. Juo tikrai galėjai 
pasikliauti. 

— Visokių yra ir Žiemgalių... — tarė ben Erachas, tarsi kal- 
bėtų pats su savim. — O šitas parsidavęs teutonams. Bent iš da- 
lies. Kitaip neišgyventų. Tačiau pasitikiu. Kodėl, net sunku pa- 
sakyti. Man atrodo, kad jis tikras pirklys. 

— Tai kas, kad pirklys? 

— Tikras pirklys negali būti sukčius. — Ben Erachas ryžtin- 
gai papurtė galvą. - Mums dabar yra kitų svarbių reikalų. Su 
Skabiu sutarėm dėl kainos bei sąlygų, ir to pakanka. Manau, 
kad dar atsimeni trečiąją pamoką? 

— Kur neatsiminsi. 

— Gerai. Ir tik nesakyk man, kad motina tau ją paporino. 
Reikalas paprastas - netrukus turėsime visą krūvą dukatų ir ne- 
gi juos kasim į žemę kaip bailūs miestiečiai? Jokiu būdu. Geriau 

paleisime juos vandeniu... 

Einius net mirktelėjo iš nustebimo, o ben Erachas, trumpai 
šyptelėjęs, surimtėjo. 

— Siūlau pirkti laivą, — svariai tarė jis ir, nusiėmęs savo 
geltoną kepuraitę, mąsliai pasikasė pakaušį. —- Čia, sausumoje, 
netrukus gali užvirti tikras pragaras. Į kiek maišų mes tuos savo 
dirhemus bekištume, vis tiek kažin ar išsaugosim. Atims dirhe- 
mus su visu maišu. 

— Laivą? — visai priblokštas tos minties sumurmėjo Einius. 
Tokia mintis jam ir sapnuote nesisapnavo. - Dauguva plauksim? 
Taip? 

— Ne! Kur tu čia Dauguva paspruksi? Jei karo banga apse- 
mia krantus, upė nepaslėps. Tikrą laivą. Plauksim kur nors to- 
liau, kol jie čia savo reikalus aiškinsis. Jei neprasidės pjautynės, 
kai viskas aprims, sugrįšim, 0 jei pradės kautis — tuo geriau. 

— Kaip tai — geriau? 

— Po karo kainos pakyla. 

Ben Erachas nutilo ir susimąstęs žvelgė pro langą. 

— Tiesą sakant, jau ir anksčiau apie tai galvojau, — tęsė jis. 
— Į šiaurę yra tokia Saaremos sala, kurią čia vadina Ezeliu. Ten 
galima gauti gerų ruonių odų. Tiesa, dabar ir ten teutonai, bet 
kadangi tai sala ir tolokai nuo Rygos, manau, ten ypatingos su- 
maišties nebus. Jei kas, galima plaukti ir į tavastų kraštą... Tuo 
laivas ir gerai, kad visa jūra tau atvira. 

— Tavastai gyvena net už Igaunijos... Taip toli. Ko ten plaukti? 

— Tavastų krašte ūdros, kiaunės, bebrai. Lapių kailiai tokie, 
kad plaukas žvilga nelyg sidabras. O svarbiausia - sabalai... Ne- 
blogesni sabalų kailai, negu Naugarde. Išties iš tavastų krašto 
Naugardo pirkliai juos ir atveža. 

Einius įtraukė kvapą. Tėvas Žybartas iš vieno žygio į Nau- 
gardo žemes buvo parsivežęs neregėto puikumo sabalų apsiaus- 
tą, tad jis gebėjo įvertinti, koks tai gali būti turtas. Mintis, kuri 
dar tik prieš kelias akimirkas atrodė keista ir beveik neįmano- 
ma, dabar pavirto neišvengiamybe. 

— O pinigų laivui mums užteks? 

— Manau, kad taip. Turiu dar nemažai prekių. Dalis tinka 
tavastams, dalį reikėtų pakeisti kitomis. Suktis teks atsakančiai, 

nes reikės įgulą samdyti... Tai kaip, jaunasis dalininke? Ar prita- 
ri? 

— Pritariu, — nedvejodamas atsakė Einius. - Visiškai ir tvirtai 
pritariu. Nuo ko pradedam? 

— Pradėsime nuo pradžios, pasiteirausime apie laivą... — 
Ben Erachas užsidėjo savo siuvinėtą kepuraitę ir nusišypsojo. — 
Mačiau apačioje keletą jūreivių. Vertėtų juos prakalbinti... 


6 
ATASONO LAIVAS 


uopis neskubėjo atsiliepti. Padavęs pripiltą bokalą 
alaus nekantriai mindžikuojančiam lankytojui, nusi- 
šluostė rankas į drėgną pašluostę, užsigulė ant pre- 
kystalio priešais ben Erachą ir nutaisė paslaptingą veidą. 

— Vadinasi, ateini pas smuklininką laivo... 

— Pasitarti niekas nedraudžia... - truktelėjo pečiais pirklys. 
— Gyreisi, kad Rygoje visus pažįsti. 

— "Teisingai. Ir turiu pasakyti, kad tau sekasi. Tik neatsisuk 
iš karto ir nespoksok į juos, - įspėjo, mostelėdamas galva durų 
link. — Su tokiais reikia atsargų atsargiausiai. Tie trys vyrai, kur 
sėdi už stalo palei langą, yra iš Saaremos. 

— Jie — iš Saaremos, aš — iš Kafos... Na, 1r kas? 

— Tu dar ir pirklys. O jie — jūreiviai. Visi iš Saaremos salos 
yra jūreiviai, nors, tiesą sakant, šitie gal daugiau plėšikai nei jū- 
reiviai. O dėl jų laivo — tai geriau pats ir pasiklausk. 

Lybis norėjo dar kažką pridurti, bet jį pašaukė kitas alaus 
ištroškęs lankytojas, o ir ben Erachas nebuvo nusiteikęs gaišti 
laiko kalboms. Tuo labiau, kad ir nereikėjo dairytis, kur tie saa- 
remiečiai. Trys ilgo stalo gale sėdėję vyrai gerokai išsiskyrė iš 
margų užeigos lankytojų ne tik apranga, plačiais pečiais, bet ir 
laikysena. Nesunkiai galėjai atspėti, kad jų vyresnysis - sėdintis 
viduryje milžinas vėjo ir saulės nurausvintu kampuotu, tarytum 
kirviu ištašytu veidu. Jam buvo virš trisdešimties. Ne tik augalo- 
tas, bet ir išskirtinai plačių pečių, kokius užsiaugina tie, kurie 

didžiumą gyvenimo sėdi prie irklo ar stovi prie laivo vairo. Savo 
baltus plaukus saaremietis buvo supynęs į dvi, beveik iki stalo 
nukarusias kasas. Kiti du teturėjo po vieną trumpą kasą, taip 
stangriai suveržtą, kad panašėjo į kuodą. Abu buvo žemesni už 
savo vyresnįjį, bet irgi plačių pečių ir panašūs kaip du vandens 
lašai. Tegalėjo būti broliai, gal ne dvyniai, o pametinukai. Visi 
trys vilkėjo išblukusiais tankiai austos drobės laisvai krentan- 
čiais marškiniais. Jie buvo užsėdę stalo galą ir, nors užeigoje 
lankytojų netrūko, kiti laikėsi pagarbaus atstumo. 

"Einius Žingsniavo paskui pro lankytojus besibraunantį ben 
Erachą. Prisiartinęs jis užuodė aitrų saaremiečių prakaito ir jū- 
ros kvapą. Nors karaimas sustojo tiesiai prieš vyresnįjį, tas nei 
akies krustelėjimu neparodė, kad būtų jį pastebėjęs. Anapas že- 
mai nusilenkė jam, ir tik tada milžinas teikėsi pakelti akis. 

— Būkit pasveikinti, garbingieji ponai! — Ben Erachas, spin- 
duliuodamas savo įprastine šypsena, palietė dešine ranka krūti- 
nę, paskui — kaktą. - Noriu paprašyti leidimo prisėsti ir pa- 
klausti jūsų šio bei to apie jūrą ir laivus. Mums būtų didelė gar- 
bė ta proga pavaišinti jus alumi. 

Saaremiečiai susižvalgė ir kai vyresnysis krestelėjo galvą sto- 
rakasiui iš dešinės, tas pasislinko, padarydamas vietos. Pirkliai 
dėkingai liriktelėjo ir atsisėdo. Tiesa, karaimas prieš tai moste- 
lėjo Kuopiui, kuris susirūpinęs stebėjo juos nuo prekystalio, kad 
pasiųstų vieną iš savo merginų su alumi. Teko palaukti, kol tai 
bus padaryta, įtemptoje tyloje, nes saaremiečiai sėdėjo, netar- 
dami nė žodžio ir nekreipdami dėmesio į įsipiršusius į jų draugi- 
ją svetimšalius. 

Jie pažvelgė į juos tik kai Elzė pastatė bokalus. 

— Iš tikrųjų, mums didelė garbė išgerti su jumis, — paragino 
ben Erachas, kilstelėdamas savąjį. Abu broliai pirma dirstelėjo į 
savo vyresnįjį, 1r tik kai tas neskubėdamas pakėlė ranką ir dide- 
liu tarsi ližė delnu apgaubė bokalą, stvėrėsi savuosius ir jie. Už- 
sivertė beveik sutartinai, gėrė neskubėdami, dideliais gurkšniais 
iki pat galo. Pabaigę vėl susižvalgė, kairysis garsiai atsirūgo, o jo 
brolis šyptelėjo, bet vėlgi niekas neištarė nė žodžio. Einius tik 
siurbtelėjo alaus ir pavilgęs lūpas taip pat pastatė bokalą ant 
sulaistytų stalo lentų. 

Anapui buvo nepakeliama užsitęsusios tylos našta. Jis nu- 
braukė nuo lūpų alaus putą ir atsikrenkštė: 

— "Tai štai, gerbiamieji, dabar galima ir susipažinti. Aš esu 
pirklys Anapas ben Erachas iš Kafos, o čia pirklys Einius iš Ven- 
tės, — parodė jis į Zybartaitį. 

Nors karaimas jį taip nebe pirmą kartą pristatinėjo, Einius 
vis vien trumpam sutriko. Nusišypsojo ir linktelėjo tik kai ben 
Erachas, baigęs šnekėti, klausiamai pažvelgė į milžiną. 

— Atasonas, — puse lūpų burbtelėjo tas.— Iš Saaremos. 

Jautėsi, kad jis labiau pratęs šūkauti ūžiant audrai, nei šne- 
kučiuotis smuklėje. Nesivargino ir pristatinėti savo bendrus, tik 
mostelėjo jiems. 

— Tarno, — burbtelėjo sėdėjęs šalia Einiaus vaikinas ir pirš- 
tu dūrė į trečiąjį saaremietį. - O jis - Urmas. Mudu - broliai, — 
pasakė ir stipriai sučiaupė lūpas, tarsi būtų per daug prisiplepė- 
jęs. Brolis į jį priekaištingai dėbtelėjo ir susiraukė. Einius paste- 
bėjo, kad Tarno nuo brolio galima atskirti pagal nemažą randą, 
kuris tęsėsi nuo žando iki pat kairiosios ausies. Atasonas sėdė- 
jo, žvelgdamas tarsi tiesiai į juos, tarsi kažkur pro šalį. 

— Malonu, labai malonu, — tęsė ben Erachas, įsitikinęs, kad 
nė vienas iš saaremiečių nebeišsižios. - Manau, kad taip smagiai 
pradėjus, vertėtų dar po bokalą — už pažintį, — ir pamojo Kuo- 
piui. 

Šį kartą atskubėjo ne apkūnioji Elzė, bet aukštoji padavėja, 
matyt, Kuopio giminaitė, nes ūgiu jam beveik nenusileido. Kai 
jinai, įraudusi nuo lakstymo, pasilenkusi statė ant stalo bokalus, 
Einiui kone prie veido iškirptėje subaltavo krūtinė. Įvertino šį 
vaizdą ir Tarno. Mikliai pakėlė ranką, tarsi jau griebtų sauja, 
tačiau mergina prie tokių svečių buvo pripratusi. Vikriai atsitie- 
sė ir vožė per ją šlapia pašluoste. Tai pagaliau truputį pralaužė 
ledus. Urmas nusikvatojo pilnu balsu, net Atasonas puse lūpų 
šyptelėjo. 

— Tai kilstelėkime dar sykį, — išnaudodamas smagesnę nuo- 
taiką paragino ben Erachas. Negaišdami pakėlė bokalus ir saa- 
remiečiai. Po to kai Urmas vėl griausmingai atsirūgo, ben Era- 
chas nusprendė, kad metas eiti prie reikalo. 

— Vadinasi, jūs iš Saaremos, — tarė jis, palinkęs prie Ataso- 

no. — Girdėjau, kad tai puikus kraštas. 

Atasonas siurbtelėjo alaus ir svariai palingavo galvą. 

— Neblogas, - sutiko jis 

— Todėl mes ir sumanėme ten apsilankyti, — tęsė karaimas. 
— Gal ruonenų pirksime, gal dar ko... Dabar žvalgomės laivo. 

— Laivo? - kreivai nusiviepė saaremietis. - Oo... Dabar vi- 
siems prireikė laivų. — Jis nutilo ir vėl paniuro. | 

— Kitiems reikia, bet saaremiečiai jų turi, - paskubėjo prį- 
durti ben Erachas. - Todėl ir norime paklausti, gal į Saaremą 
grįžtat? Norėtume prisidėti. Skolingi neliktume. 

Pasiūlymas buvo tarsi paprastas, bet akivaizdžiai prastai nu- 
teikė ne tik niūrųjį Atasoną, bet ir jau pradėjusius įsilinksminti 
brolius, kurie susižvalgė ir kažką piktokai suburbuliavo savo šne- 
ka. Pirkliams pasirodė, jog jiedu keikiasi. 

— Plauksim... — sušvokštė Atasonas. - Taip! Tuoj apsižer- 
giam rąstą ir plaukiam. 

Tarta buvo piktai ir ben Erachas tučtuojau nutaisė liūdną 
veido išraišką. 

— Nelaimė kokia? Deja, jūroj jų nestinga... 

— Kad būtų jūroj! Saaremiečiui jūra nebaisi. Tai tie pra- 
keikti teutonai, kad juos Tarapita griebtų! —staiga pratrūko Ata- 
sonas. - Ir.ta naujai atplūdusi šutvė! Kad jie nusprogtų visi. 

— Aa, dėl tos sumaišties čia nemalonumai... - susigaudė Ana- 
pas. - Ir mums jų netrūksta. Todėl ir ieškom, kaip išplaukti. 

— Prakeikti teutonai! — karštai pridūrė Einius. - Niekam 
gyventi neduoda. 

Atasonas metė į jį blausų žvilgsnį, tarsi pagaliau pamatęs. 

— Prakeikti! Visad buvo, o dabar tai tuo labiau. Bjauriausia, 
kad pataikėme tarsi į širšių lizdą. Ir kaip galėjai Žmogus nuspėti, 
kad jie ne tik kitus galabys, bet ir tarpusavyje susipjaus. Nors 
sako, kad tie legato žmonės — ne teutonai. Bet mums kas iš to? 

— Blogai, kai sumaištis, — supratingai palingavo galvą ben 
Erachas. — Mudu su dalininku ką tik per tuos fryzus keturis 
žirgus, galima sakyti, praradom... Norim kuo greičiau sprukti iš 
čia, o dabar, pasirodo, ir laivą nelengva bus rasti. 

— Turiu aš laivą, — prakošė pro dantis Atasonas, prieš tai 
siurbtelėjęs alaus. - Ir ne bet kokį. Patį geriausią ir greičiausią 

Saaremoje. Ką ten, visoje jūroje tokio nerasi, ar ne, vyrai?! 

Tarno ir Urmas sutartinai palingavo galvom. 

— Geriausią, - pakartojo Atasonas. - Mano tėvas jį statė, o 
jam lygių nebuvo ir nebus. Jūroje mums niekas neprilygsta. Tie 
teutonai su savo išpampusiom kogom — kaip vėžliai prieš kiškį. 
Ratais aplinkui plaukioti galim — nepagaus! 

— Nepagaus! — ryžtingai pritarė Urmas, o Tarno paantrino. 

— Ir vėjui ne taip lengva mus pavyti, - tęsė Atasonas. - Bet 
kad negera lemtis mane į Rygą atnešė. Nieko kvailesnio nebu- 
vau sugalvojęs! Galvojau, parduosiu keletą ruonenų, apsižval- 
gysiu ir toliau plauksiu, o čia tų pilvotų kogų daugiau nei visada, 
bet nieko blogo nepagalvojom. O tik prisišvartavom — užgriuvo 
kažkoks bjaurybė miesto fogtas su knechais. Atseit, laivą patik- 
rinti, bet tik vaizdavo. Jau prieš lipant viskas buvo nuspręsta. 
Pakėlė triukšmą, girdi, rado ginklus, kuriuos į Saaremą gabena- 
me! Ginklus! Įsivaizduojate, kokius? Mano kalaviją, vyrų kir- 
vius ir du lankus, kuriais kartais stirnų prisišaudome. Nieko dau- 
giau! Tai ką? Mano, kad nuogas į jūrą plauksiu? Tik savo pimpi- 
lą įsitvėręs? Kiek toli taip nuplauksi? Aa? Kokio kvailumo rei- 
kia būti, kad suprastum vokietį?! 

Atasonas žiobtėlėjo, ieškodamas atsakymo į savo paties klau- 
simą, bet, taip ir neradęs, nutilo, lyg tokia ilga kalba būtų jį išse- 
kinusi. Nors broliai ir neprisidėjo prie pasakojimo, atrodė, kad 
ir jiedu nuvargo beklausydami. 

— Och... — giliai atsiduso Urmas, o Tarno sodriai spjovė po 
stalu ir dar aršiai patrynė koja, tarsi ten būtų fogtas. 

— Tai vagių šutvė, kurat/ — Atasonas nusikeikė ir palydėjo 
kumščio dūžiu smūgiu į stalą. — Kad jie nesulauktų... 

— "Tai laivo dabar ir neturit... — it sau sumurmėjo Anapas ir 
apkurto nuo Atasono riaumojimo: 

— Kaip — neturiu?! Tau ausys užako?! Aiškiai sakiau, kad 
patį greičiausią laivą visoje jūroje turiu! 

— Gal taip... Bet dabar jis... 

— Ar vogtas daiktas vagiui priklauso? Niekad! Tuo labiau 
laivas, kuris turi sielą? Kas tiesa, dabar jis stovi tų šunsnukių 

teutonų saugomas uoste... Bet neilgam. 

— Neilgam...-— atsiliepė broliai ir ilgesingai pažvelgė į bo- 
kalus, kuriuose tirpo paskutinės putos. 

— Ei! Alaus greičiau, - šūktelėjo Kuopiui ben Erachas. 

— Alaus, vėlk ja pauk!/ — griausmingai pridūrė Atasonas. 
— Negi Rygoje sausom gerklėm kentėsime, kai čia laivus vagia! 

Abi merginos pašoko, tačiau lybis jas rankos mostelėjimu 
pristabdė. Pats pripildė naujus bokalus taip, kad putos sviro per 
kraštus, ir juos atnešė. 

— Va! Pasirodo pripildyt tinkamai moki! - pastebėjo Ataso- 
nas griebdamas bokalą iš Kuopio. Nekreipė dėmesio, kad viena 
jo kasa pasinėrė į putas. - Pagaliau pilnas! Rygoje visi vagys. 

— Na ką jūs... 

— Sakau, vagys! Ir kam tie mano žodžiai nepatinka, prašom 
čia! Galiu paaiškinti... 

Jis nusiurbė putas ir išdidžiai apsidairė, o Urmas ir Tarno 
kilstelėjo nuo suolo, kad susilygintų su savo augalotesniu virši- 
ninku, ir taip pat apsižvalgė. Nors užeigoje vyrų buvo susirinkę 
užtektinai, visi apsimetė, kad neišgirdo. Saaremiečių iššaukian- 
čius žvilgsnius pasitiko tik nudelbtos į stalus akys. Net ir Kuopis 
vaizdavo nieko negirdėjęs. 

— Mieli svečiai... — tarė jis pusbalsiu, bet kadangi šurmulys 
užeigoje buvo nuščiuvęs, jį išgirdo visi. — Ryga — tai ne tik te- 
utonai... Šis puikus alus, pavyzdžiui, kuršių virtas, o vaišina juo 
lybis. Svečius čia priimam iš visur ir visus vienodai mylime... 

— Ir pinigo išplėšti tikimės! — pratęsė Atasonas. - Dėl jo ir 
užpakalį bučiuotum! O laivų vagis pakenti! 

Kuopis gūžtelėjo pečiais. Visą gyvenimą praleidęs už pre- 
kystalio, jis mokėjo įvertinti svečius. Patirtis jam sakė, jog, su 
saaremiečiais neverta ginčytis. Ypač po kažkelinto alaus kaušo. 

— Kaip gerbiamieji pasakysite, - taikiai sutiko jis. - Bet tu- 
Tiu jūsų atsiprašyti. Noriu pasakyti, kad pas mūsų gerbiamą pirklį 
iš Kafos atvyko pasiuntinys su Žinia. 

— Aš tuoj grįšiu, - vikriai pašoko ben Erachas. Praeidamas 
jis spustelėjo Einiaus petį ir padrąsinančiai jam šyptelėjo. 


* Po šimts perkūnų (Est.) 

— Žiūrėk, kad mūsų svečiams alaus nepritrūktų, - tarė pa- 
tylomis, tačiau pakankamai garsiai, kad išgirstų saaremiečiai. 


9 


— Tiesą sakant, jokio pasiuntinio nėra, — pusbalsiu tarė Kuo- 
pis, žvelgdamas saaremiečių pusėn. Įsitikinęs, kad tie įniko į bo- 
kalus, jifpasilenkė prie Anapo. - Pamačiau, kad laikas tave per- 
spėti. Jie tau pasakojo apie laivą, kurį atėmė fogtas? 

— Taip, — linktelėjo ben Erachas. - Bet jie, atrodo, nelinkę 
pasiduoti. 

— Kur jau ten... Jų galvos kaip iš pelkės ištraukti kelmai. 
Kirviu neįkirsi, ir apmaurojusios... — Kuopis giliai atsiduso. — 
Žinoma, didelė neteisybė. Kalbos nėr. Bet jie nesuvokia, į kokią 
duobę įkrito. Einam už durų, paaiškinsiu. 

Kuopis rankos mostu įsakė aukštajai padavėjai, kad perim- 
tų prekystalį, ir Žemai palinkęs pranėrė po stakta. 

— Laivą atėmė, kad jame rado ginklų, — tęsė lybis, jiems iš- 
ėjus į iš trijų pusių pastatais suspaustą kiemą, kuriame sustodavo 
svečių vežimai. Trys, įskaitant ir pirklių aukštaratį, stovėjo ir da- 
bar. Kuopis atsirėmė į vieno šoną. — Taigi supranti, ką tai reiškia, 
kai tokie neramumai. Gabenti ginklus pagonims skaitosi labai di- 
delis nusižengimas. Už tai ir pakarti gali. Gerai dar, kad atėmė 
uosto apsauga. Žinau, jie tvirtina, kad ten tik jų asmeniniai gin- 
klai ir kad jie apkrikštyti, bet visi žino, kad saaremiečiui krikštas 
buvęs nebuvęs... Ir dar jie bando ginčytis su teutonais! Tiems lai- 
vų dabar mirtinų mirtiniausiai reikia, tai bet kokia dingstis gera, 
todėl ir sakau - nesivelk į tą košę. Gali būti pavojinga... 

Ben Erachas giliai įkvėpė oro, kuris čia atsidavė arklių mėš- 
lu ir iš virtuvės sklindančiais kvapais. Alus pasirodė esąs pakan- 
kamai stiprus. Net ir atsargiai geriant, apsunko galva ir jis pa- 
trynė kaktą: 

— Tai ką, laivas dabar priklauso miestui? 

— Dar ne. Bet ir Atasonui, ir bet kam, kas ne vokietis, jau 
nepasiekiamas. Kam jis teks, spręsis rytoj teisme. Atims laivą, o 
paskui dėl vaizdo paskelbs varžytines. 

— Aa!.. Jau atsirado, kas patepė teisėją, — suprato ben Era- 

chas. — Bet jei taip, tai galima pakelti kainą. Vertėtų pabandyti. 

— Ir nesvajok, — nuoširdžiai patarė Kuopis. - Žinoma, tei- 
sėjus papirkt galima, bet šitoje byloje, jei esi ne savas, nieko 
neišeis. Dabar jie seka vienas kitą nelyg vanagai. Kolei jie suk- 
čiauja tarpusavyje, galima pagelbėti ir su kyšiu, nes teisėjas žino, 
kad laimėjusi pusė jį parems. Bet jei laimėtų ne teutonas, tai 
teisėją dar apkaltintų išdavyste. Rytoj teisėjaus toks Krumba- 
cheris. Nėra tokio pinigo visoj Rygoj, už kurį jis sutiktų kišti 
galvą po kirviu. Atsargus žmogus ir jau palinkęs legato pusėn. 
Matyt, nutuokia, iš kur stipresnis vėjas pučia. Tie iryzai tarsi ir 
kitokie, bet vistiek iš esmės teutonai, o dabar pasirodo, jog jų ir 
galia Rygoj. 

Nors nuo alaus galva ir buvo apsunkus, bet ne tiek, kad ben 
Erachas nesuprastų, kur šuo pakastas. Apie teismus ir jų ving- 
rybes jis, kaip patyres pirklys, žinojo ne mažiau už Kuopį. 

— Tai ką man patartum? - paklausė smuklininko. — Laivo 
verkiant reikia, o matau, kad su laivais dabar kaip su Žirgais. 
Neramiais laikais visiems jų reikia. 

— Aha, — sutiko Kuopis. — Ypač jūrinio, kaip tų saaremie- 
čių. Aš alų pardavinėju, svečiams kepsnius siūlau, o laivai — ne 
mano reikalas, — staiga pareiškė jis, žvalgydamasis durų link. — 
Tarp kitko, jų laivas didesnei prekybai nelabai tinka, netalpus. 
Jis statytas kaip saaremiečių kariniai laivai buvo statomi, kad 
būtų greitas. Bet... — Kuopis mostelėjo kaulėta dešine, pabrėž- 
damas padėties beviltiškumą. — Jei jau teutonai nagus suleido... 

— Sakai, greitas? — Ben Eracho akys sužvilgo. — Neramiais 
laikais toks ir tinka. O dėl talpos, tai jei ne grūdus ar medieną 
veži, ji ne taip jau svarbi. Reikės pabandyti. 

— Aš stengiuos kaip draugas perspėti, o tu vis tą patį! — 
sunerimo Kuopis. — Sakau — ten viskas sutarta. Pusseserės duk- 
TOS vyras švabas — teismo raštininkas, todėl žinau. Paklausyk — 
teisėjas Krumbacheris stengiasi tiems tryzams įtikti ir tuo pačiu 
perdaug neužgauti vietinių. Ir jam pasisekė. Kyšį siūlė fryzas, 
bet pasirodo, kad jis vietinis, škiperis. 

Anapą nusmelkė negera nujauta. 

— Ar jis jūra plaukiojantis škiperis? 

— Atrodo, upeivis, bet koks skirtumas? Šaukštai po pietų, o 

man pats metas savus ganyti. 

— Gal minėjo vardą? 

Kuopis jau siekė durų ir tik pusiau atsigręžė. 

— Brandeportas? Brantekortas? Tiek žinau ir daugiau ne- 
noriu. Mačiau, kad klimpi į bėdą, tai kaip seną pažįstamą per- 
spėjau... 

— Ačiū tau...- sumurmėjo ben Erachas, tačiau lybis jau ne- 
siklausė ir atvėrė duris. Pasigirdo apgirtusių balsų šurmulys, plūs- 
telėjo prakaito bei alaus tvaikas. Anapas atsirėmė į storų rąstų 
tvarto sieną ir atsiduso. Girdėjo, kaip už sienos šnopuoja šieną 
rupšnodami arkliai — ir tie du, kuriuos išsaugojo į turgų neišve- 
dę. Užsitrenkus durims, įsivyravo tyla. Judriosios gatvės buvo 
toliau į jūros pusę, o čia, vakaro prieblandai gaubiant kiemą, 
galėjai pagalvoti, kad miestas su savo sumaištimi ir pavojais yra 
kažkur toli. Anapo mintyse, kaip visad, vos atsirasdavo nors aki- 
mirka laisvo laiko, vėl šmėkštelėjo Jundos atvaizdas. Ypač daž- 
nai prisimindavo atjojančią per lietų, kai lašai riedėjo jos skruos- 
tais ir skraistę purtant, kaip išsiplėtė iš nuostabos jos akys, išgir- 
dusi, kad sieks jos rankos. Taip, ji nustebo, bet priešiškumo ne- 
parodė. Sutriko, tas tiesa, tačiau kitaip ir būti negalėjo. Matyt, 
jai į galvą negalėjo ateiti, kad šis tolimų kraštų pirklys drįstų 
pirštis. Tačiau, mąstė Anapas, po ta išdidumo kauke ji vis tiek 
lieka moteris. Kaip ir kitos, geidžia jos verto vyro. Todėl jam 
reikia tai įrodyti. Dėmesys į jį atkreiptas, telieka parodyti, ko 
vertas, ir tada ji supras... 

Anapas prisimerkė ir papurtė galvą. Užteks svajoti, kai pa- 
dėtis tokia neaiški. Gerai dar, kad išvengta didesnių nuostolių ir 
— jei viskas klostysis, kaip suderėta, — už Žirgus gaus gerą pel- 
ną. Dėl Skabio jis kaip ir neabejojo. Per pirkliavimo metus buvo 
išmokęs vertinti žmones. Be to, žiemgalis Žirgus gaus tik sumo- 
kėjęs ir įvykdęs kitas perdavimo sąlygas. Dabar svarbiausia — 
laivas, nes buvo aišku, kad Rygoje pavojinga užsibūti. 

Karaimas giliai įkvėpė tvartų kvapais prisodrinto oro, ban- 
dydamas surikiuoti nuo alaus aptingusias mintis. Reikėjo blai- 
vios galvos nuspręsti, kur ieškoti laivo. Jei norėtum bet kokio, 
tai kaip nors Rygoje ar už jos sienų ką ir rastum. Už pinigą daug 
kas padaroma. Bet tokiu laikmečiu pageidautina greito, kokiais 

visą laiką garsėjo saaremiečiai. Jie nuo seno puldinėjo Danijos 
bei Žuvėdų žemės pakrantės, kamavo Dancigo ir Štetino pir- 
klius. Dėl laivų greitumo jie ir buvo tokie pavojingi. Netikėtai 
atplaukę lengvai susidorodavo su keliais mieguistais pakrantės 
sargybiniais, susikraudavo pajūrio bažnyčios ar vienuolyno si- 
dabrą ir pakeldavo bures. Kol susiburdavo apylinkės gynėjai, 
būdavo per vėlu. Tų gynėjų galėjo būti kiek tik nori, tačiau j Jiems 
telikdavo siusti iš apmaudo, žvelgiant į tolstančias bures. Jei Sa- 
aremos laivas pagaus vėją — nebepavysi... 

"Tokį laivą šiais laikais turėti būtų pravarčiausia, nors ir ne- 
daug prekių jame telpa. Kailiai nesunkūs, o ko dar plaukti į at- 
šiaurius šių kraštų vandenis? Geriausia būtų, kad Saaremos lai- 
vą vestų saaremiečiai. Šitie trys, pavyzdžiui... Be abejo, Kuopis 
teisus, jie kietagalviai ir praeityje yra visko ragavę, bent jau Ata- 
sonas. Tas tikrai ne kartą buvo prisidėjęs prie smagių Žygių į 
žuvėdų žemę... Et, kas iš mūsų be nuodėmės, svarbiausia, kad 
būtų geras jūreivis. 

Metas būtų eiti dar su jais pasitarti, mąstė ben Erachas. Jis 
jautėsi truputėlį kaltas, kad paliko jaunąjį dalininką vieną su sa- 
aremiečiais. Nors gal ir neblogai, nes žemaitis su saaremiečiais 
turėtų sutarti. Kažkuo jie panašūs. Be to, tegu vaikinas mokosi 
ir prisideda prie bendro reikalo... 

Norėjo eiti pažiūrėti, ar arkliams pakanka pašaro, ir po to 
grįžti į užeigą, kai pro vartų plyšį pamatė gatve atšlitiniuojant 
kelis Ordino knechtus. Pro plyšį 1r dar prieblandoje sunku buvo 
suprasti, kiek jų. Gal aštuoni, ir taip padauginę alaus, kad vieną 
teko net ramstyti, o tas vis šaukė kitiems, kad, po velnių, taip 
neskubėtų, alaus galima gauti ir čia pat. Sustojo įsiręžęs UŽ var- 
tų. Jo trumpaašmenio kalavijo saitas buvo tiek nusmukęs, kad 
makštys braukė per grindinį. Knechtai dar pasistumdė, pasikei- 
kė ir sugarmėjo vidun. 

Ben Erachas vis dėlto užsuko tvartan. Užtruko tik tiek, kiek 
reikėjo šieno glėbiui nunešti nuo vežimo iki ėdžių, bet ir to pa- 
kako, kad pravėrus užeigos duris jį pasitiktų įnirtingų muštynių 
garsai. Suprasti, kas su kuo įmasi, ir tuo labiau, kas laimi, buvo 
neįmanoma, nes ant stalų spragsėjusios žvakidės jau buvo nu- 
verstos ir šviesa sklido tik iš Židinio. Tesusigaudė, jog pagrindi- 

nės grumtynės kaip tik ir vyko prie durų. Atrodė, vienas būrys 
stengiasi pro jas išgrūsti kitą. Keikėsi vyrai keliomis kalbomis 
išsyk, girdėjosi, kaip dunksi smūgiai, kažkas jau stena iš skaus- 
mo, kaip bilda virstantys suolai. Prie židinio, drąsindamos vieną 
pusę, spiegė merginos: «Duokit jiems garo, tiems šunsnukiams!» 
“Lauk, juos... Lauk!" 

— Vyrai... Vyrai... Tik nelaužykit suolų... — nuo prekysta- 
lio bandė perrėkti triukšmą Kuopis, bet niekas jo nebojo. Sutra- 
tėjo skylantis nuo smūgio suolas, pasigirdo aimana ir vokiški 
keiksmai. Trumpam duris užpildė sieksniniai pečiai, kurie tega- 
lėjo būti Atasono, pasigirdo gargaliuojantis “Verflucht, zum Teu- 
fel..."" 1r tuoj pat pliumptelėjo, tarytum lauke į grindinį atsi- 
trenktų pelų pilnas maišas. 

— Teisingai... Į makaulę jam... Lauk juos... — skardėjo pa- 
drąsinantys balsai iš tamsoje skendinčių smuklės pakampių. 

Matyt, viena iš Kuopio merginų ne tik spiegė, bet ir kurstė 
Židinį, įmesdama smulkiai skaldytų beržinių malkų. Liepsna kaip 
mat pagavo tošį ir staiga nušvitusioje patalpoje pagaliau galėjai 
pamatyti, kas vyksta. Pasirodė, muštynės ėjo į pabaigą — netoli 
durų Atasonas ir abu broliai sutartinai grūdo pro duris paskuti- 
nius knechtus. Jiems padėjo dar du vyrai, kurie, sprendžiant iš 
aprangos, galėjo priklausyti legato kariuomenei. Vienas jų buvo 
ryškiai raudonais plaukais. Knechtų kovingumas jau buvo išblė- 
sęs. Atasonas žengė pirmyn, plačiai užsimojo, kad net jo kasos 
kilstelėjo, ir kirto vienam, kuris dar bandė gintis. Smūgis knech- 
tą blokšte nubloškė prie pat slenksčio, kur Urmas ir Tarno stvė- 
Trė jį ir permetė per slenkstį į gatvės tamsą. Likę du knechtai 
susigūžę pabandė prasmukti pro duris, bet vis tiek neišvengė 
smūgių. Ben Erachas susirūpinęs žvalgėsi, kur dingo Einius. 

— O, tu čia! - išgirdo jo susijaudinusį balsą. - Matytum, 
kaip čia tvojosi. Tas Atasonas tai tikras žvėris... 

— Kas pradėjo? 

— Tie šunsnukiai.... Sugriuvo vidun, nebuvo vietų, tai jie ma- 
nė, kad galės į šalį pastumti Atasoną... 

— Vyrai, pakaks! Gana! — maldavo Kuopis, o kadangi pabė- 


" Prakeiktas... Po velnių... (Vok.) 

gus paskutiniams knechtams priešininkų nebeliko, jį pagaliau iš- 
girdo. 

— Alaus! Alaus! — šūkavo tamsoje muštynes perlaukę lan- 
kytojai, ir merginos šoko prie darbo. Vėl sužibo žvakės, keli 
vyrai jau statė alų prieš Atasoną ir brolius. Trijulė per muštynes 
beveik nenukentėjo, tik Urmo kakta buvo perskelta ir skruostų 
sruveno kraujas, o Elzė švaresne drobės skiaute rūpestingai 
šluostė žaizdą. Be abejo skaudėjo, bet Urmas, kone įbedęs nosį 
į jos plačią krūtinę, palaimingai šypsojo. 

„— Jų visa kapa buvo,- greitakalbe dėstė Einius. - Maniau, 
bus riesta. Bet Atasonas kaip trenkė, tai du taip ir nusirito po 
suolu! Tada puolė visa gauja. Gerai, kad jie girti! Ir kad keli 
vyrai prisidėjo prie saaremiečių. 

— Atrodo, jie legato žmonės... 

— Taip. Tą raudonplaukį lyg ir mačiau, kai iš mūsų Žirgus 
atėmė. Bjaurybės ir tie, ir kiti... 

Kuopio raginami svečiai sustumdė stalus į vietas ir užeiga vėl 
įgavo įprastą vaizdą. Prie muštynių prisidėjęs raudonplaukis fry- 
zas buvo prisėdęs prie Torno ir abu pakaitomis siurbčiojo iš prieš 
juos sustatytų keturių bokalų. Svarbiausias sujudimo kaltininkas 
Atasonas per daug pergale nesidžiaugė. Sėdėjo, nekreipdamas dė- 
mesio į jį apspitusius gerbėjus. Nelietė ir alaus. Ben Erachas pa- 
mojo Einiui, kad sektų jį, 17 nužygiavo prie saaremiečių. 

— Svarbiausia, ar tai padės atgauti laivą, tiesa? - tarė Ana- 
pas, atsisėsdamas šalia Atasono. Šis atitraukė žvilgsnį nuo savo 
nubrozdintų krumplių ir pasisuko visu kūnu. Tarsi nepažintų 
pirklio, primerkęs melsvai pilkas akis įdėmiai nužvelgė jį. 

— Aš jiems visiems snukius išdaužysiu... - suniurzgė piktai. 
— Laivas yra mano, kurai... 

— Perdaug tų snukių... — paprieštaravo Anapas. — O kad 
laivas tavo, tai teismui nesvarbu. Reikia galvoti, ką daryti. 

— Ką čia besugalvosi, — nenoriai burbtelėjo saaremietis. At- 
siduso ir pamerkė lūpas į alų, lyg tai būtų galėję jį išgelbėti nuo 
liūdnų minčių. — Su teutonais nėra ko... 

— Bet galvoti, ką daryt, vistiek reikia,— atkakliai tęsė ben 
Erachas. - Atasonai, aš tau siūlau sandėrį dėl laivo. 

— Tu? O kas man tu? 

— Viena, aš ne teutonas. 

Atasonas pritariančiai suniurzgė ir vėl įsistebeilijo į savo ap- 
daužytus kumščius. 

— Antra, tu nieko neprarandi. Kad neteisėtai atėmė — ne- 
svarbu, laivo vistiek nebeturi. Pats Žinai, kad snukius daužyda- 
mas jo neatgausi. — Anapas palaukė, bet Atasonas tylėjo. - Siū- 
lau sandorį — jei atgausiu laivą, abu būsime jo savininkai. 

— Ką?! —- išpūtė akis Atasonas. Jis vos ištvėrė nepašokęs, 
kol ben Erachas baigė sakinį. — Mano laivo! Niekada! 

Abu broliai tuojau atsuko savo apgirtusias akis. 

— Ar jau tvot šitam? — suvapėjo Tarno. Urmas laikė pri- 
spaudes kruviną skiautę prie skruosto ir nesugebėjo išsižioti, 
tačiau suspaudė kumštį. Atasonas neigiamai krestelėjo galvą. 

— Kaip sau norit... — taikiai gūžtelėjo pečiais pirklys. - Aš 
jums bandau padėti, rasti kokią išeitį. Bet jei to nesuprantat, 
jūsų bėda. Man pakaks ir savų. 

Atasonas suraukęs antakius galvojo taip sunkiai, kad net 
šnopavo. Vėl įsivyravo tyla. Šurmulys užeigoje po truputį slopo. 
Kuopis, žvilgtelėjęs į gatvę ir įsitikinęs, kad išmesti neprašyti 
svečiai tikrai negrįš, priėjo ir pasilenkė prie Atasono. Jo ir taip 
liūdnas veidas atrodė dar liūdnesnis. 

— Tie Ordino šunys jums neatleis. Klius ir man, bet ką jau 
bedarysi... Labai man gaila, ir labų labiausiai atsiprašau, bet jums 
teks išsikraustyti. Patys suprantat. 

Atasonas piktai dėbtelėjo jo pusėn, bet pamatęs liūdną ly- 
bio veidą nuleido akis į savo kumščius. 

— Supraskit, juos čia apkūlėt, tai čia jie ir grįš, — tęsė Kuo- 
pis. - Galiu patarti, kur galėtumėt prisiglaust Rygoje. Bet jumis 
dėtas aš visai palikčiau miestą. 

— Ką? Pėsčiomis? — pasibaisėjęs paklausė Atasonas. Tarno 
su Urmu paniekinančiai sušnypštė. 

— Aš bandau patarti... — burbtelėjo Kuopis ir lėtai tarsi 
garnys nužirgliojo prie prekystalio. 

— Tai ką man daryti? - paklausė Atasonas, kai lybis pakan- 
kamai nutolo. Spendžiant iš balso, jo kovingumas jau buvo ge- 
rokai priblėsęs. 

— Ką? Pažiūrėsim, kaip mums seksis rytoj, - tęsė ben Era- 

chas. — Pamėginsiu atgauti tą tavo laivą, jei sutiksi su mano są- 
lygomis. O sąlygos yra tokios, kad jei pasiseks, laivas bus mūsų 
abiejų. Škiperis lieki, žinoma, tu. 

— Kaip atgauti? 

— Pirma pabandysiu kyšį, - Ben Erachas kilstelėjo savo ke- 
purėlę ir susimąstes pakrapštė pakaušį. - Nors kiek girdėjau, 
kažin ar šį sykį suveiks. Va, kad turėtumėm kokį patikimą teuto- 
ną, galėtumėm pabandyti jo vardu... Gal pažįsti tokį? 

— Šunys man ne draugai. Be to, nėra tokių teutonų, kurat. 

— Būna. Bent jau už gerą pinigą. Paieškosiu, nes ir mums 
labai reikia laivo. Tačiau pirma reikia tavo sutikimo. 

Anapas lėtai pakėlė dešinę ir Atasonas, dar kiek palaukęs, 
stipriai ją paspaudė. Karaimo veide trumpam šmėkštelėjo skaus- 
mo grimasa. Atgavęs delną, kitu paglostė jį ir, susigražinęs įprastą 
šypseną, paplojo šalia sėdinčiam Einiui per petį. 

— Sutarimas, atrodo, iš tiesų bus tvirtas. Paspausk delną ir 
mano jaunajam dalininkui. 

Atasonas ištiesė savo plaštaką ir atsakančiai spustelėjo Ei- 
niaus ranką. 

— Kad dievai mums padėtų... — pritarė Einius. 

— Jūsiškiai dievai, manau, bus palankūs, — nusišypsojo ben 
Arachas. - Bijau tik, kad tas Krumbakeris ne per daug jų pai- 
so... 

— Kas? — pakėlė antakius Atasonas. — Ar tai koks Žemai- 
čių dievas? Krūmpakeris'? 

— Ne. Teutonas teisėjas. Gal netinkamai vardą ištariau, bet 
kažkas panašaus.. 

rumbacheris dar sykį gavo progą pasigailėti, kad 

jo tėvas, smulkus biurgeris, nedidelio Švabijos mies- 
telio raštininkas, kadaise viską metė ir, sugundytas 
šnekų apie lobius pagonių žemėse, su šeima leidosi į tolimą šiau- 
rę. Pats Krumbacheris tada dar buvo vaikas ir Švabiją atsiminė 
tarsi per miglą. Ryga jam tapo gimtuoju miestu, ir nors tėvas 
svajotų lobių čia nerado, bet pragyvenimui uždirbo, o sūnus, pa- 
simokęs raštvedybos ir teisės, atkakliu darbu pasiekė net teisėjo 
vietą. Nors iš pradžių turtingi miestiečiai ir šnairavo į iškilusį 
raštininko sūnų, bet kai prie garbingos padėties prisidėjo ir tur- 
tai, ėmė lankstytis. Tiesa, tik prie jo, o už akių griežė dantį ir, 
giliu Krumbacherio įsitikinimu, tik ir laukė, kaip pakišti koją. 
Neretai jis jausdavosi tarsi klampioje Žiemgalos pelkėje, kur jei 
eisi į priekį, tave pervers pagonio ietis, O jei Žžengsi į šoną — 
nugarmėsi į liūną. Tada miglose nuskendęs gyvenimas Švabijos 
miestelyje jam atrodydavo mielesnis, nei jo triaukštis namas Šv. 
Juozapo gatvėje ir rūsyje paslėpta skrynia su dukatais. 

Prie vyskupo Alberto buvo paprasčiau. Iš pradžių, dar kai, 
amžiną atilsį, tėvas raštininkavo, jo ekscelencija buvo vienvaldė 
miesto galva. Vėliau, kai tarnystę pradėjo pats Krumbacheris, vys- 
kupui teko trečiąją miesto dalį atiduoti Ordinui. Na, bet tada Or- 
dinas sunkiai kariavo ir saugojo miestą. Dar vėliau, kai Krumba- 
cheris jau buvo vedęs ir gavo teisę advokatauti teisme, miestiečiai 
pasinaudojo proga, kai danų karalius užkariavo šiaurinę Livoniją, 

ir pareikalavo savivaldos. Vyskupas negalėjo prieštarauti ir nusi- 
leido. Tiesa, tada ir Krumbacheriui atsivėrė didesnės galimybės ir 
jis ėmė sparčiai kilti tarnybos laiptais. Miestiečiai išsirinko ma- 
gistratą, kuris leido visokius painius potvarkius, ir todėl galimy- 
bės užsidirbti vis plėtėsi. Tačiau tuo pat metu plėtėsi ir teisminė 
painiava ir buvo daugiau galimybių suklysti (o Krumbacheriui dėl 
jo turto daug kas to linkėjo). Ypač sunkūs buvo metai, kai jo eks- 
celencijos sveikata pašlijo ir tapo neaišku, kur krypsta jėgų pu- 
siausvyra. Po jo mirties atrodė, kad reikalai pasuko į ramesnę, 
labiau nuspėjamą vagą. Tuo metu Krumbacheris jau buvo įgavęs 
patirties ir nesunkiai sugebėjo įžvelgti, jog jėga — Ordino pusėje, 
už kurio šmėkščiojo imperatoriaus Fridricho šešėlis. Gyvenimas 
palengvėjo, nes, kai tekdavo laviruoti tarp kapitulos, magistrato 
ir Ordino, Krumbacheris visad jausdavo, koks sprendimas bus 
teisingiausias, ir paprastai neapsigaudavo. 

Tačiau kas galėjo pagalvoti, kad į Livonijos reikalus įsikiš 
pats popiežius? Popiežius toli, tas tiesa, o tuo tarpu Ordino ka- 
lavijai čia pat. Kol taip buvo, viskas buvo paprasčiau. Tačiau 
dabar kalavijai atvyko paremti ir tolimojo Grigaliaus bulės. Svar- 
biausias klausimas, mąstė Krumbacheris, kiek tų kalavijų dar 
bus? Kiek išsilaipino - aišku, bet kiek dar pakeliui? Turbūt ne- 
mažai, nes Ordino riteriai visai sutriko, o magistratas kelia- 
klupsčiauja prieš tą storąjį tryzą. Skirtumas akivaizdus, nes pir- 
mą kartą jo mažai kas paisė. Kas be ko, tada jis buvo tik vienuo- 
lis, o dabar jau vyskupas visai Livonijai. Tada keliavo su keliais 
raštininkėliais, o dabar su — kariuomene... 

Kai šitaip įvertini padėtį, beveik imi gailėtis, kad tavo tėvas 
kilęs iš saulėtosios Švabijos, o ne iš Šiaurės jūros vėjų perpūstos 
Fryzijos. Jei būtų atvirkščiai, jis mokėtų pasinaudoti galimybė- 
mis geriau Už tą girtuoklėlį Brandetontą. Godus, kaip ir visi į jį 
panašūs, bet nemato toliau nosies. Nepraleido progos susima- 
Žinti visuotinai priimto kyšio dydžio už perparduodamą laivą. 
Kišdamas tik dvidešimt dukatų, pridūrė, trindamas tą savo stam- 
bią nosį, kad jis, esą, fryzas ir pabrėžė, jog ir Jo šventenybės 
atsiųstas jo ekscelencija legatas iš ten kilęs. Tarsi Krumbacheris 
to nežinotų. Akivaizdžiai ne per stipriausia to upeivio galva, o 
gal pragerta. Bet Krumbacheris nepergyveno dėl kelių prarastų 

dukatų. Dabar padėtis tokia, kad reikia elgtis atsargiai, o per- 
leisdamas laivą Brandefontui bent žinai, kad nepateksi didesnėn 
bėdon. Vis dėlto vietinis, o dar ir fryzas. Vadinasi, ir iš tos, ir iš 
kitos pusės esi apsaugotas. 

O dabar nei iš šio, nei iš to iškilo nelauktas keblumas. Die- 
na, kuri prasidėjo visai pakenčiamai, ėmė krypti ne ten, kur de- 
ra. Viskas atrodė taip paprasta! Su Brandefontu buvo sutarta 
jau užvakar, Ordinas dabar taip sutrikęs, kad jiems ne laivai gal- 
voje, 0 Magistrato žmonės tokiais neramiais laikais sėdi namuo- 
se ir dreba. Taigi, atrodė, su byla nebus sunkumų. Įrodymai aki- 
vaizdūs, ginklai yra, o ir be jų visiems aišku, kad Ezelio saloje, 
kurią vietiniai vadina Saarema, visi iki vieno yra plėšikai. Taigi, 
atimti laivą jokių teisinių kliūčių nėra. O kai dėl jo pardavimo iš 
anksto sutarta, tai galima prasukti taip sklandžiai, kad vėliau ir 
priekabiausias tikrintojas nesuras siūlo galo. Tačiau norint, kad 
viskas vyktų be priekaištų, reikėjo pasirūpinti, jog niekas ne- 
bandytų sugriauti numatytos eigos. O dabar ūmai atsirado net 
du griovikai. Ir ne bet kokie, o pinigingi. Gaila, žinoma, kad ne 
vokiečiai ir ne iš legato žmonių, nes tokiu atveju būtų galima 
pasididinti pajamas. O dabar tik grynas vargas... 

Krumbacheris giliai atsiduso, tuo pabrėždamas visiems su- 
sirinkusiems teisman žiopliams, kaip jį vargina teisingumo už- 
krautos pareigos. Atsargiai perbraukė delnu per rūpesčių iškan- 
kintą galvą ir nužvelgė priešais jį stovinčius ieškovus: praban- 
giai, bet neiššaukiančiai apsirengusį svetimšalį pirklį ben Era- 
chą, kuris jam dar prieš teismo pradžią pateikė itin gundantį 
pasiūlymą, ir rimtą veidą nutaisiusį naujakrikštą Skabį. Apie pas- 
tarąjį Krumbacheris buvo girdėjęs, kaip apie vieną iš tų vietinių 
išsišokėlių, kurie turto turi daugiau, negu pridera. Toliau nuo jų 
pasitraukęs ir tuo pabrėždamas, kad jam skirtinas ypatingas dė- 
mesys, stovėjo prakaitą nuo įraudusios kaktos besišluostantis 
svarbiausias ieškovas škiperis Brandetontas. 

— Aš reikalauju, kad nedelsiant būtų einama prie atimto 
laivo pardavimo! — kartojo įkaitęs škiperis ir teisėjui dingtelėjo, 
jog dručkis vis dėlto stebėtinai panašus į tiek nelemto sąmyšio 
įnešusį legatą. Veidas kitas, tas tiesa, labiau vyno ir vėjo nuspal- 
vintas, bet stotas tikrai toks. - Pasiūlymas įteiktas ir nėra jokio 

reikalo kreipti dėmesį į niekingus svetimšalių sukčių reikalavi- 
mus! Ir taip aišku, kam laivą palima teisėtai perleisti, o kam — 
ne! | 

— Atleiskit, gerbiamasis teisėjau, bet aš ne svetimšalis, — 
ramiu balsu, bet irgi aiškiai supykęs įsiterpė Skabis. - Verta pri- 
durti, kad verčiuosi ir laivininkyste, todėl dalyvauju čia teisėtai. 
O mano bendras ben Erachas yra visų gerbiamas pirklys. | 

Krumbacheris atsainiai linkterėjo. Išsišokėlių Žiemgalių jis 
nemėgo, bet žinojo, kad su Skabiu reikia skaitytis. Jis ne tik 
turėjo turto nemažiau už po tris laivus valdančius pirklių gildi- 
jos narius, bet ir vokiškai kalbėjo kur kas geriau už daugumą 
legato vyrų. 

— Koks jis pirklys! Sakau jums, jis sukčius! — nekreipda- 
mas dėmesio į teisme privalomą mandagumą rėkte išrėkė Bran- 
detontas. Jį siutino, kad karaimas stovi ramiai, net veido krus- 
telėjimu neparodydamas, jog girdi škiperio užgauliojimus. — O 
pagonims laivus Rygoje pardavinėti uždrausta! 

— Aš ne pagonis! — sušuko Žiemgalis. - Esu krikštytas pil- 
nateisis... 

— Susidėjęs su pagonimis! 

— Tam reikia įrodymų... — atsikalbinėjo Skabis, bet jau ne 
tiek karštai. Matyt, pats suprato, jog pasistengus jų buvo galima 
rasti. 

— Kokių tau dar įrodymų? Visa Ryga Žino! — dar garsiau 
suriko Brandetontas. - Pakaktų įrodymų ir kartuvėms. Abu jus 
ten pakabinti reikia, kad varnom būtų kas kapoti. 

— "IVlos! Prašau tylos! - Krumbacheriui perdaug balso kelti 
nereikėjo. Už jo kėdės stovėjo du ginkluoti magistrato vyrai, 
kurie, vos teisėjui prakalbus, iššaukiančiai apsižvalgė po salę, o 
buvęs arčiau Brandefonto žengė gerą žingsnį į priekį. Jo Rygos 
herbu papuoštos ieties kotas dunktelėjo į medines grindis. Net 
škiperis sukluso, tuoj pat užsičiaupė ir atsitraukė per tokį pat 
žingsnį. 

— Ir prašau manęs nemokyti. Įstatymus ne tik išmanau, bet 
juos ir ruošiu! — šaižiu balsu tęsė Krumbacheris, žvelgdamas į 
springstantį iš pykčio Brandetontą. Dėl šito mėlynanosio rėks- 
nio jam teko atsisakyti mandagiai pasiūlyto kapšo dukatų. O ja- 

me jų buvo bent tris kart daugiau negu davė škiperis. 

— Taip, suprantama, teisėjas išmano ir Žino, kas, kur ir kaip... 
— susivaldęs burbtelėjo Brandetontas ir mirktelėjo jam, tarsi ir 
pats daug ką Žinotų. - Todėl teisėjas ir nekreips dėmesio į suk- 
čių pagonių paistalus. Aš įteikiau rimtą pasiūlymą pirkti laivui ir 
gerai Žinau, kad kitų teisėtų pirkėjų nėra. 

Krumbacheris susiraukė tarsi gavęs smūgį į paširdžius. Tik 
paimk iš tokio nepraustaburnio sudilusį dukatą, ir jau įsivaiz- 
duoja, kad gali tau įsakinėti! Ir nieko nepadarysi. Už Brande- 
fontą Žodį jam tarė ir kapitonas Van der Veldas, o su legato ka- 
riuomenės viršininkais teisėjas pyktis nenorėjo. Be to, jei susi- 
gundytų perleisti laivą svetimšaliui, kaip mat pakeltų galvas jo 
priešai magistrate. Pasistengtų, kad sargyba to laivo net iš uosto 
neišleistų. 

— Jei ne tas tuščias triukšmas, seniai būčiau baigęs, — pasi- 
davė Krumbacheris. Pasukinėjo tarp pirštų žąsies plunksną ir, 
pavilgęs ją į rašalinę, skubiai išraitė parašą. — Magistrato teis- 
mo vardu patvirtinu, kad už ginklų pervežimą atimtas laivas per- 
eina škiperio Brandefonto nuosavybėn. 

— Bet mes irgi pateikėme pasiūlymą! Pasiūlėme kelis kartus 
daugiau! — bandė prieštarauti Skabis, tačiau ben Erachas niūk- 
telėjo jį alkūne, ir Žiemgalis nutilo. 

— Sukčių ir pagonių pinigų Rygos miestui nereikia! - Bran- 
defonto platus veidas dabar švytėjo pasitenkinimu. - Teisėjas 
Žino, ką daro! 

Krumbacheriui teliko kreivai šyptelėti. Jis paėmė dviem pirš- 
tais ką tik pasirašytą pergamentą ir, skubiai nužingsniavęs prie 
raštvedžio stalo, numetė, kad greičiau juo atsikratytų. Palaukė, 
kol raštininkas iškilmingai prispaudė prie jo mažąjį Rygos mies- 
to antspaudą. Vaško skritulyje galėjai įžvelgti miesto vartus su 
dviem bokštais, tarp kurių buvo du sukryžiuoti raktai ir vysku- 
po lazda. Po to, vis dėlto jausdamasis kaltas, vogčiomis žvilgte- 
lėjo į svetimšalį pirklį. Norėjo jau eiti iš salės, tačiau beveik visą 
laiką tylėjęs ben Erachas staiga Žengtelėjo į priekį. 

— Tikiuosi, man bus leista pateikti pastabą, kuri neliečia 
laivo nuosavybės, kas jau nuspręsta... — prabilo jis, kai Krum- 
bacheris neryžtingai stabtelėjo. - Žinau, kad gerbiamasis teisė- 

jas sprendė griežtai laikydamasis visų Rygos įstatymų. Aš tik 
norėčiau atkreipti jo dėmesį, kad ne mažiau svarbu, kas valdys 
laivą. Nuo to priklauso kitų Rygos piliečių saugumas. Jei ne- 
klystu, miesto įstatymuose numatyta, kad jūrinius laivus gali val- 
dyti tik patyrę, savo sugebėjimus jūroje įrodę škiperiai. 

— Teisingai, — sutiko Krumbacheris. - Įstatymas tokiu būdu 
mažina galimus nuostolius ir sergsti nuo pavojų. 

— Pagirtinas įstatymas, — tęsė pirklys. — Todėl ir pageidau- 
čiau, kad raštininkas užrašytų, jog, šis asmuo, kuris mane teismo 
metu be jokio pagrindo užgauliojo, visai tam netinka. Jis neturi 
laivavimo jūroje patirties, o be to yra praradęs... 

Tęsti kalbos jam neteko, nes Brandetontas, kuris klausėsi 
suraukęs kaktą, staiga prapliupo griausmingu žodžių tvanu: 

— Meluoja tas sukčius! Šmeižtas! Ką jis ten paisto apie pa- 
tirtų? Aš škiperis jau dvidešimt metų! Užkišt jam gerklę! 

— Jis yra plaukiojęs tik upe... Be to, perdėm nesėkmingai... 

— O Jėzau, panele Marija švenčiausioji! Koks įžūlus iMiE AS: 
Užčiaupkit jam burną, teisėjau! Tuojau pat!.. 

— Jis prarado laivą... - sugebėjo įsiterpti pirklys. — Pasitei- 
raukite Daugpilio komtūro... 

— Ramiau! Tylos, įsakau! — Krumbacheris rankos mostu 
nutildė abu priešininkus. Jei atsirado proga nors kiek įgelti ši- 
tam garsiagerkliui fryzui, tai gal vertėjo ja pasinaudoti. - Sako- 
te, Daugpilio komtūro?.. Apie ką čia kalbama? 

— Apie Daugpilio komtūro laivą, jūsų prakilnybe. Tas as- 
muo, kuris čia taip garsiai šaukia, yra jį praradęs. 

Krumbacheris iškėlė ranką, delnu stabdydamas Brandeton- 
tą. Arčiau įraudusio škiperio stovintis sargybinis atkišo į jį trum- 
pakotę ietį, tarsi patvirtindamas teisėjo mostą. 

— Laivas nuskendo? 

— Blogiau. Škiperis jį apleido. Mat su vagimis susidėjo ir. 
laivas pražuvo. Daugpilio komtūras gali patvirtinti. 

— Šit kaip... Tylos, sakiau! — garsiau riktelėjo Krumbache- 
ris, nes Brandetontas vėl pravėrė burną. - Pirma atsakykit į ma- 
no klausimą. Ar jūs pats valdysit laivą, ar samdysit škiperį? 

— Ar aš? žinoma, kad aš! — suriaumojo dusdamas iš pykčio 
Brandetontas. - Tas sukčius tegu nemano... 

— Tylos! — pakartojo Krumbacheris. - Sargybini, prašom 
tuo pasirūpinti! 

Sargybinis žengė dar Žingsnį į priekį ir atsidūrė prie pat Bran- 
defonto. Atrodė, jog jis pasiruošęs ieties kotą sugrūsti škiperiui 
į gerklę, jei tik tas prasižiotų. Brandefontas šnopuote šnopavo iš 
įsiutimo, tačiau vis dėlto nutilo. 

— "Tai nauji kaltinimai. Teks pratęsti šią bylą... — Krumba- 
cheris atsiduso taip garsiai, kad jo atodūsis nuaidėjo per visą, 
dabar nuščiuvusią salę. 

Teisėjas nenoriai pratęsdavo bylas. Jo galva, taip tik buvo 
gaišinamas brangus jo laikas, kurį Dievas skyrė Rygos magistra- 
to iždo ir, suprantama, savos kišenės papildymui. Bylų pratęsi- 
mas naujų įplaukų nežadėdavo, tačiau šįkart kitos išeities nebu- 
vo. Rygos magistratas labai nepalankiai Žiūrėjo į savo pareigų 
nevykdančius škiperius. 


Išklausęs svetimšalio pirklio parodymus, kuriuos keliomis 
smulkmenomis papildė žiemgalis Skabis, Krumbacheris truputį 
nusivylė. Ne tiek pačiu įvykiu, kuris buvo pakankamai smerkti- 
nas. Paaiškėjo, kad prieš keletą metų šis mėlynanosis valdė Daug- 
pilio komtūro vytinę, kuria buvo gabenamas vaškas, sūdyta mė- 
sa ir kitos prekės į Rygą. Tačiau pakeliui susidėjo su vagių šutve 
ir už prieglobsčio suteikimą dalinosi jų grobiu. Nakčiai laivui 
sustojus prie kranto, vagys darbuodavosi apylinkėse, o dienai 
Išaušus jie kartu su laivu jau būdavo atsidūrę toli pasroviui. Ne 
jis vienintelis tuo vertėsi, Rygą neretai pasiekdavo Dauguvos pa- 
krančių kaimų ir miestelių gyventojų nusiskundimai ir reikalavi- 
mai miesto turguose ieškoti vogtų gėrybių pardavėjų. Labai re- 
tai pavykdavo ką nors aptikti, nes ir magistrato pareigūnai neper- 
sistengdavo. Tačiau svetimšalio pasakojime buvo ir pavojinges- 
nių kaltinimų. Pasirodo, tie vagys ir, ben Eracho teigimu, pats 
Brandetontas, buvo visai praradę saiką. Susigundė net pavogti 
kitu laivu Polocko kniaziaus Kuoknesės komtūrui siųstus me- 
džioklinius sakalus, ir ne bet kokius, o atvežtus iš tolimųjų ste- 
pių. Tad kartuvės buvo užtikrintos, ir du sugautus vagis Kuok- 

nesėje po to iš tiesų pakorė. Tačiau škiperis paspruko. Paspru- 
ko, palikęs užutėkyje tarp švendrių paslėptą Daugpilio komtūro 
vytinę. Žmonės ją rado tik kitą pavasarį sugadintą nebepataiso- 
mai. Taigi nuostoliai padaryti didžiuliai, o pats škiperio poelgis, 
net ir neįrodžius bendrininkavimo vagystėje, vis tiek visiems lai- 
kams turėjo atimti teisę valdyti bet kokį laivą... 

Kaip ir reikėjo tikėtis, Brandefontas visa tai įnirtingai neigė, 
ir sargybiniams ne kartą teko jį tildyti. Jis išraudo kaip virtas 
vėžys, akys išsprogo, atrodė, tuoj plyš iš įtūžio. Visomis įmano- 
momis nuodėmėmis jis kaltino pirklį, tačiau Krumbacheris tu- 
rėjo pakankamą patirtį, kad iš neigimo įkarščio sugebėtų apy- 
tikriai nustatyti, kurie kaltinimai teisingi, o kurie abejotini. Jam 
jau buvo aišku, jog laivą Brandetontas tikrai paliko ir greičiau- 
siai todėl, kad buvo susidėjęs su vagimis. Tai liudijo ir aplinkybė, 
jog neneigė tuo metu iš ben Eracho pirkęs arklius. Jo žodžiais, 
tai buvo kuinai ir dar vienas pirklio suktybių įrodymas. Kaip ten 
bebūtų, nors Brandefontas ir bandė kažką aiškinti apie laivo per- 
davimą Daugpilio komtūro žmonėms, tą įvykį galima buvo pa- 
vadinti tik neleistinu škiperio pasišalinimu nuo patikėtų parei- 
gų. 

Tiek teismas galėjo nuspresti, bet ne daugiau. Kitiems kalti- 
nimams trūko įrodymų. O kai gresia kartuvės, be tikrų įrodymų 
teisti negalima. Brandefontas šaukė, jog kreipsis pagalbos į patį 
legatą, ir tuo galėjai neabejoti. Jau ir taip bus nelengva pasitei- 
sinti kapitonui Van der Veldui, kodėl jis teisme išklauso svetim- 
šalių ir pagonių kaltinimus prieš gerą krikščionį fryzą. Taigi vir- 
šyti įrodymų stokos apribotų galimybių šįsyk negalima. Tiesa, 
teismas palėjo nuspręsti, kad liudijimus pateiktų Daugpilio kom- 
tūras arba bent jo pareigūnai, tik kad tektų ilgai laukti. 

Krumbacheris, žemai nuleidęs galvą, pirštų galiukais patry- 
nė savo akių vokus. 

— Atrodytų, jog naujojo laivo savininko teisė valdyti laivą 
vis dėlto abejotina... — tarė jis atsargiai ir linktelėjo sargybiniui, 
kad tas leistų Brandefontui prasižioti. 

— Jokių abejonių negali būti! - kaip teisėjas ir laukė, užriko 
šis. — Aš škiperis dvidešimt metų! Kiekvieną Dauguvos posūkį 
žinau mintinai, kiekvieną rėvą ir seklumėlę! 

— Tačiau pripažįstate, kad apleidote laivą... 

— Nieko neapleidau! Perdaviau komtūro žmonėms. O vis- 
kas tik dėl to sukčiaus!. Man grėsė mirtinas pavojus! Neturėjau 
pasirinkimo. Bet tai visai neliečia mano sugebėjimų. Nei per na- 
go juodymą! 

“Tavo panagės pakankamai juodos", — norėjo atrėžti Krum- 
bacheris, tačiau tik kilstelėjo ranką, kad sargybinis neleistų Bran- 
defontui įsibėgėti, ir nukreipė akis į pirklį: 

— Kuo pagrįsite savo žodžius? 

— Aš čia kalbėjau apie šio asmens sąžinę, tiksliau tariant, 
jos stoką, ir iš to išplaukiančias šunybes, - kaip visad ramiai 
dėstė ben Erachas. - O dėl jo sugebėjimų laivuoti upe — gal ir 
sugeba. Bet, pabrėžiu, upe, o mes kalbam apie jūros laivą. 

— Nėra skirtumo! Aš sugebu laivuoti bet kur! - spėjo 
įsprausti trigrašį Brandefontas. 

— Net ir tai parodo jo patirties stoką. Jis net nežino skirtu- 


mo tarp jūros ir upės... — pridūrė ben Erachas, o Skabis pakėlė 
akis į lubas, parodydamas, kaip jį visa tai stebina. 
— Taip. Be abejo, šioks toks skirtumas yra... — įsiterpė 


Krumbacheris, nes Brandefontas iš įtūžio prarado amą. - Jei 
teisingai supratau, jūs norite įteikti raštu skundą, kad škiperiui 
Brandetontui nebūtų leista vadovauti jūriniam laivui? 

— Nebūtinai... - atlaidžiai tarė pirklys ir teisėjas, laukęs iš 
jo naujų kaltinimų, sumirksėjo iš nuostabos, o Brandetfontas, 
prieš tai spėjęs atgauti amą, vėl jį prarado. Anapas šyptelėjo. 

— Jei jis sugeba, tegul vadovauja. Bet tegul tai įrodo. 

— Jis jau sumanė naują apgavystę, - nedelsdamas įsiterpė 
Brandetontas. - Kaip tai — įrodyti? Ką dar reikia įrodyti? 

— Esu tikras, jog gerbiamas teismas puikiai Žino, ką įrodyti 
reikia. O kokiu būdu? Jei kas manęs paklaustų, aš pasiūlyčiau 
lenktynes, pavyzdžiui, nuo uosto iki pirmojo Dauguvos posū- 
kio. Sugebėjimai geriausiai išryškėja besivaržant. Jei jis laimi 
lenktynes, kad ir prieš gerbiamojo Skabio laivą, tai mes skundų 
neteiksime. 

Ben Eracho pasiūlymas buvo toks netikėtas, kad Brande- 
fontas visai sutriko. Jis sumirksėjo savo išsprogusiom akim ir 
sumišęs nusibraukė prakaitą nuo kaktos. Krumbacherio nuo- 

stabai, ne ką mažiau pasimetė ir žiemgalis. Teisėjas matė, kaip 
jis kumštelėjo ben Erachui į pašonę ir nepritardamas pakratė 
galvą. Tačiau pirklys to nebodamas ryžtingu linktelėjimu patvir- 
tino, jog neatsiims siūlymo. Tada Skabis pasilenkęs ėmė kažką 
karštai šnabždėti jam į ausį. Krumbacheris suprato, jog žiemga- 
lis aiškina, kad jo barka skirta plaukioti upe ir netinka lenkty- 
nėms su jūros laivu. Ypač su statytu Ezelyje... | 

— Po paibeliais, jaučiu klastą... — kiek atgavęs kvapą sten- 
gėsi susigaudyti Brandetontas. Jo aprasojusi kakta susiraukšlė- 
jo nuo įtampos, škiperiui garsiai dėstant mintis: - Juk tas pago- 
nis jokio padoraus laivo neturi... O manasis tai ne bet koks, o 
skirtas... — Jis Žiobtelėjo ir nutilo, matyt, sulaukęs tiek škipe- 
Triui patikusios minties, kad stambias jo lūpas iškreipė kreivokas 
šypsnys. — Lenktynių? Na, gal ir verta apsvarstyti... 

* — Ne. Išeis negerai, - jau girdimai sumurmėjo Skabis. 

— Mano bendras man aiškina, kad jo laivas ne iš pačių grei- 
čiausių... - nutraukęs Skabį, tesė Anapas. - Tačiau vėjas visiems 
pučia vienodai, o kaip jį panaudojame, priklauso nuo sugebėji- 
mų. Jei tas save škiperiu vadinantis rėksnys aplenks mano bičiu- 
lio laivą, tada tebūnie. Tai parodys, kad moka parinkti įgulą ir jai 
vadovaudamas nekels kitiems per didelio pavojaus. 

— Ar sugebėsiu?! Nėra jokio klausimo, kad sugebėsiu, — 
tėškė pasitikėjimą atgavęs Brandetontas. - Bet man reikia bent 
trijų vyrų įgulai. Juos surasti ne taip paprasta. 

— Jei jis škiperis, tai suras. Ryga — uostas, jūreivių yra per 
akis. 

Krumbacheriui patiko tokia išeitis iš keblios padėties. 

— Teismui šis sprendimas priimtinas, — garsiai tarė jis. — O 
įgulą tikrai galima rasti. Manau, neverta delsti. 

— Tikrai ne. Mes esame pasiruoše, kad ir rytoj vidudienį, — 
paskubėjo pritarti ben Erachas. Išgirdęs šiuos žodžius, Skabis 
vėl skaudžiai kumštelėjo jam į pašonę: 

— Išprotėjai? 

— Būsim pasiruošę, — nebodamas jo tęsė Anapas. — O kad 
lenktynės būtų rimtos, siūlau ir lažybas. Bent po dešimt dukatų, 
nors galima ir daugiau. Lažinį, tikiuosi, pasaugos gerbiamasis tei- 
sėjas? 

— Ką gi, priimsiu užstatą, — oriai sutiko Krumbacheris, o 
ben Erachas tuoj atrišo nuo diržo odinį kapšą. Lėtai dėdamas 
po vieną pinigą į delną, jis atsigręžė ir pirmą kartą pažvelgė tie- 
siai į Brandetontą neslėpdamas pašaipos. 

— Bet ar įstengsite tiek sumokėti? 

— Įstengsiu, tu, saracėne... — sušvokštė šis, ieškodamas sa- 
vo kapšo, kuris tabalavo žemiau ant diržo uždribusio pilvo. — 
Žinok, jie man vis vien atiteks, sukčiau prakeiktas... 

— "Tegu vėjas jums būna palankus... — nė trupučio nesutri- 
kęs lipšniai tęsė ben Erachas, tarsi būtų neišgirdęs fryzo keiks- 
mų. — Tikiuosiu, jog gerbiamasis teisėjas išduos šiam taip vadi- 
namam škiperiui raštą uosto sargybai, nes be leidimo jie neleis 
laivui iš uosto išplaukti. O mes lauksime jūsų uoste rytoj prieš 
katedros laikrodžiui išmušant dvyliktą... 

— Raštą tuoj parengsim, — patvirtino Krumbacheris. - O 
jums, škiperi, patarčiau nedelsiant ieškoti igulos... 

— Maniau, turi galvą ant pečių... - vis negalėjo atsipeikėti 
Skabis. Išėję iš magistrato, jie stebėjo, kaip Brandefontas pūš- 
kuoja per turgaus aikštę į Šv. Jokūbo vartų pusę. Ten buvo įsi- 
kūręs Van der Veldo būrys. — O pasiūlei tokius niekus... Lenk- 
tyniauti su Saaremoj statytu laivu! Kur tavo protas? 

— Nebuvo kitos išeities... - Storuliui dingus už katedros kam- 
po, ben Erachas timptelėjo Skabį už rankovės ir pasuko į prie- 
šingą pusę. - Dabar paskubėkim. Reikia perspėti Atasoną, kad 
paprašytų to raudonplaukio fryzo patarpininkauti. Ko gero, tas 
dar pas Kuopį. Be to, reikia, kad Atasono vyrai išsiblaivytų.... 

— Manai, kad saaremiečiai išsiblaivys, jei alaus dar yra? Ir 
ko jiems išsiblaivyti? Tu juk galutinai pražudei jų laivą. 

— Turės išsiblaivyti, nes jiems teks plaukti. Jie pasisiūlys, 
kad Brandefontas juos pasamdytų... 

— Brandefontas? — nepatikėjo savo ausimis Skabis. - Tas 
keikūnas, kuris tavęs taip nekenčia? 

— Būtent. Jis tuoj eis įgulos ieškoti. Jei tas rudis fryzas pa- 
sakys jam, kad pažįsta gerus jūreivius, tuos ir pasamdys... 

— Visai sukvailiojai. Nori padėti Brandefontui? 

— O kam kitam? Jis dabar laivo savininkas ir turi leidimą 
išplaukti iš uosto... Deja, be Brandetfonto neapsieisim. 

— O šventasis Kristau ir Pykoli kartu sudėjus! Ir kodėl tu 
nepametei proto, kai derėjomės dėl žirgų? Kiek būčiau sutau- 
pęs! — dejavo visai pasimetęs Skabis. Jis paspartino žingsnį, kad 
neatsiliktų nuo beveik bėgančio ben Eracho. - Ir laivą atidavei 
tam šunsnukiui, ir dar lenktynes pridedi! Juk geresnių jūreivių 
už saaremiečius visoje Rygoje nerasi. 

— Atsiprašau! Laivą jam atidavė papirktas teisėjas, — pyk- 
telėjęs pataisė Skabį pirklys. - Nors jis kitaip pasielgti ir negalė- 
jo. Tokia jau dabar Rygoje padėtis. O dėl jūreivių tu teisus. Vi- 
liuosi, kad net Brandefontas supras, kad jie geriausi, 17 pasam- 
dys. Bet reikia suspėti pasakyti tam rudžiui, kad juos pasiūly- 
tų... 

— Bet tada tikrai pralaimėsim, — aimanavo vos spėdamas 
paskui jį žiemgalis. — Prieš tokį laivą ir dar su tokia įgula, gali- 
mybių jokių... Nors mano škiperis ir dešimt kartų geresnis už tą 
pilvūzą, bet vis vien beviltiška... 

— Ko gero... — burbtelėjo ben Erachas. Jiedu jau pasiekė 
gatvės kampą, iš kur matėsi vėjelio siūbuojama lenta su lokio 
atvaizdu virš Kuopio užeigos. Skabis griebė pirklį už skverno. 

— Palauk! Nori, kad mano laivas pralaimėtų? — Skverną jis 
laikė taip tvirtai, kad pirkliui teko sustoti. - Man kas? Plauks 
mano škiperis Švarcas. Tai bus jo pralaimėjimas. Bet tu juk pra- 
randi dešimt dukatų!.. 

Anapas pirmą kartą šią dieną šyptelėjo. 

— Dešimt! Nebloga kaina, a? Laimei Brandetontas bukas. 
Jei būtų susigaudęs, man būtų kainavę kur kas daugiau. 

— Kainavę? Kaip tai? Tu juk lažiniesi, o neperki. Tai tavo 
kvailystė tiek kainuoja... 

— Ne. Už kvailystės paprastai tenka mokėti brangiau. Šį- 
kart tiek kainuos laivas! 

— Laivas? 

— Taip. Lai-vas... - paskiemeniui pakartojo ben Erachas 
ir plačiai nusišypsojo. - Paleisk skverną. Tikrai neturim laiko. 

Skabis atgniaužė kumštį, ir karaimas vėl leidos užeigos link. 


100 SKOMANTAS 


Žiemgalis stovėjo panarinęs galvą ir įtemptai galvojo. 

— Lai-—vas, — burbėjo panosėje. — Bet laivas dabar Bran- 
detonto. O jei nusamdys Atasoną, tai tikrai lenktynes laimės... 
Atasoną su jo vyrais... Taip! Laivan patenka Atasonas su savo 
galvažudžiais. O Brandetontas — vienas! — Skabio veidą staiga 
užliejo platus šypsnys. Jis pokštelėjo sau delnu per kaktą ir taip 
garsiai nusikvatojo, kad pro šalį ėjęs batsiuvys Klausas stabtelė- 
jo ir įtartinai į jį pažvelgė. 

— Įsivaizduok, žmogau - laivas! — nesuvaldydamas juoko 
pakartojo jam Skabis. - Už dešimt dukatų! Ar mėgsti lenkty- 
nes? Galiu pasiūlyti įdomias lažybas... 

Batsiuvys Klausas nepritardamas krestelėjo galvą. 

— Lažyboms pinigų nemėtau. Penki vaikai, supranti... 

— Ir teisingai darai, - pritarė Skabis ir giliai atsikvėpė. Jam 
pasirodė, jog net apniukęs dangus staiga prašvito. - Nors lenk- 
tynės išties bus įdomios. Stulbinančiai įdomios... 

Klausas patraukė pečiais. Jam labiau rūpėjo, kaip atgauti 
pinigus už tris poras aulinių batų, kuriuos sutaisė panaudoda- 
mas paties pirktą veršelio odą, nublizgino savos gamybos tepa- 
lu, tačiau tie Fryzijos nusmurgėliai taip ir nesumokėjo. O kreip- 
tis dėl nuostolio nėra kur. Jų čia dabar valia. 

O lenktynės pasirodė tikrai įdomios ir, jei ne Rygą tuo metu 
užgriuvę įvykiai, apie jas dar būtų ilgai kalbėta. Tiesą sakant, 
pačioje pradžioje gausiai suplūdusiems rygiečiams teko kiek nu- 
sivilti. Įtampos laukta daugiau. Jei tikėti nuo ryto sklandžiusiais 
gandais, turėjo lenktyniauti vietinis ir tolimo užjūrio laivai, ta- 
čiau tikrovė pasirodė kiek kitokia. Iš tikrųjų, vienas iš lenkty- 
nėms besiruošiančių laivų buvo išties ne vietinis, tačiau paaiškė- 
jo, jog jis — tik iš Ezelio. Tiesa, jam vadovavo storas raudonvei- 
dis fryzas, bet ir tas, kaip vieni tvirtino, o kiti neigė, buvo jau 
ilgokai Dauguva plaukiojęs škiperis. Antrasis laivas buvo, be abe- 
jonės, vietinis, o vadovavo jam vietinėse smuklėse žinomas ški- 
peris kreivanosis Švarcas. To pakako, kad dauguma palaikytų jo 
pusę, tuo labiau, kad ir kiti keturi įgulos nariai buvo rygiečiai. 

Tuo tarpu fryzo įgula atrodė daugiau nei įtartina. Prie vairo sto- 
vėjo neįtikėtinai aukštas plačiapetis vyras, į kasas susipynęs ne 
tik plaukus, bet ir savo gelsvą barzdą. Kiti du taip pat nekėlė 
pasitikėjimo. Kiek žemesni, bet irgi plačiapečiai, o apsirengę, 
kaip Žmonės iš tolimos šiaurės atplaukiantys jūreiviai. Vieni tvir- 
tino, jog tai pagonys iš tavastų krašto, kiti — kad kuršiai ir tik 
keli minioje buvę Ordino knechtai, prieš penkeris metus karia- 
vę Ezelyje, atpažino, kad jie yra iš tos salos. 

— "Tai surinko įgulą... — tarė Krumbacheris ben Erachui. 
Jiedu stebėjo lenktynių pradžią iš magistrato trečiojo aukšto lan- 
go, atsukto į uosto pusę. — Atvirai sakant, abejojau... 

— Surinko... — pritarė Anapas. — Dabar galės parodyti, ar 
jis geras škiperis. 

— "Tas prie vairo keistokai atrodo... — Krumbacheris prisi- 
merkė, bandydamas geriau įžiūrėti laivų įgulas. Visa bėda, jis 
buvo trumparegis, 0 atstumas — nemenkas. — Ar ta jo įgula kam 
nors tikus? 

— Neturiu supratimo, - numykė karaimas. Jo akys buvo 
kur kas geresnės, ir jis matė, kaip paskutinis uosto sargybinis, 
kažkodėl dar stoviniavęs saaremiečių laivo priekyje, pagaliau iš- 
lipo ant krantinės. - Nors greitomis gerų jūrininkų kažin ar rasi. 

— Aišku, jums geriau, kad jie būtų prasti, - pritarė Krum- 
bacheris. 

Ben Erachas atsiduso. Nevertėjo rodyti savo pasitenkini- 
mo. Kol kas viskas vyko net geriau, negu galėjo tikėtis. Sargybi- 
niams palikus laivą, dėl jo lyg ir neteko abejoti, terūpėjo, ar Ei- 
niui su dviem vyrais ir vežimu pasiseks laiku pasiekti Daugav- 
gryvą, kur turėjo stabtelėti Atasono laivas. 

— Na, pamatysim, — Krumbacheris nekantriai pirštais bar- 
beno į lango rėmą. - Va, atrodo, jau kelia uosto vėliavą... 

Jei uostan suplūdusius rygiečius suskirstytum pagal tai, už 
ką buvo pasiryžę lažintis, tai vieną dalį reikėtų pavadinti Švarco 
gerbėjais, o kitą — laivų Žinovais. Pirmieji vylėsi, jog škiperio 
patirtis sugebės įveikti kliūtis, o antrieji suvokė, jog ji, kokia 

bebūtų, nepakeis laivo grimzlės ir jo pastovumo, buriuojant prieš 
vėją. Vien pažvelgus į lenktynių pradžios laukiančius laivus, kiek- 
vienam bent šiek tiek laivyboje nusimanančiam turėjo būti aki- 
vaizdu, jog Ezelio laivas pranašesnis. Jis buvo gerokai siaures- 
nis, su grakščiai išlenktais bortais, narsiai užriestu priekiu, o 
stiebas — aukštesnis, negu šalia plūduriuojančios gremėzdiškos 
upių vytinės. Neišmanėlį galėjo paguosti nebent du vytinės stie- 
bai, 1r didesnis jos burių plotas, tačiau žinovai suvokė, jog, tai 
neatsvers lėkštos vytinės grimzlės ir, ypač uoste, apsunkins ju- 
dėjimą. O tai buvo svarbu, nes laivai turėjo nuplaukti iki didžio- 
jo Dauguvos posūkio, ten apsukti mažytę, tik keliais krūmais 
paženklintą Kiaulių salą ir grįžti. 

Bešurmuliuojanti minia staiga pritilo, nes krantinės gale sto- 
vinčiu stiebu jau ėmė kilti vėliava, skelbdama lenktynių pradžią. 
Nuščiuvus miniai, visi išgirdo Ezelio laivo škiperio balsą. Jis kaž- 
ką šaukė savo jūreiviams, tačiau tie, atrodo, nekreipė dėmesio. 
Abu baltaplaukiai žvilgčiojo tik į milžiną prie vairo ir pagal jo 
nurodymus iš pradžių neskubėdami atsistūmė irklais nuo kran- 
tinės, o po to šoko prie burių. Tačiau jie aiškiai atsiliko nuo Švarco 
įgulos, pasiruošusios išnaudoti kiekvieną akimirką. Dar vėliava 
nepasiekė viršūnės, o šie jau atsistūmė ir pasuko vytinę į šiaurės 
vakarus, kad iš rytų dvelkiantis vėjas greičiau pagautų abi bures. 
Jos plazdėjo, prisipildydamos oro, ir vytinė pirmoji šoko prie- 
kin. Pasitenkinimo šurmulys perbėgo per minią, nuslopindamas 
tryzo šūkaliojimus: 

— Pirmyn, Švarcai! 

— Nušluostyk jiems nosis! 

— Parodyk tam fryzui, kaip rygiečiai plaukia! 

— Trys bokalai už Švarcą! 

Lenktynės Švarco įgulai prasidėjo gerai. Kas tiesa, vytinei 
pasivarius į priekį, prisipildė ir Ezelio laivo burės ir jis sklan- 
džiai pajudėjo į priekį, tačiau vairininkas kažkodėl smarkiai už- 
gulė vairą ir laivą pakreipė ne tiesiai į uosto vartus, bet geru 
lanku į dešinę, gi vytinė vis labiau tolo nustatyta kryptim. 

— Žiūrėk, kaip putojasi tas storulis, bet jie vis vien atsilieka. 
Prakišai kaip didelis! - džiaugėsi vienas iš Švarco gerbėjų, plo- 
damas per petį savo bičiuliui. 

— Neskubėk. Pamatysi, tuoj permes bures... 

— Permes? Juokauji. | 

— Nei trupučio. Jie nuleido kylį, permes bures ir kirs sker- 
sai prieš vėją. 

— Iš kur Žinai? 

— Pats mačiau. Stengėmės pagautį tokį. Beviltiška. 

Laukti neteko ilgai, nes iš tikrųjų, laivui nuplaukus gal tik 
du šimtus sieksnių, milžinas užgulė vairą taip, kad net suputojo 
už laivo vanduo, abu jo bendrai įsiręžę truktelėjo didžiąją burę, 
ir ši keliom akimirkom subliuško, o po to jos skersinis persisu- 
ko į kitą laivo pusę, burę vėl išgaubė vėjas ir truputį pasviręs 
laivas, atrodė, šaute šovė į priekį. Dabar beveik pietų pusėn. 
Vėjas nebestūmė burės tiesiai prieš save, bet slydo jos išgaubtu 
paviršiumi, varydamas laivą aštriu kampu. Jo greitis beveik pa- 
dvigubėjo ir nuotolis tarp laivų ėmė sparčiai mažėti. 

Minia nuščiuvo. | 

— Na, bet ir varo... — nustebęs sumurmėjo Švarco gerbė- 
jas. - Dar nepataikys išplaukti iš uosto... 

— Perdaug nesidžiauk. Pasuks, kai reikės, kitu kampu. 

Ezelio laivas iš tiesų jau buvo gerokai aplenkęs vytinę dar 
prieš antrą kartą permetant burę. Kai burė vėl keliom akimir- 
kom subliuško, ir išsigaubusi iš kitos pusės ėmė nešti laivą į piet- 
vakarius, net ištikimiausieji Švarco gerbėjai suprato, kad lenk- 
tynės baigtos. Nuotolis tarp laivų didėjo nesulaikomai. Buvo aki- 
vaizdu, kad Ezelio laivas išplauks iš uosto vos dar kartą perme- 
tęs bures, o atviresnėje Dauguvos platumoje pasistūmės tiek, 
kad Kiaulių salą pasieks, gerokai aplenkęs vytinę. Atrodė, tarsi 
gulbė lenktyniautų su perekšle antimi. 

— Na, ir pasisekė tau, kaip aklai vištai, - numykė Švarco 
gerbėjas. — Girtas, matyt, tas Švarcas... 

— Ne aklai, o akylai, - patenkintas atsikirto jo bičiulis. — 
Dievas davė akis ne tam, kad spoksotum, o kad suprastum, ką 
matai. 

— Je... Tauzyk sau sveikas. Ką gi, einam, pastatysiu, ką lai- 
mėjai. Lenktynės kaip ir baigtos... 

Jiedu buvo ne vieninteliai, kurie, nuotoliui tarp laivų didė- 
jant, jau apsisuko eiti, bet likę pamatė visiškai netikėtą lenkty- 

nių baigtį. Ezelio laivui išplaukus iš uosto, atrodė, jog vienintelis 
neaiškus klausimas buvo, kaip toli atsiliks vytinė. Permetęs dar 
dukart bures, Ezelio laivas jau artėjo prie Kiaulių salos, o vytinė 
tebuvo tik keletą šimtą sieksnių nusigavusi už uosto molo. Žiū- 
rovai jau buvo pripratę prie staigių ir grakščių Ezelio laivo po- 
sūkių ir laukė, kad vėl subliukštų burės, po to išsigaubtų jau 
kitoje borto pusėje ir laivas, truputėlį pasviręs ant bangų, pa- 
suktų pietų kryptimi, apiplaukdamas salą. Tačiau laukti teko 1!- 
giau negu visi tikėjosi. “Matyt, didelį lanką suks..." — spėliojo 
vieni. “O kas jiems, taip toli priekyje, kad gali ir visą mylią suk- 
tis", — murmėjo kiti. Ir štai, praplaukus gal du šimtus sieksnių 
už salelės, laivo burės vėl trumpam subliuško, tačiau, kai jos vėl 
išsitempė, laivas visų nustebimui pasuko ne į pietus, o dar labiau 
į Šiaurės vakarus. 

Lygiai ta kryptim, kuria Dauguva tekėjo į jūrą. 

— Matai, matai... Neišėjo jiems šį kartą, — apsidžiaugė Švar- 
co gerbėjai. - Turės bandyti dar sykį... Plaukia visai ne į tą pusę. 

— Negi?.. Kol kas gi žinojo puikiai, ką daro. Gal jie ten ir 
nori plaukti? — abejojo kiti ir su kiekviena akimirka darėsi aiš- 
kiau, jog, taip ir yra. Nei vėjas, nei tik šiek tiek raibuliuojančios 
bangos jiems laivo apsukti tikrai netrukdė. Tačiau Ezelio laivas, 
lygių lygiausiai ir stebėtinu greičiu plaukė jūros link. 

— Ir kas tam Brandetontui šovė į galvą? — visai sutrikęs 
murmėjo: Krumbacheris. Jis pažvelgė į ben Erachą, tikrinda- 
mas, ar šis ką nors suvokia. — Jis net nesulėtino greičio!.. 

— Aš sakiau, kad jis patirties neturi. 

— Na, bet... Bet, šitaip buriavo... Buvo aiškiai laimėjęs. Ir 
še tau, kad nori... Tiesa, jūs pažįstami... 

— Tik tiek kiek būtina, jei ką nors parduodi. O su jo būdu ir 
gerbiamasis teisėjas turėjo progą susipažinti... 

— Na taip. Nemalonus asmuo, bet... — Teisėjas atsiduso, o 
jo ranka nejučiomis nuslydo prie kapšo, kuris tą dieną buvo sto- 
resnis, nes saugojo pirklio ir fryzo lenktynių užstatus. - Ką man 
dabar daryti su užstatais? Juk negaliu atiduoti Brandefontui? 


Šėtono legatas 105 


— Jokiu būdu. Jis nesilaikė taisyklių, — pritarė ben Era- 
chas. 

— Tačiau jo laivas buriavo geriau. Manau, joks laivas uoste 
jo nepavytų. 

— Ko gero, taip, — sutiko Anapas. Vėtros išgaubta burė 
sparčiai tolo ir tiesiog tirpo akyse. - Nepavytų. Atvirai kalbant, 
gerbiamasis teisėjau, jo pranašumas toks akivaizdus, jog aš nesi- 
jaučiu turįs teisę reikalauti savo užstato. 

— Plaukė tikrai greitai, bet negi šitaip galima? 

"— Teisingai. Todėl negalima atiduoti ir Brandefontui. Tokiu 
atveju lažinys atitenka tam, kas jį apsiėmė saugoti. Bent taip 
priimta Kafos mieste. 

Krumbacherio veidas, kuris kol kas ženklino gilų susirūpi- 
nimą, pastebimai pragiedrėjo. 

— Tikrai? Tai lyg 11 man? 

— Be abejo, jums. Tokie mūsų papročiai. 

— Stebėtinai įžvalgūs papročiai... — burbtelėjo Krumbache- 
ris ir tarsi bijodamas, kad Brandetontas persigalvos ir apsisuks, 
pažvelgė į upę. Burė Dauguvos vingyje nepaliaujamai tolo ir jau 
vos matėsi. - Plaukė ir nuplaukė. Nieko nebepadarysi. Gal išsi- 
gando, kad Daugpilio komtūras atsiųs parodymus? Reikėtų uosto 
valdybai pasakyti, kad pasiųstų laivus jį pagauti. 

— Bet ar pagaus? 

— Teisingai sakote. Buriuoja stebėtinai greitai. Tuo keisčiau, 
kad lenktynės taip baigiasi. Gal galėčiau jus pakviesti vakarie- 
nei? Papasakotumėte apie Kafos papročius... 

— Tikrai miela širdimi priimčiau jūsų kvietimą, - nusilenkė 
ben Erachas ir žengė atbulas durų link. - Bet, atleiskite, labai 
skubu. Laukiau tik lenktynių baigties... 

Krumbacheris nusišypsojo ir atsainiai mostelėjo ranka. Ne- 
atrodė, kad būtų per daug tokia jų baigtimi nusivylęs. 

Einius turbūt dar nebuvo matęs gražesnio vaizdo už tą, kai 
iš už Dauguvos vingio išniro išskleistomis burėmis grakščioji 
“Vėtra". Jis nusišluostė prakaitą nuo kaktos ir su palengvėjimu 

atsisėdo and žalios pakrantės vejos. Vežimas su kruopščiai šiau- 
rės saloms atrinktomis prekėmis jau stovėjo prie pat vandens, ir 
laivo įgula jį lengvai pastebės. Po varginančios ir įtampos kupi- 
nos kelionės Livonijos šunkeliais pagaliau buvo galima bent tru- 
putį atsipūsti. Vos pasirodžiusi “ Vėtra" pasuko prie kranto ir 
pusiau nuleido didžiąją burę. Matyt, ištraukė kylį, kad galėtų 
kuo labiau priartėti. Laikantis upės vidurio, buvo galima plaukti 
greičiau, bet tada laivą pastebėtų ir nuo už kokios mylios pasro- 
viui kylančių Daugavgryvos vienuolyno sienų. Kaip Einius spėjo 
sužinoti, ir ten jau šeimininkavo legato žmonės. Geriau jau iš- 
vengti nesusipratimų, kuo skubiau pasikrauti ir vėl išplaukti. Tada 
jau niekas jų nesustabdys. 

Stebėdamas srovės nešamą “ Vėtrą" Einius kuo aukščiau at- 
siraitojo kelnės, nes prekes teks nešioti briste, ir nubėgo pasi- 
tikti ją. Atasonas pamojavo jam ir, pasirėmęs viena ranka į bor- 
tą, šoko upėn. Vanduo milžinui nesiekė kelių. Tuo toks laivas 
kaip “Vėtra" ir buvo nepamainomas. Ištraukus kylį, jo grimzlė, 
ypač dar nepakrauto, buvo tik pora pėdų. 

— O kur tas su geltona kepuraite? — paklausė Atasonas, o 
Urmas ir Tarno skubiai vyniojo burę ir ją laikinai tvirtino prie 
skersinio. Nieko daugiau laive nesimatė. 

— Bus netrukus. Sakė kuo skubiau pakrauti ir laukti jo jau 
laive. Vadinasi, pabėgot. 

— Oo, ir dar kaip pabėgom, kurat! — Atasonas atkragino 
galvą ir visa gerkle nusikvatojo. - Ratais būtume galėję apiplaukti. 
Apspjaudyt juos iš pietų ir iš šiaurės. Ar ne, vaikinai? 

Urmas ir Tarno sutartinai nusijuokė. Jie irgi peršoko per 
bortą ir taškydami vandenį brido į krantą. 

— O Brandefontas? — paklausė Einius. - Kur jį padėjot? 

— Išmetėm. Žviegė nelyg meitėlis. 

— Kur išmetėt? 

— Kaip kur? Į upę. — Atasonas susiraukė, tarsi būtų atsi- 
kandęs ko nors kartaus. - Reikėjo jam žarnas paleisti. Būtų ne- 
blogas kąsnis Dauguvos šamams... Bet kad tas tavo geltonkepu- 
ris liepė jo nenudaigoti. Tikiuosi, nereikės jo ilgai laukti? 

— Nemanau. Jo žirgas geras. Kol viską sukrausim - atsi- 
ras, — Einius metė žvilgsnį į “ Vėtrą" tikrindamas, kiek ten 

tilps prekių. - Ar nenuskendo? 

— Tas storapilvis rėksnys? Ne, tokie neskęsta. Plūdosi taip, 
kad net rusai taip nemoka. Gerklė už pilvą didesnė. Vos nuplau- 
kėm tolėliau nuo uosto, neapsikentėm ir drėbėm per bortą. 

Atasonas juokėsi iš pasitenkinimo, prisidėjo ir Einius, įsi- 
vaizdavęs, kaip tai turėjo atrodyti. 

— Kapanojosi taip stipriai, kad ir keiktis laiko neliko. 
Išplauks, vėlk ja pauk, todėl ir nėra ko delsti, — Atasonas grie- 
bė pirmą pasitaikiusį ryšulį ir užsivertė ant pečių. - Krauk, o kai 
atsistumsim nuo kranto, tai galėsim parodyti jiems špygą. 


8 
NAUJASIS EZELIO KOMTUŪRAS 


Livonijoje ėjo prie pabaigos. Jis pats stebėdavosi 
tokiu skaičių dydžiu. Juk, regis, tik vakar paliko tė- 
vo, pamaldaus Fryzijos vilnos pirklio namus, kuriuose jis, tre- 
čiasis sūnus, buvo nereikalingas. Tegalėjo džiaugtis, kad išvengė 
pilko dominikonų broliuko abito, kuriuo jį geidė apvilkti tėvai. 
Nes jau ko ko, bet pašaukimo dvasiniam gyvenimui Brandeton- 
tas neturėjo. Išgelbėjo tuo metu atokų Fryzijos pakrantės mies- 
telį pasiekę pamokslininkai, skelbę popiežiaus Honorijaus bulę, 
raginusią visus dorus krikščionis prisidėti prie kryžiaus žygio į 
Livoniją. Brandetontas, tada vos aštuoniolikos sulaukęs, suvo- 
kė, jog tai geriausia proga pasprukti, ir puolė įtikinėti tėvus, kad 
kur kas kilniau gelbėti pagonių sielas, negu dienų dienas melstis 
šaltoje vienuolyno celėje. Jam padėjo iš Briugės atkeliavęs pa- 
mokslininkas, kuris taip įtaigiai kalbėjo apie kryžiaus žygio svarbą 
ir jo teikiamus gausius atlaidus, jog tėvai nusileido. Maža to, 
Brandefontas dar įtikino tėvus, kad jeigu jie parems jį, tai Livo- 
nijoje jis taps ne tik vienuoliu, bet ir riteriu. Nes, kaip skelbė 
pamokslininkas, vienuoliškasis ordinas “Fratres Militiae Chris- 
ti" Livonijoje noriai priima į savo gretas maldai ir kovai prieš 
pagonis pasišventusius jaunuolius. Tad jaunasis Brandetontas iš- 
keliavo su tokiu storu kapšu, kad, nors ir nekilmingas, tikrai 
būtų patekęs į Ordiną. 

Tačiau dorybėms tenka siauri takeliai, o pagundoms — pla- 

čiausi vieškeliai! Pagundos patogiai įsitaisiusios ne tik Flandrijos 
smuklėse, kur Brandetontas jau buvo spėjęs paragauti nuodė- 
mės saldumo, bet ir Rygos užeigose. Vos išlipęs iš laivo Brande- 
fontas pateko jų sūkurin, ir nepraėjo nei kelios savaitės, kaip iš 
tėvo pinigų teliko tik keli vargani skatikai. Ordinui tokio pliko 
nereikėjo, nebent už.berną į arklides, ir nedaug tetrūko, kad jam 
būtų tekę su tuo sutikti, bet tada kaip tik rinko karius žygiui į 
estų žemes ir Brandefontas pasisamdė knechtu. Kelis metus tru- 
ko ta tarnyba. 

Jam pasisekė geriau negu daugeliui — išnešė sveiką kailį, o 
juk nemaža su juo atplaukusiųjų išbarstė savo kaulus įvairių Li- 
vonijos genčių žemėse. Tačiau tiems, kuriems pavyko išlikti gy- 
viems, pasitaikydavo proga šio to prisigrobti, pasisavinti kritu- 
siųjų ginklus, kuriuos buvo galima parduoti, ar net gauti savo 
dalį, kai po sunkios apgulties pasisekdavo paimti belaisvių, tin- 
kančių į vergiją. Bet už visa tai reikėjo mokėti krauju, tad, kelis 
kartus pratęsęs sutartį, Brandefontas sykį nusprendė, jog jam 
tai neapsimoka. Reikėjo manytis kitaip, ir jis, prisiminęs savo 
plaukiojimus Fryzijos pakrančių vandenyse, sugebėjo įtikinti iš 
vieno žygio pažįstamą Daugpilio komtūrą, kad jam patikėtų sa- 
vo vytinės škiperio vietą. 

Nebloga pasirodė vietelė. Nors šykštusis Ordinas algą mo- 
kėjo nedidelę, po kelių metų plaukiojimo Brandefontas susigau- 
dė, jog esama nemažai papildomų galimybių užsidirbti. Tai nu- 
sukdavo dalį įgulos algos, tai prasčiau maitindavo, o vėliau įsi- 
gudrino keliaudamas į Rygą prie komtūrijos krovinio pridėti ke- 
letą savo kailių ryšulių, o grįždamas — ne vieną ritinį gelumbės. 
Bet geriausiai sekėsi, kai, kaip tas saracėnas teisme ir sakė, su 
vagimis susidėjo. Taip sparčiai turtėjo, jog jau buvo sukrovęs 
pakankamai turto savo vytinei, bet tada pasimaišė tie prakeikti 
Kuoknesės komtūrui skirti sakalai. Kai sėbrai juos pavogė, pa- 
kvipo kartuvėmis, tad teko viską palikus bėgti. Būtent tada tas 
sukčius pirklys jam už neregėtai aukštą kainą ir pardavė arklius. 

Prakeiktas sukčius! Tik jis buvo kaltas, kad sakalų vagis ta- 
da sugavo ir išaiškino jų ryšį su Brandefonto laivu. 

Tas dešimt, ne, šimtą, ne, tūkstantį kartų prakeiktas suk- 
čius! 

Brandetontas kaleno dantimis iš šalčio, vanduo čiurkšlėmis 
varvėjo nuo išsidraikusių plaukų, permirkę drabužiai lipo prie 
kūno, kojos iki kelių buvo apsivėlusios gličiu dumblu. Jis šno- 
puodamas prasibrovė pro tankią švendrių sieną pakeitusį kark- 
lų brūzgyną ir, sustingusiais pirštais kabindamasis į nuožulnų 
krantą, visom keturiom užsirepečkojo į skardžio viršų. Atsitie- 
sęs niūriai pažvelgė Dauguvos pasroviui. 

Ne... Laivo nebesimatė. Prakeiktai greitai vis dėlto plaukė. 

Šunsnukiai! Galvažudžiai! Pakarti būtų per per švelni baus- 
mė! O tą sukto veido totorių, polovcą ar kas jis bebūtų, tai rei- 
kia sudraskyti į keturis gabalus ir šunims išmesti. Tik jo čia dar- 
bas! Ir tai būtų per maža už tai, ką turėjo iškentėti! Tik per 
plauką nenuskendo, tik! Kai kojos užgriebė dugną, jėgų jau visai 
nebuvo likę, bet dar laukė platus švendrynas, kurio akivaruose 
galėjai prasmegti taip, kad ir ženklo neliktų... 

Tiek kančių ir baimės, o laivo tai nėr... 

Brandetonto kūnu perbėgo mėšlungiškas virpulys. Suėmė 
silpnumas ir beveik nesuvaldomas noras sukniubti ant skardžio, 
prisiglausti prie žolės kupsto, apsikabinti sustirusį kūną ranko- 
mis ir pasiduoti likimo valiai. Bet tada tam sukčiui atitektų pa- 
vogtas laivas, ir visa ši niekšybė liktų be atpildo... Ne! "To leisti 
negalima. Neklusniomis kojomis jis užkopė ant gretimos kalvos 
viršūnės, pakildamas virš pakrantėje augančių medžių. Rytuose 
matėsi Rygos bažnyčių bokštai ir gynybinių sienų linija. Toli vis 
dėlto, bet ne taip, kad nepasiektum. Laimei, kur kas arčiau dunk- 
sojo ar žvejų, ar žemdirbių bakūžės. Pro čiukurą į dangų kilo 
dūmai. Vien mintis apie ugniakurą frizui suteikė jėgų. 

Taip! Tie šunsnukiai nesulauks, kad jis pasiduotų. Atsigaus 
pas valstiečius, apdžius ir tada ieškos pagalbos, būdo kaip at- 
gauti laivą ir atkeršyti. Privalo gi būt teisybė pasaulyje! 

Dabar jau nereikėjo prisiversti. Nors ir sustingusiom ko- 
jom, slidinėdamas nuo rytinio lietaus dar drėgna skardžio žole, 
Brandefontas atkakliai yrėsi taip masinančiai kylančių dūmų link. 

Pas ką pirmiausiai kreiptis? Pas Krumbacherį? Gal. Nors 

Brandefontas žmones pakankamai pažino, kad suprastų, jog pas 
tą be riebaus kyšio nedaug ką peši. Pas kapitoną Van der Veldą? 
Tas, ko gero, tik pasijuoks, kad jį taip apstatė. O gal net pats 
įveltas į šią nuožmią suktybę? Bjauru apie tai pagalvoti, bet juk 
ne kas kitas, o tas jo raudonplaukis draugelis Zepas prikalbino 
nusamdyti tuos galvažudžius. Tikino, kad nesvarbu, jog ne ry- 
giečiai, geresnių jūreivių jis nerasiąs. O tada Van der Veldas pa- 
siūlė išgerti už sėkmę. Ir kvatojosi pilna burna, galvijas. Matyt, 
jau žinojo, kuo tas baigsis... 

"Ne. Pas Van der Veldą jis negalėjo grįžti. Kas tada lieka? 

Kojos vėl apsunko ir tada Brandetontą apšvietė išganinga 
mintis. Viešpats atsiuntė jam sunkų išbandymą, bet gi Rygoje 
buvo ir jo tiesioginis atstovas. Ir ne bet koks, o fryzas! 

Taip! Nėra ko abejoti. Kai tik išsidžiovins drabužius ir bent 
truputį atsigaus, eis ne pas ką kitą, o pas patį jo šviesybę popie- 
Žiaus legatą Baldviną iš Alnos. Ne iš bet kur, o iš Alnos mieste- 
lio. To paties, kur jis lankydavosi turgaus dienomis su tėvu. Trūks 
plyš, o pas Baldviną iš Alnos jis privalės patekti... 


0 


Pastatas priminė sukiršintą skruzdėlyną. Koridoriuose bū- 
riavosi karininkai ir dvasiškiai, išdidžiai vaikštinėjo ir Brande- 
fontą, ir rygiečius išerzinę ginkluoti legato skurdžiai. Visi atro- 
dė užsiėmę svarbiais reikalais, Žinantys savo vietą ir tikintys sa- 
vo sėkme. Tokį tikėjimą Brandefontas jau seniai buvo pametęs. 
Dabar, žiūrint į Baldvino Žmones, jam vis labiau atrodė, kad 
pataikė ten, kur ir reikėjo. Juo ilgiau sėdėjo kamputyje, belauk- 
damas progos susitikti su legatu, juo labiau jam atrodė, jog, jie 
taps tikraisiais Livonijos šeimininkais, paklūstančiais tik pačiam 
popiežiui. 

Tiesa, pradžia nebuvo daug žadanti. Po to, kai, pamelavęs, 
jog turi legato sekretoriams svarbią Žinią, prasibrovė pro užtvė- 
rusius duris sargybinius, ilgam užkliuvo laukiamajame. Išblyš- 
kusio veido raštininkas įžūliai pareiškė, jog, legato nėra, o jei ir 
bus, tai, geriausiu atveju, vėlai vakare. Saulė dar tik buvo pradė- 
jusi slysti nuo aukščiausio savo taško danguje, tačiau škiperis 

nesiruošė pasiduoti. Nors sekretorius į jį ir nepatikliai šnairavo, 
taip ir nepakilo nuo suolo koridoriaus kampe (tačiau taip, kad 
matytų legato duris), smalsiai stebėdamas, kas dedasi aplinkui. 

O čia virė sudėtingas gyvenimas, ir Brandefontas pasigailė- 
jo praleisdavęs pro ausis Ordino brolių ar pirklių pasvarstymus, 
kas paims viršų — imperatorius ar popiežius. Jam tai buvo per- 
nelyg sudėtingas dalykas. Juoba abu - ir imperatorius, ir popie- 
žius — buvo taip toli nuo Livonijos. Be to, jis buvo fryzas ir ne- 
jautė jokio noro palaikyti Vokietijos imperatorių — ir dar tokį, 
kuris gyvena kažkur Sicilijoje. Iš popiežiaus taip pat asmeniškai 
nieko gero nelaukė. Tiesa, šio bulės ir atlaidų pažadai kasmet 
atplukdydavo į Livoniją vis naujas karių bangas, tačiau jam, Li- 
vonijos senbuviui, per knechtavimo metus prisikariavusiam iki 
soties, visa tai jau buvo nusibodę. Tačiau dabar, paspoksojęs į 
legato būstinės dalykišką šurmulį, jis nusprendė, jog, tikroji jėga 
Livonijoje pereina popiežiaus atstovo pusėn. Jis atėjo čia skųs- 
tis, o sėdėdamas nutarė prašytis į legato tarnybą. 

Ką jis galėjo pasiūlyti legatui? Nagi patirtį, savaime supran- 
tama. Jau iš pirmo žvilgsnio matėsi, kad legato būstinės korido- 
riuose vietinių nedaug. O jis, Brandetontas, ir kraštą, ir gyven- 
tojus pažįsta kaip nuluptus. Kad ir tuos prakeiktus ezeliečius! 
Pats jis, jei ne to rudžio Zepo įkalbinėjimai, jokiu geru nebūtų jų 
samdęs. "Tai kas, kad vienas iš jų net pasikabinęs ant kaklo kry- 
Želį. Aišku kaip dieną, kad jie toliau aukoja savo pagoniškiems 
dievams ir tik laukia progos vėl sukelti tokią sumaištį, kaip 
1223-—aisiais, kai jiems buvo pavykę kone visas estų žemes už- 
lieti krikščionių krauju. Tik vienas Revalis atsilaikė. Daug tada 
krikščionių padėjo galvas, kol į Livoniją grįžo Dievo tvarka, ir 
dar nemažai iškeliavo į rojų, kol vėliau pagaliau pavyko nuka- 
riauti tą šėtono salą. Brandetontas vos išvengė to žygio, nes ka- 
rių labai trūko ir griebė visus, dar, žiūrėk, būtų ten ir galvą pa- 
guldęs, kaip ne vienas pažįstamas. 

Pagaliau ėmė leistis lengvos vakaro sutemos. Tarnai korido- 
riuose jau uždeginėjo žvakes, kai Brandefontas pastebėjo rite- 
rių ir dvasiškių apsuptą storą vienuolį, kuris įžygiavo į laukia- 
mąjį. Nereikėjo didelių pastangų atspėti, jog tai legatas. 

— Jūsų šviesybe! —- škiperis pašoko ir linkstančiomis nuo 

ilgo sėdėjimo kojomis puolė pasitikti. Baldviną lydėję riteriai, 
pamatę stambų vyrą su plėvesuojančiais, nežinia ką slepiančiais 
apsiausto skvernais, kaip mat apnuogino kalavijus. Brandeton- 
tas akimirksniu sustingo, iškėlęs delnus ir taip rodydamas savo 
taikius ketinimus. 

— Atleiskite, jūsų šviesybe, — pakartojo jis, sunkiai kvė- 
puodamas ir žemai nusilenkdamas. — Maldauju išklausyti. Tik 
jūs galite užtarti dėl man padarytos neteisybės. 

Legatas smalsiai nužvelgė Brandetfontą. Ne taip jau dažnai 
jo pagalbos šaukdavosi Livonijos žmonės. Jis mostelėjo sargy- 
bai, kad paslėptų ginklus. Supratę, kad nepažįstamasis negin- 
kluotas, jie pakluso ir įleido jį pro duris. Brandetontas, uoliai 
lankstydamasis, atsidūrė legato menėje, tačiau čia jam vėl teko 
parodyti kantrybės dorybę. Vos prasibrovė prie legato, kai vie- 
nas pečiuitas sargybinis stumtelėjo jį prie sienos ir nedvipras- 
miškai parodė, kad reikia laukti ir tylėti. Nieko kito nebeliko, 
tik iš tolo Žiūrėti, kaip pamažu retėja legatą apsupusi minia. Ri- 
teriai ir kunigai, gavę jo nurodymus rytdienai, atsisveikindavo ir 
palikdavo menę. Pagaliau be legato ir už nedidelio stalelio kita- 
me kambario gale kiurksinčio raštininko teliko du sargybiniai ir 
tarnas, kuris laukė prie durų su dideliu, baltu rankšluosčiu už- 
dengtu padėklų. Brandefontas vėl su viltimi prisiartino, tačiau 
legatas, akimis praslysdamas pro škiperį, nekantriai pamojo tar- 
nui. Tas skubiai padėjo padėklą ant stalo ir nutraukė rankšluostį. 
Pakvipo kepsniu. Ant padėklo puikavosi didelė, iki radumo ap- 
skrudinta antis ir asotis vyno. 

Legatas, tarsi visai pamiršęs Brandefontą, sėdo prie stalo ir 
prisitraukęs padėklą mikliai atplėšė parudusią šlaunelę. Suleido 
dantis į mėsą ir iš malonumo net užsimerkė. Vėl atvėręs akis, 
pagaliau pastebėjo visai netoli stovintį Brandetontą. 

— "Tu kalbėk, mano sūnau, — paragino legatas, kramtyda- 
mas pilna burna. - Kalbėk, ir nekreipk į mane dėmesio. Aš įdė- 
miai klausau. Per visus rūpesčius nėra kada pavalgyti. Kalbėk. 
Aš girdžiu. 

Brandetontui nuo antienos kvapo seilės telkėsi burnoje, tad 
skubiai jas nurijęs, pradėjo ilg4 pasakojimą, kaip sėkmingai pir- 
ko laivą ir kaip tas nuožmiai buvo pagrobtas. Minėjo galvažu- 


114 SKOMANTAS 


džius iš Ezelio, tačiau nutylėjo Van der Veldą. Pasakė, kad tuos 
galvažudžius įpiršo sukčius saracėnas pirklys, nes jis pats iš sa- 
vo karčios patirties žinąs, kad Ezelio naujakrikštais pasitikėti 
negalima. Legatas darbavosi taip nuoširdžiai, kad stambi antis 
netrukus liko be šlaunelių ir sparnelių. Retsykiais jis atbula ran- 
ka nusišluostydavo per smakrą varvančius taukus, mesdavo pa- 
drąsinantį žvilgsnį į Brandefontą ir atsiplėšdavo dar bryzą mė- 
sos. Vienu metu jis vos nepaspringo, pašokęs sekretorius ir Bran- 
defontas jau norėjo pulti pagalbon, tačiau legatas pats sau trink- 
telėjo per sprandą, atsikosėjo ir vėl mostelėjo apgraužtu kaulu. 

— Kalbėk, aš girdžiu. Tai tu pažįsti tą Ezelio salą? 

Brandefontas nedvejodamas linktelėjo, nors ir nebuvo ten 
niekad buvęs. Dėstė toliau, kad jis visą Livoniją žino kaip savo 
penkis pirštus, nes yra keliavęs ar kariavęs kiekviename jos kam- 
pe. Ar susidomėjimas jo pasakojimu augo, ar Baldvinas jau bu- 
vo numalšinęs alkį, bet legatas pradėjo kramtyti lėčiau ir ati- 
džiau stebėjo škiperį. 

— Tu iš Fryzijos, mano sūnau? - staiga nutraukė jis Brande- 
tontą. - Bet jau ilgai Livonijoje? 

— Greitai bus dvidešimt dveji ar treji metai. Bet aš tikras 
tryzas. Tėvai iš Lustigo miestelio. Tai tik penkios mylios nuo 
Alnos... 

— Žinau, kur nežinosiu, — sumurmėjo Baldvinas. Jis pa- 
žvelgė į švariai apgraužtą kaulą ir, padėjęs jį į lėkštę, aplaižė 
pirštus. Po to pamojo sargybiniams, kad pasišalintų. Kai tie su- 
sižvalgė, parodė dar valdingiau: — Eikit, jei sakau. Girdėjote, jis 
ne tik iš Fryzijos, bet ir iš Lustigo... Nieko man be Dievo valios 
nenutiks. 

Riteriai nepatikliai nužvelgė Brandetontą ir neskubėdami 
pasišalino iš menės. Durys užsidarė, bet dar ilgai girdėjosi, kaip 
aidėjo jų Žingsniai ištuštėjusiu koridorium. Legatas pamojo Bran- 
detfontui, kad šis prisiartintų. 

— Mano raštininkas irgi iš Alnos, — tarė jis, mirktelėjęs tar- 
si suokalbininkas. — Tie kiti taip pat geri vyrai. Bet dar geriau 
tarp savų. Koks tavo tėvo vardas, sakei? 

Išgirdęs vardą, Baldvinas suraukė kaktą ir, atrodo, įtemptai 
galvojo. Brandefonto nusivylimui, kakta taip ir liko suraukta. 

— Jis prekiavo vilna, - skubiai pridūrė Brandetontas. 

— Tiek to. Ne taip svarbu... — Legatas prisipylė antrą stiklą 
vyno ir siurbtelėjo. - Pasakyk, kokia bažnyčia stovi Lustige į 
kairę nuo rotušės? 

— Švento Florijono, - nedvejodamas atšovė Brandefontas. 
— Ir statula yra dešinėje pusėje. Šventas Florijonas gesina ug- 
nį... 

Baldvinas atsilošė ir pažvelgė į liesąjį vienuolį prie staliuko, 
pasiruošusį rašyti, jei prireiks. 

— Nujaučiau, kad savas... — tarė jis patenkintas, ir liesasis 
vienuolis pritardamas palingavo galvą. - Fryzas fryzą visada sve- 
čioje šalyje pažins. Jau atsiminiau, mano senelis minėjo kažkokį 
Gustavą Brandetontą iš Goburgo apylinkių. 

— Štai matot! - nušvito škiperis. - Tai tikriausiai mano se- 
nėlis, nors jis turėjo pusbrolį, irgi Gustavą. O jūsų šviesybė iš?.. 

— Ne dabar, — numojo legatas. Nebūtina minėti, jog jo se- 
nelis buvo nuo lažo pabėgęs baudžiauninkas ir gyvenimą mieste 
pradėjo nešiodamas vandenį. - Kada nors, ramesniais laikais, 
pasikalbėsime ir apie namus. Dabar nėra kada. Pernelyg daug 
visokių rūpesčių. Ir tau jų netrūksta, mano sūnau. 

— "Taip, jūsų šviesybe. Buvau nuožmiai nuskriaustas, todėl 
ir išdrįsau kreiptis į jūsų šviesybę. Jūs mano vienintelė viltis... 

Baldvinas pakėlė stambų pirštą, nutraukdamas škiperio ai- 
manas. 

— Jau sakei. O tu tikrai gerai pažįsti Ezelį? 

Jei jau pradedi meluoti, vienu melu retai atsiperki, taigi rei- 
kėjo tęsti, i1r Brandetontas nedvejojo. Suvokė, jog legatui Ezelis 
kažkodėl rūpi, todėl tvirtai pareiškė, kad kaip savo kišenę. Esą 
dalyvavo ir salą nukariaujant ir yra peržingsniavęs ją skersai ir 
išilgai. 

Baldvinas įdėmiai klausėsi ir pritardamas lingavo galvą. 

— Mat kaip išeina. Dar šiandien prašiau Viešpaties pagal- 
bos ir, atrodo, išgirdo. - Legatas, pamatęs, kad jo stiklas tuš- 
čias, įpylė iš ąsočio, tačiau pats negėrė, o pastūmėjo Brandeton- 
tui. - Paragauk, mano sūnau. Atrodo, rasim bendrą kalbą. 

Brandefontas net Žiobtelėjo iš nustebimo. Legatas padrąsi- 
nančiai nusišypsojo, tad škiperis priėjo prie stalo, griebė stiklą 

ir užsivertė. Tokio gero vyno jam neteko gerti. 

— Pasakysiu tau tiesiai, nes esi iš mūsų krašto, - tęsė Bald- 
vinas, kai škiperis pastatė atgal stiklą ir aplaižė lūpas. - Kaip 
matei, Dievui ir mūsų Šventajam tėvui padedant, atplaukiau čia 
su nemažu būriu vyrų... Tiesa, ne visi jie tokie, kokių norėtųsi, 
bet narsos jiems netrūksta. Tačiau jiems trūksta vieno svarbaus 
dalyko — šio krašto pažinimo. O to reikia. Jau įsitikinau. Todėl 
man per pirmąją kelionę ir nepasisekė. Atsakyk atvirai, sūnau, 
lyg nuodėmklausiui - ar tu Ordino žmogus? 

— Ne! - tvirtai papurtė galvą Brandetfontas. Net jei ir nebū- 
tų žinojęs apie įtampą Ordino ir legato santykiuose, Baldvino 
balsas vis vien rodė, kokio atsakymo jis pageidautų. - Buvo, tar- 
navau jam. Bet, jeigu atvirai, niekad negalėjau pakęsti brolių pui- 
kybės. 

Baldvinas pritariančiai palingavo galvą ir, vėl pripildęs stik- 
lą, siurbtelėjo pats. 

— Puikybė yra viena didžiųjų nuodėmių, sūnau. Bet ji prie 
mūsų, fryzų, nelimpa. Mes paprasti žmonės ir žinom, ko sie- 
kiam. Tai sakai, tu dabar sieki atgauti laivą? 

— "Taip, jūsų šviesybe. Tai mano vienintelis turtas. 

— O laivas dabar Ezelio saloje? 

— Numanau, kad taip. | 

— Šit kaip. Laivo tau į rankas įteikti negaliu. Bet jei sutiksi 
man tarnauti, galiu suteikti galimybę. Taip jau išeina, kad Ezelio 
saloje man reikia patikimo Žmogaus... 

— O, jūsų šviesybe... Prisiekiu, neapsivilsite! — nudžiugęs 
patikino Brandefontas. - Tarnaučiau ištikimai iki karsto lentos... 
Prisiekiu Jėzum Kristum ir visais šventaisiais! 

— Tikiu, mano sūnau, tikiu, — numojo Baldvinas. - Svarbu, 
kad esi fryzas ir savas, o priesaikas palikim tiems, kurie garsiai 
kalba, pasikėlę į puikybę. Nesidžiauk perdaug, nes tarnyba bus 
sunki. Skiriu tave Ezelio komtūru. 

— Komtūru?! — netikėdamas ausimis, pralemeno Brande- 
tontas. Apie tokią aukštą vietą jis sapnuote nesapnavo. 

— Tada galėsi ir laivo paieškoti... — ramiai tęsė Baldvinas. - 
Turėsi galios visam Ezeliui. Nors ją dar reikės pačiam užsiau- 
ginti. Ordinas, kas tiesa, pakluso Šventojo tėvo valiai ir apleido 

salą, bet išsivedė ir beveik visus ginkluotus vyrus. Liko tik ta 
saujelė, kuri tiesiogiai pavaldi vyskupui Gothardui. 

— Aš viską padarysiu Viešpaties šlovei, kas tik mano jėgoms, 
— nusilenkė Brandefontas. - Bet, jūs sakot, vyrų... 

— Iš savųjų galiu skirti tik šešis. - Baldvinas pažvelgė į savo 
stambius pirštus, tarsi juos skaičiuotų. - Perėmiau nemažai pi- 
lių, ir visur trūksta patikimų vyrų. Be to, greit žygiuosiu į Reva- 
lį, ir tam būtina sukaupti visas jėgas. Todėl ypač svarbu, kad 
Ezelyje būtų ramu. Kelis knechtus gali pasamdyti pats. Man vys- 
kupas Gothardas rašo, kad išsikrausčius Ordinui, vietiniai liko 
mums dėkingi ir patenkinti. Bent neatrodo, kad ruoštųs1 maiš- 
tauti. Taigi, stenkis ten su Dievo ir vyskupo pagalba išlaikyti rimtį. 
Kadangi pažįsti salą, tau turėtų būt lengviau, negu kitam... 

— "Taip, jūsų šviesybe, — sumurmėjo naujai iškeptasis kom- 
tūras. Nors garbė bei komtūro vardas ir svaigino, dabar jis jau- 
tėsi, kaip tą akimirką, kai jį metė per bortą tie galvažudžiai. Ži- 
nojo, kad teks būtinai plaukti, bet iš pradžių net nenutuokė kur. 
— O laivą, tikiuosiu, skirsite? 

— Laikinai. Kad nuvežtų į Kurosaarę. Nes su laivais irgi 
striuka. Ką gi, tikiuosi, kad atgausi savąjį. — Legatas atsistojo ir 
žvaliai nužingsniavo prie raštininko. 

— Rašyk dar vieną raštą, — paliepė. - Dėl laivo. 

Nakties tamsa jau juodai dengė menės langelius, kai rašti- 
ninkas atidavė Brandefontui paskutinį raštą. Šis, saugiai paslė- 
pęs užantyje susuktus į ritinėlį pergamento lapus, nusilenkė le- 
gatui ir, šiam leidus, strimgalviais puolė pro duris. Už jų tebes- 
tovėjo abu riteriai. Naujasis komtūras išdidžiai Žvilgtelėjo į juos 
ir užvertęs galvą nužingsniavo koridoriumi. Tačiau gatvėje susi- 
griebė, kad jau vidurnaktis netoli, ir kaip mat pamiršęs naujų 
pareigų didybę lyg berniūkštis paknopstom pasileido užeigon, 
kur buvo apsistojęs. 

9 
BALDVINO PATIKĖTINIS 


yskupas Gothardas sutrikdavo nedažnai. Tryliktojo 
po Kristaus gimimo amžiaus Livonijoje vyskupas 
"turėjo pirmoje vietoje būti valdovas, antroje — kar- 
vedys, ir tik po to galėjo pagalvoti apie sielovadą. Atranka buvo 
griežta, tad neryžtingi dvasininkai neturėjo jokių galimybių iš- 
kilti. Gothardas vyskupu tapo vos perkopęs savo trisdešimtąjį 
gimtadienį, kas pakankamai iškalbingai bylojo apie jo valią. Ta- 
čiau kai aplinkybės, kaip dabar, tampa perdėm prieštaringos, 
pasimeta ir ryžtingiausi. 

Pirmiausia, nelengva buvo suprasti, ką Apvaizda, arba, jei 
nusileisime pakopa žemiau, Jo šventenybė popiežius Grigalius 
turėjo omenyje, vėl atsiųsdamas Baldviną iš Alnos į Livoniją, 
šiuokart su tokiais įgaliojimais ir net kariuomene. Gothardas, 
kaip ir Baldvinas, buvo cistersų regulos vienuolis, todėl sužino- 
jęs apie šio iškilimą, ne tik apsidžiaugė. Jam pasirodė, jog jo 
maldos pagaliau tapo išklausytos, ir Apvaizda atsiuntė gynėją 
prieš vis labiau įžūlėjantį Ordiną. Tokio tikrai reikėjo, tačiau jau 
pirmasis susitikimas su Baldvinu sukėlė vyskupui abejonių. Le- 
gatas pasirodė esąs stačiokas, nelinkęs priimti labiau patyrusių 
patarimų, ypač jam trūko kuklumo dorybės. Žinia, žmogus silp- 
nas, ir daugumai Visagalis dorybių atseikėjo šykščiai. Gothar- 
das tai gerai suprato, nes puikybės nuodėmė jį patį kamavo ne- 
mažiau už gašlumo. Tačiau jis bent stengėsi ją tramdyti ir nero- 
dyti viešumoje, o legatas tarytum to nesuvokė. Jis mėgavosi ta 

savo puikybe, be to, rinkosi žmones, kurie, su kaupu turėję pui- 
kybės, stokojo kitų privalumų. Kaip ir šis storas, papurtusio vei- 
do vyriškis, kuris taip nemandagiai, net nepabučiavęs jo vysku- 
piško žiedo, paklojo ant stalo naujutėlaitį pergamentą. 

— Atleiskite, blogai išgirdau. Jūs — Branfonas? —- Vyskupas 
bandė prisiminti, ar šį vyrą bus kažkada sutikęs. 

— Brandefontas! Sena giminė iš Fryzlando, - šiurkščiai at- 
šovė tas. — Jo šviesybė legatas irgi iš ten. Jis asmeniškai pasira- 
šė paskyrimą. 

— Taip. Supratau. — Gothardas greitomis permetė perga- 
mentą, bet to pakako įsitikinti, kad parašas išties Baldvino ir 
kad šitas storulis išties paskirtas Ezelio komtūru. Nenuspėjami 
Viešpaties keliai! Jis atsiduso ir prisivertė nusišypsoti. — Sveiki- 
nu ir norėčiau patikinti, jog stengsiuos padėti, kiek tai bus mano 
galioje. 

— Be abejo! Jo šviesybė sakė, kad iš jūsų susilauksiu pagal- 
bos, - jausdamas savo svarbą tęsė Brandeftontas. - Beje, gal jus 
pasieks gandas apie mano ir jo šviesybės šeimas siejančią gimi- 
nystę. Tai tiesa, tačiau nenoriu, kad tai būtų skleidžiama. Aš 
šias pareigas gavau tik todėl, kad turiu patyrimo Livonijoje. 

“Jei teisybė, tai jus sieja tai, kad abu iš baudžiauninkų," — 
pagalvojo Gothardas, nors, suprantama, to garsiai nepasakė. 
Brandetontas savo ruožtu nutarė, jog šypsnys, šmėkštelėjęs vys- 
kupo lūpose, reiškia nuolankumą komtūrui. Dėl naujo melo jis 
perdaug nesijaudino. Anoks ir melas: jei nusileisi pakankamai 
toli į praeitį, tai visi fryzai — giminės. Juolab atsidūrę taip toli 
nuo gimtinės. 

— Jūs turite patyrimo Livonijoje? — susidomėjo vyskupas. 
— Vadinasi, seniai iš Fryzijos? 

— "Taip. O patyrimo turiu tiek ir tiek. Talkinau Daugpilio 
komtūrui, turiu ilgametę patirtį laivyboje. 

— Gal kariavote Ezelyje'? 

— Plukdžiau tuo metu knechtus iš Daugpilio. Kaip sykis Val- 
jalos puolimui. 

Brandefontas tai ištarė taip išdidžiai, tarsi tikėtųsi už tai vys- 
kupo padėkos, bet tas prikando lūpą, kad ko neleptelėtų. Nieko 
nepadarysi, reikės stengtis nesipykti, nes jo paties padėtis tik 

prieš kelis metus užkariautame krašte buvo dar netvirta. Trūko 
visko, o ypač patikimų žmonių. Nebuvo nei padorios bažnyčios, 
nei patikimos tvirtovės, todėl jis ir statydino bažnyčią su sto- 
riausiomis sienomis ir stambiu bokštu, kuri bėdai prispyrus bū- 
tų prieglauda nuo užpuolikų. 

— Jūs čia statot pilį? - tarsi pagavęs vyskupo mintį, paklau- 
sė Brandefontas. - Pamatai: pakloti kaip tvirtovės bokštui. O aš 
maniau, kad pilis bus Poidoje. 

— Ne. Tai būsimos Švento Martyno bažnyčios bokštas. O 
pilį Ordinas išties pradėjo statyti Poidoje. Tai pusė dienos kelio 
nuo čia. Jūs dar ten nebuvote? 

Vyskupas klausė tik kad paklausti, nes jam buvo pranešta, 
jog prieš dieną į Kurosaarės uostą atplaukė laivas su legato vė- 
liava ir, išlaipinęs šešiolika vyrų su Žirgais, tuojau pakėlė bures 
ir pasuko Rygos kryptimi. Buvo paminėtas ir stambus raudon- 
veidis vyriškis, kuris, atrodo, vadovavo būreliui, bet kadangi vy- 
rai nei ginkluote nei apsirengimu perdaug neišsiskyrė, Gothar- 
dui ir į galvą neatėjo, kad tai naujai paskirtas komtūras. Iki Po- 
idės dar buvo pusdienis kelio ir visai suprantama, kad tokią ma- 
Žžą palydą turėdamas Brandetontas pirmiausia užsuko į Valjalą 
ieškodamas paramos. Vis dėlto stebėtina, kad Baldvinas nesky- 
rė jam daugiau vyrų - matyt, jo paties reikalai ne tokie geri, kaip 
gyrėsi per paskutinį susitikimą. 

— Ne... Poidė, kaip man sakė, čia kažkur netoliese. Bet pir- 
ma pareiga buvo jus aplankyti. Jo šviesybė man sakė, kad jūs 
smulkiau išaiškinsit padėtį. 

— Taip... — Vyskupas vėl prikando lūpą ir atsiduso. Kaž- 
kaip nesinorėjo nei aiškinti, nei iš viso bendrauti su atvykėliu. 
Gothardas jau suvokė, jog iš naujojo komtūro galima tikėtis tik 
nemalonumų. Neatrodė, kad turėtų lankstumo ir supratingumo, 
O būtent to šiuo metu Ezelyje labiausiai reikėjo. 

Po užkariavimo saloje nusistovėjo keista, kitur Livonijoje 
nežinoma padėtis. Žemė tarsi užkariauta, o tarsi ir ne. Mat di- 
džioji kryžeivių būriais sustiprinta Ordino ir vyskupo Alberto 
kariuomenė, vargais negalais įveikusi ezeliečius, netrukus išplau- 
kė kas į Rygą, o kas į Liubeką ar į Bremeną. Tiesa, prieš tai ji 
surinko, kiek sugebėjo, ezeliečių ginklus, išgriovė sutvirtinimus, 

išsivedė žirgus ir padalino salą į tris dalis — daugmaž po trečdalį 
Ordinui, Livonijos vyskupystei ir Rygos miestui. Bet kol kas vi- 
sa tai buvo tik sutartis, kurią pasirašyti buvo priversti ir ezelie- 
čių seniūnai. Bent jau likę gyvi. O dabar iš Ordino atėmė jo dalį, 
tad, žinoma, iš ten paramos nelauk. Ir vietoj jo vyrų legatas siunčia 
keliolika knechtų su šitu storuliu priekyje! Nors imk ir apsirau- 
dok nelyg pranašas Jeremijas! | 

Slėpdamas kartėlį, vyskupas trumpai išdėstė padėties keb- 
lumą. Kas tiesa, turėjo šiek tiek vyrų. Čia, Valjaloje, kuopą ir 
nedidelį būrį Kurosaarėje, kur buvo prišvartuoti trys vyskupys- 
tės laivai. Bet tai ir viskas, jei nepriskaičiuosime nenoriai teikia- 
mos ezeliečių pagalbos. 

— Maniau, kad jų vyrų kaip ir neliko... — burbtelėjo atsai- 
niai besiklausantis komtūras. Iš jo veido matėsi, kad nedaug ką 
suprato. - Be to, jie gi pasikrikštijo, pasirašė sutartį, todėl pri- 
valo padėti. 

Vyskupas vos suvaldė kartų šypsnį. "Išprievartauta ta su- 
tartis... — galėjo tam kvailiui paaiškinti. - Įkaitai paimti ir pa- 
grasinta, kad pakars... Ko tokia sutartis verta?" 

— Jei sakote, kad turite patirtį Livonijoje, tai žinote, jog pasi- 
tikėt buvusiais pagonimis negalima, - tarė pavargusiu balsu. - Nors 
kol kas, garbė. Viešpačiui, perdaug sunkumų neturėjome. 

— Žinau aš tuos prakeiktus veidmainius! - skubiai patikino 
Brandetfontas. - Bet jei tarpusavyje sutarsim, tai ir su jais susi- 
tvarkysim. 

— Pasitarti būtina, — miglotai atsakė Gothardas ir pirštu 
bakstelėjo į pergamentą. - Jums suteiktos reikšmingos parei- 
gos. Man taip pat uždėta sunki pareigų našta. Ir jas teks derinti. 

— Na, jūsų sritis - pagonių sielos, o man lieka žemiški rei- 
kalai. — Brandetonto veidas iškalbingai bylojo, jog jam tik tokie 
terūpėjo. - Tad sutarti neturėtų būti sunku. Štai ir dabar man 
būtinai reikia paramos. Turiu surasti savo laivą ir tuos Ezelio 
plėšikus sugauti bei pakarti. Tokioms niekšybėms būtina užkirs- 
ti kelią. 

— Laivą? Jūsų laivą?.. - nesuprato vyskupas. - Bet, kiek 
suprantu, jus atvežė jo šviesybės legato laivas, o tas jau grįžo... 

Brandefontas susiraukė, supratęs, kad vyskupas žino kur 

kas daugiau, negu iš pradžių vaizdavo. Tai jam toli gražu nepati- 
ko. Tačiau niekur nedingsi ir jis, pagražindamas įvykius savo nau- 
dai, papasakojo ir apie teismą, ir apie nelemtas lenktynes. Got- 
hardas įdėmiai klausėsi, ir kai Brandefontas ėmė skaičiuoti Ata- 
sono vyrų piktadarybes, jo antakiai nežymiai kilstelėjo. 

— Vadinasi, jie atgavo savo laivą... 

— Savo?! Kaip tai — savo? "Tai mano, teisėtai nupirktas lai- 
vas... Mano nuosavybė. Krikščionio Livonijos gyventojo ir da- 
bar jo šviesybės legato pareigūno nuosavybė... 

— Taip. Be abejo... Bet... 

— Jokių “bet", jūsų ekscelencija. Net ne taip svarbu, kieno 
būtent tas laivas. Vagystės nuodėmė pasmerkta Dievo, ji griau- 
na valstybės pamatus. Aš to negaliu leisti, negalite ir jūs. Jie turi 
būt pagauti ir pakarti, nes tik šitaip užkirsime kelią tokioms pik- 
tadarystėms. Jie ir tas saracėnas sukčius, kuris juos sukurstė... 

Vyskupas atsiduso ir nuleidęs akis tyliai sumurmėjo: “Su- 
teik man kantrybės, Viešpatie". Darėsi vis akivaizdžiau, jog kan- 
trybės su naujuoju komtūru reikės daugiau, negu jis turi. Kur 
kas lengviau su tais Ezelio galvažudžiais, kurie kalavijo galia ta- 
po jo vyskupystės pavaldiniais, nes jie nestokojo garbės suprati- 
mo ir sveikos nuovokos. Kol gerbi juos ir jų papročius, galima 
sugyventi. Pastaruoju metu valdymas Ezelyje buvo tarsi ėjimas 
per ką tik užtrauktą ledu ežerą. Reikėjo eiti pamažu ir atsargiai, 
ir neleisti, kad ledas kur skiltų ar imtų siūbuoti. O tai šiam stor- 
Žieviui išaiškinti bus nelengva. 

— Matot, kadangi tai liečia jūsų asmeninę nuosavybę, būti- 
na užtikrinti, kad viskas vyktų pagal taisykles... — Gothardas 
skėstelėjo rankomis. - Kitaip sukelsim sumaištį. Atsargumas bū- 
tinas. Jokiu būdu negalime pakenkti jo šviesybės legato autori- 
tetui. To, tur būt, nenorite? 

— Na, ne, bet... — Brandefonto veide atspindėjo susierzini- 
mas ir sutrikimas. — Bet vogto daikto grąžinimas ir yra taisyk- 
lė... Vogtą laivą privalote padėti grąžinti, jūsų ekscelencija. Ir 
pavyzdingai nubausti nuskaltėlius. 

Gothardas giliai įkvėpė oro, vildamasis, kad tuo įtrauks į 
sielą nors truputį iš Viešpaties maldautos kantrybės. 

— Matot, jei tai Atasono laivas, reiškia, jį statė Omnepeiva... 

— Ne Atasono, o mano laivas. Ir nejaugi svarbu, kas jį statė? 

— Šiuo atveju labai, - jau ramiau dėstė vyskupas. - Su Ezelio 
laivadirbiais reikia elgtis itin atsargiai, o čia dar Omnepeiva... 

— Omnepaiva ar Omnemaiva! Koks skirtumas? Nejaugi 
kreipsim dėmesį į tuos pagonis? Mūsų pareiga čia įvesti tvarką! 

— Tam reikia galios, komtūre. Drįstu pastebėti, kad atsive- 
dėt tik saujelę vyrų. Mano pajėgos irgi labai ribotos. - Brande- 
Tontas norėjo piktai atsikirsti, bet vyskupas ryžtingai mostelėjo, 
kad užsičiauptų. — Paklausykit! Omnepeiva ne tik vienas svar- 
biausių Ezelio asmenų, Atasono tėvas ir seniūnas, bet ir geriau- 
sias čia laivadirbys. 

— "Tuo geriau. "Tai reiškia, kad nereikės laivo toli ieškoti. 
Kur tas Omnepeiva gyvena? "Ten bus ir mano laivas. 

— Gal. Bet jūs nesiklausot. Pagal jų supratimą, jūs negalite 
būti to laivo savininkas. 

— Negaliu? Kaip? Aš esu! —- Brandetontas pašoko ir, ne- 
kantriai pasigraibęs užantyje, ištraukė sulenktą pergamentą. — 
Štai, vyskupe. Raštas su Rygos magistrato antspaudu... 

— Tikiu, — numojo vyskupas. — Bet ten juk neparašyta, kad 
pirkot ir Omnepeivos sielą. 

— Sielą? — sulemeno Brandetontas. — Ar teisingai supra- 
tau? Jūs pasakėt — sielą? 

— Gal tiksliau būtų sakyti — dalį sielos. Jie tiki, kad čia 
statyti laivai turi sielas. Jas laivams perduoda statytojai. Šiuo 
atveju — Omnepeiva. Ir todėl tik jis gali laivą perleisti kitam. 
Šiuo atveju jis patikėjo dalį sielos savo sūnui. 

Brandetontas sumirksėjo savo mažom pavandenijusiom aku- 
tėm ir kurį laiką tik šnopavo iš įniršio. 

— Dalį sielos?.. — pagaliau paklausė. 

— Taip. Jų supratimu, laivo sielos parduoti ar kaip nors ki- 
taip atimti negalima. Būtent todėl jie tokie greiti. 

— Vyskupe! Nejaugi, jūs palaikot šituos bjaurius stabmel- 
džių prietarus? Šitas nesąmones. Gal jūs net tikit jomis? 

— Pakaks! Nutilkit! — staiga riktelėjo Gothardas. Visagalio 
suteiktos kantrybės ištekliai pasibaigė. - Klausykit įdėmiai! Aš 
nekalbu apie tai, ką aš, jūs ar net jo šviesybė tiki. Kalbu apie tai, 
ką jie tiki, ir kol neturėjom laiko juos išmokyti kitaip tikėti, rei- 

kia su tuo skaitytis. Ir vaikas privalėtų tai suprasti. Atsivedėt čia 
tik kelioliką vyrų, ar ne? 

Brandetontas tik sukando dantis ir nieko neatsakė. 

— Taigi, jėgos turime mažai. Aš tik pradėjau statyti bažny- 
čią, kuri galės ginti 17 nuo pavojų. Poidėje pamatysit, kad ten tik 
pylimai ir keli nameliai, bet dar nėra tvirtovės. Viso to mums 
dar reikia. Kartoju, kol čia laikomės netvirtai, turim valdyti at- 
sargiai. Tam pritaria ir jo šviesybė legatas. 

— Netikiu, kad jis pritartų nusileisti vagims. O tas saracė- 
nas? Jis nėra joks giminė tam jūsų Omnepaidai. 

— Girdėjau, kad kažkokis svetimšalis pirklys atvyko. 

— Jis sukčius! Sukčius ir vagis. Ir dar klastotojas! Joks jis 
pirklys. - Brandefontas net nesistengė slėpti savo įniršio. — Tai 
jis čia kalčiausias. Tą saracėną pirmiausiai reikia pakarti! 

— Tik jei bus įrodyta, kad kaltas, — Gothardas nesidavė 
išmušamas iš vėžių. — Vietiniai nuo seno gerbia pirklius ir verti- 
na svetingumą. Jei bandysit suimti tą pirklį, reikės nusikaltimo 
įrodymų. Turit? 

— Laivas... 

— Sakiau. Tai tik Rygoje tiktų. Jei jis padėjo Atasonui pa- 
grobti laivą, jų akyse atliko gerą darbą. Reikia ko kito. Pavyz- 
džiui, jei įrodytumėt, kad prekiauja ginklais... 

Brandetontas visai paniuro. Jei būtų kur kitur, spjautų ant 
grindų ir nusikeiktų kaip koks Polocko pirklys. 

— Nėra tokių niekšybių, kurių jis nebūtų padaręs! 

— Tai įrodykit! Tada galėsime sutartinai veikti. Svarbu, kad 
viską darytumėm pagal taisykles. Ar turit kokių įrodymų? 

— Kol kas dar ne... — numykė Brandetontas ir susmuko ant 
kėdės. Še tau kad nori! Tas prakeiktas vyskupas net nesiruošia 
pasiūlyti nei Žmonių, nei laivo. Viskas, mat, turi būti pagal tai- 
sykles... 


J 
0 


Kai Tarno, šypsodamasis taip, kad net dantys blizgėjo, jūros 
tolumoje pagaliau parodė Saaremos salą, Einius truputį nusivy- 


lė. Tikėjosi kažko didingo, tiesiog pribloškiančio, o tepamatė 

tamsų brūkšnį horizonte. Suprantama, nusivylimo neparodė, nes 
broliai vos sulaikė džiaugsmo ašaras ir vienas per kitą savo skam. 
bia kalba kažką aiškino. Net ir Atasonas plačiai šypsojos ir švil- 
pavo pro dantis, pritardamas laivo šonus glostančių bangelių šna- 
rėjimui. Sala palaipsniui artėjo, plėtėsi, kol visiškai uždengė aki- 
ratį vakaruose, bet pirmasis įspūdis nedaug tepakito. Nesimatė 
nei pilių, nei kokios iškilesnės aukštumos, atrodė, kad žemė bu- 
vo tik per kelis sieksnius pakilusi nuo vandens lygio. Toliau gilu- 
moje dunksojo miškai, bet pakrantės buvo apaugusios krūmais, 
skardžiai neaukšti ir akmenuoti. Nors ir įdėmiai žvalgėsi, Einius 
iš pradžių taip ir nepastebėjo jokios gyvenvietės, tik kažkur to- 
lumoje virš miško kilo dūmai. 

Iš Atasono sužinojo, kad jie lanku apsuko Kurosaarės įlan- 
ką, nes ten galėjo pataikyti ant teutonų. Plaukė palei krantą į 
pietus iki sąsiaurio tarp Saaremos ir Muhu salų. Jau temstant jį 
pasiekė ir, nors krantuose jokių šviesų nesimatė, Atasonui pa- 
kako mėnesienos praplaukti vietomis iki kelių šimtų sieksnių 
susiaurėjančia vandens juosta. Apie kitos dienos vidurdienį jie 
pasiekė Kureverę, kur gyveno Atasono tėvas Omnepeiva ir kur 
buvo pastatyta “ Vėtra". Taip laivas grįžo į gimtinę ir, kaip sakė 
Atasonas, jo siela dabar atsigaus 1r laivas taps dar greitesnis. 

Kai Einius vėliau geriau susipažino su Saarema, ji jam atro- 
dė kaip savotiška tik keletą sieksnių virš jūros iškilusi akmenuo- 
ta pelkė. Nuolydis buvo mažas, lijo beveik kasdien, todėl daug 
kur plytėjo vanduo, o kur tik žengsi riogsojo didesni ir mažesni 
akmenys. Akmuo čia buvo pilkšvas, lengviau skylantis negu Že- 
maitijos rieduliai, tad buvo patogus statybai. Ne tik saliečiai, bet 
ir užkariautojai tam jį ir naudojo. Dar vaikystėje Einius girdėjo 
apie saaremiečių turtus. Jie raižė jūrą laivais, pirko ir pardavi- 
nėjo, o neretai, nusižiūrėję į vikingus, apiplėšdavo pakrantės gy- 
venvietes arba užpuldavo laivus atviroje jūroje. Ne be reikalo ir 
žemaičiai, įskaitant ir Einiaus senolį Žvelgotę, ruošdavo žygius į 
Saaremą. 

Tačiau tai jau buvo praeitis, nes pralaimėję kryžininkams, 
saaremiečiai nebegalėjo klajoti po jūrą. Įsiveržėliai sudegino jų 
medines tvirtoves ir karo laivus, atėmė ginklus, o kovose žuvo 
dauguma ginklą valdančių vyrų. Teko tad gyventi iš to, ką duo- 

davo pakrantės vandenys ir dosnumu nepasižyminti žemė. At- 
rodė, ji tetinka miškams, o kur žmonės juos iškirto - kadagiams. 
Šie taikė užgrobti kiekvieną laisvesnį lopinėlį. O javams žemė 
buvo šykšti, labai jau akmenuota. Atrodė, kad akmenys čia dy- 
go tarsi grybai po gero lietaus. Saaremiečiams tekdavo upelius 
prakaito išlieti, kol juos nuo savo sklypelių nurinkdavo. Nebuvo 
kur jų ir dėti, tad čia pat, laukuose, kraudavo į pailgas stirtas. 
Ilgainiui išaugdavo vos ne už žmogų aukštesnės tvoros. Jos ir 
geram pasitarnaudavo, apsaugodamos javus nuo kiaurai perko- 
šiančio jūros vėjo. 

Tiesa, žolė, nuolat laistoma lietaus, užaugdavo vešli. Todėl 
saaremiečiai ne tik gelbėdavosi pakrančių žvejyba, bet augino 
karves ir ypač avis, tad pakankamai turėjo geros vilnos. Dar nuo 
seno jie garsėjo vilnoniais audiniais, ypač apsiaustais, papuoš- 
tais įmantriai austais raštais, primenančiais kampuotus karoliu- 
kus ar mažus skydelius. Žvelgotė buvo vieną tokį apsiaustą atsi- 
nešęs iš Žygio į igaunių žemes. 

Bepigu buvo Žvelgotei, jis ir jo vyrai griebė, ko akis užsigei- 
dė, ir niekas nedrįso prieštarauti. Kaip Einius jau spėjo patirti, 
pirklio gyvenimas kur kas sudėtingesnis, o pirmoji savaitė Saa- 
remoje tai tik patvirtino. Juk reikėjo bent dviejų aplinkybių, kad 
bet koks sandoris galėtų įvykti — kad pirklys turėtų tai, ko pa- 
geidauja pirkėjas, ir kad šis turėtų kuo užsimokėti. Pasirodė, jog, 
abiem atvejais Saaremoje jiems nepasisekė. Prekės, kurias jie 
atsivežė, ne per daug masino saaremiečius. Jos labiau tiko tur- 
tingiems kilmingiesiems, tik jų čia mažai tebuvo likę, o kaimie- 
čiai margais audiniais, ir tuo labiau šilkais iš Kafos nesižavėjo. 
Moterys atidžiai išsirinkdavo adatą ar kuklų papuošaliuką, vy- 
rai pirko kabliukus bei žeberklus, bet, pavyzdžiui, Žemaitijoje 
tokią gerą paklausą turėję kamanų papuošalai visai jų nedomi- 
no, kadangi Žirgų čia laikė nedaug. Tiesa, vienas žvejys nupirko 
mažais žalvariniais varpeliais papuoštą dirželį, skirtą Žirgo kak- 
tai, bet, kaip prasitarė, dukrai. Ta jau einanti į metus, ir jis vylė- 
SI, kad šitaip ją galės geriau sudaboti. 

Antra rimta priežastis buvo, kad saaremiečiai neturėjo už 
ką pirkti. Ir žemyne iš kaimiečių nedaug pinigų galėjai tikėtis, 
bet buvo kailių, vaško, medaus, pagaliau, ir jau suverptų linų. 

Viso to Saaremoje trūko. Anapas dar rado šiek tiek ruonių bei 
jūros ūdrų kailių, tačiau kai jų ieškodamas išmaišė šiaurinę pa- 
krantę, suprato, jog daugiau vargu ar ras. Einius nuliūdo, susi- 
dūręs su tokia akivaizdžia nesėkme. Ben Erachas jam aiškino, 
kad Saarema ne taip seniai nusiaubta, žmonės nuskurdinti, to- 
dėl ir nesiseka. Tavastų krašte, kur kiaunes ir sabalus medžioja 
kiaurą Žiemą, turėtų būti kitaip. | 

— Nevaikščiok nosį nukabinęs, — padrąsino jis Einių, kai 
jiedu, apvažiavę beveik pusę salos, vėl sugrįžo į Omnepeivos na- 
mus. - Pirklys negali būti susiraukęs. Tai nepatinka pirkėjams. 

— Per savaitę tegavom septynis ruonių kailius... — Einius 
pažvelgė į savo pirštus, tarsi dar kartą perskaičiuodamas. — Po 
vieną per dieną. Ar Žinai, kiek truktų tokia prekyba, kol atsi- 
pirktų kelionė? 

— Apie penkeris metus. Teks patraukti toliau į šiaurę. 

— Bet ar turėsim, ko jiems ten reikia? Štai kas man rūpi. 

— "Tu teisus. Net ir čia mums reikėjo atsivežti daugiau nora- 
gų. Ir kaplių bei žeberklų. 

— Ir durklų. O geriau — kovos kirvių. Tų ypač teiraujasi. 

Anapo tamsios akys sublizgėjo, jis pridėjo pirštą prie lūpų. 

— Atsargiai. Čia lengvai gali galvą už ginklus prarasti... 

Einius numojo. Rygoje jis pats suprato, kad tai pavojinga 
prekė, bet per savaitę Saaremoje beveik pamiršo teutonus. Ku- 
reverėje, kur be Omnepeivos gyveno dar gal dvidešimt šeimų, jų 
išvis nebuvo, o keliaudami tesutiko kelis didesniuose kaimuose. 

— Nemanyk, kad jei čia nesutikai, tai jų ir nėra, — supratęs, 
ką pagalvojo Einius, pridūrė pirklys. — Jų tiek ir tiek Viljanoje, 
Poidėje 17 Kurosaarėj. O jei reikės, iš Rygos kaip mat visa ka- 
riuomenė atplauks. Be to... 

— Dėl mūsų atplauks? Nejuokauk. 

— Visai nenoriu, kad atplauktų. Sunku patikėti, kad tai teisy- 
bė, bet panašu, kad taip yra... - Ben Erachas atsisėdo ant suolo, 
jis atrodė rimtai susirūpinęs. — Matyt, dėl to, kad jis fryzas... 

— Kas fryzas? Tas legatas? 

— Taip. Jis fryzas, bet Brandefontas — irgi. Ir, matyt, tai 
lėmė. 

— Lėmė ką? 

— Kad jį čia paskyrė komtūru. Vakar apie tai nugirdau, bet 
nepatikėjau. Pasitikrinau, atrodo, kad tikrai... 

Einius net Žiobtelėjo iš nuostabos. 

— Tas storasis rėksnys, kurį Atasonas išmetė į Dauguvą? 

— Tas pats. 

— Atasonas jam norėjo prieš tai vidurius paleisti, bet sakė, 
kad tu uždraudei. 

— Taigi. Už gerą širdį visada susilauksi bausmės... — Ben 
Erachas atsiduso ir, nusivožęs savo kepuraitę, ranka perbraukė 
per garbanas. - Ir jis kerštingas kaip sužeistas žvėris. Man sakė, 
kad jis jau apie mus teiravosi. Dabar jis turi ir galią. Žinau to- 
kius, nebus mums ramybės... 

— Neturim ką parduot, o dabar dar ir tokios bėdos... — 
visai suglumęs tarė Einius ir nukarino galvą. Ben Erachas pa- 
žvelgė į savo jaunąjį bičiulį ir ryžtingai atsistojo. 

— Na čia dabar kas! Negi manei, kad viskas eis kaip sviestu 
patepta? Visi tik bruks pinigus ir dar dėkos, kad imi? 

— Na, gal ne... — numykė Einius, spausdamas šypseną. 

Karaimas vėl atsisėdo ir patapšnojo jam per petį: 

— Aš to laukiau. Žinok, jei būtų lengva, visi būtų pirkliai. 
Ar esi kada matęs, kaip žmonės vaikšto ištempta virve? 

— Taip. Uvis moka. 

— Aa... Tiesa. Tas tavo brolis tikrai daug ką moka. Tai va, 
Žinok, pirklio padėtis dar sunkesnė. Ten, jei paslysi, tai Žinai, į 
kurią pusę krenti. Be to, žmonės Žiūri ir tau ploja. Su pirkliu 
kitaip. Jei paslysi, tai kiti dar ir paspirs. O blogiausia su valdžia, 
ypač jei ji dar ir buka. O šiuo atveju ir kerštinga. Vadinasi, pate- 
kom į keblią padėtį. Teks galvoti, kaip išsisukti. 

— Nejaugi taip išsigandai to mėlynanosio Brandefonto? 

— Ir škiperiu būdamas pridarė nemažai bėdų, o dabar turi 
jėgą, prieš kurią pirklys nedaug ką gali. Gerai dar, kad ta jėga ne 
visą salą siekia, kitaip tikrai būtų riesta. 

— Kad prekyba ir be to Brandetonto prasta. 

— Teks nešdintis iš čia, ir kuo greičiau. Maniau, ilgiau pabū- 
sim, bet ir taip juk žadėjom keliauti šiaurėn. 

— Bet kur ir kuo ten prekiausim? — Einius jau pradėjo su- 
vokti, kad įlipus į laivą pasaulis pasidaro labai platus. 

— O! Labai geras klausimas. Vertas trečios pirklystės pa- 
mokos, bet ji bus labai trumpa. Įsidėmėk - jei ko nežinai, tai 
pasiklausk turinčių daugiau patirties. 

— Tik tiek? 

— Tiek. Tiesą sakant, tai ne taip jau mažai. 

Einius atrodė nusivylęs. | 

— Bet kad tai visi Žino. 

— Gal ir Žino, bet retai kas tuo vadovaujasi. Visi pasišovę 
svetimas klaidas pakartoti patys. Bet pirklys to negali sau leisti 
— per brangu. Jei toks gudrus, tai pasakyk, kas šiuo atveju gali 
mums duoti geriausią patarimą? 

— Manau, kad... Na, gal, sakau, Omnepeiva? 

— Teisingai! Pagirčiau už tokį atsakymą, jei nebūtum taip 
ilgai dvejojęs. Žinoma, kad Omnepeiva! 


10 
KLYKSMO ĮLANKA 


TN idysis laivadirbys Omnepeiva baigė skaičiuoti sep- 
Ą tintą savo amžiaus dešimtmetį, tačiau, išskyrus ne- 

m | bent Atasoną, dar nedaug kas būtų galėjęs su juo 
susigrumti. Jėgos turėjo su kaupu, o patirties — dar daugiau. 
Jaunas būdamas 1187-— aisiais jis prisidėjo prie pagarsėjusio sa- 
aremiečių ir kuršių žygio į žuvėdų žemę, per kurią jie išgriovė 
sostinę ir prekybos miestą Sigtūną. Vėliau, kai 1206—aisiais da- 
nų karaliaus Valdemaro Antrojo ir Lundo arkivyskupo Andrea- 
so Cumisisiomo jungtinė kariuomenė įsiveržė į Saaremą, Om- 
nepeiva jau pats vedė savo Kureverės apylinkės karius. Tai buvo 
pirmas kartas, kai įsibrovėliai tokiu skaičium įsibrovė į Saare- 
mą. Bet apkarto jiems tas Žygis. Saaremiečiai kovėsi taip atkak- 
liai, kad vos tik prasidėjus šalčiams danai metė jau įpusėtą staty- 
ti tvirtovę ir visi - tiksliau, kiek buvo likę — išsidangino namo. 

Netruko mūšių ir po to. Omnepeiva kovėsi Turaidoje ir net 
prie pat Rygos sienų 1211-aisiais. Miestą teišgelbėjo iš Vokie- 
tijos atplaukusios didelės kryžininkų jėgos. Deja, daug igaunių 
per tą karą žuvo. Omnepeiva išsisuko tik lengvai sužeistas į ran- 
ką. Tada jis susipažino su Sakalos seniūnu Lembitu, kuris suga- 
dino daug kraujo priešams. Tačiau sunkiausios kovos Omnepei- 
vos laukė senatvėje, kai jam buvo jau virš šešiasdešimt ir jis nie- 
ko daugiau netroško, tik iki soties atsidžiaugti anūkais. 1227—ųjų 
sausio mėnesį susirinko dvidešimties tūkstančių Ordino, vysku- 
pų ir rygiečių kariuomenė, pasiryžusi pagaliau palaužti saare- 
miečius. Persigavę per užšalusį sąsiaurį jie apsiautė Linuzės tvir- 

tovę Muhu saloje. Jos gynėjai suvokė neturį galimybės atsilaiky- 
ti ir nusiuntė pas vyskupus žygūnus, sutikdami krikštytis. Ta- 
čiau įsiveržėliams to buvo maža. Jie vistiek puolė tvirtovę, bet 
muhiečiams pasisekė atremti pirmąjį smūgį. Tada vokiečiai ap- 
siautė tvirtovę. Po šešių dienų jie įsiveržė į vidų ir išžudė vyrus, 
moteris bei vaikus, užgrobė jų turtą, išsivedė Žirgus ir galvijus, o 
išplėštą tvirtovę sudegino iki pamatų. | 

Po to kryžininkai perėjo sąsiaurį tarp Saaremos ir Muhu ir 
tarytum skėriai užplūdo didžiają salą. Jie plėšė, siaubė ir degino 
kaimus, aklinai apsupo Valiado tvirtovę. Saaremiečiai iš pasku- 
tiniųjų gynėsi, tačiau užkariautojų buvo pernelyg daug, ir po ke- 
lių savaičių apgulties saliečiai pasidavė. 

Omnepeiva buvo sunkiai sužeistas. Žaizdas apsigydė, tik nete- 
ko kairės akies. Vietoje jos liko užakęs randas, kuris perpus kirto ir 
po lokio kailio kepure paslėptą plikę. Tačiau liko viena, nuolat krau- 
juojanti Žaizda — iš trijų sūnų Omnepeivai teliko Atasonas. 

Bet ne tik kariavo per savo ilgą gyvenimą Omnepeiva. Savo 
statytais laivais prekiaudamas raižė jūrą ne tik iki igaunių ar kur- 
šių, bet toli iki žuvėdų krantų vakaruose, Alandų salų šiaurėje ir 
tavastų krašto šiaurės rytuose. Pažino jis tuos krantus kaip savo 
kiemą ir, primerkęs vienintelę likusią akį, gebėdavo atsekti įlan- 
kas, salas, iškyšulius ir net klastingas uolas, kurios tūnojo po 
bangomis, besikėsindamos pradurti laivo dugną. 

"Tačiau pasakodavo apie tai nenoriai. Todėl kai Einius su ben 
Erachu paklausė apie jo keliones į šiaurės kraštus, tik numykė 
kažką ir numojo. Nenori taukšti apie visokius niekus, kai Ata- 
sonui gresia nemalonumai. Pirkliai iš tiesų jau kelias dienas ne- 
buvo jo matę, tačiau negalėjo ir įsivaizduoti, jog galiūnui kažkas 
galėtų grėsti gimtinėje. Bet pasirodė, kad ir saloje jau nesi kaip 
namie. Atasonas nukeliavo į Poidę tartis su pusbroliu dėl ganyk- 
lų nuomos, ir ten jį pažino du iš Brandeionto knechtų. 

— "Tai kas gi atsitiko? — sunerimo ben Erachas. 

— Na, gal jie ir atsigaivelios... — svarstė Omnepeiva, — 0 
gal ir pakratys kojas... Tik įsivaizduok, koks žmonių kvailu- 
mas!? Buvo tik dviese, o puolė suimti mano Atasoną. Žmonės 
pasakojo, nes Atasonas nesakė, net į Kureverę negrįžo. Išsi- 
dangino tiesiai į Žuvėdrų krantą... 

— Kur? - nesuprato ben Erachas. 

— Į Žuvėdrų krantą, — niūriai pakartojo Omnepeiva. Jo svei- 
koji akis atrodė apsiblausus. — Tai prie Klyksmo įlankos. Ten mano 
avių ganyklos ir iš akmenų sukrauta pašiūrė piemenų bei ėriukų 
prieglobsčiui. Kai Atasonui iš pykčio pradeda galva ūžti, jis nueina 
ten, kad kurio iš krikščionių nenudobtų. Praeis dvi trys dienos, kol 
dūzgimas išnyks. Tada ir grįš. Bet kas iš to? Vis tiek jam gyvenimo 
čia nebus. Tuo labiau, jei kuris nors iš to komtūro knechtų pakratys 
kojas. Kaip tas pilvūzas vadinasi? Berods, Branfokas? 

— Brandefontas, - pataisė ben Erachas. - Jis, aišku, jūsų 
sūnaus ramybėje nepaliks. Jam reikėtų išplaukti iš čia... — stai- 
ga pasiūlė jis. - Bent kol viskas nurims, o per tą laiką gal ir tą 
komtūrą pakeis... Mes galim plaukti kartu. 

Tokia mintis Omnepeivai aiškiai patiko. Raukšlės, vagoju- 
sios jo kaktą, truputį atsileido. 

— Būtų neblogai. Tik Atasonas nesutiks, jei jam pasivai- 
dens, kad bėga nuo pavojaus. Jokiu būdu... 

— O kas čia kalba apie bėgimą? — tarsi pats pasibaisėjęs ta 
mintimi, sušuko ben Arachas. - Mes juk vykstame prekiauti, 
kaip jo tėvas anksčiau. Plauksim net į tas pačias vietas, jei Om- 
nepeiva mums patars, kur geriau ir kokias prekes vežti. 

Čia ben Erachas pataikė tarsi pirštu į akį. Omnepeiva tučtuo- 
jau išklojo, kur galima tikėtis geriausios prekybos kailiais. Jei rei- 
kia ruonenų, tai geriausiai seksis Alandų salose. Ten jie ruonių 
primedžioja daugiausiai; tiesą sakant, be ruonenų kitų kailių ir 
nelabai ir turi, o dar ten dažnai atplaukia ir žuvėdai, ir danai, ir 
net teutonai iš Liubeko. Bet jei nori įvairesnių kailių, tai plauk 
tiesiai į tavastų kraštą. Ir kuo toliau į rytus, ten daugiau sabalų. 
Nors, žinoma, yra ir pavojus susidurti su pirkliais iš Didžiojo Nau- 
gardo. O su jais menki juokai. Jų laivai nedideli, bet turi išsistatę 
tvirtoves palei krantą ir mano, kad tik jie ten gali pirkliauti. 

— O kas būtų, jei juos sutiktume? — paklausė Einius. 

— Kas būtų? — Omnepeiva mirktelėjo vienintele akimi ir 
dešiniu delnu išraiškiai perbraukė sau per gerklę. — Papjautų 
arba pakartų kaip vagį. Mat jie pasidalinę tą krantą tarpusavyje 
ir visus apylinkių kailius laiko savo nuosavybe. Žinoma, tavas- 
tams tas nepatinka, nes turi parduoti už tiek, kiek naugardiečiai 

siūlo, bet tie turi jėgą. Taigi, arba ten plauki su dideliu būrių 
ginkluotų vyrų, arba prekiauji vogčia. Bet aš Žinau, kur galima 
nuo tų rusų pasislėpti... 

Omnepeiva jau norėjo pradėti aiškinti, bet nei ben Erachas, 
nei tuo labiau Einius nieko iš tų paaiškinimų nesuprato. Perdaug 
jau sudėtingai reikėjo plaukti, aplenkiant tris iškyšulius, pasukant 
į šiaurės vakarus už ketvirto, po to už septintos iš bangų kyšan- 
čios uolos atgal į pietus, o po to jau taikyk į upės Žiotis... 

— Geriau visa tai pakartokite sūnui, — pasiūlė ben Erachas. 
— Mes, žemės kurmiai, vistiek neatsiminsim. 

— Suprantama, — sutiko Omnepeiva. — Ypač įplaukti į tos 
upės žiotis labai sudėtinga. Aš pats irgi nebūčiau kelio radęs, jei 
ne toks tavastų žynys... Na, o kai jau plauki upe, tai randi kelis 
tarp aukštų kalvų paslėptus ežeriukus. Ten gali jaustis saugiai, 
hes tie naugardiečiai apie juos nežino. Gali prekiauti bent kelias 
savaites. Ilgiau nepatartina, nes nors tavastai rusams ir nepa- 
skųs, bet per kurį laiką garsas vis tiek pasklinda. Na, daugiau ir 
nereikia. Per tiek laiko tavastai susižino tarpusavyje ir prineša 
kailių, kiek širdis geidžia. Žinoma, jei turi, ko jiems reikia. 

— O kojiems reikia? 

— Blizgučiais jų nesužavėsi, — toliau dėstė Omnepeiva. — 
Jų priveža Tusai. Tavastai mėgsta gerus vilnonius audinius, bet ir 
jų iš Naugardo gauna. Geriausia, Žinoma, ginklai. Mat jų Nau- 
gardas neparduoda, arba kiša šlamštą. Tai va, reikia durklų, ka- 
lavijų, skydų apkaustų, gerų peilių, žeberklų, iečių ir strėlių ant- 
galių. Jei strėlių antgalių, tai būtinai sunkių, kad tiktų lokių — 
na, ir žmonių medžioklei. Mat lengvų antgaliukų sabalų medžiok- 
lei priveža Naugardas ir gana pigiai parduoda. 

— Strėlių antgalių ir žeberklų tai ir čia surasim... - svarstė 
ben Erachas, nes jau buvo ištyręs, ko galima gauti Saaremoje ir 
ko čia stinga. - Skydų apkaustų ir pats dar ne taip mažai turiu. 
Žeberklų - taip pat... O su rimtesniais ginklais bus sunkiau... 

— Sunku, — sutiko Omnepeiva. — Kadaise turėjau ginklu- 
dę, iš kurios visą laivą galėjau pakrauti. Bet tai buvo prieš teuto- 
nų antplūdį ir prieš tą nelemtą mūsų pasidavimą. O dabar... 

— Ką nors sugalvosim, — linksmai patikino ben Erachas. 
— Jūs patarsite, mūsų galvos irgi ne puodynės. O gal verta 

pasikalbėti su Atasonu? 
— Žinoma. Jūs ne teutonai, tai užmušti jūsų Atasonas tikrai 
neužmus, — samprotavo Omnepeiva. — Bet ar kalbėsis — nežinau. 
— O mes pamėginsim, — nepasidavė ben Erachas. - Tik 
pasakykit, kaip mums tą Žuvėdrų krantą rasti 


0 


Žuvėdrų krantą pirkliai pasiekė per nepilnas tris valandas. 
Kelias vedė į pietvakarius per pelkėtus, tai kadagiais, tai neiš- 
vaizdžiais pušynais apaugusius laukus. Tik keliose vietose jie pra- 
ėjo akmenų tvoromis nuo kadagynų atskirtus dirbamos žemės 
plotus. Kai kelionė jau ėmė pabosti, iš tolo juos pasitiko žuvė- 
drų klyksmas. Žuvėdrų Saaremoje netrūksta, bet čia jų skraidė 
tūkstančiai ir jų klyksmo buvo pilnas drėgme alsuojantis oras. 
Pirkliams perkopus nedidelę aukštumą, nuo kurios atsivėrė vi- 
sas krantas, tapo akivaizdu, iš kur sklinda tas klyksmas. Prieš 
juos plytėjo nedidelė, gal kelių šimtų sieksnių pločio įlanka, ku- 
rią nuo jūros skyrė siauras pusiasalis. Jo ketera buvo apaugusi 
aukštomis pušimis, tačiau pakrantė buvo nusėta didesniais ir ma- 
žesniais akmenimis. Būtent ten ir buvo pagrindinė žuvėdrų bu- 
veinė, ten jos perėjo. Jų buvo tiek daug, kad vietomis tamsios 
uolos atrodė papilkėjusios nuo sutūpusių paukščių. 

— Kodėl jų ten taip daug? — stebėjosi Einius. 

— Patinka joms toj saloj. Jos mėgsta draugystę. Ir jūroje, prie 
kurios užaugau, jos peri salose. Ir klykauja panašiai. — Anapas 
nusišypsojo, mėgaudamasis atsiminimais, bet kai nuo jūros atskrie- 
jo drėgme nešinas vėjo šuoras, papurtė galvą ir užsisegė atsilapo- 
jusį apsiaustą. — Tik vėjas ten šiltesnis. Ai, tikrai šiltesnis... 

— Sala? Kad nepanašu, — samprotavo Einius. Salas jis įsi- 
vaizdavo kitaip — kyšančias iš vandens toli jūroje. 

— Turi būt sala. Kitaip žuvėdros nesirinktų. — Anapas pa- 
žvelgė į akmenimis nusėtą žemės juostą. - Pažvelk, ten toliau 
matosi purslai ir tyškančios bangos. Ten tarp akmenų prateka 
vanduo iš jūros. 

Einiaus akys buvo ne blogesnės, tad purslus įžvelgė ir jis. 
Išties, nors tarpelis, skiriantis pailgą salą nuo Saaremos, buvo 

palyginti nedidelis, bet už baltais purslais pažymėtų, iš vandens 
kyšančių akmenų matėsi jūros lopinėlis. Kad Anapas teisus, ga- 
lėjai įsitikinti, pažvelgęs į akmeningą krantą kitoje purslų pusė- 
je. Ten buvo tie patys, žalsvai apsamanoję akmenys, bet žuvėdrų 
lizdų nesimatė. Vienoje siauro vandens ruožo pusėje jos klykė ir 
pešėsi tarpusavyje dėl kiekvienos žemės pėdos, o kitoje buvo 
vietos šimtams lizdų, bet nei vienai tos žemės nereikėjo. 

— Žuvėdra gudrus paukštis, — tarė Anapas. — Lapės ir barsu- 
kai per bangas salos nepasieks, o žmonės, matyt, turi saiką. Susi- 
renka tik tiek kiaušinių, kad liktų naujoms žuvėdroms išperėti. 

Ilgai ieškoti Atasono jiems neteko. Saaremietis sėdėjo atsi- 
šliejęs akmeninės pašiūrės sienos ir, jei ne vėjo taršomi šviesūs 
plaukai būtum pamanęs, jog pats pavirto į akmenį. Jis net nepa- 
žvelgė į pirklius. Sėdėjo sustingęs, o kai ben Erachas paminėjo, 
jog reikėtų pasitarti dėl laivo, tik akimirkai susiaurėjo jo akys ir 
jis dar labiau atlošė galvą. Kaip ir prieš tai, žvilgsnis buvo įbes- 
tas į ramų įlankos vandenį ir už jo kylančią akmeningą salą. 

Anapas ir nebandė kamantinėti Atasono, tik prisitraukė 
plokščią akmenį ir įsitaisė šalia. Nusiėmė savo geltonai siuvinė- 
tą kepuraitę, ir jo juodas garbanas tuojau pat sutaršė vėjas. Ei- 
nius pritūpė ant žemės netoliese. 

Visi trys ilgai tylėjo, žvelgdami į nei akimirkai neslopstantį 
žuvėdrų erzelį. Jos pešėsi, klykavo, mesdamos viena kitai kaž- 
kokius kaltinimus, kartais tai viename, tai kitame salos gale jų 
būrys pakildavo, apsukdavo ratą ir vėl nutūpdavo ant akmenų. 

— Turbūt nemažai kiaušinių prirenkat, — pastebėjo Anapas. 

Atasonas tebesėdėjo nejudėdamas, tačiau pritardamas nu- 
lenkė galvą. 

— Tokia perykla, manau, kad koks tūkstantis bus, ne ma- 
Žiau, — tarsi pats sau paaiškino karaimas. 

Vėl stojo tyla ir Einius pajuto, kad dabar jo eilė įsiterpti. 

— Nejaugi? O kada tuos kiaušinius renka? 

Atasonas atsiduso, bet nieko nesakė. 

— Be abejo, pavasarį, - nutraukė vėl stojusią tylą Anapas. 

— Aha. Kada dar neužperėti, — pritarė Einius, nes Ataso- 
nas nesiruošė prisidėti prie pokalbio. 

— Čia — taip. Bet mūsų žuvėdros geresnės už šitas. 

— Kaip tai geresnės? — paklausė Einius 

— Ai, sakyčiau, net dvigubai geresnės... 

— Nesuprantu? Mažiau klykia, ar ką? 

— Jos dukart per metus deda kiaušinius. Nauda didesnė. 

Vėl stojo tyla. Einius pažvelgė Atasono pusėn ir pamatė, 
jog jo šviesūs antakiai susiraukė. Tarsi jis sunkiai galvotų. 

— Du kartus? - staiga prabilo saaremietis. — Negali būti. 

Anapas atsakė tik patylėjęs: 

— Vasara ilgesnė. Pakanka laiko dukart perėti. Aš kalbu apie 
jūrą, kurią vadina Juodąja. Ten daug šilčiau. 

— Aa!... Juodoji... Esu girdėjęs. - Atasonas jau nebepane- 
šėjo į akmenį. — Du kartus, sakai? 

— "Taip. Bet žuvėdros truputėlį mažesnės, — tarsi pasiteisi- 
no Anapas. - O klykauja visai panašiai. 

Vėl visi nutilo. Jie žvelgė į salą, kur klykė ir pešėsi tos šiek 
tiek didesnės, bet rečiau perinčios Baltijos žuvėdros. Anapas 
atsisėdo tiesiau ir iškėlęs ranką parodė į siaurą prateką, kur vie- 
na per kitą lūžo bangos ir visur kyšojo juodos uolos. 

— Nejaugi Omnepeiva pro ten pravairavo laivą? 

— Praplaukė, - tvirtai atsakė Atasonas. - Tėvas jums pasa- 
kojo? 

— Aha. Sakė, žuvėdai buvo užtvėrę kelią į jūrą pro platųjį 
sąsiaurį. Daugmaž ten, ar ne? 

— Taip, — patvirtino Atasonas, taip pat pažvelgdamas tolyn 
į kairę, kur rodė ben Erachas. Į tą pusę siaura įlanka platėjo ir, 
nors jūros iš čia nesimatė, buvo nesunku įsivaizduoti, kad, pa- 
siekus žuvėdrų salos galą, už kelių šimtų sieksnių atsivertų ir 
kelias į atvirą jūrą. — Jų buvo trys laivai. Du įplaukė į Karjumine 
įlanką, o trečiasis laukė ten toliau. 

— Karjumine įlanka. Tai šita? 

— Karjumine mūsų kalba reiškia klyksmą. Taigi, čia Klyks- 
mo įlanka. 

Anapas atsistojo. Dabar siaurasis jūros bangų pralaužtas ruo- 
Žas, atkirtęs salą nuo Saaremos, matėsi kur kas aiškiau. Jis buvo 
ištisai nusėtas iš vandens kyšančiom uolų briaunom ir atrodė, 
jog vos kelių sieksnių tarpas teskyrė juos. Viename ruoželyje, 
kur uolų stūksojo rečiau, bangos lūžinėjo, tuo parodydamos, kad 


Šėtono legatas 137 


ten visai negilu. Gal mažiau negu per sieksnį. 

— Neįmanoma, — tarė tarsi sau. - Jis, matyt, pajuokavo. 

— Jeigu mano tėvas taip sakė, tai reiškia, kad taip ir yra. 

— Gal ne iš šitos įlankos? — išdrįso paklausti Anapas. 

— Iš šitos! Ir būtent pro ten! - pabrėžė Atasonas tokiu bal- 
su, kad buvo aišku, jog daugiau abejoti nepatartina. 

— Nuostabu, - sumurmėjo karaimas, o Einius tik galvą pa- 
kraipė. Tarsi pabrėždamos šio įvykio išskirtinumą, iš jūros tolu- 
mos atbėgo keliomis virtinėmis didesnės bangos ir lūžo, pavers- 
damos prateką vientisu baltų purslų ruožu. 

— O ar jis tai galėtų vėl padaryti? — paklausė Anapas ir 
atsigręžė į Atasoną. - O gal ir tu pats Žinai, kaip jis tai padarė? 

— Galėti tai galėtų. Bet kaip - nežinau. Tada dar nebuvau 
gimęs. Niekas kitas nesugebės. O kam tau reikia Žinoti? 

“ — Mankilo viena tokia mintis. - Anapas palygino tarp del- 
nų kepuraitę ir ją užsidėjo. Teko stipriai prispausti, kad vėjas 
nenupūstų. - Ypač, jei Omnepeiva vėl galėtų pro ten praplaukti. 

— Mintis? O kokia? Apie žuvėdras?.. 

— Na... Nebent, kad žuvėdra ne tik triukšmingas, bet ir 


godus paukštis... — Ben Erachas atsainiai nusišypsojo, nes kiti 
du nesuprato, apie ką jis kalba. - Bet ne dėl to mes čia atėjom. 
— O dėl ko? 


— Pakviest tave į kelionę. Į tavastų kraštą. Tavo tėvas sakė, 
kad ten gerų kailių galima gauti. Net ir sabalų. 

— Jei tėvas taip sakė, tai taip ir yra. 

Atasonas patylėjo, pasvarstė, o paskui tarė: 

— Į tavastų kraštą?.. Kad aš ten nesu buvęs... 

— "Tai tuo labiau verta nuvykti. 

Atasonas staiga ryžtingai atsistojo. Jis iškėlė rankas ir, įtem- 
pęs raumenis, smagiai pasirąžė. Šitaip prisišliejęs prie akmeni- 
nės sienos jis išsėdėjo visą parą, O gal net ir dvi. 

— Į tavastų kraštą? - pakartojo. — Tai reikės tėvo paklausti, 
kaip ten nuvykt. 

— Būtinai, - sutiko ben Erachas. - Reikės taip pat paklausti, 
ar jis vėl galėtų išplaukti per siaurąjį sąsiaurį iš Klyksmo įlankos. 

— Sakiau juk, kad gali, - tarė Atasonas, ryžtingu žingsniu 
pasukdamas namų link. - Bet jei jau taip norite - klauskit. 

Senojo Omneipeivos vienintelė akis sužibo, išgirdus klausi- 
mą. Atrodė, jog pražilusi barzda, ko gero, slėpė net šypseną. 

— Oho, kadangi matėt Klyksmo įlanką, tai Žinot, kaip nustebo 
tie žuvėdai... — Jis prisimerkė, mėgaudamasis prisiminimais. - Jie 
jau manė, kad susėmė ne tik Omneipeivą, bet ir visus jo vyrus. Ehe. 
Pašvilpk man į uodegą! Tiek jie mus ir teregėjo tą kartą. 

— Išplaukėte tiesiai pro tą siaurą tarpą ir visas uolas? - įver- 
tindamas žygdarbį, palingavo galvą Anapas. 

— Kaip migla. Tai buvo ankstų rytą, išties. — Omnepeivos 
šypsnys dabar buvo akivaizdus. - Slyste praslydom. 

— O dabar ar galėtumėt pro ten išplaukti? 

— Dabar? — Omnepeivos akis vėl sužibo mėlyna liepsna. 
Jis kietai sučiaupė lūpas. - Žiūrint kokiu mėnesio laiku ir kokiu 
laivu. Tą kartą plaukėme net su sunkiu kroviniu. 

— Ojeigu su “ Vėtra"? 

— Aa. Panašus ir tada buvo laivas. Nors ir ne mano statytas, 
todėl, suprantama, ne toks geras. Mažumėlę sunkesnis, nes dvi- 
dešimt keturis ginkluotus vyrus sodinom prie irklų. “ Vėtroje" 
tilptų tik dvidešimt. Ir išplaukėm. Tada, kai mėnulis apsikabina 
su saule. Panašiu metu tikrai galėčiau. 

Anapo veidu praslinko šešėlis. 

— Mėnulis apsikabina su saule? Pas mus, Kryme, mėnulis 
šviečia naktį. O saulė savo keliu. Deja, nesuprantu. 

Omnepeiva patrynė kietus delnus, žvelgdamas kažkur į tolį. 
Jis, atrodo, nebuvo pastebėjęs Anapo sutrikimo. 

— Mat tada vanduo kyla juos pasveikinti. Vanduo pavaldus 
mėnuliui, todėl kai šis priartėja prie saulės, vanduo apsidžiaugia 
ir pakyla labiausiai. — Omnepeiva skėstelėjo rankom, tarsi pats 
būtų pasiruošęs sveikinti saulę ir mėnulį. - Tada geriausias me- 
tas išplaukti. Jau mano senelis Žinojo kaip, ir man parodė. Ne- 
lengva, nes pačiam sąsiauryje pasukti reikia. Turiu dar ir tau 
parodyti, sūnau. Dar prieš keliaudamas pas protėvius. Privalau. 
Kada, kaip ir kur pasukti. Nes kitaip uolos perrėš dugną. Tos 
uolos aštrios nelyg, ką tik skilusios kriauklės. 

— Bet atleiskite, garbusis Omnepeiva, aš nesuprantu. Nei 

apie saulę, nei apie mėnulį, nei apie juos sveikinantį vandenį. 

Seniūnas nukreipė savo vienintelę akį į Anapą. Atrodė nu- 
stebęs. 

— Nesupranti? Bet sakei, kad augai prie jūros. Ar ten po- 
tvynių nėra? 

— Ak, potvynių! - atsiduso Anapas ir su palengvėjimu nusi- 
šypsojo. — Tai jūs kalbate apie potvynius? | 

— Savaime suprantama. Ir vaikas tai suprastų. —- Omnepei- 
va nekantraudamas mostelėjo rankom. - Bet ne apie bet kokį 
potvynį. To nepakanka. Mūsų jūroje potvyniai nedideli. Ne to- 
kie, kaip ten, toliau, vakaruose, kai apiplauki Daniją. Per pa- 
prastą potvynį vanduo pakyla nepakankamai. Bet kai mėnulis 
būna visai dilstantis, kai jis apsitraukia juodu šydu ir auštant 
priartėja prie rytų dangaus krašto, kur iškyla saulė... Va, tada! 
Tada ir pas mus pakyla vanduo juos pasveikinti. Pakyla pakan- 
kamai, kad galima būtų išplaukti pro Klyksmo įlankos sąsiaurį. 

— Vadinasi, reikia ypatingo mėnesio laiko. 

— Aš, berods, taip ir sakiau. Ne bet kurią dieną. O tada 
dievai buvo mūsų pusėje, ir žuvėdai mane užspendė, kai buvo 
pati delčia. Oho! Bet jie tada ir nustebo... 

— Ir kada vėl bus toks metas? - nekantravo pirklys. 

— Kada? Nejaugi tu neseki mėnulio kelio? — Omnepeiva 
visą gyvenimą buvo jūrininkas ir jam atrodė keista, jog esama 
žmonių, kurie nekreipia dėmesio į tokius svarbius gamtos reiš- 
kinius. - Už keturių dienų. Lygiai. Ir, spėju, jog naktis bus skaid- 
ri. Beveik be debesų. Tokios geriausios. Tada kartu su kylančia 
saule pakyla vėjas iš rytų. Jis dar truputį pakelia vandenį. 

— Ir už keturių dienų jūs galėtumėt išplaukti? 

— Už keturių dienų, ir anksti ryte, tikrai galėčiau, — užtik- 
rintai tarė Omneipeiva. - O kodėl tave tai domina? 

— Todėl, kad ko gero turėsite progą išlydėti sūnų į tavastų 
kraštą ir tuo pat metu kažką nustebinti. Net labai nustebinti... 

— Šit kaip? 

— Manau, kad taip, — tarė Anapas. - Arba mano vardas 
nėra Anapas ben Erachas ir aš nesu pirmagimis Eracho ben Si- 
hono, sumaniausio Kafos pirklio sūnus. 

PINKLĖS 


napas ben Erachas siurbtelėjo kvapnios arbatos iš 
mažo, balto kaip lelijos Žiedas puodelio ir pusiau pri- 
simerkė. Šitaip jis galėjo pilniau pajusti arbatos kva- 
pą bei skonį ir tai jam padėjo galvoti. Jis sėdėjo ant nedidelio 
įmantriais raštais austo kilimėlio, parietęs po savimi kojas, 17, 
Einiaus nuostabai, jautėsi itin patogiai. Kai jis pats pabandė taip 
jas suriesti, jos netrukus nutirpo, todėl sėdėjo atsilošęs į sieną ir 
apkabinęs kelius. Prieš save jis irgi turėjo puodelį arbatos, ku- 
rios kvapas jam truputį priminė čiobrelius. Skani arbata, be abejo, 
nors Einiui atrodė, jog ji būtų dar skanesnė, įdėjus medaus. Kai 
kartą užsiminė Anapui, tas pažvelgė į jį liūdnai, tarsi jo labai 
gailėtųsi, ir papurtė palvą. 

— Kupranugariai tiek vargo, gabendami per dykumas šitą 
arbatą, — tarė jis ir mostelėjo ranka pirmyn ir atgal, parodyda- 
mas, kaip iš toli ją gabeno. — O tu, Einiau, nori sugadinti? 

Einius nežinojo, nei kas tie kupranugariai, nei ko jie taip 
vargo dėl žiupsnelio džiovintų žolyčių, bet vis vien pasijuto ne- 
deramai pasielgęs. Todėl dabar nesakė nieko, tik pamažu siurb- 
čiojo ir laukė. Tokią arbatą Anapas taisydavo tik tais atvejais, 
kai reikėjo ką nors itin svarbaus pareikšti. 

— Įsidėmėk, ką pasakysiu, jaunasis dalininke, nes tuojau pra- 
dėsime ketvirtąją pamoką. — Ben Erachas atsargiai padėjo bal- 
tąjį puodelį ant kilimėlio ir pakėlė akis į Einių. - Tikiuosiu, jog 
svarstei, kaip būtų galima įsigyti ginklų? 

Kiek Einius apie tai galvojo, užstrigdavo prie to paties: 

— Kad tas prakeiktas Brandetontas dabar komtūras. Ir turi 
kareivių. 

— Taip yra, — sutiko Anapas. — Na, ir?.. 

— Kad nesugalvoju, — siurbtelėjo arbatos Einius, slėpda- 
mas sumišimą, bet netrukus jo akys žybtelėjo. — Nudėt tą niek- 
šą reikia. Nudėt, ir viskas. 

— Ai-—ai-—ai... Tu keršto geidi, gizeli Einiau, — gudriai pri- 
merkė akis Anapas. — O koks pelnas tau bus iš to keršto? Na? 

— Čia ne dėl pelno, - sutriko Einius, tačiau nenorėjo pasi- 
duoti. — Kad jis niekšas, dėlto. 

— Koks gali būt “dėlto"? — Ben Erachas, nusitraukęs kepu- 
rėlę, delnu pašiaušė sukaitusius plaukus. — Ar pastorės po to 
tavo piniginė? Ar atgausi laivą? 

Kadangi atsakymas ir taip buvo aiškus, Einius, nuleidęs gal- 
vą, tylėjo. 

— Jei jį nudėtumėm, ne tik nebūtų jokio pelno, bet dar ir 
nuostolių atsirastų, — tęsė Anapas. - Tuojau pat būtent mus 
įtartų, reikėtų bėgti, slapstytis. Ne, tai pirklio gizelio nevertas 
atsakymas. Laukiu geresnio. 

— Jei negalime jo nudėti, tai nieko geresnio nesugalvoju, — 
prisipažino Einius. 

Anapas suraukė antakius, pakėlė puoduką ir giliai įkvėpė. 
Jo veido išraiška sušvelnėjo. 

— Ką g, teks eiti prie šios dienos pamokos. O ji štai kokia: 
neišsigąsk priešininko stiprybių, bet dėmesį sutelk į jo silpnybes. 
Sakai, Brandetontas - komtūras, todėl turi kareivių, galią, ir tai 
jo stiprybė. Tačiau toje vietoje tu ir sustojai. O reikia galvoti 
toliau. Pasvarstykim abu. Kokios Brandetonto silpnybės? 

— Jis bailys, — tvirtai tarė Einius. 

Anapas nepritariančiai papurtė galvą. 

— "Tu vertini kaip rikis, o nori būti pirkliu. Privalai žiūrėti 
kitaip. Palyginus su tavo broliais, Brandetontas, žinoma, bailys. 
Bet kas iš to seka? Jei jis bailys, tai jis atsargus ir suktas. Pirkliui 
drąsos kartais reikia, tačiau tai toli gražu ne svarbiausioji dory- 
bė. O ir bailys Brandefontas ne toks jau didelis. Manau, kaip 
dauguma žmonių. Pabandyk dar kartą. 

— Jis godus, — kiek pamąstęs, tarė Einius. 
— Va, čia jau pataikei arčiau, — patenkintas šyptelėjo Ana- 
as. — Niekad neleisk pelno siekimui pavirsti godumu. Ne visi 
suvokia skirtumą, bet jis labai svarbus. Pelno siekiama, blaiviai 
viską įvertinant ir pasvėrus, 0 godumas aptemdo protą. Tai ne- 
leistina nuodėmė pirkliui. Taip, Brandefontas godus. Be to, jis 
turi panašų bruožą, kaip ir tu. Ką aš turiu omenyje? Pagalvok. 

Anapas nutilo, laukdamas, k4 pasakys Einius. Šis net pa- 
raudo iš įniršio, kad buvo palygintas su Brandefontu. Jis norėjo 
paprieštarauti, bet Anapas pakėlė ranką. 

— Jūs abu trokštat keršto. Ar ne taip? 

Einius prikando lūpą. 

— Bet tai visai skirtingas kerštas! 

— Argi? - kilstelėjo antakius ben Erachas. — Keršto troški- 
mas visada pragaištingas. Brandefontas iš tų, kurie to troškimo 
nesuvaldo, o tau dar nepervėlu išmokti. Bet dabar paminėsiu 
dar vieną jo silpnybę, kuria pasinaudosime. Būtent — jis niekuo 
nepasitiki. Jis įsitikinęs, jog visi yra niekšai ir yra pasiruošę iš- 
duoti draugus. Tai silpnybė, kuri mums labai pravers. Kadangi jį 
patį galima nupirkti, jis, pavyzdžiui, lengvai patikės, kad tu ma- 
ne išduodi. 

— Aš? — sumirksėjo Einius. Iš nustebimo ar pasipiktinimo 
jis taip ir liko išsižiojęs. — Aš negaliu. Už jokius pinigus! 

— Aa! Aš tai Žinau, tačiau Brandetontas tokių dalykų nesu- 
pranta! — Pirklys pakėlė pirštą ir šyptelėjo. — Jo įsitikinimu, 
visi gali būti išdavikais, o tu tai ypač. Nes tu pagonis. O aš? Aš 
— karaimas. Niekingas svetimšalis saracėnas, kurį būtina išduo- 
ti. Jis patikės. Tačiau ne tai man dabar kelia galvosūkį. 

— Nebent tu nori, kad aš apsimesčiau? - Atsakymo nuojau- 
ta nušvietė vaikino veidą. — Na, tada kitas reikalas. 

— Be abejo, taip. Ir tu gerai suvaidinsi. Bet štai dar vienas 
klausimas: kaip pakurstyti jo keršto troškimą tiek, kad tas nuga- 
lėtų jo atsargumą? Štai kur svarbiausias klausimas... — Anapas 
pabaigė arbatą ir dabar sėdėjo, žvelgdamas į puodelio dugne nu- 
sėdusį arbatžolių sluoksnelį. — Reikia, kad jis pamanytų, jog yra 
proga mane pražudyti galutinai. Tada jam aptems protas. Priva- 
lai jam pakišti mintį, kad jis pats pakrautų į laivą ginklų. 

— Ginklų? — sumurmėjo Einius. —- Kodėl — ginklų? 

— Kad mane pražudytų. Nes jei jis su vyskupo vyrais mane 
sugautų laive, kuriame vežami ginklai, tada jau baigta. Gothar- 
das leis mane pakarti. O apie tą jis seniai svajoja. 

— Bet kas mums iš to, kad tave sugaus? — negalėjo suprasti 
Einius. - Kodėl paprasčiausiai nepagrobus laivo? 

— Nebūk paikas, — nekantriai numojo Anapas. - Dabar tai 
nebūtų sunku, kai vienas sargybinis. O jei Brandefontas ims ir 
pastatys kelis? Kas bus, jei teks pralieti kraują? Mums kas, iš- 
plaukėm ir tegul gaudo vėją jūroj, o Atasonui ir jo vyrams reikės 
kada nors grįžti. Čia gi jų namai. Tiesa, tau dar ne viską paaiški- 
nau. Svarbu, kad jis manytų, jog mane sugaus. Tam tu mane ir 
išduosi, o jis, kad būtų tikriau, nedidins sargybos. Bet jeigu pa- 
grobsim laivą su paprastom prekėm, tai jis nepasieks savo svar- 
biausio tikslo. Aš prarandu prekes, bet lieku gyvas. Supranti? 

— Ne. — Einius, pats ant savęs pykdamas dėl savo bukumo, 
vis tik papurtė galvą. - O kaip tu pagrobsi laivą? 

— Lengvai. Su Brandetonto pagalba. Jei tik jis patikės, kad 
gali mane pražudyti, tai leis pagrobti. Tačiau būtina, kad tu jam 
pakištum mintį į laivą pakrauti ginklų. Nes be to jis nesusigun- 
dys. Supranti? 

— Ne, - vėl sąžiningai papurtė galvą Einius. — Tikrai ne. 

— Ką gi, nelieka nieko kito, kaip tau viską tiksliai išaiškin- 
ti... — Ben Erachas atsistojo ir pasirąžė, tarsi jau būtų atlikęs 
didelį darbą. — Bet pirma turime išsivirti dar arbatos. O tada 
aptarsime viską. Iš eilės. 


0 


Brandetontas, naujasis Ezelio komtūras, jokiu būdu nema- 
nė, kad jis yra godus ar kerštingas. Anaiptol, jis buvo nuomo- 
nės, kad kiti visą laiką gviešiasi pagrobti tai, kas jam teisėtai 
priklauso. Prašau — vos jis, sukišęs viso gyvenimo santaupas, 
įstengė nusipirkti laivą, kelią pastojo tas velnio išpera saracė- 
nas. Tačiau šį kartą Apvaizda jo visiškai neapleido, nes atplukdė 
legatą Baldviną iš fryzų krašto, kuris — kas pagaliau susigaudys 
— gališties jam giminė. Svarbiausia, kad legatas įžvelgė jo, Bran- 

defonto, talentus, ir pagaliau suteikė jo vertą tarnybą. O dabar 
parodė tiesiog pirštu, kad tas saracėnas, kuris įsivaizduoja per- 
gudravęs jį, susilauks atpildo. 

Taip atrodė, tačiau Apvaizda viena ranka duoda, kita atima. 
Komtūrystę dribtelėjo, bet tuo pat užkorė tokį nesupratingą vys- 
kupą kaip Gothardas. Kuris pasiryžęs ginti ne nuoširdžius tikė- 
jimo tarnus, kaip jis, Brandetontas, bet svetimšalius, kurie siur- 
bia mūsų gerą ir tyčiojasi iš mūsų tikėjimo! 

Ir kokios kalbos čia galėtų būti apie kerštą? Ne, Brandeton- 
tas troško tik vieno. Teisingumo, kuris buvo pažadėtas tikintie- 
siems, ir teisėto atpildo tiems, kurie iš jų tyčiojasi. 

Tokios ir dar liūdnesnės mintys graužė naująjį komtūrą, kai 
Štarkė pranešė, jog atėjo jaunas pagonis, ben Eracho bendras, ir 
sakosi turįs jam svarbių Žinių. 

— "Tai tegu perduoda jas tau, jei jam taip reikia, — nekantriai 
numojo Brandetontas. 

— Kadjis sako ne perduoti, o parduoti jas atėjęs, — be šešė- 
lio deramos pagarbos atsiliepė Štarkė. Brandefontas iš padilbų 
niūriai dirstelėjo į tvirtai suręstą Kristaus amžių perkopusį vy- 
riškį. Kai ezeliečiai nuvarė jo laivą, teko užtrukti Rygoje lau- 
kiant laisvo laivo ir ieškant daugiau knechtų prie legato duotų. 
Belakstydamas po miestą Brandetontas sykį sutiko iš Daugpilio 
laikų pažįstamą Štarkę ir ta proga artimiausioje užeigoje ištušti- 
no kelis kaušus alaus. Kaip senam pažįstamam, Štarkė išklojo 
jam savo bėdas. Pasirodo, Daugpilio komtūras liepė jam nešdin- 
tis, kol į požemį neįmetė. Ir dėl ko? Dėl visiško menkniekio. 
Atseit, vietinei mergai garbę nuplėšė. Nei girdėt nenorėjo, kad 
ta pagonė, pasivadinusi krikščione, per akis meluoja, norėdama 
apjuodinti dorą Ordino brolį. Girdi, jos tėvas latgalių kilminga- 
sis, Ir jis tą patvirtino. 

Štarkė, pasakodamas, net girtą ašarą nubraukė. Nesitikėjo, 
kad didysis magistras gali užtarti. Pernelyg geri draugai su Daug- 
pilio komtūru. Brandefontas nujautė, kad Štarkė nesako visos 
teisybės. Bet ar tai svarbu? Užteko to, kad priešais sėdėjo ne- 
blogas karys, kuris nebeturėjo kur dėtis. Nusprendęs, kad toks 
žmogus gali jam praversti, Brandefontas nusivedė Štarkę pas 
legatą ir įkalbėjo paskirti jį Ezelio fogtu. Gaila, kad tas Štarkė 

kartais nejausdavo deramo dėkingumo savo geradėjui... 

— Sakai, parduoti?.. - Brandefontas tiesiau atsisėdo krėsle. 
Jei jau kas nors siūlo parduoti Žinias, tai gal jos šio to vertos. — 
Tai įvesk jį. Ko lauki? 

— Skubu, — Štarkė pašaipiai nusilenkė ir prapuolė už durų. 
Brandetontas dar nesumojo, kaip, pasitaikus progai, pamokys tą 
bukagalvį, kai jis grįžo, stumdamas baikščiai besidairantį vaikiną. 

— Na, prieik, prieik arčiau, — paragino Brandetontas, pa- 
trynęs savo neskustą smakrą ir iš padilbų nužvelgęs nedrąsiai 
susilenkusį jauną pagonį. 

Atsiminė jį dar iš Rygos, nors tada ir neatkreipė ypatingo 
dėmesio, pamanė, kad saracėno tarnas, ir to pakako. Dabar įsi- 
žiūrėjo atidžiau. Gal devyniolikos metų, o gal ir jaunesnis. Apsi- 
rengęs palyginant padoriai, iš aprangos sukirpimo spėtum, kad 
žiemgalis, nors ir ne visai. Ūgiu mažesnis už daugumą tų pago- 
nių, niūriai pagalvojo Brandetontas. Nemažai tų Dievo pasmerk- 
tų pagonių vis dėlto kažkodėl yra apdovanoti ir ūgiu, ir sveikata. 
Šitas, atrodo, ne toks jau tvirtas, bet, be abejo, suktas kaip ir visi 
tie laukiniai, ir pasitikėti juo negalima nei už skatiką. 

— Na, tai kalbėk, — paragino Brandetontas, nes vaikinas tik 
linkčiojo ir, atrodė, nesumojo, nuo ko pradėti. 

— Aš tūriu žinių, — tarė pagonis visai pakenčiama vokiečių 
kalba. — Apie tą pirklį iš pietų. 

— Tą niekšelį? Kalbėk, — linktelėjo Brandetontas. 

— Jis yra apgavikas. Jis man neduoda teisėtos dalies. Jis 
įsivaizduoja, kad gudresnis už visus, net ir už vokiečius, — atro- 
dė, kad apmaudas trukdo vaikinui rasti reikalingus vokiškus žo- 
džius. 

Brandefontas, kuris kol kas pritardamas kinkavo galvą, su- 
siraukė. 

— Nėra jis jau toks gudrus, — suniurzgė jis. 

— Ir aš taip sakau, — pritarė Einius. - Išties tai jis net kvai- 
las, jei mano, kad aš taip ir nusileisiu. Užtat ir nusprendžiau 
ateiti pas jus. 

— Vadinasi, proto dar turi. — Pajutęs, kad iš šio pagoniuko 
atėjimo gali turėti naudos, Brandefontas nusprendė elgtis su juo 
kuo lipšniau. — Klausome, kalbėk toliau. 

Einius prikando lūpą ir iš padilbų apsižvalgė. Štarkė stovėjo 
atsilošęs į pusiau praviras duris ir klausėsi jų pokalbio. Vaikinas 
pasilenkė arčiau Brandetonto. 

— Bet man galas, jei tas bjaurybė sužinotų, — sušnibždėjo 
jis. - Galas, — ir, kad būtų įtikimiau, delnu brūkštelėjo sau per 
kaklą. 

— Uždaryk tas duris, Štarke, — burbtelėjo Brandefontas. O 
kad fogtas to nesuprastų klaidingai, pridūrė. — Ir pasaugok, kad 
niekas neįeitų. 

Štarkė susiraukė, bet savo viršininkui pakluso. Brandefon- 
tas atsilošė krėsle taip stipriai, kad tas gailiai sugirgždėjo. 

— Na? — tarė jis įsakmiai. 

Einius dar vis kramtė prikąstą lūpą ir atrodė, jog įtemptai 
mąsto. Jam ben Erachas paaiškino, jog komtūras lengviau pati- 
kės, jei Einius už Žinias pareikalaus užmokesčio, todėl dabar 
reikėjo vaizduoti ir baimę, ir godumą išsyk. 

— Aš daug netenku, gerbiamas fogte. Labai daug... 

— Ką čia pliurpi, kad daug netenki? Sakei gi, kad tas pra- 
keiktas sukčius tau nemoka, kiek reikia, — pyktelėjo Brande- 
fontas. 

— Bet koks pavojus, jūsų šviesybe. Ir... Ne... Ne, supraskit 
patys, be užmokesčio... 

— Kokio dar užmokesčio? - plykstelėjo Brandetontas, deši- 
nės kumščiu trinkteldamas į kairės rankos delną. — Manai, už- 
mokėsiu, nežinodamas, ką čia pripliurpsi? Nėra kvailių! 

— Bet Žinios tikrai svarbios, — krūptelėjo vaikinas, tarsi pa- 
kliuvęs po sunkiu komtūro kumščiu. 

— Nekelk man sąlygų, pagoniuk, — suniurzgė Brandeton- 
tas. - Neužmiršk, kad tai aš čia komtūras. Ir aš čia sprendžiu. 

— Tada atleiskite, jūsų šviesybe. Labai atsiprašau už sutruk- 
dymą. — Einius lėtai traukėsi durų link ir be perstojo linksėjo. 
— Man per baisu... 

— Kodėl? Tave apsaugosim, pusproti. Girdi?! — šaukė Bran- 
defontas, bet su kiekvienu jo riktelėjimu Einius atatupstas vis 
labiau artėjo prie durų ir vis žemiau lankstėsi. - Manai, lengvai 
išleisiu, ką?! Na, gerai, dukatą! Girdi? Maža? Du! 

Einius sustojo. 

— Penkis, jūsų šviesybe. Žinios tikrai svarbios, — meilikau- 
damas nusilenkė. 

— "Tris, — ryžtingai nukirto komtūras, bet tuojau pat nusi- 
leido, nes pagonis lyg ir vėl pabandė trauktis. — Jei Žinios iš 
tiesų svarbios, gal net keturis. Sakyk, negaišink. 

— Gerai, keturis, — Einius vikriai pribėgo prie stalo ir pasi- 
lenkė prie Brandefonto. — Jie žada rytoj naktį pagrobti savo 
laivą. Ben Erachas su Atasonu ir kitais. 

Komtūras įtraukė kvapą ir jo giliai įkritusios akutės sumirksėjo. 

„— Ne jų ten laivas, o mano, — suniurzgė jis. - Užpult, sa- 
kai? Ir kodėl turėčiau patikėti? Aa? Ar saracėnas toks kvailas? 
Kur jie dėsis su tuščiu vogtu laivu? Juk pasiėmė prekes, kai vys- 
kupas leido, ir žino, kad juos vysis visi vyskupo laivai. 

— Ne tuščiu, — dar žemiau pasilenkęs prie stalo sušnibždė- 
jo Einius. — Jie paslėpė savo prekes prie tokios įlankos. Netoli 
nuo čia. Jie pagrobs tą laivą anksti ryte. Paskui įlankoje pakraus 
jį ir plauks pas kuršius. Ten Atasonas turi draugų. 

— Štai kaip... —- Brandefontas pasikasė savo apžėlusį smak- 
rą. — Pas kuršius, vadinasi? 

— Iš ryto, prieš pat saulėtekį, — pakartojo Einius. - Matote, 
kad žinios svarbios. Dabar prašau man sumokėti. 

— Ha! Esi akiplėša, kaip visi pagonys. Iš kur galiu Žinoti, 
kad neprimelavai? Va, jei jie tikrai bandys pavogti... — Brande- 
tontas jau galvojo, kaip reikės išdėstyti vyrus, kad susemtų tuos 
vagis kaip ungurius į bučių. Po tokio nusižengimo net tas buka- 
protis vyskupas pagaliau suvoks, kieno teisybė. 

— Jūs man prižadėjot, — gailiu balsu inkštė pagoniukas. 

— Nutilk! — užriko neapsikentęs Brandefontas. —- Neduodi 
man pagalvoti, bjaurybe! Pala! Sakei, jie jau pasiruošę, jau su- 
slėpė prekes. Taip sakei, ar ne?! 

— Taip, — sulemeno Einius. 

— Tai va! Parodyk, kur jos paslėptos, tada gal patikėsiu. 

— Bet aš bijau. Ar būtinai reikia? — suaimanavo Einius, 
žemai nuleisdamas galvą, kad Brandefontas nepamatytų, koks 
palengvėjimas dabar atsispindėjo jo veide. Jis jau buvo suabejo- 
jęs, ar Brandetontas paklaus, kur tos prekės. 

— Būtina, būtina, — nekantriai tarė Brandefontas ir atsisto- 


148 SKOMANTAS 


jo. — Ir dar kaip būtina. Ar toli nuo čia? 
— Oi, toli. Kokios dvi valandos su arkliais. Gal nereikia? 
Dabar jau aimanuoti Einius galėjo kiek tinkamas. Brande- 
fontą pagavo viltis, kad pagaliau atkeršys tam prakeiktam ben 
Erachui, ir tos vilties jam niekas negalėjo išmušti iš galvos. Ne- 
kreipdamas dėmesio į Einių, jis atlapojo duris ir paprašė Štarkę 
skubiai pabalnoti du žirgus. 

Žirgai buvo skirti Brandefontui ir Štarkei. Kai Einius, įsi- 
jautęs į savo vaidmenį, ėmė verkšlenti, jog jam reikės kulniuoti 
pėsčiam, Brandefontas tik nusijuokė: 

— Šitaip žinosim, kad nepabėgsi. Jei pasodinsim ant arklio, 
gal tave tiek ir tematysim. Ne, nėra kvailių. Keliaujam. 

Komtūras paragino žirgą. Štarkė paspaudė savąjį pentinais. 
Einiui neliko nieko kito, kaip ristele leistis įkandin. 

Kelionė į Žuvėdrų krantą vaikinui gerokai prailgo. Vėl ir 
vėl teko klausytis Brandefonto grasinimų, kad jeigu pamelavo, 
tai tris kailius jam nudirs. Kelias vietomis buvo akmenuotas, vie- 
tomis patižęs, tad, be abejo, dar labiau nepatenkintas buvo žir- 
gas, kuriam teko nešti sunkųjį Brandfontą. 

"Tačiau prieš pat pabaigą teko paprakaituoti ir abiems teuto- 
nams, nes į statų Žuvėdrų kranto skardį užkopti galėjai tik siau- 
ru vingiuotu takeliu. Po ką tik nuošusio lietaus saulėje blizgėjo 
riebus jo molis, tad Žirgus teko palikti apačioje. 

Bet ir be jų kopti buvo sunku. Lipusieji slysčiojo kas keli 
Žingsniai, o Brandefontas net porą sykių šleptelėjo ant pilvo. Iki 
kaklo išsipurvino ir visai nuotaiką susigadino, tad keikėsi, ne- 
rinkdamas žodžių. Daugiausia, žinoma, kliuvo Einiui. 

— Kažkas man čia nepatinka, — susiraukė kontūras, paga- 
liau atšliaužęs prie skardžio krašto ir šnairuodamas į apačioje 
besidaužančias bangas. - Jei saracėnas čia kažkur paslėpė pre- 
kes, tai kaip jis jas pasikraus į laivą? 

— Paprastai, — gūžtelėjo pečiais Einius ir parodė. - Va, ta- 
kelis. Juo nusileis, o laivas priplauks prie skardžio. Vieni pada- 
vinės, kiti laive priiminės. 

— "Tu man kažką paistai, — nepatikliai pakraipė galvą fry- 
zas, apžiūrinėdamas vos pastebimą takelį, kuris baigėsi skardžio 
viduryje, nedidelėje, virš vandens pakibusioje aikštelėje. Štarkė 
irgi atsargiai prisiartino prie krašto ir dar atsargiau žvilgtelėjo 
žemyn. 

— Čia ir voverė neišsilaikytų, — burbtelėjo jis. Jo balse galė- 
jai išgirsti baugią pagarbą. 

— Baisi kupeta, — vėl gūžtelėjo pečiais Einius. 

— Ko norėti - laukiniai, — pašaipiai mestelėjo Štarkei Bran- 
defontas ir pasitraukė nuo skardžio. - Rodyk, kur ta slėptuvė, 
— paliepė, tarsi šapelį stumtelėjęs vaikiną. Tas vos išsilaikė ne- 
suklupęs ir nėrė į tankų kadagyną. 

Abu teutonai nusekė iš paskos, tačiau jokios slėptuvės ne- 
pamatė. Tik tarp aštrias braunas atkišusių akmenų kėpsojo sau- 
sų, kažkieno, matyt, pamirštų žabų krūva. Tačiau kai Einius, 
atsargiai atidėjęs į šalį žabus, pakėlė plokščius akmenis, dengu- 
sius po jais įrengtą slėptuvę, Brandetonto akys vos neišsprogo iš 
pasitenkinimo. Šiurkščiai atstūmęs Einių, jis pats priklaupė prie 
atidengtos angos, ištraukė viršuje sukrautus gelumbės ritinius ir 
ėmė nekantriai raustis. Apačioje buvo tvarkingai sudėti ryšuliai 
su spalvingomis, bet nebrangiomis skarelėmis, giliau — dengti 
pinti krepšiai.su smulkiais žalvariniais ir pasidabruotais papuo- 
šalais, dėžės su žvejybai skirtais kabliais, kauptukai ir keletas 
noragų. Užčiuopęs geležį, Brandetontas tiesiog plėšte išplėšė no- 
ragus iš po kitų prekių, tačiau ištraukęs, atrodo, nusivylė. 

— Ar daugiau nieko nėra? — nekantriau paklausė. 

Einius, visą tą laiką stovėjęs šalia duobės, tik pečiais patrau- 
kė. Brandetontas atsikrenkštęs nusispjovė ir, patrynęs savo stam- 
bią nosį, išlipo iš slėptuvės duobės. Atrodė, kad dabar nei žuvė- 
drų klyksmas, nei nuo jūros pučiantis, sūria drėgme nešinas vė- 
jas jo nebeerzino. Jis atidžiai apžvelgė įlanką, paėjėjo keliasde- 
šimt žingsnių į kairę ir užsiropštė ant akmens, norėdamas gerai 
įžiūrėti prateką, kuri skyrė Žuvėdrų sal4 nuo sausumos. Nors 
jūra buvo palyginti rami, bet ir tos nedidelės atriedančios ban- 
gelės lūžo pasiekusios prateką, parodydamos, jog ir ten, kur iš 
vandens nekyšo uolų luitai, yra visai negilu. 

— Jei čia įplauks, tai kaip į maišą, — tarė jis Štarkei ir žvilgte- 

lėjo iš padilbų Einiaus pusėn. Tas stovėjo prie duobės ir atrodė, 
jog jį domina tik žuvėdros. — Pasirodo, žaltys kalbėjo teisybę. Ko 
iš jo norėt. Pagonis, bjaurybė. Savo motiną parduotų. Žinai, Štar- 
ke, aš jau nusprendžiau. — Jis patylėjo, kad įspūdis būtų didesnis, 
ir tada tarė. — Mes leisime jiems pagrobti tą laivą. 

Jo nusivylimui, vietoje to, kad nustebtų, Štarkė pritariamai 
palingavo galvą. 

— Ir čia susemsim. Drauge su vyskupo kariais. Tada jo eks- 
celencija Gothardas turės tą savo įrodymą. 

Brandefontas neapsidžiaugė savo bendro įžvalgumu. At- 
virkščiai — irzliai suniurzgė: 

— Taip. Nauda bus - ir laivas, ir prekės. Bet tas prakeiktas 
žaltys vis tiek išslys pro pirštus. Nebent jei suimant... Supranti, 
Štarke, juk visko pasitaiko. Suimant galėtum jam ir... 

— Aš? — Štarkė nepatenkintas susiraukė. — Kodėl aš? Tu 
irgi ten būsi. 

— Klausyk, aš juk komtūras, po velnių. Man nepritinka su 
peiliu švaistytis! — Brandefontas iš pradžių pakėlė balsą, kad 
parodytų, kas čia viršesnis, bet tuoj pat nuleido, pažvairavęs į 
atokiau mindžikuojantį Einių. 

— Nėra kvailių, - papurtė galvą Štarkė. — Vyskupo kariai 
smaksos kaip liudininkai, o aš dursiu kažkokį svetimšalį? Aš — 
togtas. Mano darbas teisti, o ne peiliu švaistytis. Ne, ačiū. 

— Didelio čia daikto, cvakt, ir per bortą, — bandė įkalbėti 
Brandefontas. — Sakysi, priešinosi. 

— Sakau, ne! - nukirto Štarkė.-— Visi į jį žiūrės akis išpūtę. 
Manai, saracėnas toks kvailas, kad priešintųsi? Be to, ten bus ir 
jo Žmonių. Jei tau taip reikia jį nudaigoti, sugalvok ką kitą. 

— Mums reikia, Štarke. Mums, ne tik man. Jeigu dabar pa- 
leisim tą velnio išperą, kai jis jau, galima sakyti, mūsų naguose, 
mums atsirūgs, — sugriežė dantimis Brandetontas. 

Savo vaizduotėje jis jau regėjo visą vaizdą. Aušta rytas, kly- 
kia žuvėdros, tas prakeiktas pašaipūnas ben Erachas, susikro- 
vęs savo prekes, ruošiasi išplaukti į tavastų kraštą, ir štai du 
vyskupo laivai įlankos Žiotyse! Jis sugautas — kaip žiurkė spas- 
tuose, kaip Žuvis bučiuje! Ir nejaugi jį vėl reikės paleisti? 

Liūdnų minčių slegiamas jis grįžo į kadagyną, kur prie slėp- 

tuvės duobės laukė Einius. | 

— Sukrauk tą šlamštą atgal, — tarė jam komtūras. — Tu ge- 
riau Žinai, kaip buvo sudėtas. 

— Sukraut atgal? - vaizdavo nustebusį Einius. — Bet pusė 
prekių mano. Man pažadėjote, jei parodysiu. 

— Bus, bus, — nekantraudamas suniurzgė Brandetontas. — 
Kai tik atplauks ir juos sugausime kaip žiurkes. | 

— Kas atplauks? 

— O, Dieve brangiausias! Tas juodaakis velnias ben Era- 
chas. O jei jau visai kvailas, tai paklausyk. Aš leisiu tą laivą pa- 
grobti. O kai čia atplauks ir sukraus prekes, tada jos bus vogta- 
me laive, vadinasi, ir prekės bus vogtos. Supranti pagaliau? 

— Aa... — Einius atrodė tiesiog priblokštas šios klastos. — 
Gerai sugalvota. Bet tada ir laivo pusė — mano. 

Brandetontas kimiai nusijuokė, net pilvas sukliuksėjo. 

— Dalinsimės po to, kai tos žiurkės bus sugautos. O dabar 
sudėk viską taip, kad nieko neįtartų. Supranti? 

— Žinoma! — tuojau pat ėmėsi darbo Einius. 

Jis sukosi palyginti sparčiai, ir Brandefontas, tai stebėda- 
mas, apie kažką sunkiai mąstė. 

— Gerai, kad Anapas nepaklausė to saaremiečio, — gražiai 
suklodamas gelumbės ritinius lyg tarp kitko tarstelėjo Einius. — 
Būtų į tikrą bėdą įkliuves ir galvą praradęs. 

— Kokio saaremiečio? — sukluso komtūras. 

— Tokio, su kasom. Baltaplaukio, — mostelėjo Einius, tarsi 
stebėdamasis, kad pašnekovas nežino: 

— Kas antras čia su kasom, ir visi baltaplaukiai, — suniurz- 
gė Brandelontas. — Ką siūlė tas saaremietis? 

— Kad ben Erachas nuvežtų ginklų. Sako, daug už juos gali 
gauti pas tavastus 

— Na, ir? — susidomėjo Brandetfontas. | 

Einius pradėjo stumti plokščiąjį akmenį ant angos ir tary- 
tum neišgirdo klausimo. Stumti buvo nelengva. 

— Ei, padėk jam, Štarke, — šūktelėjo Brandetfontas. 

Prisidėjo ir Štarkė, ir akmuo įslydo į vietą. 

— Ką sakc tas sukčius ben Erachas apie ginklus? — vėl pa- 
klausė Brandelontas. 

— Sakė, kad per pavojinga. Jis, sakė, ne toks kvailas, kad 
kištų galvą į kilpą. — Einius nusišluostė žemes nuo kelnių. — Jis 
bjaurus žmogelis ir baisiai šykštus, bet gudrumo jam netrūksta. 

— Oo, taip. Jis tikras gudruolis... — Komtūras nesusilaikė 
ir dusliai nusijuokė. — Tikras gudruolis! Bet yra ir gudresnių! 

Kelias atgal į pilį buvo toks pat ilgas, tačiau Brandefontas šį 
kartą jojo, garsiai traukdamas kažkokią fryzišką dainelę, o kar- 
tais net patenkintas sukikendavo. 

Grįžus į pilį Brandetontas, prisakęs laikyti liežuvį už dantų, 
liepė Einiui kulniuoti namo. Tas dar pabandė priminti apie savo 
dalį, bet komtūras nukirto, jog viskam savo laikas. Nutaisęs ne- 
laimingą veidą Einius iškiūtino iš kiemo. Lėtai nukėblino keliu- 
ku, bet vos apsižiūrėjo, kad jo jau nebegali pastebėti iš pilaitės, 
it zuikis nėrė į artimiausią kadagyną ir užsiglaudė už didelio ak- 
mens, pasiruošęs ilgai laukti. 

Neapsiriko. Saulė dar tik buvo persiritusi per aukščiausią 
savo tašką danguje. Matyt, po kelionės iryzas spėjo ir papietau- 
ti, ir popiečio pogulio nuvirsti. Einius iš alkio jau kramtė karčias 
kadagio uogas, kai pagaliau nuo pilaitės pusės pasirodė vežimas. 
Ant pasostės sėdėjo dviese. Einius kaip mat atpažino, kad važ- 
nyčiojo Štarkė, o šalia jo tarsi statinė kėpsojo Brandetontas. 

Palaukęs, kol vežimas pradardėjo prošal, Einius atsargiai nu- 
sekė paskui, saugodamasis, kad galva netyčia neišlįstų virš ka- 
dagių. Laimei, prieplauka buvo daug arčiau, nei Žuvėdrų kran- 
tas. Vaikinui neteko ilgai kojų varginti, o Brandefontui - šokinė- 
ti ant pasostės, ratams trinksint per duobes. Prieplaukoje pūkš- 
damas nusiropštė nuo vežimo ir, trindamas nutrankytą užpaka- 
lį, nukrypavo prie laivo. Išgirdęs ratų dardėjimą, jo pasitikti iš 
kajutės užlipo ant denio knechtas. Matyt, miegojo, nes kumščiu 
trynė akis, o ietį vilko tarsi pagalį. 

— Keliauk į pilį ir pasakyk Heincui, kad jis šiąnakt saugos 
laivą, — paliepė jam komtūras. - Tegul po vakarienės ateina. 

Knechtas, nusileidęs lenta prieplaukon, su viltimi pašnaira- 
vo į vežimą, tačiau Brandefontas pamojo, kad savomis kojomis 

manytųsi. Juodu su Štarke luktelėjo, kol knechtas nutolo, o ta- 
da ėmėsi darbo. Einius, pasislėpęs tankiame alksnyne, stebėjo, 
kaip tiedu pūkšdami tempia sunkius ryšulius į laivą. Brandefon- 
tas, neišlaikęs svorio, vieną net išmetė. Ryšulys nukrito ant ak- 
menų, ir vaikinas patenkintas šyptelėjo, išgirdęs Žvangtelint ge- 
ležį - ben Erachas tarsi pirštu į akį pataikė. Neiškentė komtū- 
ras, nepasinaudojęs proga su Anapu atsiskaityti. | 

Brandetontas vis braukė gausiai veidu žliaukiantį prakaitą, 
tačiau neturėjo laiko atsipūsti. Kai vežimas pagaliau ištuštėjo, 
stenėdamas užsiropštė ant pasostės. 

— Palauk Heinco, — gaudydamas orą plačia burna, mestelė- 
jo Štarkei. - O aš — pas vyskupą. Dėl laivų pasalai! — Jis para- 
gino arklius, ir vežimas jau lengvai nušokčiojo per duobes. Kom- 
tūro galva tabalavo ant pečių it ant lazdos pamautas ąsotis. 

“Einius, dar kiek luktelėjęs, atsargiai nuropojo toliau nuo ke- 
lio, o kai nusprendė, kad niekas jo nebepamatys, atsistojo ir šyp- 
sodamasis sparčiu žingsniu pasileido link Omnepeivos namų. Ben 
Eracho sugalvotas žaidimas kol kas klostėsi taip, kaip buvo nu- 
matyta. 

Ilgas vasaros vakaras iš lėto grimzdo į naktį. Lyg ir taip, 
kaip vakar, užvakar ir dar seniau. Ramiai, be jokių įvykių, teža- 
dėdamas ramų poilsį. 

Tačiau taip tik atrodė. Vos sutemo tiek, kad būtų galima 
pasislėpti nuo nepageidautinų akių, Ezelio komtūro pilaitėje pra- 
sidėjo tylus sambrūzdis. Tačiau vasaros tamsos nesulyginsi su 
žiemos. Urmas, kuris nuo to meto, kai saulė pradėjo leistis, ste- 
bėjo pilį, sugebėjo įžiūrėti, kaip iš jos nemenkas karių būrys nu- 
žygiavo prieplaukos pusėn. Nusekęs iš paskos, jis matė juos su- 
lipant į vyskupo laivus. Veikiai išgirdo kylant inkarą, o po to 
pastebėjo deglų šviesoje išplaukiančius du laivus. Jam pasirodė, 
kad vieno priekyje dunksojo stambi Brandetonto figūra. 

Urmas luktelėjo, kol laivai tarsi vaiduokliai ištirpo tamsoje, 
ir, kiek kojos nešė, pasileido į Omnepeivos namus, kur laukė 
kiti žygio dalyviai. Dauguma jų ramiai miegojo, budėjo tik Om- 

nepeiva, Atasonas ir Anapas. Išklausę Urmo pasakojimą, jie 
linksmai susižvalgė ir liepė vaikinui eiti nusnausti. Tas taip ir 
padarė, o trijulė liko sėdėti už stalo. 

Po kurio laiko pasirodė ir ant skardžio priešais Žuvėdrų sa- 
14 budėjęs Tarno. Nuo ten jis matė, kaip vyskupo laivai praplau- 
kė pro šalį ir pasislėpė už salos. 

— Jie ten mūsų ir tykos, — nušvito ben Erachas. - Dabar 
viskas tavo rankose, Atasonai. Jei nepraplauksi ta prateka, visi 
kybosim ant sausos šakos. 

— Praplauksiu... — Atasonas pasistengė, kad jo balsas skam- 
bėtų tvirtai, tačiau ben Erachas pajuto, kad saaremietis nėra toks 
tikras, kaip norėtų. Bloga nuojauta sugniaužė karaimo širdį, bet 
kito kelio iš sp4stais virtusios įlankos nebebuvo. 

— Nesugebėsi, — ūmai atsiliepė Omnepeiva. - Man senelis 
irgi daug kartų, kaip ir aš tau, pasakojo ir nuo kranto rodė, ta- 
čiau jei pirmą sykį nebūtų kartu plaukęs, tikrai būčiau laivą ant 
akmenų patupdęs. 

— Teks bandyti, — niūriai burbtelėjo sūnus. 

— Neteks, — nukirto tėvas. 

— Kaip neteks? —- Atasonas su Anapu nustebę pakėlė ant- 
akius. 

— Aš pats vairuosiu laivą, — tarė Omnepeiva. 

— Bet, tėve... — Žiojosi sūnus, tačiau tėvas įspėjančiai kils- 
telėjo ranką: 

— Pasakiau ir nebekartosiu. Jūs, vaikai, geriau eikit snūstel- 
ti. Aš pažadinsiu. Vis tiek naktimis negaliu sumerkti akių. 

Ben Erachas, pamatęs, kad Atasonas klusniai stojasi, irgi ne- 
prieštaravo. Atvirkščiai, jis džiūgavo, kad Omnepeiva prie jų pri- 
sidėjo. Atsigulė, jau neabejodamas sėkme, šalia ant grindų mie- 
gančio Einiaus ir saaremiečių ir užmigo. Ramiai. Kaip kūdikis. 


0 


Pirmieji-saulės spinduliai dar tik pakuteno dangaus skliauto 
apačią, kai Omnepeiva pakėlė miegančiuosius. Greitai užkandę, 
jie vienas paskui kitą išslydo iš trobos ir paniro į ryto rūką. Vy- 
rai skubėjo prieplaukos pusėn, neatsidžiaugdami rūko tirštumu. 

Tiesa, ben Erachas iš pradžių nuogąstavo, kad per rūką neras 
kelio, tačiau netrukus išgirdo bangų ošimą ir nusiramino. 

Nebuvo daug vargo ir su sargybiniu. Tas miegojo kajutėje, 
susisukęs į kailinius. Net vasarą prie jūros naktys buvo drėgnos ir 
vėsios. Matyt, kailiniai buvo šilti, nes ir prieplaukoje girdėjosi sar- 
gybinio knarkimas. Tarno su Urmu ant pirštų galų nusigavo lenta 
į laivą ir dingo kajutėje. Netrukus likusius prieplaukoje pasiekė 
negarsus šurmulys, ir pasirodęs denyje Tarno pamojo lipti. 

Pirmas užbėgo Atasonas, paskui jį - ir kiti. Du vyrai išnešė 
į kailinius suvyniotą, surištą užkimšta burna sargybinį ir be ypa- 
tingos pagarbos numetė ant prieplaukos lentų. Kiti skubiai ruo- 
šė laivą išplaukimui. Visi puikiai žinojo, ką turi daryti. Omne- 
peivai, jau atsistojusiam prie vairo, tik retsykiais tereikėdavo 
jiems priminti vienu kitu žodžiu. 

“Ben Erachas su Einium nėrė į kajutę. 

— Ten, — parodė Anapas į kertę, kur viena lenta lyg ir atro- 
dė kiek atsiknojusi. Vos vos. Jeigu nebūtų ieškoję podėlio, ji ne- 
būtų kritusi į akis. Abu, prišokę, klestelėjo ant kelių. Karaimas, 
įkišęs durklą, iš pradžių išjudino vieną lentą, paskui lengvai nu- 
kėlė dvi. Plyšio juodumoje jie pamatė kelis didelius ryšulius. Ben 
Erachas atrišo viršutinįjį. Blykstelėjo plienas. 

— Kirviai, — pagarbiai sušnibždėjo Einius. - Geras daiktas 
mūšyje. 

— Ir daug kainuojantis, — patenkintas pridėjo karaimas 11, 
jau nebeatidengdamas, per drobę apčiupinėjo dar vieną ryšulį. — 
O čia, atrodo, kalavijai. Maloningasis komtūras mums padova- 
nojo tikrą lobį. 

— Geras Žmogus, kaip mes jam ir atsidėkosim? - nusijuokė 
Einius. 

Anapas nespėjo atsakyti - laivas krestelėjo ir susiūbavo. 

— Atrodo, pajudėjom, — tarė jis. Pirkliai skubiai sudėjo len- 
tas į vietą ir nuskubėjo į denį. 

Laivas jau buvo palikęs prieplauką. Drėgnas ryto vėjas išpūtė 
burę. Suteliuškavo pirmagalio skrodžiamas vanduo. Tik tas triukš- 
mas ir vis garsėjantis žuvėdrų klegesys tedrumstė ryto rimtį. Visi 
įtemptai dairėsi, tačiau rūkas leido kažką pastebėti tik per keletą 
žingsnių. Bet, atrodė, tai Omnepeivos visai nejaudino. Jis tarsi 

įbestas stovėjo prie vairo. Veide Žaidė šypsena, o jis pats lyg dviem 
dešimtimis metų atjaunėjo ir ūgtelėjo visa galva. Balsas skambėjo 
užtikrintai ir ryžtingai. Plaukė, lyg rūko nebūtų buvę. 

Pamažu nuo žuvėdrų klyksmo ėmė kursti ausys. 

— Regis, Žuvėdrų krantas nebetoli, - šnibžtelėjo Einiui Ana- 
pas. Abu pirkliai stovėjo pirmagalyje, iki skausmo įtempę akis. 
Tiesa, artėjant prie jūros, vėjas lengvino jų vargą, vis labiau dras- 
kydamas rūko maršką. 

Pagaliau tolumoje sušmėžavo ir ėmė ryškėti pakrantės aikš- 
telė, iš kurios takeliu galima buvo nusigauti iki slėptuvės. Lai- 
vas, paklusdamas įgudusiai Omnepeivos rankai, švelniai prisi- 
glaudė prie skardžio. Du vyrai prisikabino prie kranto kekšiais, 
neleisdami bangoms nunešti laivo šalin. Dar du užsiropštė aikš- 
telėn. Iš “Vėtros" priekio ir galo jiems švystelėjo virves. Šie pri- 
tvirtino jas prie didesnių akmenų, tačiau dėl viso pikto pasiliko 
prie jų budėti. Kiti saaremiečiai vikriai nubėgo takeliu aukštyn. 

Einius, stebėdamas juos iš apačios, pagalvojo, jog vargu ar 
sugebėtų taip greitai kopti. Na, gal ir užkoptų, bet nusileisti ir 
dar su nešuliais — tikrai ne, sumetė, kartu su Anapu priimdamas 
nuo aikštelės saaremiečių paduodamus krovinius. 

Jie greitai apsisuko. Saaremiečiai švystelėjo į laivą virves ir 
patys sušoko. Tarno su Urmo kekšiais atstūmė laivą nuo sausu- 
mos, ir tas pajudėjo Žuvėdrų kranto pusėn. 

Rytų vėjas baigė skutais paleisti rūką. Aušo. Einius nera- 
miai dairėsi, mėgindamas atspėti, ar prasidėjo potvynis. Anks- 
čiau niekad nebuvo jūros potvynio regėjęs ir nenutuokė, kaip jis 
turėjo atrodyti, o nieko panašaus į Ventos potvynius, kada pava- 
sarį vanduo plačiai išeidavo iš krantų, nesimatė. 

Jis žinojo, kad pratekoje turi tiek padaugėti vandens, jog 
būtų saugu praplaukti virš negiliai po vandeniu pasislėpusių ak- 
menų. Einius atsiminė juos matęs nuo skardžio ir lyg tai viskas 
dabar atrodė kaip ir tada. Tie patys akmenys ir tas pats, į krantą 
besiplakantis vanduo. Ir virš galvų pakibęs jaunas mėnuo. 

— Ar potvynis jau prasidėjo? - neiškentė tyliai nepaklausęs 
Anapo, kad niekas nepastebėtų jo neišmanymo. 

— Taip!.. — Pirklys linksmai linktelėjo ir mostelėjo pavojin- 
gosios pratekos pusėn. — Geriau įsižiūrėk ir pats pamatysi. 


Žį 

Einius įtempė akis ir netrukus suvokė, ką karaimas turėjo 
omenyje. Per prateką nuo jūros ritosi aukštos bangos ir šįkart 
nelūžinėjo virš akmenų. 

— O štai ir mūsų bičiuliai, — atskriejo nuo vairo pašaipus 
Omnepeivos balsas. 

Visi atsigręžė į pušimis apaugusią salos keterą. Pradžioj pa- 
sivaideno, kad seniūnas apsiriko. Vanduo lyg niekur nieko dau- 
žėsi į jos akmenis. Tačiau veikiai iš už pušų sienos išniro vieno 
laivo nosis, po to - ir antro, ir abu visu ilgiu sustingo sąsiauryje, 
uždengdami didesniąją jo dalį. Į vandenį vienas po kito aidžiai 
pūkštelėjo inkarai. Ant denių pakilo lankais ginkluoti knechtai. 
“Vėtrai" prasmukti buvo telikę mažai vietos. Pakankamai, kad 
praplauktų, tačiau strėlės būtų visus išskynę denyje. 

Omnepeiva apsimetė ieškąs, pro kur jam geriau geriau pa- 
sprukti, ir kryptelėjo vairą į vieną, paskui į kitą pusę. “Vėtra" 
darė posūkius, priartėdama prie vyskupo laivų. Jau galėjai įžiū- 
rėti susikaupusius knechtų veidus. Štarkei sukomandavus, jie 
pakėlė lankus ir prisitaikė. Einiui pasivaideno, jog mato, kuris iš 
knechtų strėlę atsuko į jo krūtinę. Apsidairė, tačiau saaremie- 
čiai neatrodė išsigandę. Susibūrę palei bortą jie smalsiai apžiūri- 
nėjo knechtus ir kažką linksmai šnekėjo, o Omnepeiva net pla- 
čiai šypsojosi, rodydamas kelis jam telikusius dantis. 

— Stokit, plėšikai, — atskriejo nuo vieno laivo priekio Bran- 
detonto balsas. - Nuleiskit inkarą ir nebandykit priešintis. 

Ezelio komtūro veidas švytėjo iš pasitenkinimo. 

— Skubu, balandėli, skubu, — nusikvatojo Omnepeiva ir ryž- 
tingai pasuko pavojingosios protekos pusėn. Vėjas “Vėtrai" bu- 
vo palankus. Aidžiai supliaukšėjo jo pagauta burė, ir laivas šok- 
telėjo per bangas tarsi botagu perlietas nartus Žirgas. 

Ir Einius pagaliau pralinksmėjo. Jis matė, kaip ištįso Bran- 
defonto veidas. Atsisuko, norėdamas džiaugsmu pasidalinti su 
Anapu. To veide žaidė pašaipi šypsena, tačiau rankų, kuriomis 
ben Erachas rėmėsi į bortą, pirštai buvo pabalę. Matyt, nors ir 
tikėdamas sėkme, Anapas jaudinosi. 

Omnepeiva taip pat surimtėjo, pasiekęs prateką. Abiem ran- 
kom įsikirtęs į vairą, jis visą laiką kažką aiškino greta stovin- 
čiam sūnui, smakru rodydamas į vandenį ir porą sykių ūmai pa- 

suko laivą. Pirmą kartą Einius vos spėjo nusigriebti borto, nes 
kitaip būtų it statinė nusiridenęs prie kito, tad daugiau nebepa- 
leido, kol “Vėtra"' tarsi ant sparnų išskrido iš pratekos ir išsiver- 
žė į jūros platybę. Virš jos nusirito griausmingas saaremiečių 
kvatojimas. 

— Prasmukom, — aidžiai iškvėpė Anapas ir, sauja nužėręs 
nuo galvos savo auksu siuvinėtą kepuraitę, ja nusišluostė kaktą 
išbėrusį prakaitą. Einius pastebėjo, kad ir Omnepeiva, nusiplė- 
šęs lokio kailio kepurę, leidžia vėjui glostyti jo plikę. 

— Ei, Brandetontai, papūsk man į uodegą! - iš visų plaučių 
riktelėjo Atasonas, persisvėręs per laivo galą. 

Vyskupo laivus užstojo sala, tačiau Brandefontas turėjo jį 
išgirsti. 


— Kaip jie praplaukė?! — baubė Brandetontas, abiem ran- 
kom sugriebęs aukštą, gunktelėjusį vyskupo laivo škiperį. - Tu 
gi sakei, kad tiktai šiuo sąsiauriu galima išplaukti iš įlankos! 

— Matyt, apsiriko, ožys, sąsiaurius supainiojo, — pašaipiai 
gūžtelėjo pečiais Štarkė. 

— Mes niekad neplaukiojam šia prateka, — piktai atsikirto 
škiperis. — Kartą pabandėm ir praradom laivą. 

— Kai tokie ožiai bando, tai jiems nieko ir neišeina! - tebe- 
baubė Brandetontas, jau kratydamas škiperį. Tas, neapsikentęs, 
ūmiu judesiu išsivadavo iš komtūro gniaužtų ir atsitraukė atgal 
tiek, kad galėtų išsitraukti kalaviją. UŽ jo nugaros susibūrė jo 
komanda, pasiruošusi bet kurią akimirką pulti pirmyn. Vyskupo 
knechtai stoviniavo atokiau ir Brandefontas, pažvairavęs į juos, 
sumetė, kad iš jų, jei užvirs košę, nebus naudos. O juodu su 
Štarke škiperio vyrai kaip mat išmes į jūrą. 

— Tai kaip jie išplaukė?! - negalėjo nurimti komtūras. 

— Jie neišplaukė, — tyčiojosi Štarkė. - Jie išskrido. Kaip 
paukščiai. Plast plast, ir nėra. 

— Jie pasinaudojo potvyniu, — niūriai paaiškino škiperis, 
pamažu atgaudamas kvapą. 

— Tai ko tu lauki?! - taškėsi seilėmis komtūras. - Keliam 


Šėtono legatas 159 


inkarus ir paskui juos! - Jis mostelėjo pratekos, kuria praplau- 
kė saaremiečiai, pusėn. 

Škiperis ryžtingai papurtė galvą: 

— Už jokius pinigus. Vanduo pakilo, bet ne tiek, kad galė- 
čiau užsimerkęs plaukti. Matėt, pačioje pratekoje jie du sykius 
staigiai pasuko. Reiškia, kai kurie akmenys nėra tiek apsemti, 
kad galėtum virš jų plaukti. O kur tie akmenys - tik Dievas ir tie 
šėtono išperos ezeliečiai Žino! 

— Gerai, jau gerai. Užteks tų tuščių šnekų! - spjaudėsi Bran- 
defontas. — Tada plaukiam šituo sąsiauriu! Negaiškim! 

— O ko? Gaudyti vėją?! — leido sau pasityčioti škiperis. — 
Kol pakelsim inkarą, kol apsuksim salą, jų burė bus ne ką dides- 
nė už mano delną. Niekaip mes jų nepavysime. 

— "Tai ką siūlai daryti?! - teberėkė Brandefontas, vėl artin- 
damasis prie nuo jo besitraukiančio škiperio . 

— Plaukti namo ir virsti į lovas... — Štarkė, tebespinduliuo- 
damas savo pašaipia šypsena, įsimaišė tarp besiginčijančių vyrų. 

Brandefontas tik subaltakiavo. Jo ranka, apgniaužusi kala- 
vijo rankeną, jau kilo aukštyn. Rytmečio saulės spinduliuose žyb- 
telėjo ašmenys. Už škiperio nugaros vėl išsirikiavo jo Žmonės, gi 
knechtai ir toliau nerodė jokio noro įsikišti. 

Tačiau komtūras įstengė užgniaužti savo apmaudą. Žvang- 
telėjo atgal į makštis įkištas kalavijas. Netaręs daugiau nei žo- 
džio, Brandetontas apsisuko ir dingo kajutėje. 

— Tai ką dabar darysim? - žvilgtelėjo į Štarkę škiperis. Tas 
teberodė dantis. 

— O ką galim? Sakiau - plaukiam namo, ir į lovas. 

— Gerai, — linktelėjo škiperis ir paliepė savo vyrams kelti 
inkarą. Antrasis laivas pasekė jų pavyzdžiu. 

Netrukusi abu laivai girgždėdami apsisuko ir pasuko prie- 
plaukos pusėn. Saulė jau buvo pakilusi virš jūros. Potvynis bai- 
gėsi, ir vanduo pradėjo grįžti į jūrą. 

Štarkė, lėtai nužingsniavęs pro ginklus tvarkančius knech- 
tus prie laivagalio, įsmeigė akis į jūrą, kurioje prie pat akiračio 
matėsi mažytė tolstanti burė. 

— Mes dar pasimatysime, Anapai, — piktai išsišiepė jis. 

asara tiIpo, persiritusi į antrąją savo pusę. Po kelių 
lietingų dienų ilgam nusistovėjo giedra. Ir - karštis. 

—J Atrodė, net akmenys tirpo. Ypač trošku buvo mies- 
te. Karštis maišėsi su gatvių smarve ir tiesiog gniaužė kvapą. 
Ore dūzgė įkyrių musių spiečiai. Arkliai nuo jų jau net nesisten- 
gė gintis. Priemiesčių pašiūrėse šutros nukamuotos kiaulės dryb- 
sojo pavėsyje ir tingiai kriuksėjo. 

Žmonės Rygoje irgi būtų mielai kritę pogulio už sandariai 
užvertų langinių, bet tokiais neramiais laikais nebuvo patartina 
atsitverti nuo gyvenimo. Neaišku, kas gali atsitikti, padėtis kito 
diena iš dienos, tad reikėjo nuolat ją sekti. 

Nerimu persisunkusiu troškiu oru kvėpavo ir Rygos vysku- 
pas Mikalojus, skaudžiai nerimą jautė Ordino broliai, atsiliepė 
jis 1r miestiečiams. Pastarieji juo dalinosi užeigose, bet tik įsiti- 
kinę, jog nesimato Baldvino arba Ordino žmonių. Ką galėjai Ži- 
noti, kas ir kur nuneš gandus bei kokios laukia pasekmės. Ne tik 
blogų naujienų daugėjo, vis gausėjo perbėgėlių pas Baldviną. Šian- 
dien Žmogus su tavimi alų gurkšnoja, o rytoj legato tarnybon 
pasiprašys ir apie tave nereikalingų dalykų pripliurps. 

O pagundų prisidėti prie legato buvo tiek ir tiek. Su kiekvie- 
na diena šio galia augo, o Ordino traukėsi. Kol kas atrodė, jog 
magistratui Baldvinas tarsi pritaria, bet ne vienas iš tarėjų spėjo 
pajusti, kad tam pritarimui yra ribos. Bailesnieji jau šnabždėjo, 
jog visą galią įgavęs Baldvinas, ko gero, išvaikys magistratą ir 

savo kieta ranka ims valdyti miestą pats. Ir kaip jam atsispirsi? 
Juk popiežiaus atsiųstas, ir su kariuomene! Kas be ko, Vokieti- 
jos miestuose gyventojai jau buvo įpratę, kad nors popiežiaus 
žodis ir lemia dvasiniuose dalykuose, valdžioje jis nebūtinai toks 
svarus, tačiau tolimosios Livonijos Rygoje tokios mintys dar at- 
rodė baugiai naujoviškos. Atrodė, kad jei kartą popiežius ką pa- 
skyrė valdžion, tai taip ir turi būti, nors daugelis ir manė, kad 
būtų geriau, jei šį sykį jis būtų pasirinkęs tinkamesnį legatą. Ta- 
čiau kol kas tai buvo tik atsargios kalbos, tad rygiečiai šluostėsi 
prakaitą, plempė alų ir tyčiojosi iš bailių magistrato tarnautojų, 
kuriems labiau rūpėjo jų šiltos vietelės, negu miesto laisvės. 

Atsirasdavo ir užtariančių magistratą. Girdi, ką jie gali, jei- 
gu pats vyskupas, atrodo, su viskuo susitaikė. Lindi savo pilyje 
ir net pamokslus vengia sakyti. O ką jau kalbėti apie Ordino 
brolius, tie pasipūtėliai dabar ir mieste veik nesirodo. Galima 
pamanyti, kad jų kaip ir nėra. Tik gyvenę Ordino pilies kaimy- 
nystėje žinojo, jog naktimis lyg šešėliai pro užpakalinius jos var- 
telius išslysdavo pasiuntiniai ir dingdavo už miesto sienos. Be- 
veik tiek pat pasiuntinių iš visų po Livoniją išbarstytų Ordino 
valdų, stengdamiesi niekam į akis nepatekti, prasmukdavo ir iš 
užmiesčio į pilį. Tikrai nelengvus laikus gyveno Ordinas, jei jam 
teko veikti besislapstant pačioje Livonijos sostinėje. 

Užtat cistersų regulos vienuolis, Livonijos, Žiemgalos ir Kur- 
šo vyskupas, popiežiaus Grigaliaus dideliais įgaliojimais apdo- 
vanotas legatas Baldvinas iš Alnos jautėsi pakiliai. Viskas klos- 
tėsi gera linkme. Žinoma, pasitaikydavo ir kliūčių, stigo patiki- 
mų Žmonių, tačiau legato valdos nenumaldomai augo, galia di- 
dėjo ir, kas ypač buvo malonu, visi dabar jam lankstėsi ir paisė 
jo žodžio. Baldvinas nebuvo pakankamai pastabus, kad atskirtų 
pataikūnus ir savanaudžius nuo tų, kurie atvira širdimi siekė pa- 
remti popiežiaus atstovą. Šių irgi buvo nemažai, nes besiplečianti 
Ordino galia baugino vyskupystės kurijos ir magistrato žmones. 
Baldvinas galėjo rasti tarp jų nemažai šalininkų, tačiau šie nesi- 
lankstė taip Žemai ir nesišvaistė pagyros žodžiais, kaip pataikūu- 
nai, todėl ir nebuvo tinkamai įvertinti. 

Baldvino krėslas stovėjo ant neseniai sukaltos pakylos nedi- 
delėje skliautuotoje cistersų vienuolyno menėje. Panašią pakylą 
legatas regėjo Laterano rūmuose ir pats paaiškino dailidėms, 
kaip ją sukalti. Žinoma, gerokai mažesnę, nes menėje ir taip 
trūko vietos. Baldviną saugoję sargybiniai stypsojo taip arti prie 
krėslo, kad užstojo dalį iš trijų dešimčių kambaryje mindžikavu- 
sių vyrų. 

Tačiau šiuo metu jo šviesybei terūpėjo tik du prieš jį išsi- 
tempę vyrai baltais kalavijuočių apsiaustais. Didysis Fratre Mi- 
litiae Christi ordino magistras Folkvinas ir jo artimiausias ben- 
dražygis, augalotas šviesiaplaukis stipruolis brolis Johanas Seli- 
gas stovėjo sukandę dantis, sunkiai tramdydami įniršį. Ne pirmą 
kartą jie ginčijosi su Baldvinu, ir ryžtinga abiejų laikysena rodė, 
jog šį kartą nežada nusileisti. 

— Pasikviečiau jus, norėdamas paklausti, ar ilgai dar lauk- 
siu, kol paliksite Virumaa, Jarvamaa ir Lianemaa žemes? — griež- 
tai pradėjo legatas. - Kiek reikės kartoti, kad dar legato Vilhel- 
mo apsilankymo metu tų žemių seniūnai prisiekė vasalinę ištiki- 
mybę Jo šventenybei popiežiui Grigaliui? 

— O kiek aš turiu aiškinti, kad tose žemėse dar rusena prie- 
šiškumas Kristaus mokslui, — atsakė Folkvinas, jausdamas, kad 
nuo tvankumos - ir nuo vos suvaldomo pykčio — rasoja kakta. 
Net Šventasis tėvas savo tolybėse neįsivaizduoja, kokios jėgos 
reikia tiems naujakrikštams suvaldyti. O ką ir kalbėti apie kaž- 
kokį vienuoliūkštį iš atkampaus cistersų vienuolyno Alnoje, ku- 
ris vienu šuoliu nutūpė į vyskupo krėslą! Liežuvį gali nusilaužti 
beaiškindamas, regis, paprastų paprasčiausias tiesas. - Jėgos rei- 
kia kad jas išlaikytum. Jėgos, kurią tie laukiniai temoka gerbti. 

— Užteks tuščių šnekų, magistre, - tarsi kalbėtu su mo- 
kinuku, siutinančiai ramiu balsu tarė Baldvinas. — Aš turiu 
pakankamai karių Dievo žodžiui šiose žemėse apsaugoti. O 
jūs man padėsite, kai bus reikalas ir kai aš to pageidausiu. 
Nejaugi dar kartą reikia jums viešai priminti, jog jūsų Ordiną 
vyskupas Albrechtas įsteigė tam, kad jis padėtų skleisti tarp 
laukinių Dievo žodį. Kartoju - “padėtų"! Tai ne tas pats žo- 
dis kaip “valdytų". Ar supratai, magistre? Gal kas nors iš su- 

sirinkusiųjų gali jam paaiškinti? 

Kažkas prunkštelėjo. Folkvinas, prieš atvykdamas, per jį 
kvietusį Baldvino žygūną prašė pokalbio akis į akį, tačiau storu- 
liui, atrodo, parūpo dar kartą viešai jį pažeminti. Menėje buvo 
bene trys dešimtys to pašlemėko bendrų. Daugiausia - prasčio- 
kai ir mažakilmiai. Tokie nepraleis progos pasižiūrėti, kaip ty- 
čiojamasi iš Kristaus karių didžiojo magistro. | 

— Drįstu teigti, kad šnekate nesąmones! — virpančiu nuo 
įtampos balsu atšovė Folkvinas. - Ten reikia jėgos, kurią jie pri- 
pažįsta. Jums su iš svetur atvestais kariais nepavyks jų nei su- 
prasti, nei — tuo labiau — suvaldyti. Jie atsimes nuo taip sunkiai 
įdiegto mūsų Viešpaties mokslo! 

— Vadinasi, prastai diegėte tą mokslą, magistre... — Baldvi- 
nas atsilošė ir pašaipiai šyptelėjo. — Jei tai bent kiek panašu į 
tiesą, net labai prastai. Pats laikas, kad Kristaus vynuogyną pra- 
dėtų genėti geriau nusimanantys. Ordino karių išvedimo metą ir 
taip jau per ilgai atidėliojome. 

Magistras suprato, kad jokie žodžiai nebepadės. Iš jo buvo 
viešai reikalaujama kapituliuoti. Ramiai ir paklusniai atiduoti 
tai, ką per tiek metų jie pastatė. Jis tiesiog duso, lyg stovėtų šalia 
liepsnojančios pagonių pilies. 

— Mes negalim... Mūsų broliai nesutiks, jei toliau trauksi- 
mės, — tarė jis. Įsivyravusią tylą sutrikdė brolis Seligas. Jis buvo 
pratęs kalbėti kareiviškai tiesiai: 

— Jie ir taip mus kaltina, kad išduodam Ordiną. Jie nesutiks 
apleisti tai, už ką užmokėjo krauju! 

— Nesutiks? Nesutiks tie, kurie davė paklusnumo įžadus? 
— Baldvinas atsigręžė į prakaituojantį Folkviną ir dūrė pirštu 
beveik tiesiai į jo veidą. — Jei atsisakote paklusnumo, tai gal ir 
skaistybės? Magistre, paaiškinkit tai šiam savo jaunam išsišokė- 
liui, kuris nežinia ką šneka. 

Po skliautais vėl nuaidėjo juokas. Seligas išraudo ir dešine 
ranka nejučiomis pagraibė šoną, ieškodamas kalavijo. Deja, gin- 
klus teko palikti prie durų. Kvatojimas tapo dar griausminges- 
nis, nes legato Žmonės pastebėjo jo visišką sutrikimą. Folkvinas 
skaudžiai trenkė jam alkūne į šoną, ir Seligas suspaudęs kumš- 
čius susivaldė. 

— Legate... Kristaus kariai visada veikė kuo didesnei mūsų 
Viešpaties garbei, — pagaliau surado tinkamus žodžius Folkvi- 
nas. — Mes aukojome savo gyvybes, o jei praeityje ir pasitaiky- 
davo nesutarimų su vyskupu Albrechtu, tai tik dėl to, kaip ge- 
riau nešti Kristaus Žodį pagonims, tačiau... 

— Užteks! - trinktelėjo delnu į savo krėslo ranktūrį Baldvi- 
nas. - Nusibodo mums tavo kalbos, magistre. Pirmoji Kristaus 
kario dorybė - nuolankumas, o tavyje jos visai neįžiūriu. 

Didysis magistras stovėjo tarsi perkūno trenktas. Jis jautė, 
kaip tvinkčioja kaklo gysla ir raudonis užlieja sprandą. 

— Kalbos?!. Jūs, iš Fryzijos atsidanginę plepiai, mums drįs- 
tate tai sakyti! — staiga suriko kalavijuotis ir jo balsas užpildė 
visą menę. - Mums, kurie čia liejome kraują, kentėme baisias 
žiemas, kruvinais nagais statėme pilis, kad tokie kaip jūs rastu- 
mėte užuovėją. Ir dabar reikalaujate jas imti ir atiduoti? To ne- 
bus! Mes taip pat ir Šventosios Romos imperatoriaus pavaldi- 
niai, ir visus esamos tvarkos pakeitimus reikia derinti su impe- 
ratoriumi. Jis mums šias žemes atidavė. Tai mūsų žemės. Mūsų 
krauju užmokėtos. Mūsų brolių gyvybėmis. Mūsų! 

Menėje teaidėjo vien Folkvino balsas, kol, pritrūkęs kvapo, 
jis stabtelėjo ir atbula ranka nusišluostė veidu Žliaukiantį pra- 
kaitą. 

— Nejaugi jūs ištarėte: “mūsų"? — Baldvinas iš Alnos tarsi 
medžioklinis šuo pakreipė į šoną galvą. - Na taip. Net pakarto- 
jote. Taigi, jūs išties sakėte: “mūsų"? 

Riteris, kuris niekada nesutrikdavo žvelgdamas į priešų bū- 
rius, dabar net nesusigaudė, jog jam bekalbant priešininkas per- 
rikiavo gretas, ir puolimas prasidėjo iš kito sparno. 

— Teisingai! Mūsų! Mūsų Ordino! Mūsų brolių! — šaukė 
jis, pabrėždamas savo panieką pašnekovui, kuris nesuprato to- 
kios akivaizdžios tiesos. - Fratre Militiae Christi! Ordino!.. 

— O, aš puikiai Žinau, kaip jūs pasivadinote. Nesivarginki- 
te! — neleido jam tęsti Baldvinas. - Taigi, jūs patvirtinate, jog 
sakėte “mūsų". Man keista, kad tenka jums tai priminti, bet ką 
padarysi. Tad priminsiu. Įsidėmėkite — visa tai yra Šventosios 
motinos Bažnyčios globoje. O gal jūs nepripažistate Bažnyčios 
globos? 

Folkvinas sumirksėjo. Pokalbis pakrypo kita linkme, negu 
jis tikėjosi, bet jis dar drąsinosi: | 

— Savaime suprantama, kad pripažistame! 

— Puiku! Tada galime pokalbį tęsti, — griežtu balsu dėstė 
Baldvinas. — Aš jau buvau bepradedąs rūpintis. Gal be reikalo, 
nes, atrodo, abu pripažįstame, jog tik Bažnyčios S Ansi iŠ- 
plėšė šį kraštą iš pagoniškosios vergovės. Livonijos vyskupystė, 
jos pilys ir miestai, vienuolynai, įskaitant ir jūsų “Fratres", vis- 
kas čia stovi iš Dievo malonės ir yra ypatingoje Šventosios moti- 
nos Bažnyčios globoje. Visų mūsų galva yra Šventojo Petro įpė- 
dinis žemėje, Jo šventenybė popiežius Grigalius. Ar ne jam jūs 
prisiekėte paklusnumą, stodami į Ordiną? 

— Prisiekėm... — Didysis magistras linkterėjo ir sunkiai nu- 
rijo seiles. Nors jis buvo beveik dvidešimčia metų vyresnis ir 
puse galvos aukštesnis už kresną, apskritaveidį Baldviną, tačiau 
jautėsi tarsi mokinukas prieš griežtą mokytoją ir pabandė pasi- 
aiškinti: — Dėl paklusnumo Bažnyčiai nėra kalbos. Bet Šventa- 
sis tėvas siuntė savo raštus dėl šių Žemių, ir jūsų pirmtakas, ger- 
biamas vyskupas Vilhelmas iš Modenos, savo raštais visas teises 
patvirtino. Ir ten parašyta aiškiai. Trečdalis Livonijos Žemių ir 
trečdalis žemių, kurios bus išlaisvintos iš pagonių tamsybės, pri- 
klauso mums. Įskaitant ir šias estų žemes. 

— Aa... Vėl ištarėte “mums" ir, deja, panaudojote žodį “pri- 
klauso?'... — Baldvinas nepritariančiai palingavo galvą. — Ar tik 
nebus kartais tuose raštuose parašyta taip: “Terras Virumaa, Jar- 
vamaa et Lianemaa patrocinio Fratrum Militiae Christi in Livo- 
nia Eius Sanctitas Pontifex Romanus Honorius tertius comne- 
davit." Ar ne taip? 

Folkvinas lotyniškai mokėjo tik keletą maldų, o raštą supra- 
to tiek, kad sugebėdavo patikrinti bendrą teksto tėkmę. Plony- 
bes jam išaiškindavo Ordino raštvedys. 

— Gal ir taip, — sudvejojo jis. — Bet mes suprantame, kad 
raštuose teigiama, jog mes turime rūpintis mūsų Viešpaties Žo- 
džio įtvirtinimu tose žemėse. 

— Tikrai parašyta būtent taip, — tarsi kirviu nukirto Baldvi- 
nas. — Aš raštus tikrinau Jo šventenybės Grigaliaus Devintojo 
akivaizdoje. Parašyta “patrocinio". Lotyniškai berods abudu mo- 

kame. Tai reiškia “pavesta jų globai". Kartoju - globai, ne nuo- 
savybėn. Tačiau dabar daugeliui pilių ta globa nebebus reikalin- 
ga. Jos pereina tiesioginėn Bažnyčios atsakomybėn. Pirmiausia 
— pilys žemėse, kurios tiesiogiai prisiekė vasalinę priklausomy- 
bę Jo šventenybei popiežiui. 

Pasakyta buvo aiškiai ir nebuvo reikalo tikslinti, jog šiuo at- 
veju “Bažnyčios atsakomybė " reiškė nei daugiau, nei mažiau kaip 
tai, jog iš tų pilių turės pasitraukti Ordino broliai. Kalavijuotis tai 
girdėjo pakankamai aiškiai, tačiau susitaikyti nepajėgė. 

— Ne! Mes ne taip suprantam tuos raštus, — papurtė galvą 
Folkvinas. — Mūsų supratimu, tais raštais patvirtinama nuosa- 
vybė. Šitaip juos supratome, kai jie buvo rašomi, ir reikalaujame 
nekeisti jų aiškinimo. O dėl buvusių danų valdų, tai jo didenybė 
1mperatorius Fridrichas šias žemes savo raštu atidavė mums. 

— Aa!.. Jūs mums aiškinate, kaip reikia suprasti Šventosios 
motinos Bažnyčios teiginius? Ir remiatės ekskomunikuoto im- 
peratoriaus raštais, kurie prieštarauja Jo šventenybės popiežiaus 
valiai? Trumpai tariant, jūs norite Bažnyčiai primesti savo sąvo- 
kų sampratą? O gal aš neteisingai supratau? 

Baldvino balsas sušvelnėjo. Jis nutilo, leisdamas kalbėti Folk- 
vinui. Jei ne legato skruostų apvalumas, jo žvilgsnis dabar pana- 
šėjo į lapės, tykančios iš pasalų žąsis. 

— Teisingai, — nesuprasdamas, kodėl staiga pasikeitė pa- 
šnekovo balsas, įsikarščiavęs tęsė Folkvinas, — Mūsų nuosavy- 
bės samprata visada buvo aiški. Ir mes dėl tos sampratos kovo- 
jome. Aš, kaip Ordino atstovas, privalau tai pabrėžti... 

— Pabrėžti, jog jūsų samprata iš esmės skiriasi nuo tos, ku- 
Tią pateikiau aš, — prisimerkęs tyliai sumurkė Baldvinas, pato- 
giau įsitaisydamas krėsle. - Ar jūs tai norite pasakyti? Juk taip? 

— Visiškai skiriasi! — sušuko Folkvinas ir jam dar karščiau 
pritarė brolis Seligas. 

— Ir tai ne tik judviejų asmeniška, bet ir kitų Ordino brolių 
nuomonė? — palenkė galvą Baldvinas. — Supratau. Gal galėtu- 
mėt juos įvardinti? 

Baldvino balsas dabar tapo beveik lipšnus, ir magistras pa- 
galiau suvokė šio pasikeitimo priežastį. 

— Ordino brolius? — pakartojo jis kiek dvejodamas. — Ga- 

liu įvardinti, bet nejaugi tai svarbu? 

— Užtikrinu magistre, kad svarbu, — vaizduodamas susirū- 
pinimą, palingavo galva legatas. — Mat, mes nenorėtumėm ap- 
kaltinti viso Ordino... 

— Kaip tai — apkaltinti? Apkaltinti kuo? - išpūtė akis didy- 
sis magistras. 

"Baldvinas stabtelėjo. Jo apvaliame veide šalia susirūpinimo 
blykstelėjo pasitenkinimo šešėlis. Jis patraukė pečiais ir skėste- 
lėjo rankom. 

— Kuo?.. Erezija, - liūdnai tarė jis. - Kuo gi daugiau? 

— Erezija? — sutriko Folkvinas ir apsižvalgė, tarsi tik dabar 
suvokęs, jog mūšis iš esmės jau pralaimėtas. — Ką jūs kalbate? 
Tai kažkokia kvailystė! 

— Gal ir ne tiesa, — tarsi pritardamas palingavo galvą Bald- 
vinas. - Bet, užtikrinu jus, ne kvailystė. Mat tai jau ne man spręsti. 
Jo šventenybė tokiems klausimams spręsti yra paskyręs atitin- 
kamai paruoštus asmenis. 

— Kokius? - tyliai paklausė Folkvinas. 

— Suprantu, magistre, kad Livonija toli, bet esu tikras, kad 
ir Čia yra Žinoma, jog erezijos bylas tiria inkvizicijos teismas. 

— Inkvizicijos? — sulemeno staiga išblyškęs didysis magistras. 

Baldvinas skėstelėjo rankom: 

— Taip jau yra. Inkvizicijos! 


0 


— Ką jūs man galėtumėt papasakoti apie didįjį magistrą Folk- 
viną? — paklausė naujai paskirtas Ordino metraštininkas brolis 
Morkus. Prieš tai penkerius metus juo buvęs brolis Rupertas 
susigundė legato pažadais ir, gavęs per jį atleidimą nuo priesai- 
kos Ordinui, perėjo jo tarnybon. Brolis Nikodemas atsiduso 1r 
pasikasė gerokai pražilusią barzdą. Kaip vienas vyriausių am- 
žiumi ordino narių jis buvo įpareigotas naujajam metraštininkui 
perteikti savo patirtį. 

— Bet tai nebus trumpas pasakojimas, broli Morkau. Mat 
brolis Folkvinas Ordine nuo pat 1203—ųjų žiemos, kai buvo įkur- 
tas Fratre Militiae Christi... 

Jis papasakojo, jog prieš Folkviną Ordinas teturėjo tik vie- 
ną magistrą. Tačiau šis po šešerių ištikimos tarnystės metų Žu- 
vo, tapęs brolio Vigbergo, kuriam už nuodėmes Dievas sumaišė 
protą, auka. O nuo to laiko rūpestis tada dar silpnu Ordinu už- 
griuvo ant Folkvino pečių. Iki tol jis nebuvo pasižymėjęs žyg- 
darbiais kautynėse, tačiau jam sekdavosi parinkti mūšiui lauką 
ir surasti silpnas pagonių vietas. Todėl broliai ir nusprendė, kad 
toks riteris tinkamiausias jiems vadovauti. 

Folkvinas niekada jų neapvylė. Ištisus keturiolika metų va- 
dovavo Ordinui, kartu su vyskupu Albrechtu krikštijant Dau- 
guvos žemupio lybius, o vėliau - sėlius. Sunkiau jam sekėsi su 
kuršiais ir žemgaliais, nes šie susidėjo su tais velnio išperomis 
žemaičiais. Estai krikštą priėmė lengviau. Bent iš pradžių, kai 
1209 —aisiais Ordinas žygiavo prieš juos, gavęs iš popiežiaus lei- 
dimą pasilaikyti sau užkariautas žemes. Tačiau šėtonas nesiruo- 
šė lengvai pasiduoti. Po trejų metų Ordino žemėse sukilo lybiai, 
o su tokiu vargu Kristaus karių pakrikštyti Toluvos latgaliai pa- 
tys perėjo vyskupo Albrechto globon. Paskui, kai jau atrodė, 
kad Ordinui pagaliau pavyks užkariauti estų Sakalos ir Igauni- 
jos žemes, tiems padėti atėjo Pskovo ir Naugardo rusai. Galų 
gale grobio įsigeidė ir Danijos karalius... Atsiminė seną vysku- 
po Albrechto ir didžiojo magistro prašymą padėti ir nutarė atsi- 
plėšti dalį estų Žemių - atplaukė su didele kariauna. Laimei, Folk- 
vinui užteko nuovokos išprašyti iš popiežiaus patvirtinimą val- 
dyti Igauniją ir Sakalą. Tik tada jis išvedė į žygį brolius kartu su 
danais. 

Deja, stiprėjo nesantaika su vyskupu Albrechtu. Ginčą ma- 
nė išsprendęs popiežius Inocentas Trečiasis. Jo valia, jau užka- 
riautose naujakrikštų žemėse Ordinas turėjo gauti trečdalį teri- 
torijų kaip vyskupo leną. Dėl žemių, kurias dar užkariaus, jis 
privalėjo tartis su tenykščiais vyskupais. 

Tai buvo skaudus sprendimas. Po tiekos karų metų Kristaus 
kariai dar turėjo maldauti vyskupo Albrechto malonių. Tiesa, 
Folkvinui pasisekė gauti tuometinio Šventosios Romos impera- 
toriaus Otono Ketvirtojo visų Ordino valdomų žemių patvirti- 
nimą. O kai didysis magistras sugebėjo susitarti su 1220—aisiais 
antrąsyk į estų žemes atkeliavusiu kariauti danų karaliumi Val- 

demaru, atrodė, kad Ordinas gaus deramą atlyginimą bent jau 
estų valdose. Deja, Valdemarui išplaukus, estai užkariautose že- 
mėse po poros mėnesių sukilo, ir Ordinas neteko savo dalies. 
Didžiausiu Kristaus karių turtu liko pilys palei Dauguvos ir Gau- 
jos upių krantus. 

Metų metus negailėjo Folkvinas nei savęs, nei Ordino bro- 
lių, tverdamas naująjį Viešpaties vynuogyną buvusių pagonių že- 
mėse. Ir dėl to buvo dar skaudžiau, kad vyskupas Albrechtas 
savo pinklėmis neleido deramai jo puoselėti. Ordino brolius jis 
laikė tarytum sarginiais šunimis, kuriems pakanka numesti ap- 
graužtą kaulą, nors be jų jis ir negali išsaugoti savo valdų. 

Vietoj to, kad visą Kristaus karių jėgą nukreiptų Dievo žo- 
džio skeidimui tarp pagonių, didysis magistras turėjo kivirčytis 
su vyskupu, o paskui ir su rygiečiais, besidalindamas kartu už- 
kariautomis žemėmis. Vėl įsikišo popiežius, šiuokart jau Griga- 
lius Devintasis, atsiuntęs savo legatą Vilhelmą iš Modenos. Kas 
iš jo dalybų - vėl visiems po trečdalį. Visi broliai buvo nepaten- 
kinti: kai į mūšį, tai jiems pirmiems, o kai dalintis, tai drąsių per 
akis atsiranda. 

Be to, Modenietis trijose estų žemėse tarp danų ir Ordino 
valdų sukurpė tiesiai popiežiui pavaldžią valdą. Sukurpti sukur- 
pė, o pats iškeliavo. Roma buvo už miškų ir kalnų, tad nebuvo 
kam deramai pasirūpinti ta valda. Naujakrikštai pradėjo atsime- 
tinėti nuo Dievo ir kurstyti kitus. Ir - sėkmingai, nes žuvus da- 
nų karaliui Valdemanui, pašlijo tvarka ir jo estiškose valdose. 

Reikėjo tvirtos rankos, kad tas žemes išsaugotum Kristui. 
Tokios, kokią turėjo tik Kristaus kariai. Todėl jie ir priglaudė 
šias žemes, 0 po neilgos apgulties ir Revalį paėmė, o įgulą, kartu 
su jai vadovavusiu buvusiu karaliaus kapelionu vyskupu Vesceli- 
nu, išsiuntė jūra į Daniją. 1228—aisiais Šventosios Romos im- 
peratorius atidavė šias žemes Ordinui, tik, aišku, tai labai nepa- 
tiko popiežiui, nors pats prieš tai ir leido jas iš danų atimti, net 
savo raštą išdavė. Matyt, tikėjosi, kad gal Ordinas ilgam su da- 
nais susikibs, o kai pamatė, kad iš to nieko neišėjo, vėl pats jų 
užsimanė. O šis, netgi su kariuomene atsiųstas legatas vėl bando 
atimti iš Ordino tai, ką jis, Folkvino vedamas, užkariavo per krau- 
ją ir vargus. 

— Išties, karų pakako...— sutiko brolis Morkus, kuris per 
tuos dvejis Ordino novicijum praleistus metus pats jau ne vieną 
regėjo. - O ką pasakytumėte apie tikėjimą ir evangelizaciją?.. 

— Apie tikėjimą? Magistras Folkvinas meldžiasi prieš kiek- 
vieną mūšį... Pats matei. - Brolis Nikodemas nutilo ir, suleidęs 
pirštus į savo žilstelėjusią barzdą, pamąstė. - Jau senstu, ir pa- 
sakysiu tau atvirai, broli, tikėjimo reikaluose daugumas mūsų 
ne tokie stropūs, kaip privalėtumėme būti. Pats mūsų gyvenimo 
būdas tai nulemia. Kai dešinėje rankoje kalavijas, tai ir persižeg- 
not ne taip lengva. Bet pasakysiu tiek, kad per visą tą laiką, kai 
buvau šalia jo, magistras Folkvinas kovojo už Kristaus mokslą ir 
Šventąją motiną Bažnyčią. Ne, tikėjimo dalykuose jam niekas 
nieko negalėtų prikišti. 


Folkvinas jautė, jog jam ima trūkti oro. Kažkur tarsi sužai- 
žaravo degančios pilies atšvaistas. 

— Bet tai juk ne erezija! Aš, tai reiškia, mes tvirtiname.... 
Ne! Mes netvirtiname, aš tik norėjau pasakyti... 

— Bet gerbiamasis magistre... — Baldvinas pirmą kartą per 
visą pokalbį panaudojo žodį “ gerbiamasis", tuo savotiškai pa- 
brėždamas Folkvino padėties keblumą. — Gal malonėsite mums 
pateikti savąjį erezijos apibūdinimą? Šventasis Dominykas tei- 
gia, jog erezija prasideda tada, kai norima savo tiesą pastatyti 
virš tos, kurią teigia Bažnyčia.. 

— Ne, aš... Aš ne tą sakiau. 

Buvo akivaizdu, jog Folkvinas visiškai pasimetė. Su kilmin- 
gaisiais dažniausiai taip, patenkintas mastė Baldvinas. Kai jėga 
jų pusėje, tada jiems netrūksta nei iškalbos, nei sąmojo. Bet kai 
tik padėtis pasikeičia, kai ne jų rankose galia, jie vos Žodį išle- 
mena. 

Folkvinas pagaliau susitvardė. Jis nuleido akis ir giliai atsi- 
kvėpė. 

— Aš jums sakiau tik tai, kuo mes buvome įtikėję. Ir niekas 
mums neprieštaravo... Tai negali būti jokia erezija. 

— Galjūs ir teisus. Ne mano uždavinys tai spresti... — Bald- 

vinas dabar atrodė nuoširdžiai susirūpinęs. - Aš inkvizicijos tei- 
sėjams paminėsiu jus geru žodžiu. Tačiau leiskite pastebėti, jog 
jūs palietėte pačią erezijos šaknį. Erezijos šaknis — tai savava- 
liškas Bažnyčios tiesų ir jos teisių iškraipymas. Erezija praside- 
da, kai puikybės persisotinę ar Šėtono sugundyti nuodėmingieji 
nebepriima Bažnyčios skelbiamo žodžio ir skelbia savo tiesą. 
Tai didis pavojus Bažnyčios vienybei ir todėl Jo šventenybė ir 
įsteigė inkvizicijos teismą. 

— Bet kodėl mus — į jį ? - dar prieštaravo Folkvinas. 

— Ten parinkti patyrę vyrai, — trūktelėjo pečiais Baldvinas. 
— Jie per mylią užuodžia ereziją. Jie jau išsiaiškins. Todėl ir 
pageidaučiau jūsų minėtų brolių pavardžių. 

Folkvinas sumirksėjo, jo vėjo nugairintas veidas tapo pele- 
nų pilkumo. Burna liko pusiau pravira. Pagaliau jis suvokė, į 
kokią vilkduobę atviromis akimis įkrito. 

— Jei gerbiamasis magistras atsisako, tai gal tas jaunesnis 
brolis išvardins, - atsigręžė į Seligą legatas Baldvinas. 

— Aš... Aš atsiimu... - pagaliau sulemeno Folkvinas. 

— Atsiimate ką? 

— Tą savo sampratą. Reiškia, ką sakiau... — Riteris prikan- 
do virpulio pagautą lūpą. — Ne... Tai reiškia, turbūt yra taip, 
kaip sakėte. Tos žemės buvo mūsų globai paliktos. 

Baldvinas pažvelgė į jį tiriančiu žvilgsniu ir kilstelėjo pirštą. 

— Noriu pasitikslinti. Ir jose stovinčios pilys? 

— Taip, — pasidavė Folkvinas. 

Baldvinas palingavo galvą. 

— Globai... - jis nusišypsojo, mėgaudamasis žodžiu. - O Jo 
šventenybė Grigalius nusprendė, jog ji dabar nebereikalinga. 

Pašaipa girdėjosi jo balse, ir per menę vėl nuvilnijo juoko 
banga. Baldvinas kilstelėjo ranką, tildydamas savo vyrus. 

— Tai kada išvesite Ordino įgulas? — paklausė jis dalykiš- 
kai, tarsi būtų kalbama apie rytdienos orą. 

— Kada?.. — Folkvinui viso to buvo aiškiai perdaug. Jis ne- 
norėjo galvoti apie pralaimėjimo pasekmes. - Išvesime. Paban- 
dysiu įtikinti brolius. Bet... bet kaip bus su mano išreikšta sam- 
prata? 

— Na, jei jau pripažįstate Šventosios motinos Bažnyčios tei- 

sybę, tai gal ir nėra reikalo varginti inkvizijos teismą. — Baldvi- 
nas stabtelėjo, tarsi dar tai svarstytų. — Gal čia buvo tik trum- 
palaikė erezijos regimybė ? 

— Tikrai taip. Tik regimybė. Nedidelė klaida, — murmėjo 
didysis magistras Folkvinas. 

— Gerai. Taip raštininkas ir užrašys. O būtų puiku, jei įgu- 
las iš Jo šventenybės popiežiaus pilių išvestumėt per dešimt die- 
nų. Tiek pakaktų, taip? - primerkė akis legatas. 

— Pasistengsime. O dabar leiskite mums pasišalinti, — nusi- 
lenkė magistras. 

Tačiau legatas neskubėjo. Sėdėjo, atsišliejęs į krėslo atlošą, 
glostė storą pagurklį ir, kreivai šypsodamas, nenuleido akių nuo 
brolio Seligo. Šis stovėjo tiesus kaip ietis. Jo įtūžio kupinas žvilgs- 
nis susikryžiavo su tokiomis pat piktomis, tačiau džiūgaujančio- 
mis Baldvino akimis. Kelias akimirkas jie žiūrėjo vienas į kitą, 
kol brolis Seligas pagaliau iš lėto, nenoriai nuleido galvą. Baldvi- 
no veide pražydo platus šypsnys. 

— Eikit, — leido, dar kelias akimirkas pasigrožėjęs Ordino 
broliais. — Tikiuosi greitai sulaukti gerų Žinių. 

Folkvinas pasisuko ir žengė pro duris taip ir nepakėlęs gal- 
vos. Legatui jis, Saksonijos kilmingojo sūnus, iš pradžių pasiti- 
kintis savimi, tarsi įtūžęs, kapotis pasiruošęs gaidys, dabar pri- 
minė uodegą pabrukusį šunelį. Paskui magistrą išsekė ir Seligas, 
tačiau — iškelta galva. Jis neiškentė piktomis akimis neperme- 
tęs prunkščiančių Baldvino vyrų. 

— Šėtono legatas! - ištrūko jam, vos užsivėrus durims. 

— Ką sakei, broli? - paklausė magistras, klausydamasis me- 
nėje pasigirdusio galingo kvatojimo. 

— Jis! Jis nuo paties šėtono, — iškošė Seligas pro sukąstus 
iš pykčio dantis ir suspaudė atgauto kalavijo rankeną. 

Folkvinas liūdnai pakratė galvą. Jis dar vaikas būdamas ma- 
tė, kaip gimtajame Kelno mieste prieš didžiąją katedrą buvo de- 
ginami trys už ereziją nuteistieji, ir šis vaizdas persipynė su tiek 
kartų po to regėtais liepsnojančių pilių atšvaistais. 

— Einam greičiau iš Čia... — tesumurmėjo magistras ir iš 
tiesų pajuto, tarsi už nugaros paliktų pragaro liepsnas. 

Rugpjūčio pradžioje karštis kiek atlėgo, o Ezelio saloje naktį 
nuo jūros jau padvelkdavo ir rudenine vėsa. Bent tokia buvo 
atvanga, nes šiaip Brandetontui sunkiai sekėsi atgauti pusiau- 
svyrą. Visa, ko jis griebėsi, judėjo labai jau vangiai. Poidėje būti- 
nai reikėjo užbaigti Ordino pradėtą tvirtovę, o dar labiau reikė- 
jo komtūro garbei tinkančių rūmų, nes kol kas teko glaustis dar 
Ordino meistrų suręstoje iš pušinių rąstų troboje, kuri ne ką 
skyrėsi nuo vietinių seniūnų namų. To nebuvo galima ilgiau pa- 
kęsti, tačiau nei lėšų, nei darbininkų statyboms nebuvo. Bandė 
Brandetontas prispausti vietinius, grasinti seniūnams baudomis, 
jei tie neskirs darbininkų ir nepadės suvežti medžiagų, bet iš to 
nedaug tebuvo naudos. Prispyrė prie darbų jam legato paskirtus 
kareivius, tačiau ir tie ožiavosi. Girdi, ne tam plaukė iš Fryzijos, 
kad čia kažkokioje kadagiais apaugusioje saloje ir dar uodų ka- 
muojami nešiotų akmenis. 

Niekuo negalima pasitikėti, nusprendė Brandefontas. Ne- 
toliese, Viljanoje, vyskupo statybos vyko daug sparčiau, tas jau 
ir visai padorų būstą buvo susirentęs, ir didžiulis ketvirtainis 
bokštas, panašesnis į pilies donžoną, o ne bažnyčios varpinę, 
iškilo per dešimt sieksnių į dangų, o Poidėje buvo kitaip. Vos 
kareivių suvaryti estai pargabens keletą vežimų akmenų ar rąs- 
tų, žiūrėk, kitą dieną jie ir pradingę. Ot, kad būtų užmokestis, 
kaip pas vyskupą, porino jam seniūnai, tada būtų kitaip. 

— Gerai. Pasuk galvą, kokį mokestį galim užkelti...— Bran- 
defontas pašnairavo į Štarkę. Liežuvis vartėsi sunkiai, nes jiedu 
gėrė jau po ketvirtą stipraus ezelietiško alaus kaušą. 

— Sakiau gi... — vangiai numojo Štarkė. Besikartojantis po- 
kalbis vis apie tą patį jam jau įgriso iki gyvo kaulo. — Už dūm- 
traukį jau uždėjom... 

Brandetontas paniekinančiai numojo ranka ir pamerkė lū- 
pas į balzgano alaus putas. Bent tokia paguoda, kad alų tie pago- 
nys gamino neblogą ir jo niekad netrūko. 

— Reikia tokio mokesčio, kad jie perdaug nepasiustų... — 
samprotavo toliau Brandetontas. 

Mokesčiais apdėti vietinius buvo nelengva, nes vyskupas pri- 

mygtinai reikalavo nepykdyti seniūnų. Mat, su tiek karių nepri- 
versi vietinius ką nors daryti, jei seniūnai nepritaria. 

— Už langus čia neišeina, nes dauguma tų bakūžių be lan- 
gy... Tai gal už žmoną, a? 

— O kas, jei jie tada jų atsižadėtų? — šyptelėjo Štarkė. Jei 
jau Brandetontas pradėjo juokauti, jo ūpas taisėsi. - Atveda 
mums ir sako — šekit. Ką veiksi su tokiom bobom? 

— Na, kai kurios ir visai nieko... Nors vvskupas, ko gero, 
nepritartų. Et, kur bepažvelgsi, vis negerai... 

Liūdnos mintys vėl užgriuvo Brandetontą, tad nieko neliko, 
kaip dar siurbtelėti alaus. Kai pastatė ant kaušą ant stalo, su- 
girgždėjo ant odinių vyrių pakabintos laukujos durys. Ten turėjo 
stovėti sargybinis, bet vidun pliką galvą įkišo nedidukas vysku- 
po raštininkas vienuolis Bartolomėjus ir veik vaikišku balsu pa- 
skelbė: 

— Jo ekscelencija vyskupas! 

Komtūras su Štarke sumirksėjo iš nuostabos. Po susitikimo 
prieš keletą savaičių, kai Gothardas apkaltino juos bergždžiai 
varginant jo jūrininkus ir kareivius, jis Poidėje dar nebuvo apsi- 
lankęs. Brandefontas apdujusiu žvilgsniu perbėgo alumi aplais- 
tytą iš stambių ąžuolinių lentų sukaltą stalą. Nieko nepadarysi, 
iš karto pastebės, kad nuo ryto gerta. 

— Prašom... Prašom jo ekscelenciją vidun... - vangiai tarė, 
nes ir be jo kvietimo tarpdury pasirodė dulkinu kelionės apsiaustu 
apsisiautęs vyskupas. 

— Garbė Jėzui Kristui... — tarė Gothardas, žengdamas per 
slenkstį. Patalpos langai buvo maži ir aptraukti galvijų pūslėmis, 
tad atėjus iš lauko beveik nieko nesimatė. Vyskupas suraukė no- 
sį nuo rūgštoko alaus kvapo ir, kai akys apsiprato su prieblanda, 
apsižvalgęs nepritariančiai papurtė galvą. 

— Vadinasi, vaišinatės. O diena dar tik įpusėjus... 

— Gaivinamės po truputį, — pataisė Brandefontas ir nesusi- 
laikė nežaptelėjęs. 

Vyskupas kietai suspaudė savo taisyklingas, ir taip jau plo- 
nas lūpas. Buvo aišku, kad jis tokiam elgesiui nepritaria. 

— Pagaliau tai jūsų reikalas, — tęsė jis. — Nors, jei leisite 
pastebėti, toks elgesys nelabai dera jo šviesybės patikėtiniams. 

— Man žinoti, kas dera, o kas ne, - burbtelėjo Brandefon- 
tas. - Su legatu esam ne vieną stiklą išgėrę. Tai Dievo dovana, ką 
besakytum. Ir Kristus neatsisakydavo vyno... 

— Taip. Bet su saiku, — vyskupas ryžtingai mostelėjo ranka, 
tarsi jiems ir sau pabrėždamas, jog ne dėl to jis leidosi į ilgą 
kelionę. —- Aš čia dėl skundų. | 

— Kokių? - Brandetontas giliai įkvėpė oro, kad bent kiek 
prablaivėtų apsunkusi galva. 

„— Seniūnų. Mane pasiekė žinios, kad reikalaujate duoklės 
iš žvejų. Net grasinote atimti laivus. 

— Aaa... Dėl to... - atsiduso su palengvėjimu Brandeton- 
tas, nes paieškojus kaltinimų buvo galima surasti ir rimtesnių. — 
Ekscelencija juk žino, kad mums būtinai reikia baigti sutvirtini- 
mus, pagaliau reikia ir padoresnių patalpų komtūrui. 

— Reikėt gal ir reikia, bet tokia duoklė nebuvo numatyta 
sutartyje su salos gyventojais! — suraukė antakius Gothardas ir, 
nužiūrėjęs švaresnį suolo galą, atsargiai atsisėdo. - O jos mums 
būtina laikytis... 

— Ne jo šviesybė sudarė tą jam nepalankią sutartį, — Bran- 
deftontas apsidžiaugė, jog ir ne visai šviežia galva rado atkirtųį — 
mat tų sutarčių sudaryme dalyvavo ir vyskupas. - Visur krikš- 
čioniškame pasaulyje pripažintos rinkliavos čia uždraustos, mo- 
kesčių niekas nemoka. Tai kaip aš įvykdysiu jo šviesybės legato 
man uždėtą naštą ir apginsiu šį kraštą? Net baudų negaliu skirti, 
nes viskas jiems, pasirodo, leista, išskyrus nebent ginklų laiky- 
mą... O kas kaltas dėl tokios sutarties? 

Vyskupas suraukė kaktą. Jį gerokai nustebino, kad net ir 
nelabai tiesiai sėdintis komtūras vis dėlto pagavo reikalo esmę. 

— Kai įgausime jėgos, kai turėsime savo fogtus kiekvienoje 
seniūnijoje... Tada peržiūrėsime ir sutartį. O dabar nėra kitos 
išeities, kaip jos laikytis, — tarė jis ir, nubraukęs delnu stalą, 
atsirėmė į jį alkūnėmis. - Gerai kad paminėjote salos gynybą ir 
ginklus. Daugiausia dėl to ir atvykau. 

— Dėl ginklų?.. - nesusivaldė ant gretimo suolo sėdintis Štar- 
kė, ir Brandetontas į jį piktai pažvelgė. 

— Dėl Ordino paliktų ginklų. Apytikriai Žinau, kiek jų gin- 
kludėje yra, bet reikėtų padaryti tikslesnį sąrašą. Tam paliksiu 

raštininką. 

— Bet... Bet juk tai jo šviesybės legato žinion perduoti gin- 
klai... - Brandefontui tarsi kažkas replėmis suspaudė krūtinę. - 
O aš jo skirtas komtūras... Aš — jo atstovas saloje... 

— Niekas to neginčija. Bet nejaugi reikia priminti jums, kad 
mudu su legatu esame cistersų brolijos vienuoliai. Taigi, ta pati 
šeima. Tai jūs, komtūre, man nuolat pabrėžiate, kad turime ben- 
drą viršininką, ir todėl aš privalau jums padėti... 

Čia jau nieko negalėjai pridurti. Alus vėl trinktelėjo į galvą, 
užtemdydamas Brandefonto protą. 

— Bet kam jums dabar būtina Žinoti? 

— Tam, kad saugiau būtų juos laikyti dviejose vietose. Aš 
baigiu bažnyčios bokštą. Jo apatiniame aukšte bus vietos ir gin- 
klams. Parašiau tuo klausimu jo šviesybei ir manau, kad jis pri- 
tars. 

Brandetonto pečiai visai suglebo. Jis dirstelėjo į šalia sėdin- 
tį Štarkę, tačiau šis net nedrįso pakelti akių. Juk legatas tikrai 
pritars... 

— Ten tų ginklų nedaug tėra, - sulemeno jis. - Matyt, tie 
Ordino šunys didžiumą išsivežė. 

— Yra ne taip jau mažai, - atsistodamas patikslino vysku- 
pas. — Kai jie kraustėsi, mano Žmonės prižiūrėjo, kad perdaug 
neišsivežtų. Na, bet mums dabar svarbu Žinoti strėlės antgalio 
tikslumu, kiek ir ko turime. Palieku Bartolomiejų, jis padės su- 
rašyti. Neprieštaraujate? 

— Ne... Tegul sau rašinėja, — burbtelėjo Brandefontas. Jo 
balsas skambėjo dusliai. Dar vyskupui neužvėrus durų, jis pašo- 
kęs įsipylė kaušą alaus ir vėl sudribo ant suolo. 

— Galvok ką daryti, galvijau, — tarė jis tarsi suakmenėju- 
siam Štarkei. - Tai tu, o ne aš, tuos ginklus iš ten išvogei... 


d 


— Tai kaip man visa tai surašyti? — klausė novicijus Mor- 
kus, kuriam metraštininko našta buvo užkrauta vien dėl to, kad 
jis, vienas iš nedaugelio Ordino narių, sugebėjo rašyti lotyniš- 
kai. Brolis Rupertas, rašęs kroniką prieš jį, turėjo kur kas dau- 

giau patirties, o Morkus dar net nebuvo baigęs novicijato. - Ar 
rašyti, kad “Mūsų Viešpaties 1233— aisiais metais Fratre Mili- 
tiae Christi broliai apleido savo pilis jų per didelį vargą ir ištver- 
mę su Dievo pagalbą užkariautose Virumaa, Jarvamaa ir Liane- 
maa žemėse"? 

Brolis Nikodemas atsiduso ir suleidęs pirštus į Žilstelėjusią 
barzdą, pasikasė smakrą. Jam, kaip ir kitiems Ordino broliams, 
šiuo metu pakako rūpesčių ir graužaties, tad jis Visai nesidžiau- 
gė tuo, kad jam tenka dar ir patarinėti šitam geltonsnapiui. 

„— Dar neskubėk, dar ne metų galas,- lėtai tarė jis. — Kuo 
viskas baigsis, dar pamatysim... 

— Bet juk didysis magistras per brolių konventą pranešė, 
kad teks išvesti, 1r be to jis kalbėjo, kad... 

— Laikinai!.. - nekantriai pertraukė jį brolis Nikodemas. — 
Ir, kaip girdėjai, daugumas brolių su tuo nesutinka. Bet kol kas, 
na, kol tokios laikinos aplinkybės... Bet sakau tau, dar toli gra- 
žu ne metų galas ir todėl dėti į kronikas dar nevertėtų. Daug kas 
gali pasikeisti, ir esu tikras, kad pasikeis... 

— Tai... tai gal parašyti apie tą legatą? — dvejodamas tęsė 
novicijus Morkus. - “Šiais Viešpaties metais popiežius Griga- 
lius atsiuntė mums šėtono apsėstą legatą"... 

— Ne, ne... — sumojavo rankomis brolis Nikodemas. — Taip 
tikrai rašyti negalima. 

— Bet brolis Seligas juk taip sakė, ir ne tik jis... 

— Žinau... Bet Šventojo tėvo taip minėti negalima. Jis toli, 
na ir nors jo protas, žinoma, apšviestas, bet vis tiek negali ap- 
rėpti visko, kas čia vyksta. 

— O gal tą legatą šėtonas apsėdo jau po to, kai jis iškeliavo 
iš Romos? Pas Šventąjį tėvą buvo dievobaimingu krikščioniu, 
bet šėtonas sugundė jį pakeliui... 

— Nerašyk ir to. Novicijau Morkau, tau laikas suprasti, jog 
į kronikas ne viską būtina rašyti... 

— Ne viską? 

— Suprantama, ne viską. Pagalvok, kam jos skirtos... Jas 
ateityje skaitys mūsų broliai, tikėdamiesi pasisemti stiprybės, gal 
ir kiti. Tai štai, reikia atsižvelgti ir į tai. 

— Taip sakote... — Jau rašale pavilgyta žąsies plunksna no- 

vicijaus Morkaus rankoje staiga nusviro. Kai jį, broliui Rupertui 
išdavus Ordiną, taip netikėtai paskyrė metraštininku, jis pagal- 
vojo, kad tai bus tik dar vienas darbelis greta kitų. Na, kaip ar- 
klidžių priežiūra. Tik dabar jis ėmė suvokti, jog šis darbas kur 
kas svarbesnis. 


L 
04 


— Na? -įsakmiai paklausė Brandefontas, žvelgdamas į pri- 
tilusį Štarkę. - Tai ką darysim su ginklais? 

Štarkė buvo išgėręs mažiau už komtūrą, tačiau dabar atro- 
dė kur kas girtesnis. Jo protas visiškai atsisakė veikti. Jis žvilg- 
telėjo į Brandetontą ir vėl nukarino galvą. 

— Sakysim, kad išvogė... 

— Juk taip ir yra, - šyptelėjo Brandetontas. 

— Ne! Sakysim, kad pagonys išvogė... 

— Neišdegs. Mes turėjome juos saugoti. 

— Tai gal prieš mums perimant juos išvogė? - Štarkė su vil- 
timi pažvelgė į Brandefontą, tačiau šis toliau purtė galvą. 

— Paklaus tų vyskupo sargybinių, kurie mums perdavė. 

— Jų žodis prieš mūsų žodį... 

— O kam vyskupas patikės? 

— Nežinau, ką ir sakyti, - galutinai paniuro Štarkė. 

— Tai bent įpilk, jei iš tavęs tik tiek naudos! - kimiai paliepė 
Brandefontas. Štarkė pašoko, ir balzgano alaus čiurkšlė iš ąs0- 
čio kaip mat pripildė kaušą. Alus buvo jau išsivadėjęs, ir putų 
beveik nebeliko. 

— Sumauta sala, - tęsė Brandefontas, siurbtelėjęs alaus. — 
Laikykis kažkokių sutarčių, mat!.. Net duokles rinkti draudžia- 
ma. O su tais nelemtais ginklais... 

— Tai ką darysim? - Štarkė prisėdo ant suolo kraštelio — 
pakankamai toli, kad jo nepasiektų sunki Brandetonto ranka. 

— Ką, ką... — irzliai pakartojo Brandefontas, delnu per- 
braukdamas savo nuo prakaito sumirkusius plaukus. - Kas dėl 
to raštininko, tai reikia tempti laiką... O man darosi aišku, kad 
mums pats metas pasižvalgyti po pasaulį. Va legatas rašė, kad 
ruošiasi kažkokiam lemtingam žygiui ir jam trūksta patikimų 


Šėtono legatas 179 


vyrų. Reikia legatui parašyti, kad vyskupas saloje pats puikiau- 
siai susitvarko, 0 mes norėtumėm atsakingesnio darbo. 

Štarkė griebėsi tos minties tarsi skęstantis šiaudo. 

— Tai gal pakviesti raštininką? 

— Ne mūsų. Panaudosiu Bartolomėjų. Reikia jį užimti, be 
to, jo braižas gražesnis už mūsiškio. 

— Bet... Bet tada vyskupas sužinos viską, ką rašom. 

— Be abejo. Ir todėl, reikia tikėtis, palauks, nekels triukšmo 
dėl tų nelaimingų ginklų... - Brandetontas pažvelgė į savo tuštė- 
jantį kaušą. — Tas šventeiva bus patenkintas, kad gali mumis at- 
sikratyti ir netrukdys... Gaila suteikti jam tokį malonumą, bet 
mums Igaunijos žemėse geriau seksis. Žinai, kaip tie Ordino 
šunys dabar vadina legatą? Ne? Maniš Rygos atplaukęs škiperis 
vakar pasakė. 

Štarkė papurtė galvą. 

— Šėtono legatas... — sušnibždėjo komtūras, pasilenkęs prie 
pat jo ausies. Tas atsilošė tarsi įgeltas. 

— Tikrai?! — paklausė pasibaisėjęs. 

— Taip jis sakė. Ir tai neblogai!.. Vadinasi, bijo kaip paties 
šėtono. Nes legatas viską perims Livonijoje. Pašauk tą raštinin- 
kėlį. Pats metas prisidėti prie legato. 

rantas pasitiko “ Vėtrą" begale mažų, uolėtų salikių. 
Einius nuo denio žvelgė į neaukštas, vėjo palenktas 
pušeles, kurios atkakliai kabinosi šaknimis į kiek- 
vieną uolienos plyšį. Jau akmenimis nusėti lėkšti Saaremos sa- 
los krantai jam kėlė nuostabą, o čia, atrodė, visa žemė buvo pa- 
virtusi aukšta, vientisa uola ir augmenijai teliko kovoti už būvį. 
Ventės apylinkės buvo kur kas svetingesnės ir nepalyginamai pe- 
riau pritaikytos Žmogui, 0 čia nesimatė net ženklo, kad kur nors 
galėtų būti žmonių. Kur tik pažvelgsi — šalto vandens skalauja- 
mos uolos ir kur ne kur skurdžios pušelės. 

— Yra, kaip nebus, — patikino Omnepeiva, Einiui pasidali- 
nus abejonėmis. — Dabar mums geriau jų nematyti. 

— Ar jie nedraugiški? 

— Na, kaip čia pasakius... - Senis pasikasė Žilą barzdą ir 
gudriai nusišypsojo. - Tie, su kuriais norime prekiauti, pakan- 
kamai draugiški. Bet yra, deja, kitų, kurie nenorėtų mūsų čia 
matyti. Tai žuvėdai iš Borgos, o toliau į rytus —- naugardiečiai. 
Jie mieliau visus kailius sau pasilaikytų, o mums tai ir odas gy- 
viems nuluptų. 

Apie Naugardo pirklius ir jų įsitikinimą, jog, visi tavastų kran- 
to kailiai tik jų, Einius buvo girdėjęs. Anot Atasono, jūroje jiems 
jokie kiti laivai nebaisūs. Ne jiems pavyti tokį “tormilind"" kaip 
“Vėtra". Bet prasibrovus pro salikes ir uolas į įlanką, kur sunku 

pagauti vėją ir įsibėgėti, jau tenka saugotis. 

— Geriau, kad jie ten Borgoje, o tuo labiau Naugarde, ir 
nesužinotų, jog čia atsiradome, - samprotavo Omnepeiva. Jis 
bei kiti laivo įgulos nariai stropiai stebėjo jūrą ir pakrantės įlan- 
kėles, ar kur nepamatys laivo burės. Sekėsi jų išvengti ir antrąją 
dieną plaukiant išilgai tavastų kranto. Pasikvietęs Atasoną, Om- 
nepeiva rodė jam pakrantėje išmėtytas saleles ir aiškino, kuo jos 
skiriasi ir iš ko jas galima atpažinti. Bent Einiui visos jos buvo 
kaip viena, tačiau, matyt, kažkuo vis dėlto skyrėsi. Staiga Omne- 
peiva įsakė iki pusės nuleisti burę ir pasuko “ Vėtrą" šiaurėn. Jie 
praplaukė siaurą, dvi uolėtas saleles skiriantį sąsiaurį ir atsidūrė 
didokoje įlankoje. Pasirodo, tai buvo tik pirmas žingsnis kelyje 
iki pageidaujamos uostavietės. Tik vienam Omnepeivai teatse- 
kamomis siauromis įlankėlėmis ir pratakomis jie brovėsi vis gi- 
lyn į uolėtąją šalį. Tolstant nuo atviros jūros, uolos didėjo, stam- 
bėjo ant jų augančios pušys. Kai kur jau matėsi ir krūmais apžėlę 
žemės lopinėliai, o toliau į šiaurės rytus net dunksojo giria. Ap- 
lenkę ilgą, tarsi ranka su kumščiu toli į įlanką ištiestą iškyšulį, jie 
pasuko laivą beveik statmenu kampu ir įplaukė į nedidelės upės 
žiotis. Plaukti toli negalėjo, nes vaga sparčiai siaurėjo, o dar po 
kelių jos vingių padaugėjo akmenų. Tačiau vieta, kurią pasiekė, 
buvo pakankamai nuošali ir saugi. Kadangi upelis įtekėjo į įlan- 
ką kitoje iškyšulio pusėje, iš jos nesimatė net ir jo Žiočių, o kai 
pritraukė “Vėtrą" prie pat kranto, tai aplinkinės uolos ją taip 
užstojo, jog tik užkliuvęs už laivo galėjai jį pastebėti. 

— Slėptuvė puiki, — sutiko ben Erachas. — Bet ar kartais ne 
per gera... Ar pamatys tie, kurie turi mus pamatyti? 

— Tie jau pamatė, — patikino Omnepeiva. — Kai įplaukėme 
į įlanką, kairėje buvo už kitas aukštesnė viršūnė. Jei neapsirin- 
ku, ten buvo tavastų žvalgas. Senais laikais jie niekad nepražiop- 
sodavo. Pamatysim rytoj iš ryto. 

Omnepeiva ir šįsyk neklydo. Dar pusryčiaujant iš miško išni- 
TO apie dvidešimt įvairiai ginkluotų vyrų. Kas turėjo ietį, kas — 
kirvį, kas — kuoką, tik keli dengėsi iš lentų sunertais skydais, O 
vienas, pagyvenęs plačiaskruostis, vešlia barzda vyriškis su krin- 
tančiais ant pečių vėjo taršomais plaukais nešėsi ne tik geležimi 
kaustytą skydą, bet ir vienintelį būryje kalaviją. Jie nesislapstė, 

tad budėjęs Tarno iš karto pastebėjo būrį. Jis šūktelėjo, ir visi sep- 
tyni saaremiečiai, griebę ginklus, akimoju išsirikiavo prieš “Vėt- 
ros“ bortą. Triskart mažesnis būrys, tačiau jų ginklai akivaizdžiai 
geresni. Pirkliai taip pat čiupo po Štarkės “padovanotą" kalaviją ir 
atsistojo šalia. 

Tavastai, iš tolo įvertinę, kad ginkluotų atvykėlių lengvai 
įbauginti nepavyks, sustojo ir ėmė neryžtingai trypčioti vietoje, 
tardamiesi tarpusavyje. Pagaliau plačiaskruostis žengtelėjo prie- 
kin ir, iškėlęs kalaviją, kažką riktelėjo savo kalba. 

— Tai Koikala, senas stuobrys, tavastų seniūnas, — nusijuo- 
kė pažinęs vyriškį Omnepeiva. - Paseno, bet gudresnis nepasi- 
darė. Galvoja, kad savo kalaviju mums baimės įvarys. 

— O kojis nori? - paklausė ben Erachas. 

— Kadmes plauktume, iš kur atplaukę, — išvertė Omnepei- 
va. - Gerai, eisiu, šnektelsiu su juo. Koikala neblogas vyras, tik 
jam reikia labai ilgai aiškinti, kol jis pagaliau susigaudo. 

Omnepeiva tavastų akivaizdoje atsisegė diržą su kalaviju ir, 
iškilmingai kilstelėjęs į viršų, padėjo ant žemės šalia laivo. Iš- 
skėtė pirštus, parodydamas, kad jokio kito ginklo neturi, ir nu- 
pėdino į tavastų pusę. Koikala žengė kelis žingsnius jo pasitikti, 
tačiau savo ginklų nepadėjo. Omnepeiva sustojo per kalavijo kirtį 
ir garsiai, kuo draugiškiau ėmė kažką jam aiškinti. Po to žengte- 
lėjo dar du žingsnius į priekį ir išskėtė rankas, tarsi norėdamas 
apkabinti tavastą, tačiau tas net nekrustelėjo. Iš Omnepeivos 
mostų Einiui suprato, kad šis įtikinėja tavastų seniūną, jog, jie 
seni pažįstami, tačiau tas, regis, nenorėjo prisiminti. Šaukė kaž- 
ką piktu balsu, vis kilstelėdamas kalaviją. Nors abu šnekėjo sa- 
vo kalbomis, tačiau atrodė, neblogai vienas kitą suprato. 

— Ką jie ten šneka? — pašnibždomis, lyg bijodamas tiems 
sutrukdyti paklausė Atasono Einius. 

— Koikala reikalauja, kad mes, prakeikti krikščionys, žuvė- 
dų ir naugardiečių pakalikai, nešdintumės iš čia, — taip pat tyliai 
paaiškino Atasonas. 

— O ką, ar tavastai ne krikščionys? - paklausė ben Erachas. 

— Ne, — taip smarkiai papurtė galvą Atasonas, kad net ka- 
sos šoktelėjo. — Tiesa, tarp jų yra krikščionių, bet mažai. Jie 
nemėgsta krikščionių, nes naugardiečiai uždeda duokles, o žu- 

vėdai verčia krikštytis ir pusvelčiui atiduoti geriausius kailius. 

— O tai ko jis ant mūsų pyksta? — nesuprato Einius. - Be- 
rods krikštytis jų neverčiame, o už kailius užmokėsime. 

— Dukart nudegęs ir į šaltą pučia... O jie nudegė daug dau- 
giau. Niekas kitas šito jų slapto uosto nežino, o štai tėvas įvaira- 
vo tarsi į nuosavą kišenę, tai ir siunta. 

Visi susirūpinę stebėjo, kaip Omnepeivai sekasi derėtis su 
Koikala. Atrodė, kad nelengvai. Koikala vėl ir vėl ryžtingai mo- 
jo įlankos pusėn, matyt, rodydamas, kad jie nešdintųsi iš kur 
atvykę, O jo vyrai pritardami kilsnojo savo ginklus. Omnepeiva 
ir rankom skėsčiojo, jas prie kaktos bei krūtinės glaudė, ir že- 
mai lankstėsi, tačiau pažangos derybose nesimatė. Pagaliau, at- 
rodo, pats Koikala pavargo ir įbedęs kalaviją atsirėmė į ranke- 
ną. Kažką paklausė jau ramesniu balsu, ir, Omnepeiva, linktelė- 
jęs - esą taip, tikrai taip, atsigręžė į laivą ir aiškiai, skiemenuo- 
damas žodžius, kad ir Koikala suprastų, šūktelėjo: 

— Kviečiu didįjį tavastų vadą Koikalą su keliais vyrais užeiti 
ir patiems įsitikinti, kad mūsų laive nieko daugiau nėra, tik kuo 
puikiausios ir kuo įvairiausios prekės. Daug prekių ir, savaime 
suprantama, dovana didžiajam vadui. 

— Didysis vadas? — sušnibždėjo pirkliams vertęs Atasonas. 
— Aš tik dvidešimt tris vyrus suskaičiavau... 

— Negi gaila?.. — pritarė Omnepeivos gražbylystei ben Era- 
chas. - Svarbu, kad leistų mums čia prekiauti... 

"Tuo tarpu Omnepeiva linktelėjo dar kartą, apsisuko ir lėtai 
grįžo prie laivo. Koikala, pamindžikavęs, kažką riktelėjo saviš- 
kiams per petį ir trys vyrai nusekė iš paskos. Saaremiečiai atsi- 
traukė nuo borto, tačiau neišleido ginklų iš rankų. Akylai sekė 
ir krante likusius, ir į “Vėtrą" pakilusius tavastus. 

Dabar teko jau abiem pirkliams mandagiai linkčioti, vedžioti 
tavastus po “Vėtrą", rodyti prekes ir stengtis išsklaidyti jų įtari- 
nėjimus. Matė, kaip sužibėjo tavastų akys išvydus ginklus, ypač 
kalavijus, kuriuos atitempė į laivą Brandefontas su Štarke. Ta- 
čiau Koikalos veidas išliko rūstus net ir Anapui padovanojus 
jam sidabru puoštą durklą. 

— Mums nerūpi krikščionių Dievas, tik norime prekiauti 
jūsų žemėse, - nepamiršdamas šypsotis, aiškino per vertėją ben 

Erachas. — Mūsų pačių krikščionys nekenčia. Mane vadina sa- 
racėnu, o mano jaunasis draugas — pagonis iš Žemaitijos. 

Koikala suraukė savo antakius ir kažką paklausė. 

— Jis klausia, ar Žemaitija ne rusų kraštas, - išvertė Ataso- 
nas. 

Einius ryžtingai papurtė galvą. 

— Mes kariaujame prieš rusus. Ir prieš Naugardą. 

Atsakymas Koikalai patiko, nes pažvelgė į Einių jau drau- 
giškiau, sumurmėjo kažką panosėje ir patikrino dovanoto dur- 
klo aštrumą į bortą. 

— Naugardiečiai čia neseniai duokles rinko ir, matyt, Koi- 
kalos kaimas smarkiai nukentėjo, — pusbalsiu paaiškino Omne- 
peiva. - Jie net paliko savo namus. Anksčiau laikydavosi netoli 
nuo kranto, o dabar nenori įsileisti, kad kitiems nepraneštumėm, 
kur jie slapstosi. 

Karaimas supratingai linktelėjo ir, nutaisęs susirūpinusią vei- 
do išraišką, paprašė saaremiečio: 

— "Tu pasakyk didžiajam vadui Koikalai, kad mes ir nenorim 
keliauti iki jų kaimo. Norim tik prekiauti. Tegu jie patys čia atei- 
na. 

Omnepeiva vertė, o Koikala, kramtydamas lūpą, lėtai linga- 
vo galvą. 

— Sakyk, kad jiems bus didelė nauda. Mes už kailius mokėsim 
brangiau negu žuvėdai, nekalbant apie naugardiečius. O mūsų 
puikias prekes jis jau matė. 

Atrodė, jog ir šie žodžiai Koikalai patiko. 

— Ir dar pasakyk, kad jei ateis medžiotojai iš kitų kaimų, tai 
mes jam, didžiajam tavastų vadui, duosime dovaną. Kuo dau- 
giau jie atneš kailių, tuo ji bus didesnė. 

Pasirodė, jog Koikala net šyptelėjo. Jis užsikišo durklą 
už diržo ir, pasisukęs į savo vyrus, jiems kažką paaiškino. Po 
to tavastai neskubėdami išlipo ir nužingsniavo prie savo bū- 
IiO. 

— Bet jis nieko mums taip ir nepasakė... - nusivylė ben Era- 
chas. 

— Jis pasakė savo vyrams, kad šis saracėnas suokia saldžiu 
liežuviu nelyg lakštingala. Sakė, kad jo besiklausant ir galva ap- 

sisukt gali, tad reikia eiti namo ir ramiai pasitarti. 

Anapas, pakėlęs kepuraitę, pasikasė juodas garbanas. 

— Gal ir kiek perdaug jį gyriau... 

— Ne! Koikalai tai patinka, - užtikrino Omnepeiva. - Bet 
ką nors suprasti jam trunka laiko. Reikės kantrybės. 

Atrodė, kad jo šviesybei, popiežiaus legatui Baldvinui iš Al- 
nos, nebuvo priežasčių liūdėti. Atsimenant, jog vos prieš nepil- 
nus dvejus metus jam, tarsi kokiam nusikaltėliui, teko kone vog- 
čiomis palikti Livoniją, dabar jam sekėsi tiesiog neįtikėtinai ge- 
rai. Tačiau reikia pripažinti, jog ir rūpesčių netrūko. Besiple- 
čiant jo galiai Livonijoje, gausėjo ir rūpesčių. Vis daugiau at- 
plaukdavo skundų apie jo vietininkų kiaulystes. Jei tai įvykdavo 
dėl žmogiškų silpnybių, dar buvo galima reikalą pataisyti. Pa- 
vyzdingai nubaudi, smarkiai prigrasini, ir padėtis pagerėja. Ta- 
čiau jei iš įgimto kvailumo, kur kas blogiau. Nuo kvailystės vais- 
tų nėra. 

Pragaištingiausia, mąstė Baldvinas, kai per godumą ar tie- 
siog kvailystę supykinami naujakrikštai. Šiame krašte visi kiti 
savo kąsnį jau buvo apžioję ir pasirengę pataikauti jam, jei pa- 
dės jį didinti, o naujakrikštai dar savo tinkamos vietos neturėjo. 
Tačiau skaičiumi jų vis dėlto buvo didžiuma. Jie palaikys jo pusę 
jau vien todėl, kad bando sutramdyti Ordino jėgą, bet, žinoma, 
jie nepatekinti, kai nuolat primenama, kad reikia duoklėmis ir 
darbais remti bažnyčią. Tačiau kitos išeities nėra, nes be to neiš- 
laikysi karinės jėgos, kuri viena gelbsti šiame krašte. Tą suvokė 
dar per pirmąjį apsilankymą ir tada padarytų klaidų neketino 
kartoti. Popiežiaus žodis, žinoma, turi svorį ir visi vaizduoja, 
kad legatą gerbia. Bet kai reikia eiti prie veiksmų, tai jį gerbia 
tiek, kiek turi jėgos. 

Nedavė ramybės legatui ir Ryga. Atrodė, jog magistratas 
buvo patenkintas, kad Ordino įtaka mažėja, ir jau spėjo išreika- 
lauti, jog, iš brolių perimtose žemėse nebus prekybos suvaržy- 
mų, tačiau nors miestelėnai ir lankstėsi ir nuolankiai išklausyda- 
vo jo potvarkius, legatas jautė nepasitikėjimą. Buvo kas pakuž- 

da į ausį apie jų pasišaipymus magistrato posėdžiuose ir slaptus 
susitikimus su didžiuoju magistru. Tik pagalvok, tiek pešėsi, taip 
skundėsi perdėta Ordino galia, o dabar bando už jo nugaros ras- 
ti bendrą kalbą! Gerai dar, kad kol kas, anot teisėjo Krumba- 
cherio, kuris geriausiai tuos reikalus išmanė, iš tų susitikimų 
nieko doro neišėjo. Mat tas pasipūtėlis Folkvinas kaip kilminga- 
sis nesugeba su miestiečiais tartis ir net neįstengia pavaizduoti, 
kad nusileidžia ten, kur tai patartina. Bent tokia paguoda. Čia 
tai jau jis, Baldvinas, aiškiai pranašesnis. Su Žmonėmis jis ben- 
drauti moka. Nors... 

Nors ir čia ne viskas ėjo kaip sviestu patepta. Nepatiko Bald- 
vinui, kad išėjus į miestą su palyda, miestiečiai tarsi putpelės 
išsilaksto. O jeigu neturi kur pabėgti, tai nuneria galvas, dėl pa- 
dorumo trumpam stabteli ir vos legatui prajojus, neatsigręžda- 
mi neria pasieniais. Atrodo, kad joji ne per savo miestą, O jėga 
užkariautą saracėnų kraštą. Matyt, palyda kalta. Suprantama, 
baugiai turi atrodyti riterio iš Brabanto Henriko Noiburgo ve- 
dama dešimties rinktinių riterių apsauga. Bet kaip be jos? Kai 
visur tiek priešų ir nežinai, iš už kurio kampo išners koks Ordi- 
no papirktas žudikas su apnuogintu durklu... Pagaliau, kai per 
pirmąjį apsilankymą vaikštinėdavo po Rygą be jokios apsaugos, 
tai jo ne tik negerbdavo, bet net tyčiodavosi! Ne, jei jau rinktis 
tarp patyčių ir priverstinės pagarbos, tai Baldvinas rinksis pas- 
tarąją. 

Štai kad ir dabar. Sukandę dantis iš apmaudo, bet vis dėlto 
pakankamai mandagiai du kalavijuočių pasiuntiniai pranešė, jog 
Ordinas įvykdė jo reikalavimus ir išvedė įgulas iš pilių popie- 
Žiaus valdomose estų žemėse, o tada, nežymiai nulenkę galvas, 
išžygiavo iš menės, lydimi pašaipaus Baldvino vyrų juoko. Ypač 
griaudėjo neseniai legato tarnybon perėjęs buvęs riteris Ruper- 
tas, kuris dabar nepraleisdavo progos viešai parodyti savo uolu- 
mo naujajam šeimininkui. Juk Baldvinas pasinaudojo popiežiaus 
įgaliojimais ir atleido jį nuo įžadų Ordinui, tad visi Ruperto til- 
tai buvo sudeginti. Jam teliko laikytis įsikibus legato. Garbėt- 
roška, be abejo, gal todėl ir susigundė mesti Ordiną. Tikisi gauti 
daugiau, gal net leną, ir pradėti savarankišką gyvenimą. Garbės 
ir turto troškimas nebloga savybė, jei gali ja pasinaudoti. Riteris 

Rupertas trokšta veiklos ir nestokoja nuovokumo. 

Baldvinas stebėjo rimstančią sumaištį iš savo krėslo nuo pa- 
kylos. Šalia jo ant stalelio stovėjo taurė su vynu. Legatas retai 
prie jos prisiliesdavo, stengėsi, kad galva būtų blaivi. Tylėjo, klau- 
sydamasis iš visų pusių beriamų pataikūniškų žodžių ir tik ret- 
karčiais atsainiai nusišypsodavo, kol tarpdury pasirodė Krum- 
bacheris. Jo santūrus miestiečio rūbas skyrėsi nuo kariškos fry- 
zų aprangos. Teisėjas nesibrovė prie pakylos, o stengdamasis ne- 
kristi į akis laikėsi arčiau durų. Matyt, atnešė kokią Žinią, nors 
iš jo veido išraiškos ir nebuvo galima suprasti, kokią, o paklausti 
sukliudė Rupertas, visai menei šūktelėjęs, kad sveikina su per- 
gale. Nusimetęs baltąjį apsiaustą, jis prarado dalį turėto orumo, 
tačiau atrodė dar karingesnis. Nertinius šarvus, kaip Ordino nuo- 
savybę, teko palikti, tačiau turėjo užsidėjęs Baldvino parūpintus 
"visą krūtinę dengiančius blizgančius skydinius. 

— Tos estų žemės, jei tinkamai tvarkai, neša gerą duoklę. Pats 
tvarkiau duoklių sąvadus. Tačiau dabar, kol jie neatsikvošėjo, pa- 
tarčiau žengti dar vieną žingsnį, — aiškino arčiau prislinkęs. 

Nereikėjo klausti, kas tie “jie". Rupertas, kaip ir kiti atsi- 
vertėliai, dabar ypač nekentė Ordino ir tai rodė pirmai progai 
pasitaikius. 

— Taigi kad reikėtų... —- sutiko Baldvinas, nors tuojau pat 
pagalvojo, jog dar toli gražu nesutvarkytas vadovavimas perim- 
tomis žemėmis. Jis nuleido balsą, nes tai, ką šnekėjo, nebūtinai 
turėjo visi girdėti. - Mūsų teisės dar nevisiškai atkurtos Turai- 
doje, be to, dar tos pilys Padauguvyje... 

— Kuoknesę jūs jau perėmėt... O iš kitų, jei atvirai, kol kas 
daugiau rūpesčių, negu naudos. Ten reikia laikyti nemažas įgu- 
las, nes nuolat gresia pavojus iš Žiemgalos, nekalbant jau apie 
Žemaitiją ir Lietuvą. 

Legatas supratingai suraukė kaktą, ištiesęs ranką prisitrau- 
kė taurę ir kilstelėjo prie lūpų. Siurbtelėjo ir vėl pastatė. Jis mo- 
kėjo įvertinti gerą patarimą. 

— Teisingai pastebėjote. Pats metas, kad Fratres Militiae 
Christi pagaliau tarnautų tam, kam jie ir buvo pašaukti, ir padė- 
tų plėsti bei ginti nuo pagonių Viešpaties vynuogyną. Tokia jų 
paskirtis, o ūkiški rūpesčiai tik blaško juos. 

— Ir dar iš kilmingųjų luomo atsinešta puikybė, - pridūrė 
Rupertas, kuris, nors ir kilęs iš smulkiųjų Saksonijos kilmingų- 
jų, jau buvo perpratęs Baldvino nuostatas. - Pavyzdžiui, kam 
jiems pilis Rygoje? Čia pagonių, berods, nėra, o miestą saugo 
aukštos sienos. 

— Pilis? —- nustebęs sumurmėjo Baldvinas. Išties, kaip ją pa- 
miršo? Tiesa, ji nedidelė, bet vis tiek ten būtų kur kas geriau nei 
jo dabar užimtame ir nebaigtame statyti cistersų vienuolyne. — 
Gynybinės paskirties ji lyg ir neturi... 

— Tikrai ne, — patikino Rupertas. — Tiesa, joje yra ginklų 
kalvė ir sandėliai, bet tuos galėtų valdyti ir vyskupystė. 

— Ji Rygos gynybai išties nereikalinga... — garsiai sampro- 
tavo Baldvinas. - O kada ji pastatyta? 

— Atleiskit, jūsų šviesybe, gal galėčiau tuo klausimu kai ką 
patarti... - pasigirdo įtaigus balsas. Glausdamasis prie sienos, 
Krumbacheris prislinko visai arti prie legato ir dabar išdrįso įsi- 
jungti į pokalbį. - Teisės požiūriu ten ne pilis. Mat vyskupas 
savo metu Ordinui perleido tris greta stovinčius namus, kad bro- 
liai turėtų kur Rygoje apsistoti. O jie vėliau tuos namus išplėtė, 
sutvirtino ir perstatė į pilį... 

— Savavališkai perstatė? — pagavo jo mintį legatas. 

— Suprantama, - patikino teisėjas. - Vyskupas Albertas dėl 
to ne kartą skundėsi. 

— Pamenu, kad magistras Folkvinas sakydavo — nekreipkit 
dėmesio į to senio priešgyniavimą, - pridūrė Rupertas. - Saky- 
davo, vis tiek jau neilgai jis čia mus kamuos... 

— Šit kaip... O miesto magistratas? 

— Magistratas iš tų valdų jokių mokesčių negauna. 

— Suprantama...— Baldvinui jau aiškėjo tolimesnių veiks- 
mų kryptis. Iš pasitenkinimo jis vėl gurkštelėjo vyno. Geras, iš 
pačios Pareinės. Lengviau pasidarė, pagalvojus, kad pagaliau ir 
Rygoje turės atskirą atspirties tašką. Suprantama, čia buvo vys- 
kupystė ir katedra, ir jie buvo popiežiui tiesiogiai pavaldūs, bet 
vis tiek, norint sugyventi su vyskupu Mikalojum ir kurija, never- 
tėjo per daug brautis į jų valdas. Taip pat aišku, kad ir magistra- 
tui jis mokesčių mokėti nesiruošia. Atvirkščiai, juos pačius rei- 
kės prispirti, kad daugiau mokėtų, bet pirma reikia tvirčiau įsi- 

taisyti pačioje Rygoje. Jis nejučiomis dar pakėlė taurę ir gurkš- 
telėjo, bet buvo taip užsigalvojęs, kad vynas pateko ne į tą ger- 
klę. Baldvinas užsikosėjo. Jo stambus, kosulio draskomas kū- 
nas persisvėrė į priekį. 

— Jums padėti, jūsų šviesybe? — prišoko riteris Rupertas ir 
pagarbiai delnu pokštelėjo per nugarą. Baldvinas, užgniaužęs ko- 
sulį ir ranka prisidengęs burną, kita parodė, jog jau atsigavo. 
Greit susigaudo, pagalvojo, iš arčiau pažvelgęs į rusvoka barzda 
apžėlusį riterio veidą. Kai reikės paskirti Rygos Ordino pilies 
komtūrą, verta jį prisiminti... Tačiau pirma reikėjo sutvarkyti 
teisinius reikalus. 

— Tai jūs, teisėjau, suraskit man tų aktų nuorašus, - kreipė- 
si jis į Krumbacherį. - Jei yra pilis, rasime ir paragrafą... 


0 


Koikala su saviškiais tarėsi pakankamai ilgai. Pirkliams te- 
ko apsiginkluoti kantrybe ir laukti. Pirmos dvi dienos praėjo vi- 
siškai tuščiai. Be praskrendančių varnų bei žuvėdrų, joks gyvas 
sutvėrimas jų neaplankė. Einius nesitvėrė savo kailyje. Žings- 
niais matavo denį, pasivaikščiojo 1r pakrante, nors Omnepeiva 
primygtinai patarė toli nenueiti. Tik tiek, kol matai laivą. Nes, 
anot jo, tavastai greičiausiai paliko sargybinį, kuris stebi, ar at- 
vykėliai nebando atsekti pėdų į naująją gyvenvietę. 

— Nesijaudink, Einiau, — ramino jį ben Erachas, patogiai 
atsisėdęs prie didelio, įkaitusio per dieną akmens, ir šildydama- 
sis saulutėje. - Bus dar mums darbo. Sėsk geriau, papasakok 
man... 
— Apie ką? - nustebęs klausė Einius. Per šią netrumpą ke- 
lionę jis jau spėjo įsitikinti, jog ne tik prekyboje, bet ir visur 
kitur Anapas nusimanė kur kas geriau Už jį. 

— Na... Apie... — Ramiai sėdėjęs karaimas dabar pasimuistė. 
— Supranti, sėdžiu čia, galvoju ir man vis lenda į galvą... 

— Ar tie tavastai ateis? 

— Ne. Tavastai tai ateis... Tuo aš tikras. Bet ar tavo... — Jis 
nutilo ir sunkiai atsiduso. - Ai... Ar tavo sesuo manęs lauks? 

— Ak, Junda... — Tarsi pritardamas jam, Einius taip pat 
atsiduso. Pastaruoju metu buvo tiek įvykių, kad Anapas apie 
Jundą užsimindavo vis rečiau, o dabar ištartas jos vardas sugrą- 
žino jį Ventę. Ten irgi vasara eina pabaigon, jau gal prasidėjo 
rugiapjūtė. Pjovėjai traukia į laukus, vakarais iš tolo ataidi grįž- 
tančiųjų dainos... 

— Ar... Ar negalėtum man apie ją papasakoti... 

— O ką? 

— Na, apie... — Karaimas vėl nutilo, ieškodamas žodžių. — 
Nemoku paklaust. Na, kokia ji, ką ji, pavyzdžiui, dabar veikia? 

Einius patraukė pečiais. Jis puikiai galėjo įsivaizduoti, ką 
šiuo metu veikia motina Medeina ar net Gailė. Bet Junda? 

— Kad nežinau. Gal medžioja... Gal kur jodinėja... 

— Bet ne pas... Na, ne pas kokį vaikiną? 

— Junda? Na jau ne... - nusijuokė Einius. Galėjo dar pri- 
durti, kad bent jau artimiausioje apylinkėje nėra tokių vaikinų, 
kuriems pakaktų drąsos mergintis Jundai, tačiau Anapas sėdė- 
jo, atsilošęs į samanotą akmenį, ir pusiau prisimerkęs Žiūrėjo 
kažkur į tolį. Jam, matyt, pakako savų prisiminimų apie Ventę. 

Pagaliau, o buvo tai apie trečios dienos pietus, pakrantėje 
pasirodė jaunas tavastas su ryšuliu ant pečių. Jis vilkėjo gerokai 
aptrintą stirnos odos palaidinę, avėjo kietos odos naginėmis, o 
iš ginklų turėjo tik nedidelį už diržo užkištą kirvuką. Anapas jį 
pamatęs guviai atsistojo, bet palaukė, kol prie vaikino prieis Om- 
nepeiva. 

— Jis nori iškeisti ruonių kailius į ieties antgalį, - paaiškino 
Omnepeiva. - Sako, kad jam apie mus pasakęs Koikala. 

Ben Erachas, pritūpęs, atrišo ryšulį, paskleidė kailius. Pri- 
tūpė šalia ir Omnepeiva. Retkarčiais susižvalgydami, jiedu vartė 
kailius, tikrino, ar stipriai laikosi plaukas, ar lanksti oda. Du 
kailius atidėjo į šalį, o likusius sumetė į netvarkingą krūvą. 

— Pasakyk jam, kad tik tuos du imame... - tarė Anapas. 

— Oi —oi, kaip negerai... - palingavo galvą Omnepeiva, tarsi 
gailėtų jaunojo tavasto. — Toks šaunus medžiotojas, ir tik du 
geri kailiai. Kiti nieko neverti. Pasakyk Koikalai, kad žinom, jog 
jo medžiotojai geri ir turi gerų kailių... 

Vaikino veidą nuplieskė raudonis. Jis pasilenkė, be jokios 

tvarkos susiglobė glėbin kailius ir, netaręs nei žodžio, nudundė- 
jo liepteliu į krantą. 

— Pirmas mūsų pirkėjas... — susijaudino Einius. — Gal ne- 
reikėjo taip su juo? Mačiau, dar keli kailiai buvo pakenčiami... 

— Jį čia mus išbandyti atsiuntė, — paaiškino ben Erachas, o 
Omnepeiva pritardamas palingavo galvą. - Pasitikrinti, kiek apie 
kailius nutuokiame, ir ar negalima mūsų apgauti. Manau, kad jis 
dar sugrįš, ir pagaliau pradėsime rimtą prekybą. 

Karaimas neklydo: popiet tavastas pasirodė vėl — šį kartą 
su draugu ir su dviem kur kas didesniais ryšuliais ant pečių. Vėl 
prasidėjo prekyba. Kailiai buvo paskleisti ant denio ir net iš tolo 
matėsi, kad čia jau visai kitokie. Plaukas net žvilgėjo, oda lanks- 
toma minkštai linko ir nebraškėjo. 

— Na, pasakykit jiems, kad čia jau visai kitas dalykas, — 
nusišypsojo Anapas Omnepeivai. - Pasakykit, kad jie šaunūs me- 
džiotojai ir dabar jau galime derėtis. 

Derybos truko beveik iki vakaro ir Einiaus nustebimui bu- 
vo apsieita be Omnepeivos vertėjavimo. Žodžių lyg ir nereikėjo. 
Iš pradžių tavastai durdavo pirštu į jų geidžiamą daiktą, pavyz- 
džiui, ietigalį. Anapas jį padėdavo priešais save, o po to imdavo 
kailius ir dėdavo juos į krūvelę netoliese. Sukrovęs tiek, kiek 
jam atrodė tinkama, pažvelgdavo į tavastus. Tie, vaizduodami, 
jog pasibaisėjo tokia kaina, ryžtingai purtydavo galvas. Anapas 
skėstelėdavo rankomis ir, paėmęs iš krūvos prasčiausią iš at- 
rinktų kailių, grąžindavo. Tavastai dar vis purtydavo galvas. Da- 
bar jau Anapas pasiimdavo savo ietipalį ir vietoj jo padėdavo 
kitą, su ne taip lygiai nukaltais ašmenimis. Čia jau nepritardavo 
tavastai. Tekdavo vėl atrinkinėti kailius, arba keisti ietigalį. Lė- 
tai, bet užtikrintai skirtumas tarp siūlomų ir geidžiamų prekių 
mažėdavo, kol pagaliau tavastai, susižvalgę, linktelėdavo. Jie pa- 
siimdavo ietigalį, o ben Erachas — kailius. Taip pamažu tavastų 
kailių krūvos ištirpo ir jie išsinešė tris ietigalius, du žeberklus ir 
keturias stambias adatas, tinkančias siūti odoms. Einiaus nuste- 
bimui, kai jie jau buvo pasiruošę eiti, karaimas vienam davė aus- 
karą, o kitam moterišką segę su pigiu, bet skaisčiai spindinčiu 
stikliuku. 

Tą dieną tavastų daugiau nebepasirodė, tačiau Anapas pre- 

kyba buvo patenkintas. Jis net nusprendė, kad šia proga galima 
truputį sumažinti stropiai saugomas arbatos atsargas, tad saulei 
besileidžiant jiedu sėdėjo laivagalyje, kur svaigus arbatos kva- 
pas maišėsi su lengvo vėjo dvelksmo atnešamais iš netolimo pu- 
šyno aitriais sakų kvapais. Anapas sėdėjo, kaip buvo pratęs, pa- 
rietęs po savimi kojas, Einius įsitaisė ant vieno iš naujai įsigytų 
ruonių kailių ryšulių ir kedeno juos laisva ranka. 

— Neblogi... Bet jei taip viskas vyks ir toliau, teks prekiauti 
ilgai... 

— Ai, skubi, jaunasis dalininke... — su pašaipa tarė Anapas. 
— Žinok, nei periant arbatą, nei derantis skubėti negalima. 

— Kad nebuvo su kuo derėtis. Tik du atvyko... 

— Atvyks daugiau. Turi kalbos apie mus pasklisti. Tie, kurie 
grįžo, turi dar pasigirti tuo, ką jie čia išsiderėjo... 

— Užtruks daug laiko. Tie tavastai atrodo lėtesni net už že- 
maičius... 

— Gal ir užtruks. O dabar klausykis penktosios pamokos. Ji 
paprasta, bet sunkiai įsisavinama. Net man ne visada pavyksta 
jos laikytis. Įsidėmėk — jeigu nori būti sėkmingu pirkliu, priva- 
lai išmokti laukti. 

— Laukti?.. - ši pamoka Einiui aiškiai nepatiko. 

— Ne paprastai atsisėsti ir laukti. Pirma užsuk reikalą, su- 
žadink godumą, o jau tada jokiu būdu neskubėk ir nerodyk savo 
nekantrumo. Jeigu pardavėjas pastebės, kad nekantrauji, būti- 
nai padidins kainą. Derybose laimi tas, kas išlaiko kantrybę. 

— Na taip... — nenoriai sutiko Einius. - Bet tu anksčiau esi 
sakęs, kad “laikas - sidabras". 

— Laikas laikui nelygu. Yra veiklos ir yra derybų laikas. Kai 
jau ką veiki, tai nedelsk! O per derybas laikas irgi sidabras, bet 
jau atvirkštine prasme. Jei paskubėsi, tai sidabro gausi mažiau. 

Einius linktelėjo. Gurkštelėjo arbatos ir sutiko, jog Anapui 
vis dėlto pavyko kailius gauti už labai neblogą kainą. 

— Mačiau, kaip gudriai nusiderėjai, - pripažino jis. — Bet 
paskui nei iš šio, nei iš to davei jiems dar viršaus... 

— Ne jiems, 0 jų merginoms ar žmonoms. 

— Mums vistiek kainuoja. Koks skirtumas — kam? 

— Nemažas. Sakiau, kad prekyba pagyvės, bet ji rimtai pa- 

gyvės tik kai čia atsiras ir moterys. 

— Aa... - Tai Einius jau ir pats sugebėjo suprasti. Gerai įsi- 
sąmonino, jog ir Ventėje ir Saaremoje uoliausios pirkėjos vis dėlto 
buvo moterys. - Bet ar jos čia ateis? 

— "Turėtų ateiti. Pamatys blizgučius, kuriuos dovanojau, tie 
vaikinai papasakos, kad mes visai nebaisūs, ir atskubės. Tas Koi- 
kola ne iš tų, kuris suvaldytų kaimo moteris. Atbėgs, pasikaišiu- 
sios sijonus. O tada prekyba pajudės kaip reikiant. 

“Kur nei velnias, nei boba nieko neišpeša, pasiųsk teisėją“ 
— prisiminė seną fryzų posakį Baldvinas, kai Krumbacheris jam 
pranešė, kad Folkvinas, nors iš pradžių ir spyriojosi, bet vis dėl- 
to pasidavė. Ir, bent teisėjo nuomone, stebėtinai lengvai, kai tik 
Krumbacheris, patiesęs pergamentus ant stalo bei parodęs lem- 
tingus sakinius, paklausė, kaip jo manymu reikėtų juos suprasti. 
“Suprasti taip, kaip parašyta..." — sumurmėjęs nenoriai, o juk 
parašyta, jog tris namus vyskupystė skiria Ordino brolių išlaiky- 
mui, kai jie lankosi Rygoje. “Lankosi, — pirštu pabaksnojęs į 
lotynišką Žodį Krumbacheris, — o ne gyvena pastoviai ir statosi 
pilį. Ar ne taip reikia suprasti?" Keista, bet Folkvinas tik tylėda- 
mas lingavo galvą ir kai teisėjas dar pridūrė, kad jo šviesybė le- 
gatas ir vyskupas Mikalojus yra pasiruošę suteikti pastogę Ordi- 
no broliams, kai tik jie lankysis Rygoje, tačiau dėl savavališkai 
pastatytos pilies daugiau klausimų negali būti. Ordinas neturįs 
jokių teisių į ją, tad teksią atiduoti... 

— Ir jis, vadinasi, sutiko. - Baldvinui magėjo tam savimi 
patenkintam teisėjui paaiškinti, kad Folkvinas pasidarė sukalba- 
mas tik jam paaiškinus apie erezijos šaknis ir pasekmes, tačiau 
ne tas buvo dabar svarbiausia. 

— Na, dar derėjosi dėl laiko, - dėstė Krumbacheris, didžiuo- 
damasis savo sugebėjimais. - Bet aš jam griežtai pasakiau — pen- 
kios dienos, ir baigta. Kaip jūs buvote liepę. 

— O kaip su magistratų? 

— Su magistratu, jūsų šviesybe, sudėtingiau... Aš stengiausi, 
kad klausimas būtų aptartas pirmame posėdyje, ir įtikinau juos, 

jog dabar svarbu atsižvelgti į naujas aplinkybes ir nedelsiant pri- 
imti nutarimus, kurie... 

— Gerai jau. Kitą kartą, - nekantriai numojo legatas, neno- 
rėdamas vėl ir vėl klausyti Krumbacherio postringavimų, kaip 
sudėtinga ir keblu tartis su magistratu. Kaip gi, ten knibždėte 
knibžda jo klientai, o ir pats teisėjas viliasi pralįsti į tarėjus. Ne, 
šioms deryboms jis aiškiai netinka ir reikia atsargiai vertinti Žinias, 
kurias iš ten neša. 

Krumbacheris žvelgė į jį įžeisto vaiko, kuriam suaugusieji 
neleidžia šnekėti, akimis. 

— Tai apie ką pageidautumėt, jūsų šviesybe? — paklausė. 

— Apie nieką kol kas. Galit eiti, - mostelėjo Baldvinas. Iš- 
ties, apie Rygos miestą jam jau buvo įkyrėję galvoti. Labai jau 
sudėtinga buvo čia ką iš esmės pertvarkyti. Ordiną galima ir iš- 
varyti, o miestiečių juk neišvysi ir nepakeisi. Tai kas, kad ma- 
gistrato tarėjai lankstosi, švelnius žodžius suokia, vis tiek užan- 
tyje laiko akmenį. Žinojo Baldvinas ir apie miestiečių delegaci- 
jos su Saksonijos kunigaikščio Albrechto pagalba gautą impera- 
toriaus Fridricho užtarimą. Jei jiems tai būtų į naudą, tai pa- 
mirštų ir popiežiaus ekskomuniką. Jau tokia velnio sėkla tie mies- 
tiečiai, kad prekybos sėkmę ir ypač savo pinigų kapšus visada 
kels aukščiau tikėjimo reikalų. Belieka pažadais užkimšti tiems 
biurgeriams gerkles, išpešti tiek duoklių, kiek pajėgs duoti, ir 
atmušti norą maištauti, pasodinus Rupertą su šiokia tokia įgula 
buvusioje Ordino pilyje. O tada, sutvarkius šį neramų užnugarį, 
perkelti savo būstinę į palankesnę aplinką. 

Būtent į Revalį... 

Apie Revalį Baldvinas jau anksčiau buvo pagalvojęs, bet da- 
bar, kai jo įgulos baigė perimti Virumaa, Jarvamaa ir Lianemaa 
žemių pilis, tapo akivaizdu, kad verta ten nuvykti. Mat, kai pa- 
kluso didžioji šiaurinės Livonijos dalis, pažvelgus į žemėlapį bu- 
vo aišku, kad būtent ten reikia kaupti pagrindines jėgas. Gerai, 
kad iš pat pradžių ten nusiuntė riterį Vilhelmą Gulbrantrą iš 
Fryzijos, vieną savo patikimiausių žmonių. Jis apie tenykštę pa- 
dėtį pranešinėjo pastoviai ir išsamiai, o kas dar smagiau, žinios 
buvo dažniausiai palankios. Riteris Vilhelmas tiesiog susižavė- 
jęs Revaliu — ir kad vieta gera, uostas puikiai apsaugotas, ir net 

dvi pilys ant aukšto, sunkiai prieinamo kalno. Tiesa, mažesnioji 
dabar Ordino žinioje, bet ji kur kas menkesnė ir, jei kas, nesun- 
kiai paimama. O dar danų statyta ir jo perimta Didžioji pilis gali 
atlaikyti ilgą apgulų. Baldviną gerai nuteikė ir pranešimas, jog 
vokiečių ten kur kas mažiau negu Rygoje, o vietinių gyventojų 
gausu. 

Su vietiniais legatas tikėjosi sutarsiąs. Neblogai jam sekėsi 
aną kartą su kuršiais, sugebės sutarti ir su estų seniūnais. Svar- 
biausia neužsigriebti perdaug iš karto. Leisti jiems kol kas gy- 
venti taip, kaip jie pripratę, pakelti seniūnus į kilmingųjų luomą, 
kad laikui bėgant patys suvoktų, kurioje pusėje didesnė nauda. 
Na, o tada bus galima pereiti ir prie didesnių pakeitimų... Juk 
Ordinas per savo negrabų skubėjimą buvo jiems skaudžiai įsipy- 
kęs. 

Legato mintis išblaškė atsargus krenkštelėjimas. Pakėlęs akis, 
išvydo šalia stovintį riterį Henriką Noiburgą, kuris jam atkišo į 
tūtelę susuktą pergamentą. 

— Jūsų šviesybe, laiškas iš Ezelio! - tarė riteris. 

Baldvinas tiesiau atsisėdo krėsle. Po malonių minčių apie 
Revalį mielai būtų apsiėję be blogų naujienų. Tik iš antro bandy- 
mo jam pavyko patogiau ant kelių pasitiesti vis besiraitantį per- 
gamento lapą, tačiau jo turinį perskaityti ilgai netruko. 

— Ačiū, - tarė laukiančiam nurodymų sargybos viršininkui. 
Tas Noiburgas kartais tiesiog perdaug, tarsi perekšlė višta viš- 
čiuku, rūpinosi jo saugumu ir gera nuotaika. - Nesirūpinkit. Jo- 
kių blogų naujienų čia nėra. Galite eiti. 

Iš tikrųjų, tas Ezelin skirtas komtūras Brandetfontas rašė, 
jog saloje ramu, pilies Poidėje statyba ir ginkludė sėkmingai per- 
1mtos iš Ordino ir vyskupas Gothardas puikiai susitvarko su pa- 
dėtimi. Buvo malonu tai skaityti, nes, tiesą sakant, kiek abejojo, 
aI jo kraštietis susitvarkys. Juk visa išvaizda bylojo, kad jis iš tų, 
kurie, deja, per dažnai nusileidžia nuodėmingai prigimčiai. Bet 
štai, dabar rašė, jog viskas vyksta taip sklandžiai, jog patyrusiam 
jūreiviui ir kariui čia nėra kas veikti. Todėl ir teiravosi, ar jo 
šviesybė nesiteiktų skirti kitas pareigas, kurios, kad ir kukles- 
nės, daugiau atitiktų jo sugebėjimus. 

Legatas vėl susuko į tūtelę laišką ir ėmė iš lėto stuksenti ja 

sau į smakrą. Jis vėl ėmė rikiuoti savo rytdienos darbus. Visų 
pirma, praneš Rupertui, kad skiria jį buvusios Ordino pilies kom- 
tūru ir savo vietininku mieste. Po to reikės pradėti ruoštis kelio- 
nei į Revalį, kurią numatė maždaug po savaitės. Na, o ten ver- 
kiant reikės patikimų žmonių. Riteris Vilhelmas Gulbrantras ko! 
kas ten beveik vienas su kuopa kareivių. Pagalbon teks jam duo- 
ti cistersų vienuolį Aloizą, seną bičiulį iš Alnos vienuolyno, nes 
perkėlus ten būstinę raštų padaugės. Ir, žinoma, reikės pradėti 
įvedinėti tvarką už pilies ribų. Pirmiausiai — uoste... Reikia ir 
ten patikimo žmogaus... 

Baldvinas pirštais perbraukė susuktą laišką ir trūktelėjo pe- 
čiais. Kodėl gi ne? Ezelyje jis jau neblogai pasirodė. Reikės dar 
šiandien padiktuoti laišką, kad Brandefontą skiria Revalio uos- 
to viršininku. Jei reikalai juda savaime, tai Ezelyje tegu Gothar- 
das pats tvarkosi. 

"Taigi, darbų daug. Bet kai viską pasveri, nežiūrint rūpesčių 
naštos, legato pareigos teikia ir malonumo. Ypač šį kartą, kai 
gali pasikliauti savo kariuomene ir pasirinkti žmones, kurie tau 
patinka. 


Prekyba diena iš dienos gyvėjo, bet tik po dar penkių naktų 
įvyko ben Eracho pranašautas persilaužimas ir pasirodė pirmo- 
sios moterys. 

Iki to viskas vyko pakankamai ramiai. Dažniausiai nereikė- 
jo net ir vertėjo. Kai vyrų ateidavo po tris ar daugiau, prekiauti 
padėdavo Einius, o kartais ir Omnepeiva su Atasonu. Bet ge- 
riausiai sekėsi ben Erachui, nes kitiems derėtis su tavastais pri- 
trūkdavo kantrybės. Tie sugebėjo stovėti sukryžiavę rankas ant 
krūtinės tarsi sustingę ir tik nežymiu galvos krestelėjimu paro- 
dydavo, kad ne, su tokia kaina jie nesutinka. Siūlyk kitą, tačiau 
jie net menkiausiu veido virptelėjimu neparodys, kokia tinka. 
Anapas taip vikriai mėtydavo siūlomus kailius iš vienos krūvos į 
kitą ir su tokia geležine ramybe žvelgdavo į prieš jį stūksančio 
tavasto akis, kad tas pagaliau linktelėdavo, jog sutinka su sando- 
riu. Einiui sekėsi sunkiau, o Atasonas tiesiog imdavo keiktis, 

bet nuo to, atrodė, tavastams tik buvo linksmiau ir kuo smar- 
kiau Atasonas keikdavosi, tuo ilgiau tęsdavosi derybos. 

Omnepeiva paaiškino Einiui, jog kantrybės tavastai išmoks- 
ta medžiodami. Norint nudurti ruonį žeberklu, reikia valandų 
valandas nejudant pratūnoti prie eketės. Ruoniai ekečių turi po 
kelias ir sugeba iš po ledo įžvelgti net ir menkiausią tavo kruste- 
lėjimą. Jei tik pasimuistysi, jie plauks įkvėpti oro prie kitos eke- 
tės. Kai medžioji kiaunes ar šiaurės voveres, irgi tas pats, o ką 
jau kalbėti apie sabalus. Tam geriausias laikas sningant - turi 
laukti, kol tave sniegas padengs taip, kad atrodysi kaip apsnigtas 
stuobrys, nes tik tada atsargusis sabalas teiksis iškišt iš drevės 
snukelį. Geriausieji medžiotojai yra tie, kurie sugeba pataikyti 
sabalui tiesiai į akį. Taip visai nesugadini kailio. 

Omnepeivos pasiklausęs galėjai geriau suprasti tavastų kan- 
trybę, tačiau nuo to derėtis su jais lengviau nepasidarė. Todėl 
Einius įvertino pasikeitimus, kai pagaliau pasirodė pirmosios mo- 
terys — ir iš karto visas tuzinas! Atrodė jos visiškai skirtingai 
nuo vyrų. Tie vilkėjo odiniais gerokai nutrintais drabužiais, ar- 
ba buvo užsimetę melsvus, nuo nešiojimo papilkėjusius vilno- 
nius apsiaustus. Moterys atrodė kur kas spalvingiau. Segėjo jos 
įvairiaspalviais, kelius siekiančiais sijonais, ryšėjo daugiausia rau- 
donas skaras. Vyresnės turėjo siuvinėtas, žalvario skydeliais pa- 
puoštas liemenes ir visos būtinai buvo susijuosusios plačiu odi- 
niu diržu, prie kurio kabėjo bent vienas, o kartais net keli siuvi- 
nėti karoliukais kapšai ir makštis su peiliu. 

Pasirodė jos apie vidurdienį ir elgėsi pakankamai drąsiai, 
klegėdamos atėjo upelio krantine ir ben Eracho su Omnepeiva 
žodžiais bei mostais pakviestos užeiti negaišavo, tuoj plūstelėjo 
ant denio. Iš karto pasikeitė ne tik siūlomos prekės, bet ir pats 
prekybos pobūdis. Buvo atidarytos dėžės su šilko ritiniais, 1š- 
trauktos pintinės su papuošalais ir keli užsilikę variniai puodai. 
Viskas moteris domino ir jos visai nesidrovėjo tai viešai parody- 
ti. Būtinai reikėjo, prieš perkant kokį daiktą, pakelti jį prieš sau- 
lę, apčiupinėti, kartais net liežuviu lyžtelėti, aptarti jo savybės 
su kaimyne. Kalbėjo jos tarpusavyje daininga greitakalbe, o į 
pirklius kreipėsi garsiai, kaip į mažus vaikus, skiemenuodamos 
žodžius ir kikendamos, kai, pavyzdžiui, Einius vis tiek nesupras- 

davo. Nors kai ką ir suvokdavo, nes tavastų kalba pasirodė ga- 
nėtinai panaši į saaremiečių, kurios daug žodžių Einius išmoko 
saloje ir bendraudamas su “Vėtros" įgula. Ben Erachui, kuris 
kalbų ir taip mokėjo daugiau, sekėsi visai neblogai, bet, supran- 
tama, ir jis negalėjo prilygti saaremiečiams, kurie dabar noriai 
padėjo pirkliams. Ypač pasižymėjo Tarno, kuris, pasirodžius mo- 
terims, pamiršo žvejybą, kuriai anksčiau skyrė visą laiką ir no- 
riai kibo į prekybą. Nesunku buvo suprasti kodėl. Bent pusė 
moterų buvo jaunos, o kelios, sprendžiant iš šviesesnių drabu- 
Žių ir palaidų plaukų, ko gero, ir netekėjusios. 

Pirmosioms apsipirkus, jau kitą dieną pasirodė kitos, o po 
tojos atvykdavo beveik kasdien. Pasikeitė ne tik prekyba, bet ir 
kailiai. Vyrai tempė beveik vien tik ruonių kailius, po kelias ge- 
rai išdirbtas ruonenas atnešdavo ir moterys, tačiau jos dar siūlė 
puikiai išdirbtus, glotnaus tankaus plauko, lanksčios odos kiau- 
nių, bebrų, lapių, šeškų, šermuonėlių bei šiaurės voverių kailiu- 
kus. Einių daug kas stebino. Pavyzdžiui, voverėmis Žemaitijoje 
tik retas pasigrožėdavo, kai jos papūtusios rausvas uodegas 
šmėkščiodavo tarp gelsvų pušų kamienų, o čia jos buvo kito- 
kios. Ir kailiukas didesnis, o plaukas nepalyginant tankesnis ir 
tiesiog žvilgantis. Kur kas geresni buvo ir kiaunių bei lapių kai- 
liai. 

Prekyba tad tapo ne tik triukšmingesnė, bet ir įvairesnė. Gan- 
das apie atvykusius pirklius pasklido gan plačiai, nes žmonės 
atvykdavo iš tolimesnių gyvenviečių. Kai kurie iš taip toli, jog tą 
pačią dieną nebūtų galėję grįžti. Netoli nuo pakrantės pamiškė- 
je įsikūrė nedidelė stovykla. Ten vakarais iki vėlyvų sutemų deg- 
davo laužas, ir jei stovykloje apsistodavo moterys, ten ilgai užsi- 
būdavo Tarno, o neretai ir Atasonas. Anapas patarė Einiui lai- 
kytis nuo jos atokiau, nes, girdi, pirkliui su pirkėjais patartina 
bendrauti tik besiderant, ypač su moterimis ir — svetimame krašte. 
Kai gerai nežinai papročių bei giminystės ryšių, per gražias akis 
gali prarasti ne tik sidabrą, bet ir galvą. Jis kalbėjo su įkarščiu ir 
Einius vos nepaklausė: jei jau taip, tai kaip suprasti jo aistrą 
Jundai? Ta, berods, irgi šį tą pas jį pirko. Tačiau gerai Žinojo, 
kad karaimas gali juokauti apie viską, bet tik ne apie Jundą. Tie- 
są sakant, jam net nereikėjo Anapo patarimų. Žinoma, derėda- 

masis su kokia geltonkase, sugebėdavo ir pajuokauti, ir net pa- 
kartoti iš Atasono išmoktus meilius žodelius, nuo kurių jos leip- 
davo juokais, tačiau kokiems nors kitokiems žingsniams trūko 
drąsos. 

Svarbiausia, kad prekyba vyko sėkmingai. Tirpte tirpo pre- 
kės ir triume kaupėsi surūšiuotų bei kietai susuktų į ritinius įvairių 
kailių ryšuliai. Jau buvo galima pradėti galvoti ir apie kelionę 
atgal, tik ben Erachas kartais vakare burbtelėdavo, kad viskas 
neblogai, tik tie tavastai visai neneša sabalų kailių. Būtent jie 
pakeitė Anapo ir Omnepeivos nuotaiką, ir — visiškai skirtin- 
gom kryptim. Juos atnešė trys akivaizdžiai iš toli atkeliavę ta- 
vastai. Kai jie paskleidė kailius ant denio, ben Eracho širdis tie- 
siog apsalo. Ir būta ko. Einius jau buvo pripratęs prie šiaurės 
krašto kailių žvilgesio, tačiau šitie jį vis dėlto nustebino. Ne tik 
kad plaukas buvo juodas kaip naktis ir toks tankus, kad negalė- 
jai užčiuopti odos, bet tas juodumas žvilgėjo nelyg sidabras. Net 
ir Tarno, kuris kitame laivo gale smagiai derėjosi su apskritavei- 
de skardaus balso mergina, paliko ją ir atėjo pasigrožėti kailiais. 
Nesunku buvo suprasti, kodėl sabalų apsiaustais puikavosi Vo- 
kietijos kunigaikščiai, Italijos senjorai ir net Šventosios Romos 
bei Bizantijos imperatoriai. 

Derybos šį kartą buvo trumpos. Karaimas pasiūlė vieną iš 
atsivežtų kalavijų ir dar pridėjo tris ietigalius. Kalavijus jis kol 
kas tausojo, bet dabar patenkintiems mainais tavastams parodė, 
jog dar turi penkis, ir paaiškino, kad perleis tik už atitinkamą 
sabalų kailių skaičių. Trys atvykėliai buvo dar mažiau kalbūs ne- 
gu pakrantės tavastai, bet, svariai linguodami galvas, pareiškė, 
jog būtinai apie tai visiems praneš ir nedelsdami iškeliavo šiau- 
rės kryptim. Vyriausias iš jų žengė priekyje, prie šono išdidžiai 
prisijuosęs ką tik įsigytą kalaviją. 

— Tie trys — iš Uusimaa... - susirūpinęs tarė Omnepeiva. 
Ben Erachas dar vis negalėjo atsigrožėti sabalų kailiais ir ne iš 
karto atsiliepė. - Tai dvi dienos kelio į šiaurės rytus. 

— Puiku. Garsas apie mus sklinda. - Anapas paglostė žvil- 
gantį plauką ir plačiai nusišypsojo. —- Taigi už kokių keturių die- 
nų galime susilaukti daugiau sabalų kailių. 

— Kadtik nesusilauktumėm dar ko nors... 

— Ko gi? 

Omnepeiva atsirėmė į laivo turėklus. Jis beveik visada bū- 
davo linksmas, tačiau dabar atrodė susirūpinęs. 

— Naugardiečių. Čia jie atvyksta tik duoklių rinkti. Bet Uusi- 
maa jie turi pilį. Kas bus, jei jie išgirs apie mus? 

Ben Erachas atsargiai suvyniojo kailius ir atsistojo. 

— Taip greit? Šitie vyrai juk tikrai nepraneš. 

— Pats sakei, kad garsas sklinda. Jei jau pasiekė Uusimaa, 
netruks sužinoti ir naugardiečiai. 

— Hmm... — Pirklys surimtėjo ir pažvelgė į mišką, tarsi tik- 
rindamas, ar iš jo neišniro naugardiečiai. Bet ten smilko tik ta- 
vastų laužo dūmai. - Bet jie gi neatsiras nepastebėti. Koikalos 
žvalgai juos pamatys, kaip ir mus pamatė. Gaunam žinią, per 
kelias akimirkas įstumiam laivą į upę, pasiekiam įlanką, o tada 
jau joks Naugardas mums nebaisus. 

— Tas tai taip, - sutiko Omnepeiva. - Jei jie prieš mus už- 
klupdami nesusiprotės pirma perkirsti upės vagą. 

— Kaip? 

— Kelių užverstų rąstų pakaktų. Upė siaura. Na... Kelias 
dienas galim dar palaukti. 

— Palaukim.. — skubiai pritarė Anapas. — Bent kol tie su- 
grįš namo ir parodys kalaviją. Greičiausiai ir kiti susigundys, o 
keletas ryšulių sabalų kailių daugiau verti, negu visas laivas ruo- 
nenų... 


Dvi dienas Rygoje sklandė tiesiog neįtikėtinas gandas, jog 
Ordinas netrukus paliks savo pilį. Vieni tvirtino, kad girdėjo iš 
paties legato Žmonių, bet kiti abejojo, teigdami, jog legatai at- 
plaukia ir vėl išplaukia, o Ordinas lieka. Be to, ar gali ši Baldvi- 
no apdriskėlių kariuomenė lygintis su kalavijuočiais? Negi jie 
nusileis? Tolimoje Italijoje imperatorius Fridrichas irgi nenusi- 
leidžia, popiežiui kažko užsigeidus. Niekur nedingsi, tikėjimo 
dalykai iš tiesų priklauso tik popiežiui, tačiau pats Kristus tvirti- 
no, jog Jo karalystė ne iš šio pasaulio. 

Blaiviai mąstančių postringavimai neteko prasmės, kai jau 

trečios dienos po gando pasklidimo rytą didelis būrys riterių iš- 
jojo pro pilies vartus. Juos lydėjo knechtai, o priekyje, panari- 
nęs galvą, jojo didysis magistras Folkvinas. Išgirdę šimtų kano- 
pų dundesį, miestiečiai puolė prie langų, atlapojo į gatvę duris, 
užlipo net ant stogų, norėdami įsitikinti, jog iš tiesų Rygą palie- 
ka kalavijuočiai. Jojo jie nesidairydami, o balti, į kryžių panašiu 
raudonu kalaviju papuošti apsiaustai atrodė papilkėję. Įkandin 
skriejo miestiečių patyčios. 

— Bet įgulą dar paliko... — bandė aiškinti keli užsispyrėliai, 
kurie vis tiek nenorėjo tikėti tokia įvykių eiga. Tačiau vos už 
paskutiniojo brolio nugaros užsivėrė miesto vartai, vėl sudun- 
dėjo žemė. Miestiečiai dar kartą puolė prie langų, o kiti - į gat- 
ves spėjusių išsprukti vaikų gaudyti. Ir ne be reikalo: grindiniu 
kiek įkerta, nežiūrėdami kelio, šuoliavo legato raiteliai su rite- 
riu Rupertu priekyje. Ordino pilies vartai buvo atlapoti ir pro 
juos matėsi kieme sustatyti vežimai bei kraunantys į juos mantą 
knechtai. 

Ruperto raiteliai vėju įsiveržė į kiemą. Buvęs Ordino brolis 
gerai pažinojo pilį 1r buvo iš anksto išaiškinęs kariams, ką daryti 
į ją patekus. Kiekvienas žinojo savo užduotį. Vos atsidūrę kie- 
me, vieni kopė ant sienų, užimdami patogiausias šaudymui vie- 
tas, kiti veržėsi į pilies pastatus. Visus užtiktus knechtus varė į 
kiemą, kur jie turėjo susispausti viename kampe, nes didžiumą 
kiemo užėmė aitjojusiųjų Žirgai. 

Netrukus kieme buvo sutelktas kokių trisdešimties knechtų 
būrys. Skaičiumi gausesni įsiveržėliai nuo pilies sienų laikė į juos 
atsuktus kryžlankius, tačiau knechtai nerodė jokio noro prie- 
šintis. 

— O kur jūsų vadas?! - riktelėjo nuo žirgo savo karių veiks- 
mus sekęs riteris Rupertas. 

Duryse į pagrindines Ordino patalpas pasirodė aukštas tvir- 
to sudėjimo, gal pusamžis riteris. Jis vilkėjo grandinius šarvus, 
tačiau nebuvo užsimetęs ant pečių baltojo apsiausto. 

— Aha, brolis Haseldortas. Kaip smagu čia sutikti Kuokne- 
sės komtūrą, — išsišiepė riteris Rudolfas. - Tai tave paliko iš- 
šluostyti, ką Ordinas pridergė? Kuo taip įsipykai Folkvinui? 

— Patylėk, išverstkaili! - plykstelėjo komtūras. Jis apsidairė 

po kiemą, ramiai nužvelgdamas ant sienų stovinčius legato ka- 
rius. — Ar čia yra nors vienas neišverstkailis legato atstovas, ku- 
riam galėčiau perduoti raktus? 

Balsas nuaidėjo siauru kiemu, ir legato kariai susižvalgė. Ne 
visi jie gerai suprato vokiškai. Rupertą šis įžeidimas įsiutino taip, 
kad kelias akimirkas negalėjo rasti tinkamo atkirčio. 

— Šunie, kaip drįsti?! - riktelėjo pagaliau ir dešine nejučio- 
mis siekė kalavijo. Tačiau susigriebė, jog šitaip per akivaizdžiai 
parodo savo susijaudinimą. 

— Aš neprašau tų raktų, šunie, o reikalauju! — sušvokštė, 
tramdydamas įniršį. - Reikalauju jo šviesybės popiežiaus legato 
vardu. 

Kuoknesės komtūras, matyt, jau buvo pasiruošęs tokiam po- 
kalbiui, nes laikėsi kur kas ramiau. 

— Ką gi, jei legatui trūksta padorių vyrų, teks atiduoti išda- 
vikui. - Jis atsegė nuo diržo didelių žalvarinių raktų ryšulį, bet 
ištiesė ne Rupertui, o šalia durų stovinčiam kareiviui. 

— Perduok tam savo vadinamam viršininkui. Nenoriu liesti 
išdaviko rankos. 

Kareivis nesutriko, vikriai nusileido laiptais į kiemą ir, pra- 
sibrovęs pro minią, ištiesė raktus Rupertui. Tas juos paėmė, bet 
vietoj laimėjimo džiaugsmo pasijautė, tarsi pralaimėjo jis, o ne 
Haseldortas. Raktai degino jo delną. Jis apsidairė, norėdamas 
įsitikinti, ką apie šiuos įvykius galvoja jo kareiviai, ir užkliuvo už 
vežimų. 

— O ką čia bandote išvogti? Ar nežinote, kam dabar pilis 
priklauso? 

— Tai asmeniniai daiktai, — atkirto komtūras, taip ir nepa- 
judėjęs nuo savo vietos laiptų viršuje. Nuo čia jis žvelgė į raitą 
Rupertą iš viršaus. 

— Asmeniniai daiktai? - paniekinančiai nusikvatojo 
Rupertas. - O kur neturto įžadai? Berods, tikro Fratres Militiae 
Christi kario vienintelis turtas - kryžius ir kalavijas. O ne prisi- 
vogti pilni vežimai. Nešdinkitės iš čia. Vežimai pasilieka! 

— Mano kalaviją neša tavo sargybinis, o kryžius — prie krū- 
tinės... — stebėtinai ramiai atsakė Haseldortas. - O vežimuose 
— knechtų manta. Nejaugi legatas išdavikui davė teisę apiplėšti 

paprastus kareivius? 

Paskutinius žodžius jis ištarė raiškiai, net skiemenuodamas, 
kad juos suprastų kuo daugiau prastai vokiškai kalbančių fryzų. 
Rupertui vėl reikėjo tvardytis, ieškant atsakymo. Legatas buvo 
pataręs padėties neaštrinti, ir dabar jam reikėjo prisiversti nury- 
ti viešą įžeidimą, nors iki galo susivaldyti jis neįstengė: | 

— Bet vežimai — ne knechtų! Tačiau esu dosnus. Du dova- 
noju. Susikraukite knechtų mantą ir nešdinkitės. Rygoje jums 
nėra vietos! 

Kuoknesės komtūras pažvelgė į kieme susispietusius savo 
vyrus ir skėstelėjo rankomis, tarsi parodydamas, jog su tokiais 
kaip Rupertas daugiau šnekėtis neverta. Vežimų buvo keturi, 
tad du teko perkrauti. Rupertas pamojo savo kariams atsitrauk- 
ti ir tie žengtelėjo atgal, palikdami praėjimą prie vežimų, tačiau 
ginklų nenuleido. Kaip ir šauliai ant sienos — kryžlankių, kol 
knechtai baigė krauti ir netvarkingomis gretomis išžygiavo pas- 
kui du vežimus pro vartus. Paskutinis išjojo komtūras Hasel- 
dorfas, prisisegęs grąžintą kalaviją ir pečius apsigaubęs baltuoju 
apsiaustu. Paliko pilį neatsigręždamas ir daugiau nei žodžio ne- 
beištaręs riteriui Rupertui. 


204 SKOMANTAS 


14 
AUDROS 


evalio Ordino pilyje, kai į ją atvyko Haseldortas, 
nuotaika visai subjuro. Nors komtūras apie patirtą 
pažeminimą pasakojo itin šykščiai, pakako, kad šė- 
tono legatas (kitaip broliai Baldvino dabar ir nevadino) piliai 
perimti paskyrė būtent išdaviką Rupertą. Be to, per knechtus 
broliai prisiklausė pasakojimų apie piktdžiugišką to laikyseną ir 
kaip iš jų tyčiojosi Rygos miestiečiai paliekant pilį. O tai juk 
buvo ne bet kokia pilis... Iš jos jie gynė miestą ir tolimas apylin- 
kes, čia kaldino beveik visus Ordino knechtų ginklus, per ilgus 
dešimtmečius tai buvo jų paskutinė užuovėja ir pagrindinis at- 
spirties taškas. Broliai murmėjo tarpusavyje, jog daugiau kęsti 
negalima. Būtina nustoti trauktis ir pradėti veikti. 

Vakarienė praėjo itin slogioje nuotaikoje. Per ją novicijus 
Morkus skaitė ištrauką iš Josuės knygos, kaip Izraelis Dievui 
padedant nugalėjo daug didesnes amoriečių pajėgas. Broliai lė- 
tai kramtė šį sykį itin kuklų maistą ir tylėjo. Nespėjo Morkus 
užversti sunkaus senojo Testamento tomo, kaip atsistojo kom- 
tūras Haseldortas ir paprašė balso. Gale stalo sėdintis didysis 
magistras Folkvinas tyliai atsiduso ir nežymiai palenkė galvą. 

— Daugiau taip nebegali tęstis! - be įžangos pradėjo komtū- 
ras. Jos ir nereikėjo, nes tuoj pat pasigirdo pritariantis brolių 
murmėjimas. — Nors ir skaudu, bet esmė ne ta, kad jie iš mūsų 
tyčiojasi. Patyčias mes dar pakęstumėm, bet juk visas trijų de- 
šimtmečių triūsas eina veltui. Už ką padėjo galvas mūsų bro- 

liai?! Kad kažkoks bekilmis vienuolis, paniekindamas dorų krikš- 
čionių vargus, ir akivaizdžiai paties šėtono sugundytas, prapul- 
dytų jų išpuoselėtą šį Viešpaties vynuogyną?! Ne! To negalima 
toliau kęsti! 

— Broli, tu siūlai prieštarauti motinai Bažnyčiai? — pavar- 
gusiu balsu paklausė magistras. - Jis atsiųstas paties popiežiaus... 

— Jis šėtono atsiųstas, kadangi ardo motinos Bažnyčios nu- 
statytą tvarką!.. — pasigirdo balsas iš stalo galo. 

— Mes taip sakome, tačiau jo įgaliojimus pasirašė popie- 
žius. To nepakeisi. Reikia pasiduoti Dievo sprendimui. 

— Kaip nuspręs Dievas —- Jam vienam žinoti, — atsiliepė 
brolis Nikodemas. - O Grigalius — nukriošęs senis, kuris eks- 
komunikavo net mūsų imperatorių. Tai jis čia tą velnio išperą 
atsiuntė, o gal Baldviną šėtonas sugundė kur nors pakeliui. Ne- 
svarbu, kur ir kaip, bet kad tai velnio sėkla, visiems aišku. 

Visos galvos atsisuko į Folkviną, o Žvilgsniuose vietoje įpras- 
tos pagarbos dabar slypėjo priekaištas. Magistras atrodė pavar- 
gęs. Jis žvelgė į savo ant stalo padėtas rankas ir arčiau sėdintieji 
matė, jog jos nežymiai virpa. 

— Ką broliai siūlo? — paklausė jis beveik pašnibždom. 

— Veikti! — tvirtu balsu tarė Haseldortas, ir tą Žodį vienu 
balsu pakartojo didžiuma brolių. 

— Kaip? Prieš popiežių? — Folkvinas pasimuistė krėsle. — 
Mes — Fratre Militiae Christi kariai, ir bus, kaip panorės Die- 
vas! 

— Dievas padeda tiems, kurie sugeba padėti sau!.. — šūktelė- 
jo brolis Andrius. Aplink stalą vėl nusirito pritariantis šurmulys. 

Magistras tarsi norėjo ką atsakyti, bet pažvelgęs į brolių vei- 
dus nuleido akis. Vėl atsistojo komtūras Haseldortas. Jis pasi- 
rėmė kumščiais į stalą ir kiek pasviro Folkvino pusėn. 

— Ar turite dar ką pasakyti, magistre? 

Tas papurtė galvą, jo tvirti pečiai palinko. 

— Jei taip, tai mes privalome padėkoti mūsų broliui Folkvi- 
nui už ištikimą tarnystę Kristui, — iš lėto tarė Haseldortas. 

Broliai sustingo. Nei vienam nepraslydo pro ausis, jog Ha- 
seldorfas didįjį magistrą pavadino tiesiog “broliu". Jie žiūrėjo 
nustebę į priekin pasvirusį Haseldorfą, ir vienas po kito suvokė, 

jog tas ištarė jų visų mintyse glūdinčius žodžius. Tik po kelių 
akimirkų galvos viena po kitos atsigręžė į didįjį magistrą. 

Tačiau šis tylėjo. Atsilošė, susidėjo rankas ant ranktūrių ir 
taip sėdėjo, žiūrėdamas kažkur virš brolių veidų. Menėje paki- 
bo tyla. Girdėjosi net ant stalo stovinčių žvakių spragsėjimas. 

— O, ką tu pasakysi, broli Seligai? — galop paklausė jis tyliai, 
bet itin aiškiai. 

— Broli Folkvinai, tu daug nuveikei Kristaus garbei, — tarė 
tas atsistodamas. Jo plati nugara beveik uždengė nuo kitų ma- 
gistrą. — Tačiau tave išvargino šie rūpesčiai. Turėtum pailsėti ir 
atgauti jėgas. 

Menę vėl užgulė tyla ir visi Žinojo, jog joje sprendžiasi svar- 
būs dalykai. Pakaktų magistrui nesutikti, ir jo pusėn stotų ne- 
mažai riterių. Ne tik jo nepajudinami šalininkai, bet ir kai kas iš 
tų, kurie pageidautų, kad Ordino vadovybė pasikeistų, nes juos 
rišo priesaika ir asmeninis įsipareigojimas. Tačiau būtų nemažai 
ir tokių, kurie toliau prieštarautų, ir tai pakirstų Ordino susi- 
klausymo šaknis. Gal tokių būtų ir mažuma, bet pergalė prieš 
savuosius lygi pralaimėjimui. Tai lyg plyšys iš vidaus sienoje, ku- 
rią iš lauko daužo taranais priešai. Šiuo audringu laiku tas ply- 
šys plėstųsi ir palengvintų šėtono parankiniams sugriauti visą 
Fratre Militiae Christi triūsą. 

Folkvinas atidžiai pažvelgė Seligui į akis ir atrodė, jog jo 
veidu praslinko lengvas, tarsi atodūsis šypsnys. Sukaupęs ryžtą, 
jis lėtai atsistojo. 

— Jūs teisūs, broliai, — ištarė tyliu, kiek užsikertančiu bal- 
su, pabrėždamas žodį “broliai"'. - Per pastaruosius mėnesius aš 
išties pavargau. Mums atsiųsti išbandymai, kuriuos... — Jis atsi- 
duso, paieškojo tinkamų žodžių, bet, matyt, nerado. - Išbandy- 
mai, kuriuos... na, gal ir kitaip reikėjo spręsti. 

Sutartinas palengvėjimo atodūsis persirito per salę, atrodė, 
jog net žvakės suplazdėjo ir ėmė aiškiau šviesti. 

Seligas atsisuko į menę, norėdamas kažką pasakyti, bet Folk- 
vinas jį aplenkė: 

— Aš pasitraukiu iš vadovybės. Tikiuosi, tai jums leis veikti 
kitaip. Linkiu, kad... 

— Jūs pasitraukiat tik laikinai, magistre! - šūktelėjo kažku- 

ris iš brolių stalo gale. | 

— Viskas Dievo rankose... - Folkvinas ryžtingai atsisegė ka- 
laviją, kuris buvo Ordino nuosavybė ir jo valdžios simbolis. Jo 
inkrustuotoje rankenoje tarp mažų rubinų buvo įtaisytas ir ak- 
menukas iš Golgotos kalno Jeruzalėje. Jis pakėlė ginklą ir ištie- 
sė jį Seligo pusėn. - Kas vadovaus, nuspręsite patys. Bet patar- 
čiau atkreipti dėmesį į brolį Johaną. Nors jaunas, bet patirties 
turi. O jei kas paprieštaraus, kad jis ūmaus būdo, tai gal tokio 
žmogaus dabar ir reikia. | 

Seligas sutriko, tačiau paėmė kalaviją. Už jo nugaros tvyro- 
jo tyla. Broliams su šia mintimi dar reikėjo apsiprasti. 

. — Mesį tai atsižvelgsime, broli Folkvinai, - pritarė Hasel- 
dortas. Jis lėtai apžvelgė Ordino brolius, kurie tylėdami stebėjo 
įvykius, ir linktelėjo vienam iš jų. - Broli Petrai, palydėk brolį 
Folkviną į jo menę. Ir pastatyk prie durų du sargybinius, tegul 
jie pasirūpina, kad niekas nedrįstų trukdyti jo poilsio. 

Seligas pasitraukė, duodamas jau buvusiam didžiajam ma- 
gistrui kelią. Jam einant prie durų, riteriai stojosi ir lenkėsi. 

Taip jau susiklostė, kad ben Eracho geidžiami sabalų kailiai 
ir Omnepeivos nujaustas pavojus užgriuvo beveik kartu. Ketvir- 
tos dienos rytą pasirodė net septyni medžiotojai iš Uusimaa ne- 
šini nemažais ryšuliais, o per pietus, deryboms tik įpusėjus, at- 
skubėjo Koikalos žvalgas, šaukdamas, kad jam ant kulnų lipa 
būrys naugardiečių. Negana to, diena nuo ryto buvo apniukusi, 
vakariniame dangaus pakraštyje kaupėsi tiršti debesys ir stiprė- 
jo vėjo gūsiai. Tokią dieną nepatartina leistis į atvirus vandenis, 
tačiau pasirinkimo nebuvo. Anapas akimirksniu baigė derybas 
ir už kailius atidavė net keturis kalavijus, nors dar pasiderėjus 
būtų užtekę ir trijų, o kiti jau skubiai krovė mantą. Kol nepasie- 
kė atviros įlankos, jiems grėsė mirtinas pavojus. 

O čia dar kilo vėjas! 

Tavastai — tiek medžiotojai iš Uusimaa, tiek apsistoję sto- 
vykloje — prisidėjo savo pečiais ir bendromis jėgomis jie šiaip 
taip nustūmė kailiais apsunkusią “Vėtrą" upėn, o po to nelyg 

pabaidyti žvirbliai dingo miške. Laivas sparčiai tolo nuo stovyk- 
los, bet iki įlankos dar buvo likę bent trys vingiai. Omnepeiva 
nerimastingai žvelgė į taip nejaukiai lėtai pro šalį slenkančius 
siauros upės krantus. Visiems vaidenosi, jog bet kurią akimirką 
iš už pakrantės medžių, ar iš už gretimos uolos išnirs naugardie- 
čiai ir juos skinte išskins ietimis. Norėjosi plaukti kuo greičiau, 
tačiau stiprėjantis vėjas pūtė beveik iš priekio, tad upės srovės 
nepakako ir vyrai stūmė laivą ilgomis kartimis. Upės atkarpa, 
kuri atplaukiant atrodė tarsi smagi iškyla, dabar pasirodė esanti 
kankinančiai ilga. Užgniaužę kvapą jie suko vingį po vingio, kol 
priekyje pagaliau iškilo didžiulė beveik plika uola, už kurios slė- 
pėsi juos priglaudusio upelio Žiotys. "Tai buvo paskutinė vieta, 
kur juos dar galėjo užklupti. Išprakaitavę jūreiviai dar stipriau 
įsirėmė į kartis, ir “Vėtra" pamažu, bet užtikrintai praslinko pro 
nuogąją uolą ir išplaukė į salų aprėmintą įlanką. 

Visi su palengvėjimu atsiduso, panašiai kaip įveikę prateką 
iš Klyksmo įlankos, tik Omnepeiva nerodė džiaugsmo. Jis, pri- 
merkęs akį, tyrinėjo juos nuo jūros skiriančią salų grandinę. 

— Bus nelengva, bet praplauksim... Pakelkit mažąją burę. 

— Taijuk jau išplaukėm, - samprotavo ben Erachas. - Tiems 
naugardiečiams galim parodyti špygą... 

— Naugardiečiams — gal, bet ne vėjui, kurat. —- suniurzgė 
senis. — Vėjas kyla toks, kad įlankoj mus ištaškys į uolas. Būtina 
išplaukti į atvirą jūrą. 

Kai Omnepeiva prašnekdavo apie jūrą, vėjus ar laivus, ne- 
kildavo nei mažiausio noro prieštarauti. Jūroje jis praleido visą 
gyvenimą ir buvo vienas iš tų žmonių, kurie neeikvoja patirties, 
0ją kaupia, tad Anapas irgi susirūpinęs atidžiau pažvelgė į dan- 
gų. Per tą laiką, kai jie taip įtemptai Žvalgėsi į siauros upės kran- 
tus, tas grėsmingai pasikeitė. Jau beveik pusę skliauto uždengu- 
sios tamsių debesų marškos atrodė nelyg koks aukštyn į begaly- 
bę kylantis kalnynas. Vienas debesų sluoksnis kilo virš kito, ir 
jiems nebuvo galo. Vakaruose akiratį jau užklojo juodas šydas. 
Matyt, ten jau pliaupė liūtis. “Vėtra" virpėte virpėjo nuo tankių, 
tarsi kapotų bangų, kurios drebino jos šoną. Įlankoje bangoms 
nebuvo kur įsibėgėti, bet ir čia jų keteros vis aukščiau kilo į 
viršų ir šiaušėsi. 


Šėtono legatas 209 


Padėties rimtumą suprato ir kiti, tik Einius dar pergalingai 
žvilgčiojo į tolstantį krantą, laukdamas, ar nepasirodys naugar- 
diečiai, kad galėtų jiems pašaipiai pamojuoti. Tuo tarpu įgula 
įtemptai ruošėsi palikti įlanką. Burę vyrai pakėlė tik iki pusės ir 
sutvirtino papildomomis virvėmis. Atasonas su Omnepeiva tvirtai 
įsikibo į laivo vairo buožę. Vėjas įtempė burės drobę taip stip- 
riai, kad laivas staiga pasviro, ir denį lyžtelėjo bangų keteros. 
Plaukė jie dideliu greičiu tiesiai uolėtos salikės link ir Einiui te- 
ko įsitverti turėklo. Dabar jau ir jis suvokė, jog kažkas ne taip. 

— Koįtą salą plaukiam? — paklausė jis ben Eracho. 

— Ten, matyt, yra tarpas... - burbtelėjo pirklys. Jis irgi stip- 
riai laikėsi turėklo, o savo kepuraitę buvo užsikišęs už diržo, 
kad vėjas nenupūstų. — Omnepeiva žino, ką daro... 

"Tuo neabejojo ir Einius. Iš tikrųjų, tarpo ten būta. Reikėjo 
dar du kartus pasukti laivą, permesti vėjo įtemptą burę, ir jie 
įplaukė į gal penkiasdešimties sieksnių pločio prateką. Čia, tarp 
salų, juos pasitiko jau kitokios bangos. Jos nebesitaškė piktai į 
laivo bortus, bet taip kėlė jį ant savo keterų, kad kvapą užimda- 
vo, O joms praūžus laivas smegte smego žemyn. Einius pajuto, 
jog kažkur paširdžiuose kaupiasi negerumas. Pro šalį greitai slin- 
ko artimiausia salelė, tarp uolų įsikabinusios pušaitės, vėjo pri- 
spaustos, linko beveik iki pat vandens. Einius užsimerkė, steng- 
damasis sutramdyti maištaujantį pilvą, o kai vėl atvėrė akis, pu- 
šaitės jau buvo toli. 

Jie jau buvo praplaukę pavojingąją prateką, ir dabar į juos 
supo tik vanduo. Ne tik supo, bet, atrodė, kilo net virš jų. Pa- 
žvelgęs į laivagalį, kur tėvas su sūnumi įsirėžę laikė vairą, Einius 
pamatė artėjančią bangą, iškilusią gerokai virš Atasono galvos. 
Atrodė, kad ji paskandins juos visus, tačiau bangai artėjant, kilo 
ir laivas, ir staiga jie atsidūrė tarsi ant kažkokios gyvos, greitai 
judančios kalvos. Nuo jos viršūnės matėsi, kad visur buvo bal- 
tais purslais paženklintas bangų kalnynas. Kai laivas vėl smigo 
žemyn, Einius nebepajėgė suvaldyti šleikštulio ir, nusitvėręs tu- 
rėklo, išvėmė į jūrą viską, ką buvo tą rytą suvalgęs. Tuo metu 
išgirdo Omenpeivą kažką šaukiant. 

— Einam... — paėmė jį už alkūnės ben Erachas. - Omne- 
peiva sako, kad mums reikia į triumą. 

— Ko? Aš nenoriu, - paprieštaravo Einius. Dar prieš kelio- 
nę jis buvo nutaręs stebėti, ką daro jūreiviai, ir kuo daugiau iš jų 
išmokti. Kol kas jam sekėsi. - Baisi kupeta! Aš liksiu. 

— Niekur tu neliksi, - griežtai tarė Anapas. - Nuplaus kaip 
viščiukus. Tik pažvelk... 

Užteko tik kilstelėti galvą. Prieš ir už jų kilo aukštesnės už 
laivo turėklus bangos. “Vėtra" vėl ėmė kilti aukštyn, tačiau vie- 
na iš bangų lūžo jiems dar bekylant, ir putojanti vandens srovė 
nučiuožė deniu, iki juosmens aptėkšdama Einių. 

— Nešdinkitės greičiau ir gerai uždarykit dangtį, kurat!.. — 
vėl išgirdo Omnepeivos riksmą ir nebeprieštaravo. Laikydamie- 
si už įtemptos virvės, jie nusigavo iki dangčio į triumą. Vanduo 
akimirkai nuslūgo, ben Erachas atlenkė rankeną ir pakėlęs dangtį 
stumte įstūmė Einių, paskui įsliuogė pats ir sandariai užvožė 
dureles lubose. Šoniniai langeliai dar prieš išplaukiant buvo ak- 
linai uždaryti, tad triume juos pasitiko visiška tamsa. Laivas vėl 
smigo žemyn, ir Einius paslydęs atsirėmė į kailių ryšulius. Jų 
buvo prigrūsti abu triumo galai, o šonuose jie kilo iki neaukšto, 
vos pusantro sieksnio siekiančio triumo viršaus. Einius šiaip taip 
nusigavo iki laivo vidurio, kur buvo jo stiebą prilaikančios sijos. 
Į jas buvo galima atsiremti. 

— Kaip laikais? — per sijų girgždesį ir prislopintą vėjo ūžimą 
jį pasiekė susirūpinęs Anapo balsas. 

— Nieko, gerai... - sumurmėjo Einius. Jį siutino, kad jis taip 
nelauktai ir staigiai tapo visiškai bejėgis. - Ko mus čia nuvarė? 

— Nebūk vaikas... - atrėžė iš tamsos Anapas. - Pats matei. 
Kad nenuplautų į jūrą. 

— Ojie? Ar jų nenuplaus? - sunkiai ištarė Einius. Jį gniau- 
žė baimė. Tamsoje jai sunkiau atsispirti, tuo labiau, kai skrandis 
virsta akmeniu ir vėl ima kilti aukštyn. 

— Jie patyrę. Jei reikės, prisiriš... — drąsindamas Einių, o 
gal ir pats save paaiškino ben Erachas. Jis dar kažką pridūrė, 
tačiau Einius nebeišgirdo. Akmuo iš skrandžio pakilo ir įstrigo 
gerklėje. Persisvėręs per ąžuolinę stiebo siją, Einius bergždžiai 
žiaukčiojo, ir tai kankynei nebuvo galo. 

Po to jo galvoje viskas susimaišė, tik miglotai tesugebėjo su- 
vokti, kas dėjosi aplink ir kiek tai truko. Nebesistengė atsispirti 

apėmusiam blogumui, tik gulėjo paslikas tarp sijų ir protarpiais 
skausmingai Žiaukčiojo. Laivas be perstojo kilo, leidosi, vėl kilo 
ir sviro tai į vieną, tai į kitą pusę. Girgždėjo vėjo kamuojamas 
stiebas ir jį tvirtinančios atramos, braškėjo bangų daužomos 
ąžuolinės šonų lentos. Kai skersai praslenkančios milžiniškos 
bangos jį pagaudavo į savo gniaužtus, visas laivas tarsi suvaito- 
davo. Įsitempdavo sijos, subraškėdavo jas prilaikantys pleištai, 
laivas net išsilenkdavo. Tačiau sijos nelūžo, pleištai laikė, tad, 
bangoms praūžus, laivas, tarsi koks gyvas tvarinys, suvirpėjęs 
vėl atsitiesdavo. Dabar paaiškėjo, kaip standžiai Omnepeiva su- 
rišo jo ąžuolinių sijų karkasą, įterpdamas uosinių skersinių ten, 
kur reikėjo lankstumo, ir sutvirtindamas guobos dilėmis ten, kur 
reikėjo stangrumo. Per ilgus šimtmečius audrų patikrinta patir- 
tis buvo sudėta į “Vėtrą". Ne veltui saaremiečiai tikėjo, jog laivo 
statytojas jam suteikia dalį savo sielos. Ta siela buvo užgrūdinta 
kovose su audromis ir dabar, be atvangos daužoma, ji, tik ret- 
karčiais suvaitodama, atkakliai laikėsi. 

Einius buvo taip giliai nugrimzdęs į savo paties negalią, jog 
viso to nesugebėjo įvertinti. Iš apdujimo jį tik protarpiais paža- 
dindavo laivo dugne vis garsiau kliuksintis vanduo. Per sandariai 
suleistų, bet audros nuolat lankstomų ąžuolinių lentų apkalą į triu- 
mą vis dėlto prasiskverbė nemažai vandens ir jis dabar teliūškavo, 
kartodamas bangų siūbavimą. Pasvirus laivui vienon pusėn, van- 
duo apsemdavo Einiaus kojas iki pat kelių, pasvirus kiton, jis pa- 
siekdavo net ant skersinio padėtą galvą, ir Einiui tekdavo pasi- 
slinkti aukščiau. Per vieną tokį siūbtelėjimą kartus sūrumas šliūkš- 
telėjo burnon ir nosin, tad Einiui teko atsisėsti. Tuo metu viršuje, 
o gal ir čia pat pašonėje kažkas griausmingai sutraškėjo. Pasigirdo 
pleišėjančio medžio aimana, viršuj sudundėjo, tarsi sunkus daik- 
tas atsitrenktų į denį, ir Einius prie medžio priglausta šlaunimi 
pajuto, kaip pasislinko stiebą prilaikanti sija. 

— Kas nutiko? - sulemeno jis. 

— Atrodo, stiebas lūžo... — iš tamsos atsiliepė Anapas. 

— Vadinasi, nuskęsime?.. - keistai abejingai paklausė Ei- 
nius. Galų gale, dabar jam buvo beveik vis tiek. 

— Dievo valia... - daugiau sau nei Einiui sumurmėjo Ana- 
pas. - Ar dievų? Šituose kraštuose nelengva susigaudyti... 

Buvo dar tik trečia rugsėjo diena, 0 vasara su jos varginan- 
čiais karščiais, atrodė, jau tapo senu prisiminimu. Paskutinę rug- 
pjūčio savaitę prapliupo liūtys, o po to praūžė viesulas. Net ir 
gerą užuovėją teikiančiame uoste bangos putodamos lipo į kran- 
tus, tad teko išmesti papildomus inkarus arba pritvirtinti laivus 
storesniais lynais, kad nesidaužytų į krantinės polius. Vėjas įsi- 
suko tarp miesto kalvų ir godžiai draskė nuo medžių lapus, ne- 
beturinčius tiek jėgų, kaip vasarą, priešintis jo galiai. 

Praūžusi audra pranašavo neramų rudenį, tačiau juodai pri- 
tvinkusiems debesims nugarmėjus tavastų kranto link saulė ra- 
do plyšį tarp debesų draikanų. Baldvinas, kuris dar vis negalėjo 
atsidžiaugti Didžiąja pilimi ant stataus Toompea kalno, kaip ir 
kiti Revalio gyventojai naudojosi proga pasišildyti jos dar pa- 
kankamai karštuose spinduliuose. Kadangi pilis buvo didelė ir 
statyta iš didžiulių skalūno luitų, joje buvo drėgnoka, todėl tuo 
maloniau buvo mėgautis saulės teikiama šiluma. Jis stovėjo po 
didele į pietryčius atsukta arka, už kurios buvo menė, jo pasi- 
rinkta darbui. Čia jį ir surado sargybos viršininkas Noiburpas su 
tikrai reta ir malonia Žinia. 

— Folkvinas nušalintas?.. - pakartojo legatas ir net sumirk- 
sėjo iš nustebimo. Norėdamas įsitikinti, kad Žinia patikima, jis 
pažvelgė į šalia sargybos viršininko stovintį ką tik Revalio pilies 
komtūru paskirtą riterį Gulbrantą. Tas linktelėjo. 

— Žinios tikros. Anot mano žmonių, dar ir suimtas. 

— Įmestas į rūsį? 

— Ne. Uždarytas jo menėje, bet duris saugo sargyba. 

— Aa... - Baldvinas paglostė glotniai nuskustą smakrą ir 
nusišypsojo. - Uždarytas, mat. Taip ir reikia tam užsispyrusiam 
eretikui! Reiškia, jie visiškai pasimetę. Nebežino, ko griebtis. O 
naująjį magistrą išsirinko? 

— Taip. Johaną Seligą. Rinko nevieningai. Sako, kad tik lai- 
kinai... 

— Ak, tai tas jaunas, kuris tada atlydėjo magistrą... - Bald- 
vinas veidus ir pavardes įsimindavo tiksliai. Jam tuojau pat prieš 
akis iškilo įtūžio kupinas aukšto riterio veidas. Jau tada jį nejau- 

kiai nuteikė platūs jaunojo brolio pečiai ir išdidi laikysena. To- 
dėl ir dabar jis trumpam suabejojo, ar reikalai iš tikrųjų pakrypo 
į teigiamą pusę, tačiau tas mintis nubloškė šalin. - Jaunas ir ne- 
patyręs, o dar ir ne vienu balsu išrinktas. Jie tikrai pasimetę. Ir 
man pats metas padaryti dar vieną žingsnį. 

— Jūsų šviesybė nutarė juos išmesti iš Mažosios pilies? — su 
viltimi paklausė komtūras Gulbrantas. Šiam seniai nepatiko, jog 
jo valdos apima tik didesniąją Ioompea kalno dalį. Ta Ordino 
pilis stūksojo Toompea šlaite tarsi šašas panosėje. 

— Ne. Jie čia mums po akimis ir nekenksmingi. Be to, netu- 
riu tam Jo šventenybės įgaliojimų. Ne tai dabar svarbiausia. "Iu- 
riu parodyti vietiniams, kas čia dabar tikroji valdžia, ir užsitik- 
rinti jų pritarimą. Reikia surengti puotą, ir sukviesti Virumaa, 
Jarvamaa bei Lianemaa žemių seniūnus. 

Noiburgas, kaip ir galėjai tikėtis, paskubėjo pritarti, o Gulb- 
rantas nuslėpė savo nusivylimą ir santūriai linktelėjo. Jei reikės 
rengti puotą, viskas guls ant jo pečių. 

— Jei norim tuos pagonis įtikinti, reikės įspūdingos puo- 
tos... Todėl būtinos ir atitinkamos išlaidos, - tarė jis, pagalvojęs, 
jog kai ją ruoši paskubom, tai dalis pinigų lengvai nuplaukia į 
šoną. — Kitaip jų nepritrauksime. 

— Jie jau pakrikštyti. - pataisė jį Baldvinas. - Nors supran- 
tu, ką sakai. Taip. Puota turės būti įspūdinga, taigi dėl išlaidų 
nesivaržykit. Tuojau pat išsiųskit žygūnus. Delsti mes negalime. 

Abu riteriai nuskubėjo pradėti ruoštis, o legatas dar trum- 
pam pasidžiaugė saule, žvelgdamas nuo Tompea į prie jos pri- 
gludusį Žemutinį miestą. 

Patiko jam Revalis, kurį vietiniai vadino Talinu arba danų 
miestu. Aišku, negalėjai lyginti su matytais Italijoje ir gimtojoje 
Fryzijoje... Išties, kol kas Revalis tebuvo į miestą besistengian- 
tis peraugti kaimas, tačiau legatas žvelgė toliau į ateitį. Apačioje 
išsidriekęs keliose gatvėse susibūrusių namų margumynas jam 
priminė dirvą, kur jo pasėtas grūdas turi duoti gerą derlių. Ma- 
lonu buvo ir tai, kad, skirtingai negu Rygoje, gatvėse sutikti žmo- 
nės nesistengdavo sprukti kuo toliau, bet sveikindavo kaip tikrą 
šeimininką. Estai, kurių buvo dauguma, dar laikėsi pakankamai 
atšiauriai, bet nuo Danijos karaliaus valdymo laikų užsilikę da- 

nai net persistengdavo rodydami pagarbą. Žinia, nei vokiečių, 
nei tuo labiau Fratre Militiae Christi brolių jie nemėgo. Žemuti- 
nį miestą tuo metu sudarė dvi gyvenvietės. Vienoje, didesnėje ir 
padrikai išsidėsčiusioje apie uostą, jau nuo seno buvo įsikūrę 
estai ir rusų pirkliai. Kita būrėsi apie nesenai pastatytą Švento 
Mikalojaus bažnyčią. Šioje, jau apjuostoje medine siena, telkėsi 
vokiečiai ir iš Gotlando salos pakviesti pirkliai bei amatininkai. 
Jei jau kur yra Ordino šalininkų, tai būtent ten, nes kalavijuo- 
čiai kai kuriems iš jų už tarnybą jau buvo paskyrę lenų Jarvemaa 
žemėje. 

Rytojaus dieną, nors protarpiais vis dar nušvisdavo saulė, 
debesys ėmė tirštėti ir pradėjo lynoti. Legatas sėdėjo menėje, 
kur tarnai skubiai pakūrė židinį. Pliauskos netrukus įsidegė ir 
maloni šiluma pasklido po menę. Iš lauko su permirkusiais ap- 
siaustais atėję dvariškiai spietėsi apie vis smagėjančią ugnį ir jų 
apsiaustai net garavo. Arčiausiai prie ugnies prasibrovė jo stam- 
busis kraštietis Brandefontas. Žinia, jis dabar uosto viršininkas, 
o ten ne tik lietus, bet ir vėjo genami bangų purslai kiaurai per- 
merkia žmogų. Tarnai nešė arbatą ir pašildytą vyną, ir Brande- 
fontas tuojau pat nusižiūrėjo kone didžiausią taurę. Legatas at- 
laidžiai nusišypsojo. Tiesa, tokiam godumui tarsi nederėjo pri- 
tarti, bet jis vis dėlto užjautė buvusį škiperį. Juk dabar legatui 
vyną ir visa kita atneša vos paprašius, o juk taip neseniai reikėjo 
žiūrėti, kad kiti neaplenktų, ir griebti, kas po ranka pasitaiko. 

— Mes tai turime, kur nuo lietaus pasislėpti, - garsiai sam- 
protavo Brandefontas. — O ką tiems vargšeliams Fratre Militiae 
Christi broliams daryti? Pilis maža, o jų susigrūdo tiek, kad vi- 
duje nebetelpa. Ir dar vis jų atplaukia. 

— Kiek jų atplaukė šiandien? —- pasidomėjo legatas. 

— Apie trisdešimt, jūsų šviesybe. Šlapi kaip perlyti viščiukai 
ir tiek pat karingi. Nukabinę savo varvančias nosis iki pat Žže- 
mės... - pasimėgaudamas dėstė Brandetontas. — Tai iš Virumaa 
žemės pilių, kurias perėmė jūsų įgulos. Girdėjau, kad vienas jų 
laivas per audrą nuskendo... Gaila, kad ne daugiau. 

Baldvinas siurbtelėjo karštos arbatos ir trumpam pasimėga- 
vo permirkusių brolių vaizdeliu. Pagalvojo, kad kai jie susispaus 
mažoje pilyje, tai sumaištis, kuri atsirado pakeitus didįjį magist- 

rą, dar labiau padidės. 

— Gal teko girdėti ką nors apie naująjį magistrą? 

— Tie, atplaukę, net nežinojo, kad naujas yra. Vieni žegno- 
josi, o kiti keikėsi... Kai sužinos, kad kiaulidėse teks miegoti, 
keiksis dar baisiau... 

— Nejaugi kiaulidėse? — neištvėrė nesukikenęs Baldvinas. — 
Gražus vaizdas, nieko nepasakysi... 

— Uoste pasakoja, kad naujasis magistras į arklides jų nelei- 
džia. Sako, žirgus reikia tausoti, o broliams tai bet kaip gerai... 
Brandefontas griebė nuo padėklo dar taurę vyno. - Vakar trys 
knechtai pas mus perbėgo. Įtaisiau uosto sargyboje. 

Baldvinas pritariančiai palingavo galvą. Išties, Brandeton- 
tas uoste tvarkėsi neblogai. Aiškiai turėjo patyrimo ir per audrą 
uoste laivai beveik nenukentėjo. Be to, su jūreiviais mokėjo ras- 
ti bendrą kalbą. Tiesa, su vietiniais, kaip teko nugifsti, elgėsi 
šiurkštokai. Legatas pamojo pirštu, kad prieitų arčiau. 

— Pas tave tie knechtai labiau linkę perbėgti, —-tarė pusbal- 
siu. - Tai gerai. Galėtų ir Noiburgas iš tavęs pasimokyti. Kaip 
žinai, už trijų dienų pakviečiau vietinius seniūnus... 

— Aš pasiunčiau po laivą į rytus ir vakarus, kad visiems pra- 
neštų, jūsų šviesybe. 

— Žinau. Ir kai kurie seniūnai atplauks laivais. Tai štai, turi 
priimti kaip dera. Supranti, reikia juos palankiai nuteikti... 

— Supratau, jūsų šviesybe, — pritarė Brandefontas, tebelai- 
kydamas rankoje nebaigtą gerti vyno taurę. - Jei reikės, aš jiems 
net nusilenksiu. 

— Mandagumas reikalingas, - siurbtelėjo iš savo puodelio 
Baldvinas. - O jei atplauks dar Ordino įgulų, tai už kiekvieną 
perbėgusį knechtą nepagailėsiu dukato... 

— Jei taip, tai pasistengsiu, kad jo šviesybei tas kuo bran- 
giau atsieitų... - Brandefontas maktelėjo taurę, tiesiog švytėda- 
mas pasitenkinimu. Pagaliau permainingasis likimas teikėsi ir jam 
palankiai nusišypsoti. 


Kai Einius atsigavo, jau švito. Paaiškėjo, kad guli ne prie 

stiebą laikančių sijų, bet toliau, kur galėjo išsitiesti. Kad nenusi- 
ristų į vis dar teliūškuojantį triumo dugne vandenį, ben Erachas 
apkaišiojo jį ruonenų ryšuliais. Visa tai Einius pamatė savo aki- 
mis, nes dangtis lubose buvo pakeltas, o po juo stovėjo Tarno, 
kubiliuku sėmė vandenį ir pylė jį ant denio. 

Tačiau svarbiausia - laivas nebesikilnojo, bangos jo neblaš- 
kė, sijos nebegirgždėjo gailiai, tarsi pasiruošusios kitą akimirką 
lūžti. Jį supo nuostabi tyla. 

— Na, atsibudai. Nors dar pažaliavęs, — tarė pritūpęs prie 
jo Tarno ir padrąsinančiai šyptelėjo. - Lipk į viršų. Atsigausi 
gryname ore. 

— Audra jau praėjo? — paklausė Einius ir pats suvokė, kad 
klausia be reikalo. - Ir mes nenuskendom! 

— Na ne. Kol kas, - pritarė Tarno ir iškišęs galvą į lauką 
negarsiai šūktelėjo. - Ei!.. Mūsų miegalius atsipeikėjo! 

Galva dar svaigo, o visas kūnas perštėjo, tarsi dešimt bernų 
būtų spragilais išvanoję. Einius šiaip taip priropojo prie skylės 
ir, Tarno už pažastų pakeltas, išsiropštė ant denio. 

Jis nepažino “ Vėtros". Nei stiebo, nei burės nebebuvo. Vie- 
toje stiebo, maždaug juosmens lygyje, kyšojo tik supleišėję liku- 
čiai. Dešinėje, kurlink, matyt, krito stiebas, bortas buvo įlauž- 
tas. Laivas ne plaukė, o tik plūduriavo visai aprimusioje jūroje. 
Prie vairo, šalia ant denio miegančio Omnepeivos, stovėjo vos 
gyvas iš nuovargio Atasonas. Jis linktelėjo Einiui, bet nesugebė- 
jo išspausti šypsenos. Kitame laivo gale, susisupę į savo skran- 
das, miegojo Urmas ir jūreiviai. 

— Jie visą dieną ir naktį plūkėsi, — paaiškino priėjęs Ana- 
pas, kai Einius nustebęs pažvelgė į gulinčius. 

Einius pasijuto kaltas, kad negalėjo padėti. Nors dabar, at- 
sikvėpus jūros oro, galva ir praskaidrėjo, tačiau sąnarius dar mau- 
dė, o pilvas ir gerklė buvo tarsi išgramdyti žarstekliu. 

— O kas bus dabar? — Einius mostelėjo ton pusėn, kur tu- 
Tėjo kilti stiebas ir plazdėti burė. - Kaip plauksim? 

Karaimas skėstelėjo rankomis. 

— Svarbu, kad neskęstam. Plauksim. Omnepeiva sakė, kad 
irkluoti teks. 

Senis pabudo apie pietus, kai vėl pradėjo truputį lynoti. Po 

smarkių audrų taip dažniausiai ir būna. Praūžus pagrindiniam 
viesului, dangus nurimsta, bet po kurio laiko pridurmui atslen- 
ka silpnesni pirmosios audros aidai. Laimei, šįkart jie atnešė tik 
lietų. Vėjas liko silpnas, ir ženklesnių bangų nesukėlė. 

Omnepeiva, pastatęs Urmą prie vairo, nusiuntė Atasoną mie- 
goti, o pats, pažadinęs jūreivius, nusileido į triumą. Tarno van- 
denį jau buvo išsėmęs, dabar reikėjo perkrauti audros išjudintus 
kailių ryšulius, patikrinti, kurie sušlapę, ir atidėt į šalį, kad būtų 
galima išnešti ant denio ir išdžiovinti, o svarbiausia, iš apačios 
ištraukti ilgakočius irklus. Nors “Vėtra" buvo statoma kaip pre- 
kybai skirtas laivas, tačiau iš esmės ji nedaug kuo skyrėsi nuo 
saaremiečių karinių laivų. Turėjo tą patį dydį ir pavidalą, pade- 
dantį laivui ne tiek kovoti su bangomis, kiek kilti ir leistis kartu 
su jomis. Todėl tokie laivai sugebėdavo įveikti atvirą jūrą ir 1š- 
tverti audras, kurios sulaužydavo daug didesnius. “Vėtra" nuo 
karo laivų skyrėsi tik tuo, kad turėjo stambesnį stiebą, pritaiky- 
tą kelių dydžių burėms, ir trium4ą prekėms sukrauti. Karo lai- 
vuose dar būdavo suolai irkluotojams, kurių juose tilpdavo nuo 
dvidešimt dviejų iki dvidešimt šešių. Per puolimus bei laivų mū- 
šius irklai buvo pagrindinė varomoji jėga. Įgudę irklininkai su- 
gebėdavo išvystyti tokį greitį ir taip vikriai keisti kryptį, kad vien 
burėmis varomi laivai tapdavo jiems lengvu grobiu. Bent taip 
buvo tol, kol Baltijoje nepradėjo plaukioti dviejų, o vėliau ir tri- 
jų denių kogos, statomos Bremeno mieste. Jos buvo apgailėtinai 
lėtos ir bet koks Saaremos laivas gebėjo tiesiog, ratais apie jas 
plaukioti, bet kas iš to? Saaremiečių ginklai nepasiekdavo aukš- 
tų kogų denių, o ten susispietę kryžlankininkai iš saugaus aukš- 
čio galėjo išskinti atvirame laive plaukiančią įgulą. 

Po kelių skaudžių pamokų, praradęs ne vieną draugą nely- 
gioje kovoje, Omnepeiva nusprendė statyti “Vėtrą" kaip prekinį 
laivą. Tačiau visiškai atsižadėti irklų negalėjo. Suprantama, įgu- 
los prekiniam laivui reikėjo mažesnės negu kariniam, tačiau ke- 
turis ilgakočius irklus jis vis dėlto saugojo pačiame dugne. Irklai 
visada būdavo laivuose, aiškino jis Atasonui. Taip buvo nuo am- 
Žių ir taip tegu būna. Pravers... 

Pasirodė, jog amžių patirtis iš tiesų turi savo vertę. Dabar 
jie be irklų būtų pražuvę. Reikėjo dar prie laivo šonų įtaisyti 

įkabas irklams, prie denio pritvirtinti suolus, ir į pavakarį saare- 
miečiai sėdo prie ilgųjų irklų. Jie pasispjaudė delnus, sutartinai 
įtempė raumenis, ir dvi poros irklų pasinėrė į nežymiai banguo- 
jančią jūrą. “Vėtra" nustojo plūduriavusi, ir nors lėtokai, bet vis 
dėlto pajudėjo į priekį. 

Suspėjęs valandėlę numigti Atasonas dabar vėl patenkintas 
šypsojosi, bet Omnepeiva nusivylęs papurtė galvą. Perdaug jau 
šis vaizdas skyrėsi nuo įsirėžusių į jo atmintį laikų, kai vienuoli- 
ka ar trylika porų irklų sutartinai, tarsi plasnojančios gulbės spar- 
nai, pasinerdavo vandenin ir laivas šaute šaudavo į priekį. 

— Na, ar jie moka irkluoti? - sumurmėjo, nors nepatyrusiai 
akiai ir galėjo atrodyti, jog vyrai pakankamai sutartinai kelia irklus 
ir stipriai įtempia raumenis. — Ką gi, be valties jie savo amžiuje 
nieko kito ir neirklavo. 

— Nejaugi grįžtam į tavastų krantą? — susirūpinęs paklausė 
Anapas. Aplinkui tvyrojo tik atvira jūra, ir jam atrodė, kad lai- 
vas plaukia atgal. 

— Ne, — Omnepeiva papurtė galvą, ranka nubraukdamas 
nuo veido smulkius lietaus lašus. - Naugardiečių gal ir išvengtu- 
mėm. Bet nebūtų kaip sutaisyti stiebo. Nebent žiemotumėme. 

— Kodėl? 

— Ir pusmečio negana, kad išdžiūtų stiebinės eglės rąstas. 
O dar kol rasi tinkamą medį. Ne, plauksime į Taliną. 

— Kur? — nesuprato ben Erachas. 

— Į Taliną arba Lindansę, kaip igauniai vadina, — pakartojo 
seniūnas ir suvokęs, kad pirkliams abu pavadinimai nieko nesa- 
ko, paaiškino. — Na, į Revalį, kaip jį vokiečiai vadina. Iki jo to- 
liau nei iki tavastų kranto, bet kitos išeities nėra. Jei vėjas nebus 
prieš mus, per tris dienas ir nusigausim. 

— A, į Revalį... - susirūpinęs tarė Anapas. Jis stengėsi prisi- 
minti, ką apie jį žino. - O kas ten dabar valdo? 

— Teutonai, kas gi daugiau, - susiraukė Omnepeiva. - Bet 
ten periau negu Rygoje. Yra aukštutinis miestas, Toompea, kaip 
mes jį vadiname, o žemutiniame mieste prie uosto daugiausia 
gyvena virumiečiai. Turiu ten bičiulių, jei dar neiškeliavę į dau- 
sas. Jie mums padės. Uostas geras, ten ir laivus stato, tad rasim 
stiebą. 

— "Tas perai, — sutiko ben Erachas. - Bet kad nepakliūtu- 
mėm pas tokius, kaip Brandefontas. 

— Ne, ten viskas kitaip. Vokiečių gal ir išvengsim, sakiau, 
apie uostą gyvena mūsiškiai, o Toompea yra tolėliau, ir ant jo 
yra dvi pilys. Didžiojoje laikėsi danai, o dabar ten sėdi vyskupo 
atstovas. Vyskupas ir valdo Revalos žemę. Kitoje pilyje - Mažo- 
joje - įsitaisė kalavijuočiai. Jie ją pasistatė prieš keletą metų. 

— Štai kaip... — Ben Erachas svarstė blogas ir geras tokios 
padėties puses. Kai daugiau valdančių, lengviau susitarti arba su 
vienaiš, arba su kitais. — Teisingai, kitos išeities vistiek neturi- 
me. 

— Be stiebo niekur nenuplauksim... —- Omnepeiva atsiduso, 
žvilgtelėjęs į lėtai švytruojančius irklus. - O Žiemoti tavastų Že- 
mėje ne išeitis, tuo labiau, kad ten siaučia Naugardas. Be to, 
neilgai Taline užgaištume. Stiebą pakeisti ir aplopyti bortus — 
kelių dienų darbas. Pabaigiam ir plaukiam į Visbį. 

— O kiek truks, kol nuplauksim? — paklausė Einius, girdė- 
jęs ne visą pokalbį. 

— Į Visbį ar Taliną? 

— Pirmiausia į Taliną. 

— Jei turėsim gerą burę ir palankų vėją, tai į Visbį truks 
panašiai, kaip dabar į Taliną. Trys, keturios dienos. 

— Baisi kupeta! Keturios dienos... — nusivylė Einius. Nors 
jis 17 jautėsi kur kas geriau, bet vis dėlto magėjo atsistoti ant 
tvirtos žemės. Ant tokios, kuri nei trupučio nesiūbuoja. 

— Jei smarkiau irkluosi, tai gal ir trys... — Omnepeiva šyp- 
telėjo, pastebėjęs, jog Einių tie jo žodžiai nustebino. Jis ranka 
parodė į irkluotojus. Jų kaktos jau aprasojo nuo prakaito ir purš- 
kiančio lietaus. Irklavimui reikėjo abiejų rankų, tad nebuvo kaip 
ir kada šluostyti kaktos. — Teks prie irklų sėsti visiems, nes ma- 
tau, kad vaikinai neištemps iki sutemų. Et... Ne toks būdavo 
jaunimas mano laikais... 

15 
DVI PILYS 


biejose Toompea pilyse virė pasirengimo darbai, bet 
jie skyrėsi kaip diena nuo nakties. 

Didžiojoje, statytoje dar danų karaliaus, o po to ge- 
rokai išplėstoje ir sutvirtintoje, jie vyko viešai ir triukšmingai. 
Zujo pasiuntiniai bei žygūnai, atnešdami iš tolimesnių Livonijos 
kampų seniūnų pažadus dalyvauti puotoje, pro atlapus vartus 
plūdo miestiečiai iš aukštutinio ir Žemutinių miestų su reikalais 
į jau daugumos pripažintą Livonijos valdovą, legatą Baldviną. 
Naujasis Revalio komtūras riteris Vilhelmas Gulbrantras čia pat 
pilies kieme derėjosi su kepėjais, mėsininkais ir amatininkais, 
kurių prekių bei paslaugų reikėjo puotai. Apie pilį ir mieste vaikš- 
tinėjo Baldvino knechtai, kurių kartais, atrodė, buvo net dau- 
giau negu pačių Revalio- Ialino gyventojų. 

Mažojoje pilyje irgi iš peties plušėta, o spūstis buvo kur kas 
didesnė, tačiau, bent jau iš lauko, to visai nesimatė. Ordino bro- 
lių ir knechtų buvo suplūdę tiek, kad pilyje beveik neliko laisvos 
pėdos, o vėlai vakare, ar kartais net naktį atvykdavo dar dau- 
giau. Išeiti į miestą ar net prieš pilies sienas jiems buvo uždraus- 
ta, negana to, kad kariai nedykinėtų ir iš tuščio buvimo nejįsivel- 
tų į vaidus, naujasis didysis magistras Johanas Seligas liepė kas- 
dien nuo ryto iki vakaro rengti karines pratybas. Jis pats ir jo 
paskirti broliai stropiai prižiūrėjo, kaip vykdomas įsakymas, tad 
kiaurą dieną kieme, taip arti vienas kito, kad ir tinkamai kalavi- 
ju neužsimosi, grūmėsi kariai. Riteriai mankštino juos, kaip veikti 

sutartinai, kaip pulti ir trauktis kartu, kaip įspręsti priešą į kam- 
pą ir pribaigti jį ietimis. Negana to, kadangi kieme vienu metu 
tetilpo tik dalis karių, Seligas įsakė jiems kautis ir miegamose 
patalpose, sustūmus gultus prie sienų, ar siauruose pilies kori- 
doriuose. Knechtams toks prakaitavimas, per kurį pasipuošė ne 
vienu guzu ar mėlyne, nebuvo prie širdies, tačiau niekas nedrįso 
prieštarauti. Visi, atrodo, jautė, kad blogiems laikams užsitęsus, 
artėjo dar blogesni, ir reikėjo jiems pasiruošti. 

Ankštoje, netoli virtuvės esančioje menėje susigrūdę tarėsi 
vyresnieji Ordino broliai ir iš prarastų pilių atvykę komtūrai. 
Išklausęs jų pranešimus, didysis magistras Seligas pateikė savo 
padėties įvertinimą. Per kelias dienas jis tarsi paseno dešimčia 
metų, kalbėjo lėtai, pasverdamas kiekvieną žodį. 

— Jėgų santykis atrodo štai kaip. Neskaitant kol kas dar 
neskaitlingų perbėgėlių, Baldvinas turi maždaug dvylika šimti- 
nių karių. Mes, kaip jūs gerai žinote, irgi maždaug tiek. Jų išdės- 
tymas kol kas irgi turi panašumų. Perduotose Virumaa, Jarve- 
maa ir Lianemaa pilyse jis turėjo pasodinti savo įgulas. Todėl 
dabar turi nedaug laisvų karių ir vargu ar dar ką atsives į Revalį 
be tų keturių šimtų raitelių ir pagalbinių pėstininkų. Mes raite- 
lių čia dabar turime virš trijų šimtų, nes nemažai mūsų karių 
saugo Padauguvio pilis iki pat Daugpilio. Deja, jos per toli, kad 
juos galėtumėm laiku permesti čia. 

Seligas pakėlė akis ir apžvelgė brolius. 

— Išvada būtų tokia, kad mums čia labai reikėtų papildomų 
pajėgų, - tęsė jis. — Tačiau iš kur? Yra dar trys neperduotos 
pilys Virumaa, mai jos stovi netoli žemių ribos ir magistras Folk- 
vinas tikėjosi, kad Baldvinas nesusigaudys. Reikia kuo greičiau 
jų įgulas perkelti čia, į Revalį. Be to, būtina pranešti Baldvinui, 
kad ten pasiųstų kuo daugiau karių. 

Keli priekyje sėdėję broliai pritariančiai palingavo galvas, o 
tolimesni nustebę sušurmuliavo. 

— Magistre, ar aš išgirdau teisingai? Nejaugi norite tam šė- 
tono legatui perduoti dar daugiau pilių? - paklausė brolis An- 
drius. 

— Kam mes jus rinkom, jei toliau trauksimės?.. 

— Tai kvailystė! 

— Neleistina! — šaukė dar keli balsai. 

Magistras Seligas pakėlė ranką, slopindamas šurmulį. 

— Broliai, tai, ką dabar pasakysiu, turi likti tarp mūsų. Pa- 
brėžiu — tik tarp šio kambario sienų. Niekam, nei kitiems bro- 
liams, tuo labiau kam kitam jūs negalite prasitarti. Ar suprato- 
te? 

Šurmulys nuščiuvo. Seligas dar kartą permetė akimis menę. 

Po to jis atsistojo, pasviro į priekį ir prislopintu balsu tarė: 

— Mes ruošiamės pulti Didžiąją pilį. 

Girdėjosi, kaip apie dvidešimt vyrų beveik sutartinai įtrau- 
kė kvapą. Po to įsivyravo tyla, tik vos girdimai spragsėjo žvakių 
liepsnelės. 

— Pulti Didžiąją pilį! - pakartojo Seligas. - Tikslas — suimti 
Baldviną. Bet jei jis žus per puolimą, tokia bus Dievo valia... 

Vyresnieji broliai ir komtūrai susižvalgė, norėdami įsitikin- 
ti, ar Ši Žinia pribloškė ir kaimyną. Jie buvo kariai, pratę bet 
kada siųsti į pavojų savo būrius ir aukoti savo gyvybę. Ryžto nei 
vienam netrūko. Tačiau dabar pavojun buvo statomas ne būrys, 
ne pilis, bet viso Ordino likimas. 

— Jei mes dabar nesiimsime veiksmų, Fratre Militiae Chris- 
ti pasmerkti Žiugti! - gerai suprasdamas brolių svyravimus, tęsė 
Seligas. - Mums neliko kitos išeities. Tačiau jei sugebėsime pa- 
1mti Didžiąją pilį ir sutriuškinti to šėtono legato valkatas, atsiras 
galimybė išgelbėti mūsų Ordiną ir Viešpaties vynuogyną Livoni- 
joje. Jeigu ne — nebebus svarbu, kokio dydžio įgulas paliekame 
pilyse. Vis vien jos taps lengvu to šėtono išperos grobiu. Būtent 
todėl visas jėgas, kiek spėsim, privalome suburti čia... 

— Nejaugi kariausime prieš popiežių? — negalėdamas susi- 
taikyti su šia mintimi, sumurmėjo brolis Andrius. 

— Prieš šėtono legatą, - pataisė jį magistras Seligas. - Po- 
piežius labai toli. 

— Ir tas popiežius pats kariauja su imperatoriumi, - pridūrė 
brolis Nikodemas. —- Bet Didžiąją pilį!.. Jūs pats sakot, jog, jų 
ten daugiau negu mūsų. Juk žinote apgulties pradžiamokslį, ma- 
gistre. Norint paimt pilį, reikia turėti bent tris kart didesnes pa- 
jėgas. 

Seligas pritardamas linktelėjo. 


Šėtono legatas 223 


— Ypač tokią. Bet mums Dievas suteikia progą. Gal dar ne 
visi žinote, kad Baldvinas ruošia puotą. Ji įvyks už trijų dienų. 
Jis kviečia vietinius seniūnus, kad parodytų, jog jis dabar čia 
jėga. Jei jam tai pasisektų, jei susivienys su vietiniais, tai, kaip 
sakiau, mums Livonijoje vietos nebėra. Turime labai nedaug lai- 
ko pasiruošti. Kol kas privalome mankštinti vyrus ir nei žodžiu, 
nei jokia užuomina neišsiduoti, kas rengiama. Mūsų vienintelė 
tikimybė laimėti yra netikėtumas. 

— Ir puota... - pusbalsiu pridūrė brolis Nikodemas. - Tai 
tikrai yra ženklas iš aukštai... 

— Ar yra prieštaraujančių ar kitų pasiūlymų? — paklausė 
Seligas. 

Broliai vėl susižvalgė. Žygio sėkme abejojo daugelis, tačiau, 
antra vertus, visi taip pat suprato, jog veikti būtina. Bet kaip?.. 
Riteriai mintyse rinko įvairias galimybes, tačiau kitų pasiūlymų 
taip ir neatsirado. Menėje vėl įsivyravo tyla. 

— Vadinasi, nuspręsta, — baigė magistras ir, pajutęs, kad 
vos laikosi ant kojų, sunkiai sudribo į krėslą. Visai neseniai jam 
sukako trisdešimt, tačiau dabar jo kūną užgulė bent dviguba metų 
našta. 

— Nuspręsta... - pakartojo jis. - Nuo šios valandos turime 
karo padėtį. Bausmes už nepaklusnumą, esant tokiai padėčiai, 
žinote. 

Visi jas gerai žinojo. Nepaklusnumas galėjo būti baudžia- 
mas mirtimi, tam pakako vien didžiojo magistro žodžio. 

— O ką Folkvinas? — tyliai paklausė netoliese sėdintis bro- 
lis Nikodemas. 

— Folkvinas mums labai pravers, jei laimėsime... — taip pat 
tyliai atsakė Seligas. - O jei pralaimėsime... 

Jis trūktelėjo savo stambiais pečiais. Iškalbingesnio atsaky- 
mo ir nereikėjo. 


Auštant dar vis lynojo. Praūžus audrai, kelias dienas buvo 
net išlindusi saulė, bet šis lietus kaip prapliupo iš vakaro, taip ir 
nesiliovė pernakt. Nelijo per smarkiai, bet kai taip pastoviai mer- 

kia, tai drėgmė gali įkyrėti net daugiau negu liūtis. 

Du uosto sargybiniai, paskirti budėti prieplaukoje, keiksno- 
dami slėpėsi po sandėlio stogo atbraila, už sidabrinių, nesibai- 
giančių lietaus lašų siūlų užuolaidos. Nors vėjo toli gražu nega- 
lėjai lyginti su nesena audra, tačiau jis smagiai daužė į prieplau- 
ką švinines bangas ir, kiaurai košdamas permirkusius sargybi- 
nių rūbus, purškė jiems į veidus smulkius lietaus lašus. 

Abu kariai keiksnojo savo dalią ir dairėsi į ant kalvos kylan- 
čios Didžiosios pilies langus. Iki jos buvo toloka, tačiau matėsi, 
kad rūksta visi kaminai virtuvės pusėje, o keliuose languose tar- 
si įžvelgė Žibintų šviesą. Matyt, jau ruošiamasi vakaro puotai. 

— Va, pasidžiauk. Ten jie sau kaitina pilvus prieš židinį, o 
mes čia kaip kokie šunėkai mirkstame, — švepluodamas tarė 
vyresnis. Jis buvo dar tvirtas, gal keturiasdešimtmetis, bet, pra- 
radęs viename mūšyje nuo esto kuokos smūgio priekinius dan- 
tis, atrodė gerokai vyresnis. - Na, užtat vakare aš savo atsiim- 
siu. 

Jaunesnysis vietoj atsakymo tik nusikeikė. Gal ir būtų ką 
nors pasakęs, tačiau kažkas įlankoje patraukė jo dėmesį. Įsižiū- 
rėjo, o paskui timptelėjo už rankovės porininką ir tylėdamas 
bakstelėjo pirštu jūros pusėn. Vyresniojo akys nebuvo tokios 
žvitrios, tad jam prireikė laiko, kol ryto migloje įžiūrėjo artėjan- 
tų laivą. Atrodė jis keistokai, nes nesimatė ne tik burių, bet net 
stiebo. Į priekį jį, tarsi kokią valtį, stūmė tik dvi poros irklų. 
Todėl ir judėjo gana lėtai. 

— Kas čia tokie? - stebėjosi jaunesnysis. — Valtis ne valtis... 

— Panašus į estų karo laivą, — atsiliepė vyresnysis. - Bet 
kad irkluotojų per mažai. 

— Viršininkas perspėjo, kad seniūnai pasirodys apie vidu- 
dienį. Gal šitas pasiskubino? 

— Ne, koks čia seniūnas. Tie estai mėgsta pasirodyti, - nu- 
sprendė vyresnysis. Nebodamas purškiančio lietaus jis išėjo ant 
krantinės, nes nuo ten geriau matėsi laivas. - Atrodo, stiebas 
nulaužtas. Gal koks per audrą nukentėjęs paklydėlis? Dumk į 
pilį ir pranešk Brandefontui. Tegu velka čionai savo storą užpa- 
kalį ir pats aiškinasi. 

— Kodėl? - prunkštelėjo jaunesnysis. 

— Todėl, kad prigrasino apie viską tuoj jam pranešti. Pats 
girdėjai. 

— Bet kodėl aš? 

— O todėl... - Dar prieš metus, kai vyresnysis turėjo viršilos 
laipsnį, jam ir aiškinti nebūtų reikėję, tačiau jį pažemino už muš- 
tynes ir dabar, jo didelei nuoskaudai, jis buvo toks pats eilinis, 
kaip šitas papūtžandis. - Todėl, kad tau geriau seksis virtuvėje 
ką nors pelnyti. Ypač jei tą raudonskruostę užtiksi. Ji dabar ke- 
pa puotai kalnus bandelių, ir tau nepagailės. Kuo ji vardu? 

"Atsakyta buvo neblogai. 

— Tuvė... - sušnibždėjo jaunesnysis. Jį lygia dalia masino 
kepėjos lipanti iš palaidinės krūtinė ir jos bandelės. Jei pasiseks, 
gal pasitaikys su mėsa. "Tos skaniausios. 

— Na, kilnok kojas, negaišavęs, - paragino jį vyresnysis. — Ir 
man nepamiršk atnešti bent dvi bandeles. Bet pirma pranešk 
tam storpilviui fryzui apie laivą! 

Jaunesnysis jau pats panoro kuo greičiau bėgti, bet kadangi 
reikėjo išlaikyti orumą, pirma dar riebiau nusikeikė ir tik po to 
pasiėmė dešine ranka ietį ir pasilenkęs nuliuoksėjo per balas. 
Vyresnysis, luktelėjęs, kol šis dingo už kampo, atsigręžė į prie- 
plauką. Keistasis laivas pamažu artėjo. Dabar jis jau matė, kad 
irklai kilnojosi lėtai, tarsi irkluotojai būtų gerokai pavargę. Ant 
denio stovėjo dar trys neginkluoti vyrai. Tačiau tokiu metu rei- 
kėjo būti atsargiam. Kas susigaudys, gal tai koks Ordino laivas 
ir dar dvidešimt vyrų tūno pasislėpę triume... Brandetontas ne 
kartą aiškino, kad jei atplaukia Ordino laivas, tai reikia jiems 
būtinai parodyti, kieno čia dabar jėga. 

Sargybinis atsiduso ir nuskubėjo į netoliese stovinčią uosto 
kuopos būstinę. Nors tam miegaliui tinginiui viršilai ir nepatiks, 
teks žadinti ir jį. O kiek žmonių pasiųsti laivui pasitikti, tegu jau 
sprendžia jis. 


Kai sargybinis pasiekė Didžiąją pilį, pasiruošimas puotai jau 
buvo įsibėgėjęs. Tarnai valė kiemus, tempė iš jų vežimus ir ne 
vietoje sukrautą mantą, vienos tarnaitės ant sienų kabino iš ąžuo- 

lų ir eglių šakelių nupintus vainikus, kitos klegėdamos tarpusa- 
vyje šluotražiais brūžino šlapią grindinį. Kol kas tai atrodė bergž- 
džias darbas, nes netoliese dailidės iš neobliuotų lentų kalė lai- 
kinus suolus ir į visas puses lakstė skiedros. Kiemuose ruoštasi 
susodinti knechtus bei uosto kuopos karius, tad sargybinis pa- 
bandė įsivaizduoti, kur būtų geriausia įsitaisyti. Ko gero, ūkinio 
kiemo pietinėje pusėje, nusprendė jis, šalia virtuvės ir maisto 
rūsių. Tiesa, tai toliau nuo didžiųjų vartų ir nuo laiptų, vedančių 
į rūmus — jei sėdėtum ten, daugiau visko pamatytum, bet gyve- 
nime tenka rinktis. Kai esi arčiau gėrybių šaltinio, didesnė tiki- 
mybė, kad ir tau stambesni trupiniai atiteks. Nes Žmonių su- 
kviesta devynios galybės ir dauguma amžinai alkani, ypač tie iš 
Fryzijos atplaukę knechtai. Tie tai ėdrūnai kaip reta. 

Aplenkęs dailides, jis nusitaikė tiesiai į atlapotas dvivėres 
duris, per kuris buvo patenkama į didžiąją pilies virtuvę. Nebe 
pirmą kartą lindo ten, kur jam nepridera, tad pirma, įkišęs gal- 
vą, atsargiai apsižvalgė. Šį kartą čia buvo tiek žmonių ir darbas 
virė taip smarkiai, kad niekas į jį neatkreipė dėmesio. Raudonsk- 
ruostę Tuvę jis pastebėjo prie didžiosios duonkepės krosnies, 
kur stovėjo tešlai raugti skirti kubilai ir minkymo geldos. Atsi- 
raitojusi rankoves ji stipriomis rankomis minkė tešlą ir tuo pat 
metu plepėjo su kitomis kepėjomis. Teko prasibrauti artyn ir 
net pamoti ranka, kad "Tuvė jį pastebėtų. Ji skubiai nusigramdė 
tešlą į geldos šoną ir, šluostydama rankas į jau ir taip tešluotą 
prijuostę, priėjo prie sargybinio. 

— Ko tu čia vis landžioji? — tarsi papriekaištavo, tačiau jos 
skruostai dar skaisčiau išraudo ir akys sužibo. 

— Aš... na, norėjau tave pamatyti... 

— Negi... Iš pat ankstyvo ryto? - Ji atsiduso ir vogčiomis 
apsižvalgė, ar draugės pastebėjo, jog pas ją lankosi jaunas vyras 
iš uosto kuopos. Sutiko nepritariantį storosios Mortos žvilgsnį, 
ir tai ją dar smagiau nuteikė. - Matai, kokie čia darbai. Tiesiog 
baisu. Negaliu net į kiemą išbėgti. 

— Gaila... — Sargybinis pamindžikavo, laukdamas, ar ji pati 
susipras. Po to paklausė: — Na, 0 gal jau bandelių iškepėt?.. 

"Tuvės šypsnys trumpam priblėso. Toks atviras klausimas tru- 
putį sugadino jai nuotaiką, bet, antra vertus, vaikinas buvo ge- 

rokai jaunesnis už ją, tokius tekdavo ir palepinti. 

— Dar neiškepėm. Bet liko kiek iš vakar. 

— Gerai ir tokios... - patikino sargybinis ir, susigriebęs, kad 
ne visai tinkamai pasuko kalbą, pridūrė. - Bet ne dėl to atėjau. 
Gaila, kad negali į kiemą išeiti... 

Susigrūdęs keturias gautas bandeles į užantį ir atsikandęs 
penktos, jis suokalbiškai pamerkė Tuvei akį. 

— Tiesą sakant, šiandien neturiu laiko ir aš... - sušnibždėjo 
jai. —- Nešu Žinią tam storajam uosto viršininkui. Ko gero tas 
kiaulė dar knarkia, teks žadinti. 

"Tačiau paaiškėjo, kad šis rytas ypatingas ne tik kariams, ke- 
pėjoms ir eiliniams pilies gyventojams. Jau buvo pakirdę ir pa- 
tys vyriausieji, tad Brandetonto namuose nerado. Pasiųstas pir- 
ma į vieną pilies galą, paskui į kitą, sargybinis pagaliau jį užtiko 
legato prieškambaryje. Šalmuotas, grandinius šarvus užsidėjęs 
Noiburgo kuopos karys jo vidun neįleido, bet sutiko pats nueiti 
ir pasakyti Brandetontui, jog yra Žinių iš uosto. 

Prasibrovęs pro prieškambarin susirinkusius viršininkus šal- 
muotasis sargybinis palinko prie Brandefonto ausies ir tas, iš- 
klausęs, piktai susiraukė. Labai jau nesinorėjo išeiti, nes kaip 
tik vyko paskutiniai pasitarimai dėl puotos. Legatas skirstė pa- 
reigas bei darbus šiai dienai, o tai dažnai buvo susiję ir su pini- 
gais. Reikėjo užtikrinti, kad nepritrūks alaus bei vyno ir kad 
žmonės, kurie patarnaus estų seniūnams, bent kiek suprastų jų 
kalbą ir būtų pakankamai mandagūs, rasti dar bent penkiolika 
tarnų valgiams ir gėrimams išnešioti pilies kiemuose. Žodžiu, 
darbų buvo begalė, ir legatas, skirstydamas užduotis, aiškino, 
kad lėšų tausoti nereikia. Puota turi būti įspūdinga, kad visi, o 
ypač seniūnai, suprastų, kas dabar Revalyje tikroji jėga. Taigi, 
leiskit pinigus, gerbiamieji, tarsi skatino legatas. O kai leidi val- 
diškus pinigus, tai ir tarp pirštų jų užkliūva. 

Brandefontas mielai būtų pasiuntęs sargybinį po velnių, bet 
tik prieš kelias akimirkas jo šviesybė pabrėžė, kaip svarbu tin- 
kamai sutikti estų seniūnus, pridurdamas, kad atsakomybė ten- 
ka ir naujajam uosto viršininkui Brandetontui, nes jų atvyksta 
laivais. Tad dabar, kai legatas pažvelgė jo pusėn, Brandetontas 
atsiprašydamas skėstelėjo rankomis ir pareiškė, jog jį kviečia Į 

uostą. Legatas pritardamas linktelėjo galvą. 

— Ar negalėjot palaukti?! - neiškentė neužsipuolęs sargybi- 
nio vos išėjęs pro duris Brandefontas. - Kas ten dega? 

Sargybinis lyg tyčia buvo atsikandęs bandelės ir, stengda- 
masis to neparodyti, puse burnos išspaudė, kad artėja kažkoks 
laivas. 

Tai išgirdęs Brandefontas truputį atlyžo. Paklausė, gal ten 
koks seniūnas, bet įtikinančio atsakymo taip ir nesulaukė. Kaž- 
koks laivas, be burių, nerišliai aiškino sargybinis. 

— Be burių... Taip ir sakyk, kad valtis, - nepatenkintas bam- 
bėjo Brandefontas, tačiau grįžti atgal į pasitarimą, neišsiaiški- 
nus, kokiu reikalu jį iškvietė, negalėjo. Jau žinojo, jog legatas 
mėgsta tikslumą ir būtinai paklaus, kas įvyko uoste. Todėl apsi- 
gaubė per naktį pradžiūvusiu apsiaustu ir ėmė leistis paskui sar- 
gybinį slidžiu, beveik statmenai žemyn vingiuojančiu takeliu nuo 
kalno. Keliskart vos nepaslydo, bet pagelbėjo, matyt, laiku pa- 
leisti itin sodrūs prakeiksmai. Žinoma, patogiau būtų žingsniuoti 
grįstu keliu, kuris lanku leidosi nuo Toompea kalvos, tačiau sta- 
tusis takas buvo kur kas trumpesnis. 

Iki uosto irgi dar buvo nemažas kelio galas. Brandetfontas 
vis dar keiksnojo orą, seniūnus ir sargybinį, kol pagaliau pasiekė 
vietą, iš kur jau buvo galima įžiūrėti ką tik prie prieplaukos pri- 
sišvartavusį laivą. Vos jį išvydęs, Brandetfontas sustojo tarsi įbes- 
tas ir iš nustebimo giliai įtraukė kvapą. Laivas, prie kurio min- 
džikavo keli sargybiniai, buvo stipriai apniokotas audros, be stie- 
bo, bet vien iš jo grakštumo ir užriesto priekio uosto viršininkas 
tuojau pat atpažino taip gailiai apraudotą “Vėtrą". Įgula stovi- 
niavo laivo gale ir buvo per toli, kad galėtum skirti veidus, bet 
tas aukštasis, ko gero, buvo būtent Atasonas. 

— Kada jie atvyko? - pagaliau paklausė sargybinio. 

— Kai ėjau jūsų kviesti, dar plaukė. Vadinasi, ką tik. 

— Šitaip! Gerai, kad atskubėjai man pranešti! — nustebino 
jis sargybinį, prieš tai girdėjusį vien priekaištus. — Einam grei- 
čiau. 

Dar didesnei sargybinio nuostabai, jis pasuko ne prie laivo, 
O į sargybinę. Keli už stalo sėdėję bei ant suolų drybsantys ka- 
riai, pažinę viršininką, pašoko it įgelti. 

— Kas pasitiko laivą? - riktelėjo susijaudinęs Brandetontas. 
— Laukiu pranešimo! Kur viršila? 

Stengdamasis skubiai priglostyti išsitaršiusius plaukus tarp- 
duryje pasirodė viršila Vilhelmas. Tokiu netikusiu laiku paža- 
dintas iš miego, jis apžiūrėjo atplaukusį laivą ir, išbaręs savo 
pavaldinius, kam be reikalo trukdo, suspėjo vėl prigulti. 

— Tai ką? Laukiu... - Brandefontas, kuriam ne kartą buvo 
tekę vaizduoti žvalų ir pareigingą, tuojau pat atpažino užsimie- 
gojimo ženklus. - Koks ten laivas? 

— Atleiskit, viršininke, nieko ypatingo, — gūžtelėjo pečiais 
Vilhelmas. - Atsiprašau, kad sargybinis be reikalo jus iškvietė. 
Ten per audrą nukentėjęs kažkokiam saracėnų pirkliui priklau- 
santis ezeliečių laivas. Bambarakas, Bandarakas, Barba... na, 
kažkoks toks... — Viršila, suraukęs kaktą, bandė prisiminti sve- 
timšalio vardą. 

— Ben Erachas? 

— Aba, teisingai! — Vilhelmas apsidžiaugė, kai uosto virši- 
ninkas plačiai nusišypsojo, išgirdęs jo žodžius. 

— Kiek Žmonių laive? 

— Devyni. Septyni ezeliečiai ir du, berods, saracėnų pirkliai... 
— Šįkart viršilai nereikėjo kankintis bandant atsiminti. 
sykite atidžiai: tai mano Rygoje pirktas ir tų Ezelio plėšikų pa- 
grobtas laivas. Bet mūsų Viešpats teisingas savo tarnams. Jis 
man grąžino laivą kartu su tais plėšikais! Vilhelmai, ar ką nors iš 
laivo išleidote ? 

— Ne, laukėme jūsų žodžio. Ir sargybą pastačiau. 

— Šaunuoliai, — nušvito Brandefontas. - Reiškia, tie pgalva- 
Žžudžiai nė neįtaria, į kieno rankas pateko... 


0 


Teliko smulkmenos, o nuo jų, kaip kalavijuočių vyresnieji 
broliai ne kartą gavo įsitikinti, priklauso ir dideli dalykai. Pulti 
sutarė arčiau vidurnakčio. Paprastai Revalyje galiojo įstatymas 
baigti visas linksmybes devintą vakaro, tačiau kalavijuočiai iš- 
šniukštinėjo, jog legatas neatsispyrė svitos prašymams ir leido 

švęsti, kiek tik panorės. 

Toks Baldvino mielaširdingumas Kristaus kariams tiko. Tuo 
metu temo apie devintą ir tamsa jiems turėjo leisti nepastebė- 
tiems nusigauti iki Didžiosios pilies. Ją paimti tebuvo dvi gali- 
mybės: apsiaustis pagal visas karo meno taisykles arba gudrybė. 

Apsiausčiai kalavijuočiai neturėjo laiko. 

Liko gudrybė. Jos dėka žūt būt reikėjo nors trumpam užim- 
ti vartus, kad riteriai spėtų įsiveržti vidun. Seligas sumanė pasi- 
telkti pagalbon vokiečių pirklius. Tie, kad ir pagarbiai priimda- 
vo legatą, tačiau neužmiršo, kas juos į Revalį pakvietė, o Baldvi- 
nas vis vien jiems liko svetimas. Fryzas, dar, žiūrėk, savo kraš- 
tiečius, O gal ir kitų šalių pirklius ar amatininkus atsikvies. Re- 
valis puiki vieta prekybai, bet ar ilgai taip bus, jei čia sulėks viso- 
kie perėjūnai nelyg musės prie su tokiais vargais iš Rytų atga- 
bento cukraus? 

Vėlų vakarą, stengdamiesi niekam nekristi į akis, du kalavi- 
juočiai apėjo kelių žymiausių Revalio pirklių namus. Lengvai 
sutarė — puotai vyną pasiūlę pirkliai sutiko vietoj savo tarnų į 
pilį pasiimti ordino brolius. Dėl to paties pasisekė susitarti ir su 
aludariais bei kepėjais. 

Kalavijuočiai į tarnų vietą parinko dešimt jaunesnių ir stip- 
resnių, gerai ginklą valdančių brolių. Sutartą valandą jie turėjo 
apsiginkluoti įgabentais vežimuose po vyno ir alaus statinėmis į 
pilį ginklais ir užimti vartus. Jų turėjo užtekti juos išlaikyti, kol 
iš Mažosios pilies atskubės kalavijuočių jėgos. 

Sutarta valanda nenumaldomai artėjo. Pirklių ir amatininkų 
tarnus vaizduojančių riterių dešimtukas jau seniai suplūkęs dar- 
bavosi Didžiojoje pilyje, padėdamas tikriems tarnams, o likę ri- 
teriai ir knechtai, nebodami lietaus, telkėsi Mažosios pilies kie- 
me. 

Prie viršutinės Mažosios pilies menės langų susibūrę Fratre 
Militiae Christi komtūrai bei broliai nebeturėjo apie ką šnekėtis 
ir jie galėjo sau leisti smulkiai aptarti būsimą kerštą. 

— "Tam storapilviui šėtono legatui reikia žarnas paleisti, — 
pasigirdo tamsoje balsas. 

— Legatas legatu, bet aš, kai čia pabaigsim, iškart į Rygą 
norėčiau lėkti. Pagausiu tą išdaviką Rupertą, gyvam pilvą pra- 

pjausiu, prikalsiu prie medžio žarnas ir tol versiu aplink jį bėgti, 
kol jo sielą šėtonas pasiims, — iš lėto, su pasimėgavimu, išdėstė 
komtūras Haseldortas. 

Riteriai tamsoje pritariančiai suklego: 

— Teisingai... Su visais, kas išdavė Fratre Militiae Christi 
duotus įžadus... Su Štarke... su Brandefontu, ta riebia fryzų 
kiaule! | | 

— Ir su estų seniūnais taip pat! 

— Su estais?! — ūmai pasigirdo skardus didžiojo magistro 
Seligo šūksnis. - Viešpatie, aš visai tuos estus pamiršau! 

Broliai, nuščiuvę, atsisuko jo pusėn, tačiau tamsoje negalė- 
jo įžiūrėti didžiojo magistro veido. Tik iš balso spėjo, jog, tas 
sunerimęs: 

— Palaukit, aš greitai, — milžiniškas šešėlis išslydo pro du- 
TI1S. 

Riteriai vėl susižvalgė, tačiau nepuolė svarstyti, kur jis stai- 
ga susiruošė. Visi ir taip nesunkiai galėjo atspėti, Žinojo, jog, 
Seligas buvo kelis kartus užėjęs pas Folkviną ir gana ilgai užsi- 
buvo. Matyt, ir dabar ten patraukė, tiktai šįkart neužtruko. Vei- 
kiai jo didžiulė figūra vėl atsirado šalia riterių. 

— Darysime taip, — negarsiai tarė Seligas. - Estų — neliesti. 
Jeigu jie bandys kištis, šaukit, kad to nedarytų, kad jiems nieko 
blogo nenorime, o jeigu neklausys, stenkitės nuginkluoti ir gy- 
vus paimti nelaisvėn. Jeigu pasiseks - elgtis su visa pagarba. 

— Kodėl? - pasmalsavo kažkas tamsoje. 

— Reikia! - pyktelėjo didysis magistras. - Mes kausimės su 
šėtono legatu, tačiau estai to nesugebės suprasti. Jiems atrodys, 
jog krikščionys grumiasi su krikščionimis. Tuo labiau, kad Bald- 
vinas su jais meilikavo. Jeigu užmušime nors vieną seniūną, tai 
estai gali keršydami pakelti maištą. Nežinia, kiek vyrų neteksi- 
me šiąnakt ir dar nežinia, ar Viešpats padovanos mums pergalę 
ir padės įveikti šėtono legatą. Po tokio mūšio mums gali neuŽ- 
tekti jėgų sutramdyti estus ir tada čia prarasime visas valdas. Ir 
jeigu kaip nors pasiteisinsime prieš Jo šventenybę popiežių ir 
imperatorių dėl legato, tai vargu ar mums bus dovanota dėl estų 
atsimetimo nuo mūsų Viešpaties. Taigi, nuo tų naujakrikštų gal- 
vos nei plaukas neturi nukristi. Įkalkit tai savo vyrams į makau- 

les, aišku? 

— Aišku, — klusnus murmesys nusirito per būrį. Riteriai 
nulenkė galvas sutikimo ženklan, o kai Seligas, daugiau nei žo- 
džio nebetaręs, žengė prie lango, prasiskyrė, padarydami jam 
taką. Paskui, magistrui sustingus prie palangės, broliai susispie- 
te šalia ir prie kitų langų, stebėdami puotą Didžiojoje pilyje. 

Iki sutartos valandos buvo nebedaug likę, tačiau juo labiau 
ji artėjo, tuo laikas slinko lėčiau. Riterius vis labiau kaustė neri- 
mas, pažįstamas iš ankstesnių mūšių laukimo. Bet šiuokart mū- 
šis, į kurį ėjo, buvo nesulyginamas su kitais. Mūšis su krikščio- 
nimis, nuo kurio priklausė Fratre Militiae Christi likimas. 


(7 
10 


Jie greitai, prisidengdami tamsa, pasiekė laivą. Keliais šuo- 
liais įveikė deglų apšviestą siaurą prieplaukos plotą. Prie “Vėt- 
ros“ stypsoję sargybiniai, ir keli po denį vaikštinėjantys saare- 
miečiai tik Žioptelėjo iš nuostabos, kai kariai su Brandetontu 
priekyje įsiveržė į laivą. 

Kažkoks šešėlis lyg ir šmėstelėjo laivugalyje, bet tuojau pat 
dingo, ir Brandefontas suabejojo, ar jam nepasivaideno. Tačiau 
čia pat pamiršo, nes ne vaiduokliai jam dabar rūpėjo, ir klykda- 
mas puolė žemyn į kajutę. 

— Veskit juos į viršų, — neatsisukdamas riktelėjo paskui jį 
besiveržusiems kariams. 

Jis ieškojo ben Eracho, tačiau jo kajutėje nebuvo. Paskuti- 
niais žodžiais keikėsi, pagalvojęs, kad apsukrusis saracėnas vėl 
išslydo iš jo rankų, tačiau, pakilęs ant denio, pamatė pirklį tarp 
būrelio suimtų ezeliečių. 

Iš tos laimės Brandefontas net pamiršo paklausti, kur tas 
buvo. 

— Pakliuvai, paukšteli! — užbaubė taip, kad netoliese buvę 
kariai atšlijo, apkurtinti jo džiūgaujančio riksmo, ir tarsi meški- 
nas prišleivojo slidžiomis nuo vis dulkiančio lietaus denio lento- 
mis. 

— Tu, tu ir tu, — bakstelėjo trumpu storu smiliumi į krūtinę 
Omnepeivai, Atasonui ir ben Erachui. - Jūs visi, paukšteliai, 

kaltinami maištu. Nesitikėkit, kad koks nususęs teisėjas jūsų bylą 
spręs. Čia — uostas. Aš čia ir viršininkas, ir teisėjas. Aš čia pa- 
teikiu kaltinimus ir skelbiu nuosprendžius. Taigi, tu ir tu, — vėl 
bakstelėjo į ben Erachą ir Atasoną. — Abu būsite rytoj iš pat 
ryto pakarti. 

Brandefontas trumpam nutilo, mėgaudamasis savo žodžių 
įspūdžiu ir matydamas bejėgio įtūžio perkreiptą Atasono veidą, 
tik ben Erachas kiek sugadino jam nuotaiką. Prakeiktas saracė- 
nas žvelgė ramiai, tiesiog neperregimu veidu, tarsi nė trupučio 
neišsigandęs. Nieko, uosto viršininkas rytoj atsigriebs... Pajutęs 
ant savo kaklo virvę, kiekvienas kaip mat praskysta. 

— O tu, seni, — šiuokart jis bakstelėjo į Omnepeivą. - Tu 
dėkok Viešpačiui, kad esi seniūnas. Tavo likimą spręs pats jo 
šviesybė legatas Baldvinas. Tačiau nemanau, kad už tokius nusi- 
kaltimus jis tau suteiks malonę. 

Brandefontas gudravo. Teisybė, jo valioje buvo skirti baus- 
mes uoste, tačiau pasmerkdamas ką nors myriop turėjo atsiklausti 
legato. O apie šį nuosprendį ketino pranešti legatui tik pakoręs 
abu nuteistuosius. Veik neabejojo, jog dėl saracėno nebus keb- 
lumų, bet dėl Atasono, kaip seniūno sūnaus, visko galėjo būti. 
Ypač dabar, kai legatas estams gerinasi. Et, kai tas maištininkas 
ir plėšikas kabos ant šakos, jau niekas Brandefonto sprendimų 
nebepalės atšaukti. 

Su Omnepeiva — kitas reikalas. Pernelyg pavojinga tokį už- 
kabinti. Lai pats legatas su juo aiškinasi, o kol kas Brandetontas 
nesiliovė džiūgavęs. 

— O jūs, paukšteliai, — smiliumi apvedė kitus sučiuptuo- 
sius. — Visi būsite vergais. Man kaip tik greitai reikės stiprių 
vergų mano pilies statybai. Ir tu, nupiepęs pagoniūkšti, kol pa- 
dvėsi, man nugarą už visas savo kiaulystes lenksi... — Brande- 
fontas taip stipriai bakstelėjo Einiui į krūtinę, kad tas net susvy- 
Tavo. 

— Iš tokio vergo naudos nedaug, — abejingai tarstelėjo Ana- 
pas, žiūrėdamas kažkur į tamsą, kur tolumoje blyksėjo šviesos 
Didžiosios pilies languose. - Geriau paimtum vž jį išpirką. 

— Išpirką? — nustebo Brandefontas ir paniekinančiai išpūtė 
riebius skruostus. - O kas mokės už šitą nusususį pagoniuką? 

— Jo tėvas, — vėl taip pat ramiai atsiliepė ben Erachas, ne- 
paisydamas Einiaus ženklų tylėti. - Jo tėvas labai turtingas ir 
įtakingas Žemaičių rikis. 

— Žemaičių rikis?! - Brandefontas net nustėro. Jis spėjo, 
jog pagoniūkštis, ko gero, žiemgalis, bet kad žemaitis ir dar ri- 
kio sūnus... To net sapne nebūtų susapnavęs. 

Kad ir nustebęs, jis tučtuojau sumetė, kokią gražią sumą 
užprašys iš pagonių rikio. Nei už ką nenusipigins. Bus gražus 
įnašas pilies statybai. O jeigu pagonių rikis užsispirs ir neduos, 
tai Brandetontas vėlgi tuščiomis neliks. Atiduos pagoniuką le- 
gatui ir jeigu tam pasiseks jį pakrikštyti, tai bus didelis laimikis. 
Ypač vertingas, kai ateis laikas nešti Viešpačio žodį į Žemaitiją. 

— O gal tu ir už save išpirką pasiūlysi? — pašaipiai palinko 
Brandefontas prie karaimo. - Tik atmink, jog laivas ir visos tavo 
prekės, kaip maištininko turtas, jau yra mano. Gal dar ką nors 
turi vertingo, paukšteli, a? 

Ben Erachas tylėjo. Nesiruošė žemintis, ir dar daugiau 
džiaugsmo suteikti fryzui. Netekęs prekių, jis liko tuščiomis ran- 
komis. Tiesa, šiek tiek pinigų galėjo sukrapštyti namuose, bet Ka- 
fa buvo toli. Be to, tiek nebūtų Brandetontui užtekę. 

Tiesą sakant, karaimas galėjo fryzui kažkiek pinigų pasiūly- 
ti tuojau pat. Taip jau nutiko, kad jis, “Vėtrai" prisišvartavus, 
spėjo pasišnekėti su sargybiniais. Iš pradžių tie nenorėjo leistis į 
kalbas, tačiau ben Erachas ir ne tokius tylenius savo gyvenime 
buvo prašnekinęs. Tuo labiau, kad belaukiant uosto viršininko 
sargybinius pjovė nuobodulys. Tačiau tai, ką iš jų ištraukė, Ana- 
pui nelabai patiko.Ypač, kad Ordinas mieste prarado visą val- 
džią ir kad viskas priklausė nuo legato. Susirūpinęs, kad jų gali 
laukti dideli nemalonumai, ben Erachas atsiminė seną tėvo pa- 
tarimą, ką daryti, jeigu laivą užpuola piratai. Reikia paimti vir- 
vę, vieną jos palą pririšti prie pinigų maišo, o kitą - prie kokio 
nors lentgalio. O kad tas tarp bangų nepasimestų, prie lentgalio 
dar pririšti spalvoto šilko skiautę ir viską išmesti per bortą. Pa- 
vojui praėjus, maišą bus galima skiautės dėka surasti. 

Pirklys, neilgai svarstęs, nusprendė apsidrausti. Sukrovė į 
maišelį sidabrą ir brangesnius daiktus, surišo, kaip tėvas mokė, 
nepamiršęs prie pinigų pridėti žiedus nuo pirštų, ir pasidėjo lai- 

vagalyje, kur pats, nekreipdamas dėmesio į dulksną ir vėją, kiū- 
tojo, laukdamas uosto viršininko. Jam ir akimirkos užteko at- 
spėti, ką reiškia toks karių veržimasis į “Vėtrą". Tuo labiau, kai 
pažino Brandetfontą. Stvėrė maišelį ir švystelėjo per bortą. 

Spėjo pačiu laiku. Tik atsitiesė nuo borto, atsigręžė ir kone 
atsirėmė į atkištą ietį. Klusniai pakėlė aukštyn rankas, rodyda- 
mas, kad neginkluotas ir kad pasiduoda. | 

Niekas taip ir nepastebėjo jo gudrybės, tačiau ben Erachas 
nematė prasmės šių pinigų Brandefontui siūlyti. Kas iš to - paims 
ir vis vien pakars. Už jokius pinigus tokio džiaugsmo neatsisa- 
kys. Jam geriausias atlygis buvo pirklio galva, tad Anapas nu- 
sprendė pamiršti į vandenį įmestą lobį. 

— Vilhelmai, paimk dešimt vyrų ir varyk šitas kiaules į pilies 
požemius, o rytoj rytą, judu, paukšteliai, būsit pakarti Aukštuti- 
nio miesto papėdėje. — Brandefontas vėl bakstelėjo smiliumi į 
krūtinę Atasonui ir ben Erachui ir nusikvatojo, kai Atasonas 
kažką piktai prakošė pro dantis. 

— Lok, lok, pagoniškas šunie, tik kad tavo iltys jau išmuštos, 
O greitai liksi ir be galvos... 

Brandefontas, vis dar garsiai kvatodamas, apsisuko ir pir- 
mas pasileido liepteliu iš laivo. Kariai ėmė iečių kotais raginti 
suimtuosius. Einius, pasinaudodamas sumaištimi, prasibrovė prie 
ben Eracho. 

— Kam apie mano tėvą prasitarei? - papriekaištavo jis. 

— Ai, Einiau Einiau... — liūdnai palingavo galvą karaimas. 
— Išdidumas — geras dalykas, tačiau dėl jo neverta prarasti gy- 
vybę to storulio vergijoje. 

— "Tylėt! - riktelėjo atsisukęs Vilhelmas ir arčiausiai Anapo 
buvęs sargybinis skaudžiai niūktelėjo jam į nugarą ieties kotu. 
Ben Erachas kluptelėjo ir, jeigu šalia ėjęs Tarno nebūtų jo prilai- 
kęs, būtų nugriuvęs ant prieplaukos lentų. 

— Greičiau jūs ten, slunkiai! — nekantriai riktelėjo jau toli 
nuėjęs į priekį Brandefontas. Jis skubėjo grįžti į puotą, nes atsi- 
rado dar viena puiki proga švęsti. Žingsniavo, nerinkdamas ke- 
lio, kurį vos spėjo apšviesti šalia su deglu risnojęs sargybinis ir 
plačiai pats sau šypsojosi. Prieš akis jam visu grožiu iškilo nau- 
joji Brandefontų pilis. 

uota Didžiojoje pilyje vis labiau įsismagino. Ji ūžė 
kieme, kur stovėjo stalai knechtams, o vadams ir rite- 
riams teko pirmojo ir antrojo aukšto menės. Lepa- 
tas su savo svita linksminosi pagrindinėje menėje. Čia buvo pa- 
dengtas stalas ir estų seniūnams 

Jo šventenybė, popiežiaus Grigaliaus legatas ir Žiemgalos 
bei Kuršo vyskupas Baldvinas iš Alnos, sėdėjo atskirai nuo visų. 
Ir čia jam buvo sukalta pakyla, šalia kurios stovėjo du riteriai. 
Prieš Baldvino vyskupišką krėslą buvo jam vienam padengtas 
stalas, kur spragsėjo aukšta žvakidė su trimis storomis žvakė- 
mis. 

Vienas tarnas nuolat stypsojo šalia legato ir rūpinosi, kad 
Baldvino taurė neištuštėtų. Darbo jam užteko, nes jo šviesybė šį 
vakarą leido sau truputį atsipalaiduoti. 

Viskas, regis, ėjosi tiesiog puikiai. Svarbiausia - pokalbis su 
seniūnais. Legatas buvo kelis kartus prisėdęs prie jų stalo. Iš 
pradžių seniūnai buvo nekalbūs, įtariai dairėsi po menę, tačiau 
greitai nusiramino, pastebėję, jog tarp svečių nėra nei vieno ka- 
lavijuočio. Pralinksmėję, noriau kilnojo taures ir vaišinosi. 

Jo šviesybės nebekankino abejonės. Derybos baigtos, ir jis 
rytoj galės surašyti sutartį su seniūnais, kurioje jie pripažins sa- 
ve Jo šventenybės popiežiaus Grigaliaus ištikimais vasalais. Taip 
kone visa Livonija taps popiežiaus žeme, ir legatui beliks tik 
vienas rūpestis. 

Ir šita rakštis nebeilgam. Greitai tie kareivos turės jam ati- 
duoti ir likusias pilis palei Dauguvą ir Gaują, o po to legatas 
galės atsidėti kitiems, malonesniems darbams. Kad ir Revaliui. 

Legato netraukė grįžti į Rygą. Nors ir mirė vyskupas Al- 
bertas, tačiau Rygą visi atsiminė kaip jo statytą miestą. O Reva- 
lis bus jo, Baldvino miestas. Nušluos tas medines lūšnas apačio- 
je ir pastatys tokį miestą, kokį panorės. Lieps miestiečiams tik 
mūrinius namus statyti, miestą apjuos akmenine siena su daugy- 
be bokštų, pasikvies cistersus ir pastatys jiems vienuolyną. Sat 
Aukštutiniame mieste įsirengs rūmus. Panašius į Laterano. Tokį 
miestą išpuoselės, jog visi neatsigrožės. Jis daug miestų per savo 
gyvenimą yra matęs, bet šis bus pats gražiausias. 

O paskui... Baldvinas, neatitraukdamas nuo lūpų taurės, 
skendėjo malonioje šilumoje ir leido savo mintims klaidžioti, kur 
tik jos panorės. Prisiminė Alną, paskui - Romą, savo pirmąjį 
apsilankymą. Dar jaunas buvo, tik į vienuolyną įstojęs, tačiau 
krito į akį tuometiniam abatui ir tas pasiėmė jį į popiežiaus Ho- 
norijaus Trečiojo įšventinimą. Apmiręs iš laimės stovėjo pirmo- 
se vienuolių eilėse prie Šventojo Petro Bazilikos. Akis išsprogi- 
nęs žiūrėjo, kaip popiežius išėjo iš jos ir atsisėdo į pastatytą prie 
durų krėslą. Arkidiakonas nuėmė nuo popiežiaus galvos kardi- 
nolo kepuraitę ir, Baldvinui su kitais susirinkusiais džiaugsmin- 
gai šaukiant, uždėjo jam dar imperatoriaus Konstantino popie- 
Žiui Silvestrui dovanotą brangiais akmenimis nusagstytą tiarą. 

Baldvinas staiga tarsi gyvą išvydo krėsle palinkusį popiežių. 
Akinančio puošnumo rūbais apsirėdęs kilmingasis pripylęs pa- 
davė popiežiui auksinę vyno taurę. Tas, paėmęs, atsitiesė ir Bald- 
vinas krūptelėjo, atpažinęs save patį. 

Tačiau nepuolė žegnotis ir prašyti Aukščiausiojo atleidimo 
už neprideramas mintis. Kodėl neprideramas, pats sau šyptelė- 
jo. Viešpaties keliai nežinomi ir neišmatuojamas jo dosnumas 
savo ištikimiems tarnams. Legatas jau neretai pasvarstydavo, jog 
už Livonijos pavertimą Jo šventenybės popiežiaus valda jis tik- 
rai bus vertas kardinolo kepuraitės. O tada... 

Įkyrus lietus nepaliovė dulkęs, vėjas pasišvilpaudamas vari- 
nėjo dangumi juodus, net tamsoje įžiūrimus debesis, tačiau Di- 
džiosios pilies kieme puotavusiems knechtams tai buvo nė mo- 
tais. Virš stalų buvo sukaltos laikinos, senomis burėmis dengtos 
pastogės, bet po jomis ne visiems užteko vietos. Ne vienas knech- 
tas sėdėjo ant statinės tiesiog po lietumi, pliumpino iš bokalo 
alų ir su visais plėšė dainas; pamiršęs veidu žliaugiančius lašus. 

Kiemas aidėjo nuo dainų, juoko ir šūksnių, nes svečiai rei- 
kalavo dar vyno, alaus ar užkandos. Tarnai sukaitę lakstė tarp 
stalų, išprakaitavę taip, kad net garavo. 

Vienas jaunas, kokių dvidešimt penkerių metų tarnas visą 
laiką sukosi apie stalus, pastatytus arčiau vartų, ir ypač noriai 
aptarnavo vartų sargybinius. Tiems iš tiesų nieko netrūko. Jų 
bokalai nespėdavo net ištuštėti, nes tuojau pat paslaugiai pasi- 
lenkdavo tarnas su ąsočiu rankoje. 

Tiesa, sykį jie jo pasigedo. Tarnas garuote išgaravo pasiro- 
džius Brandefontui. Jis staiga užsiglaudė už šešėlyje pastatyto 
vežimo su alaus statinėmis ir stebėjo, kas vyksta prie vartų. 

— Greičiau jūs ten! - riktelėjo fryzas, atsisukęs į tamsą už 
vartų ir netrukus juose pasirodė sargybinių apsuptas suimtųjų 
būrelis. 

— Veskit juos į požemį, o paskui galite pasilikti čia ir išgerti 
į jo šviesybės legato sveikatą! — Brandefontas pamojo sunkių 
požemio durų pusėn, o pats pasuko į rūmus. 

— Kas čia vyksta, broli Dingerbergeri? - išgirdo tarnas prie 
savo ausies ir krūptelėjo. Žaibu atsisuko ir, pamatęs šalia kitą 
tarną į šoną pakreipta nosimi bei su ąsočiu rankoje, nuleido smū- 
giui pakeltą savąjį alavinį ąsotį. 

— Himšteldai, kvaily! — sušnypštė lengviau atsidusęs. - Ar 
iš proto išsikraustei?! 

— Gerai, gerai, ko čia triukšmauji? - kreivanosis atšlijo, tai- 
kiai iškėlęs laisvą ranką, o paskui parodė galva į jau dingusius už 
durų suimtuosius. —- Kas čia tokie? 

— Nežinau! - vėl sušnypštė Dingerbergeris. —- Matyt, tas 
išdavikas Brandefontas kažką suėmė. Atrodo, estus. 

— Bet ten, apačioje, berods, ir keli mūsų knechtai sėdi? — 
atsiminė Himšteldas, braukdamas nuo nosies lietaus lašus. - Na, 

ir oro bjaurumėlis. 

— Nezyzk, — atkirto Dingerbegeris, dairydamasis, ar nie- 
kas į juos neatkreipė dėmesio, tačiau puotaujantiems be jų bo- 
kalų mažai kas terūpėjo. - Atsimink, kai išlaisvinsime savo knech- 
tus, ir tuos reikės paleisti. 

— Estus? — nustebo kreivanosis. , 

— Oką?! -vėl pyktelėjo Dingerbergeris ant savo neišmanė- 
lio bendro. - Jeigu to šėtono legato šunys juos suėmė, reiškia, 
tai geri estai. O tu jau pamiršai, ką Seligas apie estus sakė? 

— Tai kad ne... — paskubėjo pasitaisyti Himšteldas, bet jis 
mažai rūpėjo Dingerbergeriui. 

— Fu, nusivilko niekšas, — tarė jis ir, giliai atsidusęs, nusi- 
spjovė. 

— Kas toks? — nesuprato kreivanosis, dairydamasis po kie- 
"mą. 

— Tas išdavikas, Brandefontas, — paaiškino Dingerberge- 
ris. - Jau anksčiau, kai kažkur ėjo, ant manęs užlėkė. Pamaniau, 
pažino, Daugpilyje matėmės. Na, galvojau, viskas, tai laimė, kad 
nepastebėjo. Bėgo kaip akis išdegęs. Nieko, dar mes su juo atsi- 
skaitysime. Gerai, užteks pliaukšti. Nedaug liko iki pradžios. 
Krutėk, — stumtelėjo savo bendrą, o pats irgi čiupo ąsotį ir nu- 
skubėjo pitie. vartų, kur jo jau dairėsi sargybiniai. 

— Kur valkiojies, šunie?! - pabandė jam įspirti ant grindinio 
sėdėjęs ir į statinę atsirėmęs knechtas, bet per girtumą nepatai- 
kė. 

— Tuoj, pone, tuoj, - Dingerbergeris pasilenkė, pildamas 
alų į bokalą. —- Gerkit, ponuli, į sveikatą... — Ir puolė prie kitų, 
atkišusių bokalus. 

— Gerkit, ponai, į sveikatą, — kartojo kiekvienam ir paten- 
kintas stebėjo, jog sargybiniai jau sunkiai benulaiko bokalus. Ir 
kalavijo neprireiks, užteks smagaus kumščio smūgio. 

Riteris apsidairė ir patenkintas nusišypsojo, pamatęs, jog ko- 
ne visi puotautojai vis labiau svyruoja it nendrės vėjyje. Visa bėda, 
kad jų tiek daug. Nors ir apgirtę, vis tik grėsminga jėga. Bus vargo 
su jais susitvarkyti, tačiau riteris nekantravo. Jis pavargo ir patar- 
nauti knechtams, ir slėpti savo pyktį. Pavargo laukti ir troško, kad 
greičiau viskas pasibaigtų. Gerai ar blogai, bet - pasibaigtų. 

Laukė. Visi laukė. Ir patarnautojais apsimetę riteriai, ir bro- 
liai Mažojoje pilyje. Rinktinis trijų dešimčių riterių būrys su pa- 
čiu didžiuoju magistru Seligu priekyje atsargiai išslinko į tamsą 
pro Mažosios pilies vartelius. Kuo arčiau prisėlino prie pusiau 
pravirų Didžiosios pilies vartų (pirkliai, kalavijuočių paprotinti, 
įkalbėjo jų neuždaryti, esą, kad bet kada prireikus galėtų atvežti 
vyno ar alaus). Jau matė šalia jų atsidrėbusius sargybinius. Rite- 
riai sugulė ant šlapios žolės ir kantriai laukė sutarto ženklo pul- 
ti. 

Jį turėjo duoti brolis Dingerbergeris. Artėjant sutartam lai- 
kui, jis ir kiti, patarnautojais apsimetę riteriai pasirūpino, kad 
užgestų keli netoli vartų liepsnoję deglai. Tik vienas, prie pat 
įkaušusių sargybinių, dar degė, tačiau nuo stalų sunkiai begalė- 
jai įžiūrėti, kas vyksta prie vartų. 

Iš lėto, po vieną, apsimetėliai patarnautojai rinkosi prie ve- 
žimų su statinėmis, po kuriomis buvo paslėpti jų ginklai. 

— Laikas, — ištarė Dingerbergeris, kai Visas dešimtukas su- 
lindo už statinių ir išsitraukė kalavijus bei durklus. 

— Tueisi, tu, tu ir tu, — parodė Dingerbergeris į Himšfeldą 
ir dar tris riterius. Jie paliko savo kalavijus kitiems broliams, 
kurie turėjo juos, jei reikės, pridengti iš užnugario. Patys gi pa- 
slėpė po rūbais durklus ir leidosi prie vartų, vis dar nešdamiesi 
ąsočius. Prisiartinę išsisklaidė taip, kad kiekvienas atsidurtų ša- 
lia kurio nors jau sunkiai liežuvį beapverčiančio sargybinio. 

— Aludaris Vinterfeldas turėjo atvežti vežimą su alumi... Ar 
jo dar nesimato, nes alus jau baigiasi... — Dingerbergeris pasilen- 
kė prie sargybinio, kuris sėdėjo ant statinės arčiausiai vartų. 

— Ką... kąką...sakakai? - Žagtelėjo ir susvyravo sargybinis. 
Atrodė, vėjas tuoj jį nupūs nuo statinės. 

— Atrodo, kad ten kažkas važiuoja. Ko gero, Vinterteldas... 
— Riteris Himšteldas net pasistiebė, ištempęs kaklą, tarsi tikrai 
būtų kažką įžiūrėjęs tamsoje. — Žiūrėkit, žiūrėkit, va ten! 

Sargybiniai sunkiai pasuko galvas ten, kur rodė Himšteldas. 
To riteriams užteko. Nesitarę vienu metu užvirto ant sargybi- 
nių. Viskas tetruko tik porą akimirkų. Nei vienas knechtas ne- 
spėjo net aiktelti. Kai riteriai atsitiesė, sargybiniai gulėjo negyvi. 

— Atrodo, ramu, — nei klausdamas, nei teigdamas mostelė- 

jo į kiemą riteris Dingerbergeris, ir Himšteldas linktelėjo: 

— Tvarka. Galim judėti. 

Dingerbergeris pamojo kitiems penkiems riteriams prisiar- 
tinti, o kai tie, vis dar veidu atsisukę į kieme besilinksminančius 
Baldvino karius, pakluso, jo penketukas pasiėmė iš jų savo kala- 
vijus. Paskui Dingęrbergeris, palikęs brolius saugoti vartus, nu- 
sikabino nuo sienos deglą ir išslinko su juo laukan. Užsiglaudė 
už vartų, kur jo nesimatė iš kiemo, ir tris kartus mostelėjo aukš- 
tyn ir žemyn deglu, o po to įsmeigė akis į tamsą. 

* Nereikėjo ilgai laukti. Nespėjo suskaičiuoti iki dešimties, 
kai tarsi iš po žemės išdygo riterių būrys. Dingerbergeris, švys- 
telėjęs šalin deglą, puolė pasitikti didžiojo magistro Seligo. 

— Viskas ramu. Niekas nieko nepastebėjo. 

— Gerai... — Seligas rankos mostu sustabdė būrį. —- Visi 
atsargiai prie vartų. Ten palauksime, kol Velvenas atves likusius. 

Riteriai, stengdamiesi netriukšmauti, prislinko prie vartų. 
Kai kurie beveik ropomis prasmuko vidun, kur drauge su patar- 
nautojų naštą nusimetusiais broliais užsiglaudė už statinių ir ve- 
žimų. 

Ir vėl neilgai laukė. Netrukus pasigirdo daugybės kojų bil- 
desys, tamsoje sušmėžavo šešėliai ir didysis magistras su iškeltu 
kalaviju puolė pro vartus. 

— Pirmyn, už šventąją Mergelę ir mūsų Viešpatį! 

Akimoju aplink jį atsirado visa gerkle šaukiančių riterių bū- 
rys, Dingerbergeris su trimis riteriais vos spėjo iki galo vartus 
atlapoti, ir kiemą užplūdo fon Velveno atvesti riteriai ir knech- 
tai. 

Čia puotavę legato kariai ne iš karto susigaudė, kas vyksta. 
"Tuo labiau, kad pirmieji Ordino būriai skubėjo patekti į pilies 
vidų. Jų kariai klykaudami lėkė pro stalus, nekreipdami dėme- 
sio į legato vyrus. Tie sėdėjo, tarsi akimirksniu suakmenėję, kas 
su pakeltu bokalu, kas su nebaigtu graužti kaulu rankoje. Tik jų 
galvos judėjo, kai bandė žvilgsniu sekti pro šalį bėgančius kala- 
vijuočius. 

Taip daugiau nei pusė įsiveržusiųjų pralėkė pro stalus, ko! 
pagaliau kiti užvirto ant kieme sėdėjusių vyrų, bet tie dar kelias 
akimirkas vis dar sustingę stebėjo, kaip krinta jų draugai nuo 

kalavijų kirčių ir iečių dūrių. 

Tik čiurkšlėmis pliūptelėjusio kraujo vaizdas ir priešmirti- 
nės aimanos pagaliau išjudino likusius. Vieni griebė ginklus, kiti 
bandė priešintis tuo, kas po ranka papuolė - svaidė į įsiveržėlius 
bokalus, lėkštes, treti vertė stalus ir bandė už jų slėptis arba 
panaudoti kaip užtvaras. Tačiau Ordino būriai tarsi audros ban- 
gos viską šlavė savo kelyje. Vis daugiau Baldvino karių susmuk- 
davo ant žemės, apsipylę krauju. 


0 


Mūšis įsisiautėjo ir pilies viduje. Legatas bene paskutinis 
išgirdo jo triukšmą. Iš pradžių nesuprato, ko arčiau durų sėdėję 
svečiai, pamiršę vaišes, ėmė neramiai dairytis ir vienas kitą til- 
dyti, mėgindami išgirsti, kas vyksta už menės sienų. Paskui kaž- 
kas su apnuogintu kalaviju rankoje garsiai šaukdamas įpuolė į 
menę. 

Jo šviesybė suvirpėjo, išsigandęs, jog tai pasikėsinimas. Ri- 
teris Henrikas Noiburgas, matyt, irgi tą patį pagalvojo, nes, išsi- 
traukęs kalaviją, šoko pasitikti įsiveržėlio. Tačiau karys nei ne- 
bandė priešintis. Jis kažką šaukė, modamas kiemo pusėn, tik 
Baldvinas nieko neišgirdo per akimoju menę užpildžiusį baisų 
triukšmą. 

Riteris Henrikas, išklausęs karį, prišoko prie Baldvino. 

— Mus užpuolė Ordino šunys, atrodo, jų labai daug, — pa- 
bėrė, dusdamas iš jaudulio. 

— Negali būti, kaip jie išdrįso? 

— Gali ir išdrįso, — trumpai atrėmė jo apsaugos viršininkas. 

— Tai kas dabar bus? — suvapėjo Baldvinas. 

Noiburgas neturėjo laiko ilgoms šnekoms. 

— Prie manęs! - riktelėjo jis, iškėlęs kalaviją, ir prie jų kaip 
mat atsirado dešimt legato asmens sargybos riterių. Jie žiedu 
apsupo legatą, pasiruošę atremti bet kokį puolimą. Baldvinas 
kaip maišas sudribo į savo krėslą. 

— Likite čia, jūsų šviesybe, — vėl sušuko Henrikas Noibur- 
gas, Baldvino sargybiniams veidu atsisukus į menę. - Aš pamė- 
ginsiu išsiaiškinti, kas vyksta pilyje. Gulbrantrai, paskui mane! 

— pamojo Revalio komtūrui, kuris iki tol, nesuvokdamas, ką 
jam daryti, tarsi vištgaidis kraipė į visas puses galvą vidury me“ 
nės. Pasigirdus sargybos vado įsakymui, jo veide iškart išnyko 
sumaištis, ir jis ristele pasileido paskui iš menės skubantį Noi- 
burgą. 

— Visi paskui mane! - atsigręžė šis į mindžikavusius prie 
stalų riterius. Tie tarsi avių banda paklusniai leidosi prie dūrų ir 
kaip mat jas užkimšo. Grūdosi, stumdėsi, keikdamiesi maigė vieni 
kitus, tačiau netrukus menėje teliko sargybos apsuptas Baldvi- 
nas, susimetę būrelin prie jo pakylos dvasiškiai ir estų seniūnai 
prie savo stalo. 

Kai kurie jaunesni estai lyg ir bandė pulti paskui riterius, 
tačiau vyresnieji, piktai riktelėję, sulaikė juos. Matyt, pro langus 
apsižvalgę estai sumetė, jog nepasiseks ištrūkti iš pilies, ir nuta- 
Tė gintis menėje. Jie apvertė ant šono savo ir aplinkinius stalus 
ir, braidžiodami po brangaus vyno valkas, surentė iš jų šiokią 
tokią užtvarą. Paskui išsitraukė kalavijus ir išsirikiavo už jos, 
laukdami, kas bus toliau. 


Silpniausiai mūšis girdėjosi pilies požemiuose. Uosto sargy- 
biniai Einių su saaremiečiais įmetė į vieną kamerą, o ben Erachą 
ir Atasoną nusivedė kažkur toliau. Už nugarų triukšmingai už- 
sitrenkė sunkios, geležimi apkaustytos durys. 

Einius įlėkė į kamerą, gavęs stiprų smūgį ieties kotu tarpu- 
mentin, ir skaudžiai krito ant kelių. Jis spėjo užgniaužti beišt- 
rūkstančią aimaną, tačiau gana ilgai klūpėjo, kol kiek atlėgo 
skausmas. Po to sunkiai atsistojo ir pabandė apsižvalgyti. 

Pamažu jo akys prisitaikė prie tamsos ir jis įžiūrėjo, jog ka- 
mera buvo tikras akmeninis maišas. Tik pačiame vienos sienos 
viršuje matėsi nedidelis, trijų delnų dydžio langelis su dviem ja- 
me įmūrytais storais strypais. 

— Iš čia neištrūksi, — išgirdo šalia ramų Omnepeivos balsą. 
Tas irgi dairėsi užvertęs galvą. - Geriau pailsėkime. Mums dar 
prireiks jėgų. 

Kameroje nebuvo jokių baldų ir kaliniai arba susėdo, arba 

pusiaugula įsitaisė ant akmeninių grindų, susiglaudę, kad būtų 
šilčiau. Visi tylėjo; vieni bukai stebeilijosi į tamsą prieš save, ki- 
ti, užsimerkę, bandė užsnūsti, tačiau miegas juos apleido, nes 
kamavo nerimas, ką atneš rytojus. 

Einius pirmasis išgirdo pro langelį sklindantį neaiškų triukš- 
mą. Kurį laiką klausėsi, ištempęs ausis, o paskui kumštelėjo ša- 
lia sėdėjusį Omnepeivą: 

— Girdi? 

— Ką? - pakėlė galvą seniūnas. 

— "Išs, tyliau, atidžiau pasiklausyk, — sušnibždėjo Einius ir 
pajuto, kaip įsitempė Omnepeivos kūnas, jam besistengiant su- 
prasti neaiškius garsus. 

— Panašu į kautynes, — ištarė jis su abejone balse. 

— Ir man taip atrodo, tik kas ten ir su kuo gali gautis, juk 
matei, kad visi puotavo... 

Ir kiti kaliniai išgirdo triukšmą. Pakilo, remdamiesi į sieną, 
ir atlošė galvas į langelį, godžiai klausydamiesi vis stiprėjančio 
plieno žvangesio, kovos riksmų ir priešmirtinių aimanų. 

Jie tylėjo, nors ir nujautė, kad šios grumtynės gali atsiliepti 
ir jų likimui. Nenorėjo spėlioti. Tiktai laukė, nes tiek tebuvo jų 
valioje. 

Nežinia, kiek praėjo laiko jiems taip laukiant, kai pagaliau 
išgirdo triukšmą už durų. Neramiai susižvalgę, atsisuko į jas. 

— Ką darom? - sušnibždėjo Einius, tačiau niekas jam ne- 
spėjo atsakyti. 

Durys sužvangėjo, veriančiai sucypė ir sunkiai, lėtai prasi- 
vėrė. Siaurame plyšelyje pasirodė vyriškis su deglu vienoje ir 
kalaviju kitoje rankoje. Kaliniai nusuko veidus nuo jų akis rėžu- 
sios Šviesos. 

— Jūs estai? — išgirdo balsą. 

— Taip, — už visus atsiliepė Omnepeiva. 

— Gerai. Aš Fratres Militiae Christi karys riteris Dinger- 
bergeris. Jūs — laisvi ir atminkit, kas jums grąžino laisvę, bet 
verčiau likite čia, kol mes sunaikinsime tą šėtono legatą ir jo 
gaują. 


Šėtono legatas 245 


Į pilį įsiveržę didžiojo magistro Seligo vedami kalavijuočiai 
iš pradžių susidūrė su pirmame aukšte puotavusiais Baldvind 
riteriais ir jo žymesniais kariais. Juo toliau brovėsi Fratre Mili- 
tiae Christi kariai, juo nuožmiau jiems priešinosi Baldvino 
šalininkai. 

Mūšis jau siautėjo daugelyje pirmojo aukšto menių bei kori- 
dorių, tačiau dar nebuvo persimetęs į antrąjį, kai iš jo nusileido 
Henriko Noiburgo ir Vilhelmo Gulbrantro vedami riteriai. Ka- 
lavijuočiai ir baldviniečiai susidūrė tarsi dvi kalnų upės. Aukštai 
šoktelėjo purslai ir kuriam laikui upės virto plačiu, kunkuliuo- 
jančiu tvenkiniu, kur deglų šviesoje blykčiojo vis raudonesni nuo 
kraujo kalavijai, šmėkščiojo neapykantos ir skausmo iškreipti 
veidai, aidėjo prakeiksmai ir pergalės šauksmai. 

Nepaisant visų baldviniečių pastangų, gana greitai ėmė ryš- 
kėti kalavijuočių pranašumas. Apgirtusiems Baldvino kariams 
sunku buvo išlaikyti ginklus, jų kirčiai retai pasiekdavo tikslą. 
Be to, atsiliepė ir ilgas bei kruopštus kalavijuočių pasirengimas 
kautynėms ankštose patalpose. 

Ypač tai matėsi siauruose koridoriuose. Juose užteko vie- 
tos tik dviem kariams kautis prieš du, ir kalavijuočiai grūmėsi 
pagal iš anksto išmoktą tvarką. Jie nuolat keitėsi vietomis ir pa- 
vargusius ar sužeistus priekinius karius keisdavo pailsėję užpa- 
kalinėse gretose, o Baldvino kariai tik trukdė vieni kitiems. 

Ordino kariai skrodė baldviniečių minią tarsi peilis sviestą. 
Riteris Noiburgas, kuris neskubėjo pats kalaviju švaistytis, grei- 
tai susigaudė, jog, jeigu menėse Baldvino žmonėms dar šiek tiek 
sekėsi atsispirti, tai koridoriuose padėtis buvo visai beviltiška. Ka- 
lavijuočiai, sėkmingai braudamiesi jais, atkirtinėjo vieną menę nuo 
kitos ir apsupdavo jose besiginančius. Dalis užpuolikų pasilikda- 
vo naikinti apsuptųjų, tačiau dauguma atkakliai veržėsi tolyn, 
stumdami prie laiptų vis menkiau besipriešinančius baldviniečius 
ir, kaip spėjo riteris Henrikas, taikė patekti į antrąjį aukštą. 

Jis buvo praėjęs ne vieną dešimtį mūšių ir iš jų atsinešta 
patirtis jam kuždėjo, jog šis pralaimėtas. Nebuvo jokios vilties 
atsispirti. Viskas, ką galėjo padaryti - išgelbėti Baldvino gyvybę. 

— Gulbrantrai! — riktelėjo kiek gerklė išnešė. — Guuulb- 
rantraiių!!! 

Pasisekė. Revalio komtūras jį išgirdo. Uždusęs išniro iš mi- 
nios, sunkiai kvėpuodamas išsitempė prieš Noiburgą. 

— Klausyk, Gulbrantrai, — riteris Henrikas pasilenkęs ėmė 
šaukti komtūrui į ausį. Net paraudo, besistengdamas perrėkti 
mūšio triukšmą. - Spjauk į menes. Atitrauk savo vyrus prie laiptų 
ir pasistenk kuo ilgiau prie jų išsilaikyti. Kuo ilgiau! Ir laiptus 
gink iki paskutiniųjų. O paskui ir antrą aukštą. O aš einu pagal- 
bos. Aišku? 

Gulbrantras linktelėjo ir tik Henrikui Noiburgui dingus juos 
supančioje karių minioje, susigriebė nepaklausęs, kokią pagalbą 
ir iš kur tas ruošiasi atvesti. Tačiau nebuvo kada kvaršinti galvą. 
Kalavijuočiai nelaukė - jie nesulaikomai veržėsi pirmyn, ir kom- 
tūras suskato vykdyti Noiburgo paliepimus. 

Pats riteris Henrikas šuoliais per kelis laiptelius užskrido į 
antrąjį aukštą ir galvotrūkčiais nulėkė į didžiąją menę. Palyginus 
su tuo, kas dėjosi pilyje, čia buvo ramybės sala. Estai tebestovėjo, 
pasirengę gintis už savo užtvaros, o dvasiškiai palei pakylą krūp- 
čiojo kone nuo kiekvieno juos pasiekusio skausmingo riksmo. 

Noiburgas pralėkė ir pro estus, ir pro dvasiškius, į juos net 
nepažvelgdamas. Sustojo tiesiai prieš rūsčiaveidžių sargybinių 
apsuptą legatą. 

Jo šviesybės veidas atrodė dar baltesnis, nei buvo riteriui 
Henrikui jį paliekant. Jis sėdėjo susmukęs krėsle, veltui mėgin- 
damas paslėpti drebančias rankas. Dabar jo veide šmėkštelėjo 
vilties šešėlis, tačiau riteris akimoju ją sudaužė: 

— Neatsilaikysime, jūsų šviesybe, — pabėrė jis, stengdama- 
sis atgauti kvapą ir net pamiršęs pagarbos ženklan palenkti gal- 
vą. - Reikia gelbėtis. Čia gintis beviltiška, visi žūsime arba pa- 
teksime į tų eretikų nagus... — Riteris dar norėjo kažką pridur- 
ti, kad įtikintų legatą padėties rimtumu, tačiau to neprireikė. 

Mintis, jog padėtis beviltiška, padėjo legatui atsipeikėti. Jis 
atsistojo. 

— Vesk, riteri Henrikai, — ryžtingai paliepė, nors jo rankos 
tebevirpėjo. 

— Čionai, — pamojo riteris Noiburgas ir tekinas pasileido 
prie kitų menės durų, vedančių tolyn nuo artėjančio mūšio triukš- 
mo. Paskui jį nuskubėjo sargybinių apsuptas legatas. Dvasiškiai 

be jokios tvarkos, painiodamiesi sutanose, leidosi jiems įkandin. 

Estai liko vieni. Pašaipiai nužvelgė kulnus raitantį legatą bei 
jo svitą, ir toliau laukė savo dalios. Gal net visą valandą. Tiek 
laiko kalavijuočiams prireikė, įveikiant Gulbrantro karių pasi- 
priešinimą, užkopti laiptais į antrą aukštą. 

Čia jiems sekėsi kur kas lengviau. Baldvino kariai besitrauk- 
dami pasklido po menes ir koridorius. Toks jų pakrikimas kaip 
mat sumažino pasipriešinimą. Kalavijuočiai puolė paskui juos 
tarsi skalikai paskui sprunkančius zuikius. 

Netrukus riterių būrys su magistru priekyje įsiveržė į didžią- 
ją menę. Seligas trumpam stabtelėjo, išvydęs pečius suglaudusius 
estus ir jau būtų pirmas puolęs, tačiau už akių spėjo užbėgti Ma- 
žosios pilies komtūras Fridrichsonas. Mažiukas — kalavijas atro- 
dė vieno dydžio su juo — jis lyg vaikas išdygo prieš didįjį magistrą. 
“ — Čiaestų seniūnai! - suspigo komtūras. 

— Stot! —- subaubė Seligas, pasisukdamas į jau lėkusius pro 
jį Ordino brolius. Tie iš netikėtumo susigrūdo, susimaišė, vie- 
nas net parkrito, žvangėdamas šarvais, o didysis magistras Žen- 
gė prie estų. Atsistojo prieš juos, permetė žvilgsniu. 

— Kur Baldvinas? - paklausė, akimis ieškodamas, kas jam 
atsakys. Estų seniūnai tylėdami irgi žvalgėsi, tačiau daugelio 
žvilgsniai krypo į vieną, amžiumi tarp jų vyriausią, aukštą, liesą 
senį sidabriniais, į ilgą kasą supintais plaukais. 

"Tačiau ir jis nesiskubino atsiliepti. Pradžioj gūžtelėjo pečiais, 
o paskui mostelėjo į duris, pro kurias riteris Henrikas išsivedė 
Baldviną. 

— Pirmyn! - mostelėjo Seligas, atsisukęs į nekantraujančius 
riterius. —- Ieškokit to šėtono išperos. Auksu apipilsiu tą, kuris 
man jį pagaus. O tu, broli Fridrichsonai, pasiimk kelis riterius ir 
lik čia, saugok estus. Žiūrėk, kad niekas jų neliestų. Paaiškink 
seniūnams, kad mes jiems nieko blogo nenorime, bet dėl jų pa- 
čių saugumo aš prašau jų kol kas pasilikti šioje menėje. 

Kalavijuočiai paskubomis išsisklaidė. Didžiojoje menėje te- 
liko komtūras Fridrichsonas su trimis riteriais ir estai. Kad ir 
nuraminti, jie vis vien stovėjo, nenuleisdami ginklų ir įtemptai 
klausėsi mūšio triukšmo. 

Riteris pasisuko eiti, tačiau Einius metėsi prie jo: 

— Palaukit. Čia dar yra du mūsų draugai, kuriuos Brande- 
tontas nuteisė mirti. 

— Patys juos išleiskite. Mes skubam! - nekantriai nukirto 
riteris ir nukaukšėjo koridoriumi. 

Einius markstydamasis išslinko iš kameros ir, ranka prisi- 
dengęs nuo deglų šviesos, apsidairė. Gretimos kameros durys 
taip pat buvo atlapotos. Prie jų kalavijuočiai glėbesčiavosi su iš 
jos išleistais knechtais, bet neilgai - paklusę riterio Dingerber- 
gerio šūksniui, jie jau bėgo prie išėjimo iš požemio. 

Neilgai trukus Einius pasijuto likęs vienas koridoriuje. Tik 
jam už nugaros kameros tarpduryje grūdosi saaremiečiai, irgi 
tiesdami kaklus į koridorių. 

— Tai ieškokim! — paragino juos Einius, nusikabindamas 
nuo sienos deglą. 

Visų pirma jis dirstelėjo į atidarytą kamerą, tačiau ji buvo 
tuščia. Tada leidosi toliau, prie kitų kamerų. Laimei, jos tebuvo 
užsklęstos vien skląsčiais. Bet - sunkiais, ir Einiui prastai sekėsi 
su jais tvarkytis teturint vieną ranką laisvą. Neapsikentę saare- 
miečiai patys griebėsi atidarinėti kameras, bet jose nieko nera- 
do. 

Pagaliau liko viena. Pačiame koridoriaus gale. Visi susibūrė 
prie jos durų. Einius švietė, Tarno pūkšdamas plėšė nenorintį 
pasiduoti skląstį, o susijaudinęs Omnepeiva laukė net užgniau- 
žęs kvapą. 

— Pagaliau! - laimingas iškvėpė Omnepeiva, kai, atsilapojus 
durims, išvydo nuo šviesos besidangstančius ben Erachą su Ata- 
sanu. Seniūnas, neslėpdamas ištryškusios ašaros, apkabino sū- 
nų, O tas, pasimetęs, mindžikavo, nesumodamas, ko griebtis. 

Einius susivaldė, nepuolė glėbesčiuotis su ben Erachu. Per 
kameroje praleistas valandas jis buvo ne juokais išsigandęs. Pra- 
džioj pergyveno, ką pagalvos namiškiai, gavę išpirkos reikalavi- 
mą. Nieko sau, veržėsi iš namų, žadėdamas visus dovanomis api- 
pilti, o dabar namiškiams vėl teks krapštyti pinigus, kad jį išgel- 
bėtų. Kaip reikės pažvelgti jiems į akis? 

Tačiau paskui staiga nutirpo nuo minties, jog gali ir netekti 
grįžti į Ventę. Gal Brandefontas tiek užsimanys, kiek tėvas ne- 
galės užmokėti, o fryzas nenusileis, tai kas tada? 

Pasijuto vienišas ir bejėgis, lyg miške pasiklydęs mažas vai- 
kas. Nors tamsa ir slėpė jį nuo likimo draugų, tačiau prireikė 
nemažai jėgų susitvardyti, kad nepravirktų. Būtų bet ką atida- 
vęs, kad ištrūktų iš požemio. Net jeigu ir visą mėnesį po to būtų 
reikėję per audrą plaukti laivu. Tuo labiau, kad kol kapstėsi iki 
Revalio, jį kankinęs blogumas prapuolė ir jūra net pradėjo pa- 
tikti. Kai išvydo iš kameros tamsos pasirodžiusį ben Erachą, ūmai 
suvokė, jog, tai vienintelis artimas žmogus, kuris jį sieja su taip 
toli likusiais namais. 

Atrodė, kad karaimas pats suprato, ką jaučia vaikinas. 

— Ar sveikas? - juokdamasis švelniai papurtė Einių, uždė- 
1ęs rankas jam ant pečių, bet susirūpinusios pirklio akys tuo pa- 
čiu metu tyrinėjo vaikino veidą. Tas skubiai linktelėjo ir Anapas 
pakėlė galvą, įsiklausydamas į iš viršaus sklindantį triukšmą: 

— Kas ten vyksta? 

— Kalavijuočiai puola pilį, — paaiškino Einius. 

— Įdomu, — mąsliai susiraukė ben Erachas, sukdamas ant 
piršto juodą garbaną, ir Einius sumetė, jog tas jau audžia naują 
mintį. - Eime, pasižiūrėsime, kas ten dedasi. 

— Kur? - išgąstingai paklausė Einius. - Kalavijuotis sakė 
niekur neiti. 

— O kas sako, kad mes kur nors eisime? — Karaimas pašai- 
piai kilstelėjo antakius. - Mes tik pasižiūrėsime. Labai atsargiai, 
— ir, pamatęs, jog Einius vargiai benulaiko sunkų deglą, paėmęs 
iš jo, padavė vienam saaremiečiui. 

— Pabūkit čia, — pasakė Omnepeivai. - Mes tuoj sugrįšim, 
o paskui nutarsim, ką daryti. 

Ben Erachas pirmas pasileido koridoriumi, tačiau juo ar- 
čiau buvo kalavijuočių praviros paliktos požemio durys, tuo jo 
judesiai darėsi atsargesni, tarsi tykojančios katės. Einius neno- 
riai sekė paskui. Abu prisėlino prie durų, iškišo galvas laukan, 
bet už slenksčio žengti nedrįso. Dairėsi išpūtę akis, baisėdamie- 
si atsivėrusiu vaizdu. 

Mūšis kieme jau buvo nurimęs. Per lavonus ir sunkiai su- 
žeistuosius kalavijuočiai sunkiai rasdavo vietą, kur koją pastaty- 
ti. Kiti ir neieškodavo. Žengdavo tiesiai per kūnus. Net ir per 
sužeistuosius, O išgirdę jų aimanas ir prakeiksmus, durklo smū- 
giu palengvindavo kančias. 

Daug karių būriavosi prie bažnyčios, tačiau vidun nėjo. Sto- 
vėjo, atsukę į ją ginklus. 

— Kas čia vyksta? - per visą kiemą, nustelbdamas sužeistų- 
jų aimanas, nuaidėjo iš pilies išėjusio Seligo balsas. 

Milžinas žengė plačiais žingsniais, tarsi šapelį laikydamas 
nuo kraujo raudoną kalaviją, ir vis dairėsi aplinkui: 

— Ar kas nors matė tą prakeiktą šėtono legatą?! 

— Ne, nematėm, — pasigirdo iš visų pusių. 

— Uždarykit vartus, nieko neišleiskit! — vėl užbaubė Seli- 
gas, ir tuojau pat sugirgždėjo užsiverdami vartai. - Ieškokit to 
šuns! Sakiau - auksu apipilsiu, kas suras! Gyvą arba mirusį! 

Subruzdo kariai kieme. Vartė lavonus, dairėsi, deglais pasi- 
šviesdami, tačiau taip ir nenuaidėjo džiugus atradimo šūksnis. 

— O ko čia stoviniuojat?! — vėl riktelėjo magistras, priėjęs 
prie riterių ir knechtų, besibūriuojančių priešais uždarytas baž- 
nyčios duris. 

— Ten Baldvino kariai sulindo, — iš būrio išniro kraujais 
apsitaškęs riteris Dingerbergeris. 

— Tai ko laukiate?! - nesiliovė triukšmavęs Seligas. - Pulki- 
te tuos velnio išperas! 

— Bažnyčioje?! — Riteris iš nuostabos net atsitraukė ata- 
tupstas. 

— O tai ką?! - įniršo didysis magistras. - Ar nori, kad tie 
šėtono išperos Dievo namuose nuo teisingos bausmės pasislėp- 
tų?! Pirmyn, pulkit! - mostelėjo kalaviju. 

— Rąstą čionai! - riktelėjo Dingerbergeris ir keli knechtai 
netrukus atvilko didžiulį rastą. Kaip mat pasigirdo aidūs smū- 
giai į geležimi apkaustytas bažnyčios duris, bet netrukus nutilo, 
nes iš bažnyčios langų į knechtus pasipylė strėlės. Keli krito, 
kiti, numetę rąstą, išsilakstė, ieškodami saugesnės vietos. 

— Išrūkykit tuos šėtono išperas! — vėl užbaubė didysis ma- 
gistras, ir į bažnyčios langus nuskriejo tikras strėlių debesis. Tarp 
jų - ir degančios strėlės. 

— Laužkit, laužkit duris, — paliepė Dingerbergeris, pama- 
tęs, kad jau niekas iš vidaus nebedrįsta prie langų artintis. — Ir 
kopėčias duokit! 

Knechtai nusitvėrė rąstą ir vėl nuaidėjo smūgiai į duris. Pa- 
sirodė ir kopėčios. Jas statė prie langų, knechtai tarsi vorai vie- 
nas po kito ropštėsi aukštyn ir dingdavo bažnyčios viduje. 

"Pagaliau durys nebeatlaikė. Abi jos pusės siūbuodamos pa- 
kibo ant vieno vyrio. Plyšyje pasirodė gynybai išsirikiavę Baldvi- 
no kariai, tačiau strėlių spiečius nuginė juos į bažnyčios gilumą, 
O į ištuštėjusį tarpdurį plūstelėjo kalavijuočiai. Pasigirdo plieno 
žvangesys ir aimanos, pro bažnyčios langus ėmė virsti vis tirštė- 
jantys aitrūs dūmai. 

— Eime atgal, — atsisuko ben Erachas į Einių, kuris vis kai- 
šiojo pro jo petį galvą, norėdamas geriau įsižiūrėti, kas vyksta 
kieme. 

Pirkliai grįžo prie jų laukusių saaremiečių. Anapas keliais 
žodžiais nusakė, ką matė jiedu su Einiumi. 

— Tai ką siūlai daryti? - paklausė Omnepeiva. 

— Oką mes galime daryti? — gūžtelėjo pečiais ben Erachas. 
Jis griebėsi už galvos, matyt, ieškodamas savo margos kepurai- 
tės, bet ją buvo pametęs dar kai jį vedė į požemius. — Vartai 
uždaryti, visi plyšiai saugomi, kol to legato ieško. Net musė ne- 
išskris, kol jo nesugaus. O jei bandysime sprukti - prismeigs, ir 
tik po to pradės aiškintis, kas mes tokie. Teks čia laukti, kol 
viršuje viskas baigsis. Nemanau, kad mums labai blogai bus, jei 
kalavijuočiai tikrai paims viršų. Aišku, geriausia būtų buvę pasi- 
naudoti sumaištimi, pakelti inkarą ir sprukti, bet ką dabar pada- 
rysi? - Anapas skėstelėjo rankomis ir pirmas atsisėdo ant grin- 
dų, šalia ant sienos liepsnojančio deglo, sukryžiavęs po savimi 
kojas. Kiti, be žodžių susižvalgę, pasekė karaimo pavyzdžiu. Tik 
kojas ištiesę ir surėmę nugaras, kad būtų šilčiau. 

Jie sėdėjo tylėdami ir laukė. Viršuje tebeaidėjo mūšis ir vis 
aiškiau galėjai užuosti degėsius. 

17 
PELNAS 


ytojaus diena išaušo nuostabiai giedra. Iki vidudie- 
nio saulė taip įšildė orą, tarsi būtų sugrįžusi vasara. 
Einius nusiavė savo rūsio pelėsiais, dūmais ir krauju 
trenkiančius batus, norėdamas basomis kojomis pajausti jaukiai 
šiltas, nugludintas “Vėtros" denio lentas. Svaiginančiai kvepėjo 
šviežiu medžiu, nes Atasonas su saaremiečiais jau buvo atvilkę 
11gą ir tiesų tarsi nutekintą eglinį rąstą stiebui, o Omnepeiva su 
skobimui pritaikytu kapliu tašė apatinį jo galą, kad tas tiksliai 
atitiktų paruoštai atramai laivo dugne. Jis patenkintas šypsojosi, 
retsykiais paglostydamas medį. Geresnis, negu tas, kurį audra 
nulaužė, tvirtino Omnepeiva, nors Einius ir nesugebėjo įžiūrėti 
skirtumo. 

Sakais kvepiantis tašomas medis, švelniai glostantis vėjas nuo 
jūros,saulės šiluma ir uosto pakrantėje tingiai tupinčios žuvė- 
dros taip nesiderino su ką tik praūžusiais įvykiais, kad Einiui jie 
jau atrodė tarsi siaubingas sapnas. Nors tas sapnas ir paliko ne- 
išdildomas žymes ir dar nebuvo pasibaigęs. Tai liudijo kad ir tamsi 
dėmė ant denio, prie pat liepto į krantą, kur nugriuvo ieties per- 
vertas Brandetonto paliktas sargybinis. Antrasis sargybinis Žy- 
mės nepaliko, nes, sviedęs ginklą, iššoko per bortą ir pradingo 
tamsoje. 

Pasirodė, jog jie pasiekė laivą pačiu laiku, nes aprimus mū- 
šiams Didžiojoje pilyje, prasidėjo plėšimas ir sąskaitų suvedinė- 
jimas už jos sienų. Ypač nukentėjo danai aukštutiniame mieste, 

per daug atvirai reiškę pritarimą legatui. Kalavijuočių knechtai, 
noriai talkinami vokiečių pirklių, nusiaubė jų namus. Kai kurie 
buvo padegti, ir tik paryčiui Seligo siųsti broliai sustabdė plėši- 
kavimu tapusį Baldvino šalininkų baudimą. Žemutiniame mies- 
te savivaliavimo pasitaikė mažiau, tačiau pasigėrusių knechtų 
kurstomi triukšmadariai ieškodami grobio užplūdo uostą. Nu- 
kentėjo be apsaugos buvę laivai, vienas sandėlis ir jau tuščia sar- 
gybinė iki pamatų supleškėjo. Panašus likimas laukė ir “ Vėtros", 
jei plėšikų nebūtų atgrasę atkištos įgulos ietys bei platūs Ataso- 
no pečiai ir jo grėsmingai iškeltas kalavijas. Parėkavę knechtai 
patraukė ieškoti lengvesnio grobio, ir taip buvo išgelbėtas ne tik 
laivas, bet ir visas jo krovinys. Palikus du vyrus sargyboje, buvo 
galima net truputį numigti. 

Rytui išaušus, bent jau uoste pamažu atgijo įprastas gyveni- 
mas. Žvejai išplaukė į jūrą, pakrantėje moterys taisė tinklus, lai- 
vų statykloje dailidės grįžo prie oblių ir kaltų. Omnepeivai ne- 
sunkiai sekėsi susitarti dėl medžiagos laivo taisymui ir net pasi- 
skolinti įrankių. Staiga pranykusios uosto sargybos niekas nepa- 
sigedo. Anot Žvejų, tie veltėdžiai tik vargino Žmones ir kirkino 
mergas, — net negalėjai jų išleisti žlugto skalbti. Tvarka krašte 
buvo taip sutrikus, kad Ordinas kol kas nebuvo atsiuntęs į uostą 
nei vieno sargybinio. Pažvelgus į miestą, keliose vietose galėjai 
įžiūrėti gaisrų liekanas, o kai vėjas pasisukdavo iš pietų, atneš- 
davo ir laidotuvių raudas. Dauguma kritusių legato karių atke- 
liavo iš tolimos Fryzijos, ir niekas čia jų neapraudos, tačiau žuvo 
ir keletas vietinių, ypač iš Ordino knechtų. 

Nors Einiui visi leido numigti ilgiau, jis dar nebuvo atsiga- 
vęs nuo pergyvenimų. Omnepeiva su vyrais išėjo ieškoti lentų 
laivui, ben Erachas — į miestą aiškintis naujienų, tačiau Einius 
nejuto noro palikti laivą. Net vengė pakelti galvą ir pažvelgti į 
pilį, kuri grėsmingai gožė Ioompea viršų. Visą rytą jis tikrino 
kailių ryšulius triume. Pasirodė jog keleto ryšulių vis dėlto trū- 
ko. Matyt, sargybiniai pasinaudojo proga. Bet tai buvo smul- 
kmena. Brangiuosius sabalų kailius jie buvo sukrovę pačiame 
triumo pale ir uždengę keliom eilėm ruonenų ryšulių, tad jų sar- 
gybiniai net nepastebėjo. Net keista, galvojo Einius, nors tai, ką 
teko pergyventi, pasiliks jo atmintyje visam gyvenimui, bet jų 

kelionėje tai viso labo tik dvi prarastos dienos. Įstatys naują stiebą, 
“ Vėtra" vėl iškels burę, ir jie paliks abu Revalio miestus ir pilis. 
Paliks tokius skirtingus, o iš uosto žvelgiant tokius panašius. 

Ir tęs savo kelionę į Visbį. 


Ben Erachas grįžo į laivą po vidudienio. Paskutinės dvi die- 
nos gerokai pakeitė jo išvaizdą. Karaimo rūbai buvo suglamžyti 
1T purvini, įmantriai siuvinėta liemenė neatpažįstamai papilkėju- 
si, Oo geltonosios kepuraitės nebeturėjo išvis. Jis paspoksojo į 
taisomą laivą, persimetė keliais žodžiais su Omnepeiva ir pri- 
ėjęs prie Einiaus draugiškai paplojo jam per petį. Atrodė gerai 
nusiteikęs ir truputį paslaptingas. 

— Atrodo, kad du, o gal ir tris ryšulius ruonenų pavogė sar- 
gybiniai, - paaiškino Einius. - Priekinio triumo galo dar neiš- 
krausčiau. Sabalų kailiai yra visi. 

— Puiku. Net neįtikėtinai puiku... — Ben Erachas nuošir- 
džiai nusišypsojo. Jo juodos garbanos, nespaudžiamos kepurai- 
tės, draikėsi apie kaktą. Atrodė jis ne taip įspūdingai, bet tarsi 
atjaunėjęs. - Atsiimu savo abejones, Einiau. Kai sakei, kad tavo 
motina už mus aukos jūsiškiams dievams, prisipažinsiu, suabe- 
jojau, ar iš to bus naudos. O štai... 

Jis priklaupė prie triumo angos ir pasilenkęs apžvelgė su- 
krautas ryšulių rietuves. Kai atsistojo, atrodė surimtėjęs. 

— Mums reikia pasitarti, jaunasis dalininke, - tarė jis. - Bet 
čia jau toks pasitarimas, kad neapsieisim be arbatos. 

Netoli krantinės saaremiečiai kūreno ugnį, nes kai kuriuos 
stiebo sutvirtinimui reikalingus skersinius reikėjo prieš tai pa- 
kaitinti. Tad arbatą išvirti ilgai netruko. Einius padėjo atnešti 
garuojantį arbatinuką, Anapas iš spintelės triume ištraukė plo- 
nasienius puodelius ir jie susėdo vienas priešais kitą ant denio 
netoli vairo. Kaip Einius jau gerai žinojo, pirma reikėjo pasimė- 
gauti arbatos kvapu, pajausti jos šilumą pirštais, pamažu siurb- 
telėti ir kurį laiką nieko nesakyti. Tai padeda susikaupti ir tiks- 
liau apgalvoti reikalus, tvirtino Anapas. Einius pradėjo įsitikin- 
ti, jog, ko gero, pirklys teisus. 

Šį kartą Anapas tylėjo net ilgiau negu paprastai. Jis išgėrė 
vieną puodelį, palaukė, kol Einius pabaigė savo, vėl įsipylė. Pa- 
kėlęs pasimėgavo kvapais, net prisimerkė. Po to siurbtelėjo, pa- 
dėjo puodelį ant denio ir pažvelgė į Einių. 

— Pardaviau kailius, - tarė ramiu balsu. Pamatęs, kaip išsi- 
plėtė Einiaus akys, pridūrė: —- Savo dalį. | 

— Bet... — Einius sutrikęs pažvelgė į triumo pusę. Iš ten, 
kur jie stovėjo, pro atvirą liuką galėjai matyti pirmąją ryšulių 
eilę. 

"— Na, tiesą sakant, dar ne visai pardaviau, - tuo pat ramiu 
balsu tęsė ben Erachas. — Rytoj pirklys ateis derėtis. Jis patiki- 
mas, seniai prekiauja kailiais. Patikrinau kainas, tad Žinau, kiek 
galėsiu gauti. Jau sumušėm rankom. 

— Baisi kupeta! Visus? - Einius nežinojo, ką ir sakyti. 

— Sakiau gi. Tik savo dalį. 

— O mano dalis? 

— Tu plauksi į Visbį. Gausi bent trečdaliu daugiau. Laivas 
greitas, įgula patikima, metų laikas dar ne toks blogas. Tad pa- 
vojus mažas. Be to, tau reikia susipažinti su Visbio uostu ir pre- 
kijais. Pradedančiam pirkliui tai svarbu. 

Einius giliai įkvėpė oro ir kurį laiką stengėsi priprasti prie 
to, kas buvo pasakyta. Jis pakankamai pažinojo Anapą, kad su- 
voktų, jog visa, ką tas sako, jau nuodugniai jo apmąstyta ir sun- 
kiai bepakeičiama. Suvokė ir svarbiausią, nors dar neištartą naujai 
atsiradusią aplinkybę — Anapas toliau su jais nebeplauks. 

— Kodėl? - paklausė. 

— Kodėl plaukti į Visbį? Jau sakiau, ten pelnas didesnis. Be 
to, tau beveik pakeliui. Po to grįši namo per Kuršą. 

— Ne, kodėl tu... Na?.. - Jis taip ir nepajėgė paklausti, ko- 
dėl Anapas neplauks kartu su juo. 

Ben Erachas kilstelėjo puoduką ir vėl siurbtelėjo. 

— Suprantu. Kodėl neplauksiu aš? Daug priežasčių, o prisi- 
dėjo ir nauja. Pagrindinę priežastį tu Žinai, tai tavo sesuo... 

Karaimas nutilo ir pažvelgė į savo puodelį, tarsi ieškodamas 
jo dugne tinkamų žodžių. Vos tik jie imdavo kalbėti apie Jundą, 
ir jam, ir Einiui jų pritrūkdavo. 

— Taip. Sakiau jai, kad grįšiu keturiskart turtingesnis. Atsi- 

žvelgiant į visas aplinkybes, uždirbome gerai. Aišku, laivo kainą 
reikės nuskaičiuoti nuo pelno. Jį paliksim Atasonui, be to, rei- 
kės sumokėti ir jūreiviams. Jie to nusipelnė. Išlaidos nemažos, 
bet jei gerai Visbyje derėsies, tau liks beveik dvigubai. Man išėjo 
apylygiai, kadangi nuskaičiavau vežimą ir vyrų algas Rygoje. Bet 
viską sudėjus mūsų pelnas geras. 

— Baisi kupeta! Išėjai lygiomis ir sakai, kad geras pelnas? 

— Milžiniškas! - Ben Erachas nusišypsojo, tarsi pats stebė- 
tųsi. — Gerai įsidėmėk, ką pasakysiu. Tai jau paskutinė pamoka. 
Jau ir taip Žinai beveik viską, ką ir aš. Pelnas prekyboje būna 
visoks. Kartais toks, kurį gali suskaičiuoti, o kartais beveik ne- 
įkainuojamas. Ši kelionė mums paliko galvas ant pečių, galvas, 
nors beveik jau buvome jas praradę. Be to, kas labai svarbu, tos 
galvos dabar daugiau vertos. Ypač tavo. Daug matei, daug paty- 
rei, viską Žinai apie uostus, apie prekes, jų kainas. Apie pavojus, 
kurie pasitaiko, ir, tikėkimės, jau pradedi suvokti, kaip jų iš- 
vengti. Na, argi tai mažai? 

NE >: 

— Tačiau pamokos, atrodo, nesupratai. Nesišypsai, o šituo 
pelnu reikia džiaugtis. Nemažiau negu tuo, kurį suskaičiuoji. 

— Taip. Suprantu... - sutiko Einius, nors tai ir nebuvo teisy- 
bė. Kaip dauguma jaunų Žmonių, jis net pačius palankiausius 
likimo posūkius priimdavo kaip savaime suprantamus. - O ko- 
kia, sakei, pasitaikė proga? 

— Proga? Tai ši sumaištis. Jos pavojus jau patyrėme, bet 
dabar, manau, aš galėsiu ja pasinaudoti ir be muitų pasiekti Ples- 
kavą, o iš ten — šiaurės kraštus. 

— Aa... Sabalų kailiai... - tuoj suvokė Einius. Jį patį masino 
tie žvilgančio plauko, tamsūs tarsi žiemos naktis kailiai. Beveik 
gaila juos bus parduoti Visbyje. - O kodėl negalėčiau ir aš? 

— Einiau, tai viena iš priežasčių, kodėl aš apsisprendžiau. — 
Ben Erachas pakėlė puodelį, siurbtelėjo ir tik tada pastebėjo, 
kad jis tuščias. Kiek sutrikęs atsargiai pastatė jį ant denio. — Iš 
tiesų yra net kelios priežastys. Viena, negaliu tavęs daugiau sta- 
tyti į pavojų, o ten jų pilna. Nesiginčyk! Pats kišk tą savo galvą, 
kur tik nori, bet aš negaliu. Negalvok, jog, tai tik dėl tavęs. Dėl 
Jundos. O kita priežastis dar svarbesnė — atėjo metas tau veikti 

savarankiškai. Esi tam pasiruošęs. Būsi geras pirklys. 

Einiaus kol kas vis dar puoselėtos viltys galutinai blėso, tad 
šis pagyrimas jam buvo tuo svarbesnis. 

— Baisi kupeta! Taip manai? Būsiu? 

— Būsi! Jau esi. Arba aš ne Anapas ben Erachas, Eracho 
ben Sihono, sumaniausio Kafos pirklio sūnus! — Anapas padrą- 
sinančiai nusišypsojo ir pažvelgė į tuščią puoduką. - Baigėm ar- 
batą, baigėm ir šį pokalbį. Dar turiu šį tą pasakyti, bet manau, 
kad tai bus įdomu ir kitiems. 


Saaremiečiai rentė stovą, kurio pagalba turėjo būti į savo 
vietą įstatytas naujasis stiebas. Visi buvo gerai nusiteikę ir pri- 
reikė Omnepeivos žodžio, kad jie pertrauktų darbą ir susiburtų 
aplink pirklius. Anapas paklausė, ką jie girdėjo apie mūšio pa- 
baigą. 

Omnepeiva atsisėdo ant glotniai nutašyto stiebo ir paglostė 
jo paviršių. 

— Vieni uoste kalba, kad tas Baldvinas pabėgo, kiti — kad 
nukautas, — tarė jis. - Vežikai iš Virumaa pasakojo, jog matė, 
kaip jis ankstų rytą prajojo su savo sargybiniais. Kiti sako, kad 
matė jo kūną prie koplyčios pilyje. Kad ten lavonų prikrauta, tai 
panašu į tiesą. Patys regėjome. 

— Man tas Baldvinas teprasmenga, — įsiterpė Atasonas. — 
Bet pasiust galiu, kad neturėjau progos Brandetonto nudobti. 

— Baldvino dar pasigailėsi... —- nelinksmai blykstelėjo vie- 
nintelė Omnepeivos akis. - Kol jis pjovėsi su Ordinu, mūsiškiai 
galėjo atsipūsti. Dabar, jei jį iš tiesų pribaigs, tai geresnių laikų 
nelauk. O gal jau ir pribaigtas, kaip kad uoste kalba. 

— Bala nematė to Baldvino, Brandetontui sprandą nusukti 
reikėtų... - įsiterpė šiaip nešnekus Tarno. 

— Neskubant nusukt, - pridūrė Urmas. - Kad akys ant kak- 
tos išsprogtų. 

— Stiebą pastatysim jau rytoj. - Atasonas patrynė savo di- 
delius sudiržusius delnus. — Geras pasitaikė. Vėjai tokie, kad 
Visbį pasiektumėm per tris dienas, bet kol nežinau, kas nutiko 

tam bjaurybei, niekur neplaukiu. 

Ben Erachas paglostė savo dar nesenai taip gražiai žvilgėju- 
sią liemenę. 

— Galiu papasakoti kaip Brandefontui pasisekė... 

Visi atkreipė akis į pirklį. 

— Kurat! — nesusivaldė Tarno. — Nejaugi paspruko, rupū- 
žė? 

— Pasisekė dar labiau. Jį pakėlė į legatus. 

Saaremiečiai iš nustebimo net Žiobtelėjo. Atasonas taip 
smarkiai papurtė galvą, kad net švystelėjo jo naujai supintos ka- 
SOS. 

— Į legatus... - patvirtino ben Erachas. - Berods popiežiaus 
Grigaliaus ten kelinto. Ar jam iš to daug džiaugsmo, abejoju, 
bet sumaištį jau spėjo sukelti. Kai užėjau į pilį, kieme priešais 
koplyčią rinko į krūvą Baldvino žmonių lavonus. Kai atėjau, bu- 
vo jau tikras kalnas. Sutempė ir bažnyčioje sukapotus kūnus. 
Ant pačio viršaus pasodino storo vyriškio lavoną, ant galvos už- 
maukšlino iš skarmalų susuktą legato skrybėlę, o prie tos pritai- 
sė karvės ragus. Pravedė seniūnus, kad jiems Ordinas savo galią 
parodytų. “Ten jis, pasigrožėkite! — jiems aiškino. — Jums su- 
klaidinti atsiųstas šėtono legatas!" To storulio veidas buvo per- 
kirstas kalaviju. Nuo akies iki smakro, o kaktą dengė skarmali- 

Stojo tyla. Visų vaizduotėje vėl sušmėkščiojo didysis pilies 
kiemas, laužo atšvaistai, sprangūs, gerklę graužiantis dūmai ir 
išsidraikę lavonai. Nedaug tereikėjo, kad įsivaizduotum, kaip kie- 
mas atrodytų, jei lavonai būtų sutempti į krūvą. 

— Brandefontas? — dusliai tarė Atasonas, ne tiek klausda- 
mas, kiek patvirtindamas tai, ką jau suprato visi. 

— Tikrai jis. 

Iyla užsitęsė. Einius žvilgtelėjo per petį Didžiosios pilies 
link. Pilki skalūno mūrai kilo virš Toompea kalvos tarsi slogus 
sapnas. 

— Jei netinginiausit, o tuoj pat kibsit į darbą, — pakilo nuo 
stiebo Omnepeiva, — tai rytoj po pietų galėsim ir išplaukti. 

Mieli skaitytojai. 


Jūsų rankose — jau 14-oji Skomanto serijos knyga. Kai ku- 
rios serijos knygos jau parduotos, o šios knygos pradžioje įdėta- 
me sąraše pažymėtų knygų žvaigždute teiraukitės Lietuvos kny- 
gynuose arba internete (www.super.lt). 

Tikimės, kad nuo 13-osios Skomanto knygos “Liepsno- 
jantis bokštas“ pasirodymo praėjęs laikas nesumažino skaityto- 
jų susidomėjimo šia serija, todėl šiuo metu spaudai yra rengia- 
mos dar kelios knygos. Tačiau leidykla, atnaujindama serijos lei- 
dimą, norėtų sužinoti Jūsų nuomonę apie Skomanto knygas ir 
kokių istorinių knygų Jūs pageidautumėte. 

Prašome atsakyti į čia pateikiamus klausimus ir, iškirpus šį 
puslapį, atsiųsti leidyklai adresu: TVERMĖ, Pd. 171, LT-2000 
Vilnius 


Taip pat atsakymus galima siųsti e—paštu: 
tverme(Otverme aiva.lt 
Pirmųjų penkių ir kas dvidešimto atsakymų autoriai gaus 
dovanų naujausią Skomanto serijos knygą. 


1. Ar seniai skaitote Skomanto knygas? 
2. Kurias serijos knygas skaitėte? 


3. Iš kur gaunate knygas: 
a) perkate? 
b) skolinatės iš bibliotekos? 
<) skolinatės iš draugų? 
4. Kas Jus labiausiai domina Skomanto knygose: 
a) nuotykiai? 
b) veikėjai? 
€) istoriniai įvykiai, faktai ir istorinių asmenybių 
(Mindaugo ir kitų) gyvenimas? 


KEBMA6 Ka 


S. Kuris iš Skomanto knygų veikėjų Jums labiausiai patinka? 


Kodėl? 


6. Ar Skomanto knygos Jums padeda mokytis Lietuvos 


istoriją? 


7. Ar Jūsų istorijos mokytojai rekomenduoja skaityti 


Skomanto knygas? 


8. Ar norite, kad Skomanto knygos būtų iliustruotos? 


9. Kokios istorinės knygos Jums labiausiai patinka: 


a) trumpos nuotykių istorinės apysakos d 
(kaip Skomanto knygos)? 

b) istoriniai romanai (kaip A.Diuma “Trys || 
muškietininkai", “Karalienė Margo")? 

c) istoriniai fantastiniai romanai || 


(kaip PAndersono “Laiko skydas")? 
10. Jūsų vardas? 


11. Kiek Jums metų? 


12. Kur Jūs gyvenate? 


Būtume dėkingi, jeigu į 7—ąjį klausimą atsakytumėte plačiau. 


Penkių įdomiausių laiškų autoriai taip pat gaus dovanų naujausią 
Skomanto serijos knygą. 


Skomanto leidėjai. 

